
MARIE-LouisE vON FRANZ (1915-1998) se numără printre cei mai importanți 
psihanaliști jungieni. În 1919, s-a mutat din Germania în Elveţia, împreună 
cu familia. A locuit la Zurich, unde avea să-l cunoască, în anul 1933, pe 
Carl Gustav Jung, cu care avea să lucreze până la moartea acestuia, surve- 
nită în anul 1961. A studiat iniţial filologia clasică la Universitatea din Zurich, 
dedicându-se apoi psihanalizei. 

De-a lungul anilor, a publicat: peste 20 de volume de psihologie analitică, 
fiind preocupată în primul rând de universul basmelor și de vis (a interpre- 
tat, după cum a afirmat ea însăși, peste 65 000 de vise), temă pe care a 
cercetat-o în studii care au făcut-o celebră în lumea academică. S-a aplecat 
și asupra alchimiei, pe care a abordat-o din perspectivă jungiană, și asupra 
imaginației active. A tradus manuscrise alchimice, a fost cofondator al 
Institutului C.G. Jung din Zurich, a înființat mai multe centre de studii 
jungiene, a susținut conferințe în numeroase țări. Printre cărţile sale se nu- 
mără An Introduction to the Interpretation of Fairy Tales (1971), C.G. Jung. 
Sein Mythos in Unserer Zeit (1972), Alchemical Active Imagination (1979), 
Trăume (1985), Der ewige Jiingling. Der Puer Aeternus und der kreative 
Genius im Erwachsenen (1987), Psychotherapie. Erfahrungen aus der Praxis 
(1990), Archetypische Dimensionen der Seele (1994), The Cat. A Tale of 
Feminine Redemption (1999). 

VISUL: NECRUȚĂTOR ȘI LUCID 
VESTITOR AL MORŢII 


Marie-Louise von Franz (1915-1998) a fost cea mai apropiată colabo- 
ratoare a lui Carl Gustav Jung, începând din anul 1930 și până la moartea 
acestuia, în 1961. În momentul în care Jung — după finalizarea perioadei 
de explorare interioară care a durat 16 ani — a decis că psihologia lui are 
nevoie de conjuncţia cu alchimia, Marie-Louise von Franz l-a însoțit în acest 
parcurs și a tradus pentru el textele cele mai importante din latină și greacă. 
Ea este singura autoare invitată de Jung să contribuie la unul dintre volu- 
mele operei sale, ceea ce este o dovadă de imensă încredere. În Mysterium 
Coniunctionis (volumul 14 al Operei jungiene) Marie-Louise von Franz 
scrie despre problematica alchimică a contrariilor în documentul „Aurora 
consurgens”, atribuit lui Toma d'Aquino. 

Dar care a fost istoria lor din momentul în care s-au întâlnit? 

Marie-Louise von Franz a fost copleșită în anii studenţiei de impozantul 
și atrăgătorul doctor Jung, iar impactul afectiv pe care l-a avut asupra ei 
întâlnirea cu cel care-i va deveni mentor a fost imens. Ea chiar recunoaște, 
la un moment dat, că s-a îndrăgostit de el nebunește și că a făcut un 
„transfer groaznic“, ceea ce a făcut-o să se comporte ani întregi ca o 
școlăriță plină de pasiune. Dar această implicare emoțională, departe de 
a-i afecta munca, a avut un efect benefic asupra carierei și, în ultimă in- 
stanță, asupra întregii ei vieţi. Inteligența, seriozitatea și puterea de muncă, 

pe de o parte, atașamentul față de sistemul jungian, pe de altă parte, l-au 
convins pe Jung că poate conta pe sprijinul ei în consolidarea identităţii 
culturale a psihologiei analitice. Așa se explică faptul că i-a devenit asis- 
tentă în munca dedicată „transmutaţiei“ alchimice, proces considerat de 
Jung o parabolă inspirată a individuării. 

Alchimia a avut un impact imens nu numai asupra sistemului jungian, 
ci și asupra vieții personale a lui Jung, în sensul că a constituit motivul 
separării brutale de Toni Wolff, cea care l-a însoțit în anii dedicați exploră- 
rii imaginilor interioare și, mai mult decât atât, a lucrat împreună cu el la 
fundamentarea sistemului psihologiei complexe și analitice. Toni nu a fost 
de acord să deplaseze aventura lor exploratorie dinspre mitologie, filosofie 
și gnosticism în direcţia alchimiei, ceea ce a făcut ca ea să iasă din viața lui 
Jung la fel de brusc cum intrase cu ani în urmă. „Eu am înlocuit-o pe Toni 
Wolff în viaţa lui Jung”, consemnează Deirdre Bair, biografa lui Jung, 
spusele tinerei Marie-Louise von Franz, care era pe deplin conștientă că, 
dacă Toni ar fi consimţit să-l urmeze, șansa ei s-ar fi năruit. 

Aș vrea să fie foarte clar că apropierea lui Jung de alchimie a constituit 
o miză enormă, deoarece au putut fi astfel depășite limitele care-l țineau 
încorsetat, chiar și după încheierea perioadei în care s-a retras din lume 
pentru a lua contact profund cu Sinele. Instinctul i-a spus că ceva lipsește 
din strategia lui și tot instinctul i-a arătat și calea pe care trebuia s-o străbată 
pentru a împlini opera. Von Franz a crezut cu tărie în maestrul ei. Și pe 
bună dreptate: universul alchimic pe care l-au explorat împreună a constituit 
pentru el etapa studiilor celor mai consistente, iar pentru ea fundamentul 
unei cariere cu adevărat excepționale, poziționând-o în prima linie a con- 
tinuatorilor operei lui Jung. Viaţa întreagă, după cum spune la un moment 
dat Marie-Louise von Franz, a beneficiat de un consistent material de re- 
flecţie și elaborare din discuţiile pe care le avea împreună cu Jung și din 
ceea ce îi povestea. | 

Anii în care s-a format ca analistă sub directa îndrumare a lui Jung n-au 
fost deloc ușori pentru ea, o persoană introvertită, așa cum se caracteriza ea 
însăși, din cauza invidiei și geloziei colaboratoarelor mai vechi ale fondatoru- 
lui psihologiei analitice. Au salvat-o însă forța ei interioară și capacitatea de 
ase ţine la distanță de urzelile grupului din apropierea lui Jung, prin dăruirea 
în totalitate misiunii asumate de a contribui la dezvoltarea psihologiei 

jungiene. S-a dedicat studiului alchimiei, ceea ce i-a făcut suportabilă izolarea 
socială și absenţa relațiilor cu tineri de vârsta ei. Cărțile pe care le-a scris însă, 
inclusiv Visele și moartea, pe care o prezentăm în premieră publicului român, 
arată că a muncit nu numai cu zel, ci și cu rezultate spectaculoase. Asta i-a 
atras respectul lui Jung și explică de ce el a considerat-o confidenta și prietena 
lui cea mai apropiată. Când Jung a decis, cu un an înainte de a muri, să 
accepte propunerea lui John Freeman de a coordona o lucrare destinată 
publicului larg despre simbolurile cele mai semnificative ale procesului de 
individuare, ea a fost prima invitată să contribuie la volum și Jung i-a încre- 
dinţat, în cele din urmă, chiar coordonarea acestui proiect, dându-și seama 
că viața lui se va sfârși înainte de finalizarea cărții. lată încă o probă a încre- 
derii și devotamentului pe care Von Franz le-a meritat cu prisosință. 

Textele lui Jung de după 1930 au ca accesoriu în susținerea argumen- 
tației discuţiile cu Marie-Louise von Franz pe marginea lucrărilor de alchimie 
traduse de ea, iar cărțile ei iau naștere din împărtășirile generoase ale ma- 
estrului său și din subiectele majore ale operei jungiene, cărora reușește să 
le aducă inestimabile clarificări. Devoţiunea și fidelitatea față de Jung au 
fost recunoscute în foarte multe situații, dar parcă niciodată atât de emo- 
ționat ca în interviul intitulat „i datorez totul! ”, remarcă preluată ca motto 
de asociația franceză Autour de Marie-Louise von Franz. 

Ce spun visele despre moarte? 

Cartea Visele și moartea este, cred, cea mai spectaculoasă dintre scrierile 
autoarei. Nu trebuie să mire pe nimeni, dat fiind că vorbim despre moarte, 
mai precis, despre trauma legată de moarte, care le dă fiori de groază celor 
mai mulţi dintre oameni. De aceea evităm să vorbim despre moarte, facem 
din ea un tabu, în loc să o transformăm în obiectul unei autentice educații. 
Oare nu trebuie să ne pregătim pentru ritul de trecere cel mai însemnat? 
Ei bine, acestui subiect i se dedică Marie-Louise von Franz, dar din altă per- 
spectivă, decât cea a relaţiei terapeutice. Interesul autoarei este să studieze 
constelările speciale ale inconştientului în fața morții iminente. 

Cum ne pregătesc visele pentru moarte? 

Știm că visele au o rigoare necruțătoare, ele reprezintă vocea Naturii 
care grăiește foarte special în apropirea morții. Problema este însă ca noi 
să putem înțelege modul în care se manifestă Natura și felul în care tinde 
ea spre conștienţă. 

Marie-Louise von Franz este o cercetătoare de excepţie. Ea își constru- 
iește analiza, situând vastul material oniric în contextele culturale cele mai 
semnificative, alchimice și antropologice, construind astfel cadrul compre- 
hensiv cel mai potrivit pentru cercetarea de față prin recursul la un imens 
corpus de date referitoare la moarte. Aș vrea ca cititorii să știe că această 
carte nu este o speculație pe tema morţii, ci o cercetare serioasă a conste- 
lării arhetipale cu totul speciale care însoțește în adâncul sufletului procesul 
trecerii dincolo de viață. 

Avem tendinţa de a căuta informații despre moarte, îndreptându-ne 
atenţia spre textele referitoare la oamenii care au avut experienţe în apro- 
pierea morții. Ignorăm astfel propriul repertoriu simbolic, care conţine și 
fabrică date despre la moartea noastră și a celor apropiați. Nimic nu se 
compară cu nuanțele și consistentele detalii furnizate de visele care anunţă 
şi pregătesc omul pentru moarte. 

Visul este, după Marie-Louise von Franz, un adevărat maestru inițiatic. 
El ajută spiritual omul în procesul marii treceri. Am putea spune că este 
nemilos acest învățător, în sensul că manifestă o totală indiferenţă față de 
faptul că oamenii care sunt în pragul morții se tem de încercarea care-i aș- 
teaptă. Dacă studiem cu atenție această atitudine, vedem însă că nu e vorba 
de absența compasiunii, ci de faptul că maestrul inițiatic nu crede în moarte. 
Pentru inconștient moartea nu este același lucru ca pentru ființa conştientă, 
ci, pur și simplu, o continuare a procesului de individuare, experiența su- 
fletească mergând mai departe, pe calea ei, în viața de după moarte. Visul 
fabrică evenimentul trecerii fără nicio grijă față de Eul obiectiv, ca și cum ar 
avea alte priorități decât acest Eu sortit să se reîntoarcă în trupul 
Mamei-Pământ. Vom putea cunoaște, citind această carte, o mulțime de 
vise care anunţă sfârşitul corpului fizic, dar și continuitatea vieţii sufletești, 
vestirea învierii. Ele sunt analizate cu mijloacele specifice psihologiei analitice 
și contribuie la consolidarea cercetărilor realizate de alţi jungieni pe această 
temă. Îi am în vedere, în primul rând, pe Edward F. Edinger, a cărui lucrare 
Ego și arhetip a fost deja publicată în Colecţia Philemon, dar și pe Barbara 
Hannah, ale cărei lucrări le vom oferi publicului român foarte curând. 

Cercetarea lui Marie-Louise von Franz este inspirată de ideea lui Jung 
că fiecare om are sau ar trebui să aibă un mit despre moarte și să se în- 
creadă în arhetipul care-l conduce și-l îmbogățește spiritual, atunci când 

se apropie marea trecere. În această privință nu avem decât instinctul pe 
care să ne bazăm, nici o altă funcţie psihică nu ne poate ajuta. Pe instinct 
se înalță tulpina arhetipului ce apare în reprezentările individualizate ale 
morții, ale învierii și ale vieții de după moarte. Diversitatea lor este impresio- 
nantă și trimite spre religiile nebiblice, chiar și la omul modern occidental. 
Marie-Louise von Franz este de părere că multitudinea imaginilor onirice 
despre moarte compensează sărăcia simbolică a textelor creștine. Acestea 
ne spun doar că omul depinde întru totul de graţia divină care-i acordă în- 
vierea, fără ca el să facă nimic special în acest sens. Dar cel care se pregătește 
să moară este foarte activ și fabrică simboluri care trimit spre întreaga 
moștenire culturală a omenirii și spre marile tradiții. 

Încă din timpul vieții, unii oameni lucrează intens pentru a-și elabora 
trupul reînvierii, trupul de lumină, trupul de diamant, corpul spiritual, trupul 
subtil etc. Întreaga operă de alcătuire a acestor corpuri, care ascund sub- 
stanța misterioasă a vieții și a nemuririi, pornește de la corpul fizic aşa cum 
este el, corpul material care urmează să fie prelucrat și distilat. Simbolurile 
scoase la: lumină din inconștient pentru a însoţi acest proces constituie 
suportul analizei în cartea de față. Vreau să precizez foarte clar că aceste 
simboluri sunt specifice individuării, care se declanșează uneori foarte dra- 
matic în a doua parte a vieţii și care, în ultimă instanţă, nu înseamnă nimic 
altceva decât pregătirea omului pentru moarte. Cu cât omul se pregătește 
mai bine pentru moarte, urmărind și deslușind exigenţele simbolice ale 
propriei individuări, cu atât trecerea lui este mai liniștită. E adevărat că 
imaginile despre moarte sunt cel mai adesea angoasante, dar ceea ce con- 
tează este maturitatea psihică a omului care se pregătește să treacă și 
faptul de a fi stabilit o relație consistentă cu Sinele lui. 

Interesul autoarei pentru problema morții continuă o mai veche frămân- 
tare a lui Jung, care se ocupa intens de propria lui moarte, dar și de moartea 
celor apropiaţi. Jung era convins că visele iau foarte în serios problema 
morții și încearcă să-i pregătească pe oameni pentru această experienţă. Ele 
anunţă cu multă rigoare visătorul despre moartea iminentă. Asta înseamnă 
că inconştientul știe viitorul și ni-l anunţă prin intermediul viselor. lata de ce 
trebuie să privim cu atenţie visele. Este exact ceea ce face Marie-Louise von 
Franz în această cercetare. Ea povestește într-un interviu despre visul iniția- 
tic al unui pacient, care-l pregătea pentru o mbarte apropiată, deși visătorul 

nu suferea de nicio boală când a făcut visul. Fatalitatea prevestirii a fost 
foarte tulburătoare pentru Marie-Louise von Franz. Ea a înțeles imediat că 
bărbatul respectiv nu mai avea nicio șansă, deși abia trecuse de 50 de ani 
și era complet sănătos, iar visul nu făcea referire la o moarte violentă, 
provocată de vreun accident. După câteva luni, pacientul respectiv a mu- 
rit din cauza unui virus gripal. Această întâmplare a convins-o definitiv că 
Jung avea perfectă dreptate să considere visul un fenomen al naturii spre 
care trebuie să privim cu respectul pe care-l datorăm acestei forțe miste- 
rioase, în braţele căreia suntem cu toţii, indiferent că ne declarăm religioși 
Sau atei. 

Marie-Louise von Franz depășește în cercetarea ei orice dispută ideo- 
logică și păstrează o singură întrebare: Ce ne spune natura despre moarte? 
Mai precis, ce mărturisesc visele noastre, ca fapte ale naturii, despre 
moarte? lată ce declară ea în interviul acordat postului France Culture după 
apariția volumului Visele și moartea în limba franceză: „Am descoperit — și 
asta confirmă ceea ce Jung a spus de multe ori sau a mărturisit în anumite 
scrisori către apropiaţi, chiar dacă nu a făcut multe referiri în textele din 
operă — că inconștientul crede într-o viață viitoare și că visele fac referiri 
clare la continuarea vieții.“ | 

În profundă consonanţă cu Jung, Marie-Louise von Franz insistă asupra 
familiarizării omului cu perspectiva morții și pune problema unei educați 
în acest sens, a familiarizării cu punctul de vedere al inconştientului care ne 
pregătește nu în ideea unui sfârșit total odată cu moartea, ci mai degrabă 
pentru continuitatea procesului vital din noi înșine, ceea ce nu putem sesiza 
în starea obișnuită de conștiință. 

Această impresionantă cercetare despre visele care prevestesc moartea 
și continuarea individuării după marea trecere este un instrument excelent 
pentru fiecare cititor, indiferent de convingerile religioase, de profesie și 
chiar de vârstă, pentru că oferă instrumente capabile să contribuie la ges- 
tionarea Marii Transformări prin care ne este dat să trecem cu toții și pgate 
că am trecut deja de foarte multe ori. Putem scăpa de îngrozitoarea frică 
legată de moarte? Cred cu tărie că a cunoaște cât mai multe lucruri despre 
Transformarea care începe încă din timpul acestei vieţi și continuă după 
moarte poate ajuta enorm la crearea unei perspective mai adecvate, capa- 
bile să destructureze frica. Și mai cred, de asemenea, cu tărie că procesul 

de individuare, în măsura în care este conștientizat, creează o relație stabilă 
cu Sinele și această relaţie face o diferență semnificativă în atitudinea față 
de moarte: unii oameni ies din lume exact așa cum și intră, strigând și dând 
din picioare, alţii fac experienţa trecerii cu graţie. În spatele atitudinilor 
evocate stă o muncă fundamentală de extindere a conștienţei: acesta pare 
a fi mesajul nu doar al cărţii de faţă, ci al tuturor referirilor la moarte făcute 
de Marie-Louise von Franz și de alți autori din Colecţia Philemon. 

LAvINIA BARLOGEANU 





Fig. 1: Nuntă în moarte ca motiv pe un sarcofag etrusc 


INTRODUCERE 


Această carte nu tratează, precum majoritatea lucrărilor de psi- 
hologie despre moarte, problema relaţiei terapeutice cu muribunzii. 
Întrebarea pe care o urmăresc eu este: ce ne spune inconştientul, 
lumea instinctelor noastre, în fața unei morţi iminente? 

Visele nu se lasă manipulate, după cum bine știm. Ele sunt, într-un 
fel, chiar vocea Naturii manifestată în noi. De aceea, ne putem întreba 
cum ne pregătește natura însăși pentru moarte? 'Din această între- 
bare provine și prima dificultate a cercetării: tocmai pentru că visele 
preferă să se manifeste în imagini, cum putem garanta că interpre- 
tarea pe care le-o dăm este cea potrivită? Pentru a rezolva problema 
și mai ales pentru că în cazul visului vorbim despre o activitate ge- 
neral umană, am recurs la surse de factură etnologică și alchimică. 
Am încercat, așadar, să plasez visele muribunzilor în contexte cât mai 
generale, iar în acest sens, tradiția alchimică este relavantă pentru 
că, spre deosebire de tradiția religioasă oficială, are mult mai mult 
material referitor la problema morții. 

Cartea se constituie, în principal, din patru aspecte tematice: 


(1) Vise și trăiri ale muribunzilor în epoca contemporană; 
(2) concepțiile de bază ale psihologiei jungiene despre cea de-a 


doua jumătate a vieţii omului și despre moarte; 

(3) simbolistica morţii și a învierii în tradiția alchimică apuseană — trei 
domenii în care mă simt acasă. În afară de acestea, aduc în discuţie, 
foarte pe scurt; 

(4) anumite aspecte ale cercetării parapsihologice. 


Ne-am putea întreba dacă ar mai fi ceva de adăugat în torentul 
contemporan de literatură de specialitate pe tema morţii.! Totuși, 
doar în foarte puține dintre aceste lucrări se ține seama de mani- 
festările inconștientului în vis sau sunt menţionate în treacăt. De 
exemplu, Elisabeth Kubler-Ross s-a ocupat în detaliu de fenomenul 
dezvoltării personalității în fața morţii?, dar în cea mai mare parte, 
a descris procesele observabile conștient și tot ce se întâmplă în 
adâncul inconștientului a rămas prea puțin cercetat. Edgar Herzog? 
și Ingeborg Clarus+ abordează, spre exemplu, tema morţii din per- 
spectiva lui C.G. Jung, dar ambele cărți se învârt în jurul procesului 
„mori-și-devii“, așa cum se întâmplă în procesul individuării de-a 
lungul vieţii. Niciunul nu se ocupă de visele oamenilor aflaţi efectiv 
la scurtă distanță de sfârșitul fizic. Barbara Hannahs tratează, în 
schimb, o serie interesantă de vise ale unui muribund, în timp ce 
Edward Edingers a publicat o serie de douăsprezece vise ale unui 
padent aflat pe patul morţii, însoţită de o remarcabilă interpretare. 
În aceste vise, Edinger subliniază înrudirea evidentă a imaginilor 


1 Doresc să aduc aici cele mai calde mulțumiri mai tânărului meu prieten, 
Manolis Xipolitas-Kennedy, care mi-a înlesnit o largă perspectivă asupra literaturii 
existente, pe care, fără ajutorul lui, nu aș fi reușit să o birui. De asemenea, mi-a pus 
la dispoziţie disertaţia sa încă nepublicată, Archetypische Erfahrung in der Năhe des 
Todes, Innsbruck, 1980. 

2 Elisabeth Kubler-Ross, Reif werden zum Tode, Stuttgart, 1975. Vezi și Verstehen, 
was Sterbende sagen wollen, Stuttgart ,1981. 

3 Edgar Herzog, Psyche und Tod, Zurich, 1960. 

+ Ingeborg Clarus, Du stirbst, damit du lebst, Fellbach, 1979. 

5 Barbara Hannah, „Regression und Erneuerung im Alter”, în Psychotherapeu- 
tische Probleme, Zurich, Stuttgart, 1964, pag. 190 și urm. 

65 Edward Edinger, Ego and Archetype, New York, 1972. În română: Edward 
Edinger, Ego și arhetip, trad. Claudiu Pănculescu, Nemira, București, 2014. 

onirice cu cele ale tradiţiei alchimice. Aș mai menţiona și valoroasa 
lucrare a lui Jane Wheelwright!, în care autoarea descrie întreaga 
desfășurare a analizei unei tinere muribunde. Referinţe la vise apar 
și în lucrările lui Mark Pelgrin? și Frazier Millie Kelly? la care voi face 
trimiteri frecvente. În sfârșit, în timpul cât elaboram acestă lucrare, 
David Eldred a adunat și analizat excepţional, în disertația sa*, ima- 
ginile pictate de o femeie simplă din Elveţia, bolnavă de cancer. 
În aceste imagini apar cam toate motivele care vor fi discutate și în 
această carte. Așa cum se pare, aproape întotdeauna anumite 
structuri arhetipale fundamentale însoțesc, în adâncul sufletului, 
procesul morții. Voi reveni adesea la lucrarea lui Eldred. 

Am comparat o parte din motivele onirice cu trăirile în apropierea 
morții, analizate în bogata literatură a zilelor noastre. În ceea ce 
privește tematica și mărturiile, visele nu diferă, în principiu, de anu- 
mite trăiri ale morții, dar sunt mult mai nuanţate și mai bogate în 
imagini. Experienţele-în-apropierea-morții (E-A-M) se înfățișează, prin 
comparație cu visele, mai schematice și mai influențate de cultura 
de provenienţă a persoanelor care le trăiesc. Oamenii par să experi- 
menteze în aceste stări ceva incomunicabil, căruia îi adaugă apoi 
imagini specifice culturii din care provin; în schimb, visele sunt în sine 
mult mai plastice și mai bogate în detalii. 

Analiza oamenilor în vârstă oferă o abundență de simboluri 
onirice menite să-i pregătească spiritual pentru moartea apropiată. 
Și totuși, rămâne adevărată și observaţia lui C.G. Jung că psihicul 
inconştient dă destul de puţină atenţie morţii ca sfârșit brusc al 
vieţii fizice și se comportă ca și când viaţa sufletească, respectiv, 
procesul de individuare a fiecăruia ar merge, pur și simplu, mai 
departe. Dar există, totodată, și vise care anunţă simbolic atât tema 
sfârșitului vieții fizice, cât și o continuare explicită dincolo de moarte. 


1 Jane Wheelwright, Death of a Woman, New York, 1981. 

2 Mark Pelgrin, And a Time to Die, Londra, 1961. 

3 Frazier Millie Kelly, Dreams and Preparation for Death, Londra, 1979. 

* David Eldred, The Psychodynamics of the Dying Process, iunie 1982 (nepu- 
blicată). 

Se pare că inconștientul „crede” în mod vădit într-o viață după 
moarte. Desigur, scepticii ar putea spune că asemenea vise sunt 
simple iluzii. Lor li se poate replica în acest fel: experiența generală 
nu ne arată, în niciun caz, că visele ar reflecta exclusiv dorinţe in- 
conștiente.! Dimpotrivă, cel mai adesea, visele figurează, așa cum 
subliniază Jung, un „eveniment“ sufletesc „natural“, prezent, 
complet obiectiv, neinfluențat de dorințele Eu-lui. În cazurile în care 
visătorul sau visătoarea se iluzionează cu privire la propria moarte 
iminentă sau nu este conștient(ă) de apropierea acesteia, apar de 
multe ori vise care o anunţă brutal, fără milă. Așa sunt, de exemplu, 
visele în care apare motivul ceasului care stă și nu mai poate fi pus 
în funcţiune sau al visătorului care își vede propriul Pom al vieţii 
tăiat, doborât la pământ. 

Uneori, moartea se anunţă într-un mod și mai clar, precum în 
acest caz: Un coleg analist asista o femeie tânără, cu corpul complet 
cuprins de metastaze. Într-un final cancerul îi afecatase și creierul, 
de aceea pacienta era mai mereu inconștientă. Analistul continua, 
totuși, să o viziteze, timp în care stătea tăcut lângă ea. Cu douăzeci 
și patru de ore înainte de a deceda, pacienta a deschis ochii brusc și 
i-a povestit următorul vis: 


Stau lângă patul meu, în salon șimă simt puternică și sănătoasă. 
Soarele intră pe fereastră și inundă încăperea. Medicul era acolo și 
spunea: „Da, Domnișoară X, v-aţi însănătoșit complet, în pofida 
tuturor așteptărilor. Puteţi să vă îmbrăcaţi și să părăsiţi spitalul. “ 
Atunci m-am întors și am văzut în pat cadavrul meu! 


Evident, mesajul consolator al inconştientului că moartea în- 
seamnă „însănătoșire“ și că există o continuare a vieții nu poate fi 
interpretat în acest caz ca iluzie, fiindcă, în același timp, visul 
anunţă brutal și clar sfârșitul vieţii corporale. 


1 Aceasta este o interpretare mai veche a lui Freud, care, însă, la o mai atentă 
considerare a viselor, nu stă în picioare. 

Pe parcursul lucrării, voi reda mai multe vise în care sfârșitul 
vieţii corporale este clar prezentat. Dar aproape de fiecare dată este 
însoţit — ca și în visul de mai sus — de afirmaţii care indică o conti- 
nuare a vieţii visătorului. De altfel, Jung accentuează că a se obișnui 
cu posibilitatea morţii este „o preocupare deosebită a omului care 
îmbătrânește“. „Omului i se pune un ansamblu de întrebări impe- 
rioase și el ar trebui să răspundă. În acest scop, ar fi bine ca omul 
să aibă un mit despre moarte, căci rațiunea nu-i arată nimic altceva 
decât groapa întunecată în care va coborî. Or mitul ar putea oferi 
privirii sale alte imagini, despre viața în țara morţilor, imagini care 
să-l ajute și să-l îmbogăţească. Dacă el crede în ele sau dacă le 
acordă măcar o oarecare încredere, atunci are la fel de multă drep- 
tate sau se înșală la fel de mult ca unul care nu crede deloc în ele. 
Însă în timp ce cel care neagă se îndreptă spre neant, cel care se 
încrede în arhetip merge pe urmele vieții până la moarte. Ce-i 
drept, amândoi plutesc în incertitudine, însă unul merge împotriva 
instinctului său, pe când celălalt merge împreună cu el, ceea;ce 
înseamnă o diferenţă și un avantaj considerabil în favoarea celui 
din urmă.”! i 

În cele ce urmează voi interpreta vise arhetipale ale muribunzi- 
lor, amplificându-le în principal din perspectiva simbolisticii ritua- 
lului egiptean al morților și a celei înrudite, simbolistica alchimică. 
Spre deosebire de acestea, în reprezentarea colectivă din creștinis- 
mul oficial domnește, referitor la tema continuării vieţii dincolo de 
moarte, o lacună evidentă: se propovăduiește nemurirea sufletului 
și învierea trupului, dar aceasta din urmă are loc oarecum brusc, la 
sfârșitul lumii, printr-un act de graţie al Domnului. Vechiul trup este 
miraculos reînființat. Este o taină care trebuie '„crezută” și nu există 
explicații precise despre „cum “ se întâmplă minunea. 


1 Erinnerungen, Trăume, Gedanken von C.G. Jung, editată de Aniela Jaffe, 
Olten, Freiburg, 1971, p. 308 și urm. În română: C.G. Jung, Amintiri, vise, reflecţii, 
consemnate și editate de Aniela Jaffe, trad. Daniela Ștefănescu, Humanitas, București, 
2010, p. 350. 


Introducere! 


17 


În zelul lor de a opune celorlalte religii contemporane creștinismul 
ca pe ceva complet nou și superior, majoritatea teologilor! a încercat 
să accentueze aspectul concret istoric al vieţii lui lisus și al învierii 
Sale, să tăgăduiască orice legătură cu tradiția antică a zeilor care mor 
și învie ca Attis, Adonis, Osiris, precum și să reproșeze religiilor păgâne 
lipsa de claritate și precizie. Astfel, de exemplu, B. Friedrich Nâtscher 
accentuează imprecizia reprezentărilor vieţii după moarte în cultura 
antică egipteană și culturile orientale anterioare și devalorizează 
multe reprezentări din Vechiul Testament ca fiind simple figuri de 
stil.2 Această abordare are, mi se pare, un efect de sărăcire a simbo- 
lului. Dacă, așa cum este îndeobște recunoscut, religiile nebiblice ale 
Antichității târzii conţin imprecizii și contradicții aparente, ele au, în 
schimb, avantajul de a propune o lume de reprezentări ale morții, 
învierii și vieţii după moarte mult mai bogată în simboluri și imagini 
arhetipale. Şi astăzi încă aceste simboluri mai participă la definirea 
sufletul omului modern. În afară de aceasta, diferenţa vizibilă între 
produsele spontane ale inconștientului și învățătura creștină oficială 
este aceea că în creștinism omul rămâne complet pasiv în desfășu- 
rarea evenimentului învierii: un act pur de graţie al Domnului îi redă 
viața. Spre deosebire, în tradiția alchimică, adeptul creează, încă din 
timpul vieţii, un Opus (opera alchimică), propriul trup al învierii. Și 
pentru el este importantă grația lui Dumnezeu, fără de care opera lui 
nu poate reuși. La fel, anumite metode orientale de meditație servesc 
la crearea în interior a unui „trup de diamant“ care supraviețuiește 
morții fizice. 

Astăzi numeroși teologi moderni, aparţinând ambelor confesiuni 
creștine, s-au îndepărtat de concretismul concepțiilor creștine tim- 
purii. Pentru ei, învierea devine „deșteptare iminentă (Auferstehung 
zur Naherwartung)“: fiindcă în moarte timpul liniar istoric încetează, 
„Judecata de Apoi“ are loc, în concepţia lui Boros, imediat după 


1 Vezi Friedrich N&tscher, Altorientalischer und alttestamentlicher Auferstehungs- 
glaube (1970), Darmstadt, 1980, p. 300 și urm. Vezi și literatura citată și completările 
lui Josef Scharbert. 

2 Ibid, p. 301. 

moarte.! Conform altei interpretări, omul devine după moarte, 
așa cum explică Karl! Rahner, „atotcosmic” și se intergrează într-o 
materia prima universală. Aici îl găsește pe Hristos ca „Domn al 
Lumii .2 Învierea nu mai este, așadar, gândită ca restaurare a ve- 
chiului corp, ci este interpretată ca o continuare a existenţei persoa- 
nei într-un „corp spiritual“ sau într-un fel de „materie interiorizată“*. 
Un astfel de proces de „interiorizare a materiei“ sau a planului de 
fond al universului este, însă, pur și simplu, postulat. Contrar aces- 
tei abordări, alchimiștii Antichității s-au străduit, utilizând întot- 
deauna metode empirice, să pătrundă mai adânc taina vieții de 
dincolo de moarte, creând simboluri mitice izbitor de asernănătoare 
Cu visele noastre care, și ele, sunt produse inconștiente spontane. 
În introducere la Psihologie și alchimie“, Jung arată cum simbo- 
listica alchimică a produs teme noi în compensarea orientării ex- 
Clusiv spirituale a creștinismului: „Alchimia se formează ca un 
subcurent față de creștinismul care domină la suprafață. Ea se află 
într-un astfel de raport cu acesta precum un vis față de conștiință 
și, aşa cum acesta compensează conflictele conștiinței, tot astfel 
alchimia înceaică să umple golurile lăsate de încordarea contrariilor 
în creștinism... Convertirea istorică, universală, a conștiinței înspre 
partea «masculină» este compensată mai întâi prin aspectul feminin 
și chtonic al inconştientului. Deja în anumite religii precreștine apare 
o diferenţiere a masculinului sub forma specificării tată-fiu, trans- 
formare care va dobândi apoi în creștinism o semnificație majoră. 
Dacă inconştientul ar fi fost doar complementar, atunci ar fi însoţit 


1 Deja Arthur Schopenhauer scrie (Parerga, |, p. 245): „Pe aceasta se întemeiază 
caracterul de cea mai înaltă importanţă, sărbătoresc și totodată groaznic al ceasului 
morții. Este o criză în cel mai puternic înțeles al cuvântului — o judecată universală.“ (n.a.) 

2 Karl Rahner, Zur Theologie des Todes (Quaestiones Disputatae, vol. 2), Freiburg, 
Basel, Viena, 1958, p. 23 și 61. 

3 Vezi Gisbert Greshake și Gerhard Lohfink, Naherwartung, Auferstehung, 
Unsterbilichkeit, Freiburg, Basel, Viena, 3, 1978, în special p. 170 și urm. și p. 1963 
(Teilhard de Chardin). 

4 C.G. Jung, GW 12, par. 26 și urm. În română: C.G. Jung, OC 12, „Psihologie și 
alchimie“, trad. Carmen Oniţi și Maria Magdalena Angelescu, Teora, București, 1998. 

această transformare a conștiinței prin scoaterea în evidenţă a mamei 
și a fiicei, pentru care există materialul necesar în cadrul mitului 
Demeter-Persefona. El a preferat însă, așa cum arată alchimia, tipul 
Kybele-Attis în forma prima materia și filius macrocosmi și astfel s-a 
dovedit nu complementar, ci compensator...“! 

Or problema morții constituie ea însăși un domeniu în care s-a 
desfășurat același proces de compensare. Creștinismul, punând 
accent exclusiv pe spirit, a dat prea puţină atenţie sorții cadavrului, 
iar restaurarea trupului la sfârșitul lumii printr-un miracol divin este 
un simplu postulat dogmatic. 

Cum vom constata din materialul reunit în primul capitolul, 
omul arhaic păgân a fost intens preocupat de semnificaţia trupului 
și a degradării sale în moarte, ceea ce a dus la bănuială că există o 
taină a trupului, nu fără legătură cu soarta sufletului după moarte. 
Secretul l-au presimțit și alchimiștii în a lor prima materia sau într-un 
corp subtil pe care l-au sondat cu mai mult interes decât cel acordat 
materiei opace a vizibilului. Pentru ei, acest corp subtil ascundea 
elixirul vieţii și secretul nemuririi pe care încercau să le distileze din 
corpul material brut. 

Cercetările lui Henry Corbins au arătat că și islamul, la fel ca și 
creștinismul, s-a aflat într-o situație asemănătoare. La sunniți, ideea 
de înviere este la fel de sumară, dar compensată de bogatele re- 
prezentări simbolice ale anumitor mistici șiiţi direct influențați de 
tradiția alchimică timpurie greco-egipteană și de gnostici. 

Din aceste motive mi s-a părut important să mă refer la simbo- 
listica alchimică și mistică. De fapt, în visele muribunzilor predomină 
imagini apropiate de aceste sisteme de reprezentări. În alchimie, în 
mistică și în cazul viselor ne aflăm în fața celor mai naturale imagini 
sufletești, încă nedogmatizate, despre procesul morții și al vieţii de 
dincolo de moarte. 

Alchimiștii, aşa cum vom vedea, s-au ocupat de problema cor- 
pului subtil legându-l de ritualul religios al mumificării și de liturghia 


1 C.G. Jung, OC 12, „Psihologie și alchimie”, trad. Carmen Oniţi și Maria 
Magdalena Angelescu, Teora, București, 1998, par. 26. 

morților din cultul egiptean antic. Ca întotdeauna, acolo unde omul 
se confruntă cu un mister, cu ceva necunoscut — fie că e vorba de 
originile lumii sau de enigma vieţii și a morții — inconștientul schi- 
țează în contraparte modele „mitice“, scheme arhetipale care par 
proiectate în neant. Aceasta este valabil și pentru misterul care în- 
văluie moartea. Simbolurile schițate de inconștient în fața morții — 
căci vorbim de simboluri și nu de relatări cu substrat concret — vor 
face obiectul exclusiv al lucrării de față. 

Vom vedea că aproape toate simbolurile din visele muribunzilor 
sunt imagini ce apar și pe parcursul procesului de individuare, mai 
ales în a doua jumătate a vieții. Cum a remarcat Edward Edinger, 
este ca și cum procesul de individuare, dacă nu a fost susținut cu 
suficientă conștiință și cu un interes viu, se manifestă la finalul 
vieții cu un ritm accelerat, ca și când ar fi telescopat. Procesul de 
individuare este, chiar literalmente, o autentică pregătire pentru 
moarte și, de aceea, visele de individuare și cele de moarte nu se 
disting prin nimic unele de altele în simbolismul lor arhetipal. 

Într-un excelent articol, D.l. Lauf! accentuează tocmai asemăna- 
rea simbolicii individuării cu povestirile mitice privitoare la viața de 
după moarte. El arată că aici par să lucreze aceleași arhetipuri — 
structuri psihice fundamentale care conduc mereu la reprezentări 
simbolice asemănătoare. Lauf atinge, în special, următoarele teme: 
separarea elementelor, în analogie cu miturile Creaţiei, motivul marii 
treceri sau al călătoriei, traversarea unei ape sau a unui pod cu unul 
sau doi însoțitori, reconstituirea defunctului sub forma unui corp spi- 
ritual sau a unui corp de după moarte, cântărirea sufletului sau jude- 
cata în fața unei instanţe, reîntoarcerea într-o altă lume, în sfârșit, 
posibilitatea reîncarnării. Vom vedea că pot apărea și alte motive și 
într-o ordine diferită, ceea ce nu are o importanţă aparte. 

Celor trei domenii deja menţionate — psihologia profunzimilor, vi- 
sele și simbolistica alchimică — le-am adaugat în lucrarea mea și un al 
patrulea — spiritismul, un domeniu problematic, așa cum era de 


1 Detlef Ingo Lauf, „Im Zeichen des groBen Ubergangs”, în Leben und Tod in 
den Religionen, Darmstadt, 1980, p. 80 și urm. 

așteptat. Întrebarea firească este dacă nu ar trebui să ne interesăm și 
noi de spiritism, de cercetarea în domeniul parapsihologiei și de fizica 
modernă, în măsura în care noua fizică se interesează deja de parap- 
sihologie și de psihologia profunzimilor? Deși nu mă îndoiesc în sine 
de autenticitatea anumitor fenomene parapsihologice, amestecul in- 
tim de veridic și de fantezie care se întâlnește în spiritism m-a descu- 
rajat. Am decis, de aceea, să mă limitez ocazional la a indica 
simbolismul arhetipal al acestor fenomene, fără a discuta problema 
„realității“! lor. 

În acest domeniu, de fapt, un singur lucru este sigur: cele mai 
multe evenimente parapsihice se petrec după un model arhetipal 
care poate fi înțeles și interpretat tocmai grație psihologiei. În schimb, 
mă văd incapabilă să tranșez dilema dacă în ședințele de spiritism 
intervin cu adevărat persoanele decedate sau este vorba numai de 
complexe ale participanţilor și de conţinuturi ale inconștientului co- 
lectiv. Fără îndoială, acestea din urmă apar cel mai frecvent. 

Emilian Mattiesen, în cuprinzătoarea lucrare de referință, Das 
persânliche Uberleben des Todes, încearcă să conteste?, o dată 
pentru totdeauna, interpretarea animistă a fenomenelor parapsi- 
hologice care susține că în ședință intervin complexe sau sufletele 
parţiale ale participanţilor. Dar în epocă nu era cunoscut ceea ce 
astăzi știm despre inconștient și, în special, despre inconștientul 
colectiv, astfel că unele dintre argumentele sale nu mai sunt decât 
pe jumătate valide. Acum știm că „în inconștient există o cunoaș- 
tere, pe care Jung o caracterizează drept cunoaștere absolută“3. 
Înseamnă că inconștientul poate să știe lucruri pe care, conștient, 
nu le cunoaște nimeni altcineva. Toate datele și dovezile de identi- 


' La fel ca Aniela Jaffe în cartea ei, Geistererscheinungen und Vorzeichen, 
Zurich, 1958. 

2 interpretarea spiritelor ca euri inconștiente divizate, adică, în terminologia 
modernă, complexe autonome. 

3 C.G. Jung, „Synchroniztăt als ein Prinzip akausaler Zusammenhănge“, GW 8, 
par. 902 și urm. și par. 921. În română: C.G. Jung, OC 8, „Sincronicitatea ca principiu 
al corelaţiilor acauzale“, trad. Viorica Nișcov, Trei, București, 2013, par. 921. 

tate ale „spiritelor“, furnizate în ședințele de spiritism, pot fi expli- 
cate, așadar, ca provenind și din inconștientul colectiv al grupului 
de participanţi, nu numai dintr-un autentic mesaj al celui decedat. 
Fenomenele de materializare rămân singurele neatinse în mod direct 
de acest argument. Totuși, „cred“ că morţii se manifestă uneori 
efectiv prin intermediul unor fenomene parapsihice, chiar dacă 
pentru moment nu putem „demonstra“ acest lucru. 

Ne află într-o situație asemănătoare și atunci când trebuie să 
interpretăm visele în care morții apar persoanelor încă în viață. Voi 
reda câteva vise de acest fel pe parcursul cărții. Le voi interpreta pe 
plan obiectiv, adică neexplicându-le prin elemente subiective ce ţin 
de visător, ci ca manifestări autentice ale supravieţuirii post-mortem 
a unui defunct. 

Eu însămi am avut câteva vise pe care Jung le-a interpretat în 
acest mod, ceea ce, la început, m-a surprins. Jung nu mi-a spus 
niciodată de ce alege să interpreteze obiectiv anumite vise, când, 
de regulă, acorda preeminenţă semnificației subiective a imaginilor, 
altfel spus, considerându-le conţinuturi psihice ale visătorului, ema- 
nând de la propriul lui inconștient. 

Apoi, într-o zi, o analistă m-a rugat să studiez împreună cu ea 
visele unei paciente. Era vorba despre o tânără fată care își pierduse 
logodnicul (era pilot) într-un accident de aviație. Pacienta ît visa 
aproape în fiecare noapte, iar analista și cu mine am interpretat fi- 
gura pilotului care apărea în vis ca imagine a animus-ului fetei, pro- 
iectată în logodnic. Inconștientul părea să tindă spre o retragere a 
proiecției, vindecând-o progresiv, de pierderea sufletească și dez- 
legând-o de legătura cu cel mort. Șase vise, totuși, păreau să excludă 
această interpretare și i-am spus analistei că în aceste vise, viziunea 
pilotului este probabil chiar decedatul care o vizita și o consola pe 
fată în vis. Analista, cu înclinaţie spre raționalizare, a fost indignată și 
a cerut o consultație cu Jung căruia i-a prezentat întreaga serie de vise. 
Fără nicio ezitare, Jung (care nu știa nimic despre alegerea mea) 
a selectat aceleași șase vise și le-a interpretat ca obiective. 

Am, așadar, impresia că putem „simţi“ dacă un vis folosește ima- 
ginea unui mort ca simbol pentru ceva din interior sau îl reprezintă 

„Cu adevărat“ pe decedat, însă este greu să stabilim criterii general 
valabile pentru această distincție. Mai degrabă, se poate spune că 
dacă interpretarea subiectivă nu are deloc sau are prea puţin sens, e 
preferabil să recurgem la interpretarea obiectivă, îndeosebi atunci 
când visul este foarte numinos. În acest domeniu, cercetarea este 
deschisă și rămân multe întrebări cărora astăzi le putem da doar 
răspunsuri ipotetice. 

Aceluiași domeniu problematic, al patrulea din lucrearea noastră, 
îi aparţine și întrebarea dacă există un corp subtil și, corolarul ei, dacă 
există o continuitate neîntreruptă între suflet și corp, în alte cuvinte, 
între obiectul psihologiei analitice și fizica atomică modernă. Voi 
relua aceste întrebări la finalul cărții, oricât de provizorii ar fi ipotezele 
care le subiîntind. Cititorul neinteresat de ele, le poate liniștit da la o 
parte. Pentru mine ele sunt importante fiindcă este vorba de aceleași 
idei înspre care tindea și tradiția alchimică: o concepție despre lume 
în care psihicul și materia sunt o singură realitate, unde moartea nu 
este decât într-un sens o separare a „materiei“ și „psihicului“, în 
esenţă fiind o metamorfoză psihofizică. 

Să precizăm, în final, că vise autentice de moarte pot apărea și 
la oamenii care trec de mijlocul vieții. Ele nu înseamnă, însă, o moarte 
iminentă, ci sunt interpretabile, mai degrabă, ca memento mori, ca 
o amintire a momentului inevitabil; apar, de obicei, atunci când eul 
se păstrează încă într-o atitudine prea juvenilă și este chemat la o 
reflecţie mai profundă. În această carte voi aborda numai vise urmate 
la scurtă vreme de moarte. 


1 


„SECRETUL“ CADAVRULUI 
ȘI „MORMÂNTUL LUI OSIRIS“ 


Cea mai mare dificultate în a ne reprezenta propria viață după 
moarte sau în a crede în continuarea vieții celor cărora noi le supravie- 
țuim, vine, fără îndoială, din faptul că, în timpul vieţii, ne identificăm, 
aproape complet, cu corpul nostru. Întreg sentimentul de identitate 
a eului este legat de corp. Acest sentiment este rezultatul unei înde- 
lungate tradiții istorice și a constituit dintotdeauna o problemă. 

Studiile de etnologie comparată! au revelat că în culturile înde- 
părtate, omul a reușit cu greu să se desprindă de ideea că mortul 
nu mai este identic cu corpul său. Etnologia vorbește despre mo- 
tivul „cadavrului viu” mai ales pentru că, la începuturi, corpul mor- 
tului a fost tratat, în mare măsură, la fel precum cel viu. În multe 
locuri, de exemplu, la popoarele germanice, cadavrul era păstrat o 
lună sau chiar mai mult, în casă.? Pentru a face posibil acest lucru, 
se foloseau mijloace de conservare a cadavrului, pe termen scurt.? 


1 Vezi, de exemplu, Kurt Ranke, „Indogermanische Totenverehrung“, Folklore Fellow 
Gommunications, vol. LIX, nr. 140, Helsinki, 1951, p. 164 și urm. și literatura citată. 

2 Vezi ibid, p. 171. 

3 Ibid, p. 153. 


„Secretul“ cadavrului și „mormântul lui Osiris” ! 25 


În preajma acestuia se bea, se mânca și se juca.! La alte popoare, 
cadavrul se păstra până în faza incipientă de putrefacție sau chiar 
până la faza de schelet, în casă sau într-un mormânt de adâncime 
relativ mică, în proximitatea casei, rămășițele fiind abia apoi înhu- 
mate mai adânc.? Credinţa era că, în acest fel, sufletul mortului 
rămâne în preajma celor vii. Anumite popoare credeau că în această 
perioadă, defunctul poate chiar să întrețină relații sexuale, sub 
formă de incubus sau succubus, cu soţia sau soțul supraviețuitor.? 
Chiar și acolo unde exista indubitabil credința că mortul pleacă într-o 
lume de apoi, persistau obiceiuri de a trata cadavrul ca reprezentant 
al defunctului. Este cazul așa-numitului obicei al ospătării mortului, 
răspândit la numeroase popoare. În multe locuri, se înfigea un tub 
în mormânt, la nivelul capului, pentru ca defunctul să poată con- 
suma”, „cu adevărat“, ofrandele lichide, sau se lăsa o gaură pentru 
„respiraţie“. În cazul ofrandelor de hrană, se credea că defunctul 
le mănâncă efectiv și se susținea că ele se împuțţinează de pe mor- 
mânt, la pomana mortului. O „spiritualizare“ a acestei concepții 
pare a se fi răspândit treptat abia atunci când a început să se creadă 
că defunctul se hrănește cu „aroma“ sau „aburul“ ofrandelor și 
nu cu ofrandele în sine sau odată cu obiceiul de a reprezenta pe 
hârtie lucrurile necesare mortului în lumea de dincolo. De pildă, în 
China, această hârtia era arsă ca „imaginea“ lucrurilor să ajungă 
odată cu fumul în cealaltă lume. Cu timpul, în multe locuri, defunctul 
a început să fie reprezentat, în cadrul ceremoniilor funerare, de un 
om viu care purta îmbrăcămintea mortului, cadavrul în sine nemai- 
fiind, așadar, considerat absolut legat de personalitatea mortului. 
Toate acestea au condus la obiceiul de a confecţiona un fel de 
păpușă ca reprezentare a mortului sau o construcţie simbolică 
ce înlocuia cadavrul. Indigenii Golden din Siberia, de exemplu, 


1 Ibid, p.10, note de subsol 2 și 3, șip. 11. 

2 Vezi Franz Cumont, Lux Perpetua, Paris, 1949, p. 16 și urm. 
3 Vezi Cumont, ibid, p. 29. 

+ Ranke, Indogermanische Totenverehrung, p. 153. 

5 Ibid, p. 176. 

așterneau pe patul defunctului o pânză albă și peste ea puneau o 
pernă cu câte o mandală desenată pe fiecare parte. Apoi, în fața 
acesteia puneau figura de lemn a lui Ayami-Fonyalko, spiritul ocro- 
titor al morților. La final, figurii i se așeza în gură o pipă aprinsă și 
toate jertfele destinate decedatului se aduceau acestei plăsmuiri. 
La chinezi, o păpușă confecţionată din pânză, denumită Moon-Go, 
servea aceluiași scop. Se credea că spiritul defunctului sălășluiește 
acum în aceast artefact și nu în cadavrul în sine.! În anumite zone 
din Coreea și, de asemenea, în Tibet se confecționează și astăzi 
astfel de reprezentări ale morţilor. Japonezii fac și ei un așa-numit 
tamashiro, un receptacul care poartă sufletul defunctului în timpul 
ritualului funerar. În China, arborele genealogic servește, în fapt, 
aceluiași scop?, la fel ca și statuia defunctului, pe care vechii egipteni 
O așezau în serdab. 

Cutumele evocate arată că identificarea primitivă a mortului cu 
propriul cadavru s-a atenuat treptat, omul începând să diferenţieze 
cadavrul de un simbol al „identității concrete“, un receptacul. Totuși, 
morții trebuiau să continue și în a avea un „corp“ pentru a nu se 
pierde în univers sau pentru a avea un piedă terre când vroiau să-și 
viziteze aparținătorii. 

Nu doar că o lungă perioadă istorică morții au fost identificați 
cu cadavrul, dar, la începuturi, nici reprezentarea locului de ședere 
al morţilor nu era bine diferențiat de locul cadavrului în mormânt. 
Concepţia răspândită a unei lumi a morților plină de țărână și 
viermi, umedă, rece și întunecată arată că imaginea acesteia nu 
putea fi despărțită de imaginea condiţiei reale a cadavrului din 
mormânt. Cuvântul Scheo!, folosit în Vechiul Testament pentru a 
denumi regatul morţilor, este parțial identic cu cuvântul „groapă“, 
locul unde era așezat mortul. Și lumea germanică a morţilor, Hel, 
lumea vechilor mexicani, Mictlan, sau tristul Hades al grecilor și alte 
locuri ale morții au aceleași sumbre trăsături. 


1 Vezi van A. Lopatin, The Cult of the Dead Among the Natives of the Amur 
Basin, Haga, 1960, mai ales p. 128 și urm. 
2 Ibid, p. 126 și urm. 

În multe culturi avansate, apare mai târziu tendința separării 
lumii de dincolo în două sau mai multe teritorii. Doar oamenii 
obișnuiți, cei răi sau cei care au murit într-un anumit fel mai pleacă 
într-un loc atât de întunecat, în timp ce aleșii ajung într-o lume de 
dincolo fericită, situată, de cele mai multe ori, deasupra pământu- 
lui. În Hadesul sumbru al noilor greci nu există, de exemplu, medici, 
preoți sau sfinți, iar vechii greci credeau că inițiaţii în Misterele 
Eleusine nu ajung în Hades, ci în minunatul Elizeu sau în Insula 
Fericiților. Războinicii germanici căzuţi în luptă nu mergeau în iad, 
ci în Valhalla, iar războinicii și lăuzele aztecilor nu ajungeau în sum- 
brul Mictlan, ci însoțeau soarele în trecerea sa peste cer. La azteci 
existau și alte lumi speciale de dincolo: pentru înecați, pentru cei 
loviți de fulger, pentru leproși, pentru cei seceraţi de boli venerice 
sau de febră. Ei mergeau în paradisul înverzit al zeului ploii, Tlaloc.! 

Uneori, separarea lumii de dincolo în două sau mai multe teri- 
torii privește nu tipuri deosebite de oameni, ci părți diferite ale su- 
fletului unuia și aceluiași om. Astfel, în concepţia vechilor chinezi, 
sufletul fiecărui om se separă la moarte în sufletul Hun — un element 
spiritual masculin (Yang) și sufletul P'o (partea sa Yin) — o parte 
pasivă, feminină. Sufletul Yang sau Hun se înalță întru moarte și 
migrează spre Est, în timp ce sufletul Yin sau P'o coboară pe Pământ 
și migrează spre Vest. Mai târziu, ele se reunesc printr-o nuntă 
sfântă, la „izvoarele galbene“. 

În concepţia vechilor egipteni, o parte a sufletului mortului, 
sufletul Ba, în formă de stea sau pasăre, plutește liber în Univers; ea 
urmează, de obicei, barca zeului soarelui, traversând cerul, în timp 
ce sufletul Ka (un fel de dublu sau sufletul vital) rămâne prizonier, 
legat de lumea subterană, acolo unde sălășluiește cadavrul. În alte 
culturi, „sufletele“ diferite sunt înţelese ca năzuinţe divergente în 
ființa unuia și aceluiași om. În hinduism, de exemplu, omul este 
sufletul etern și divin — Atmar, legat de eul său cotidian — Ahamkara, 
împreună cu care constituie Jivan (sufletul individual sau sufletul 


1 Vezi W. Kucher, „Jenseitsvorstellungen bei den verschiedenen Vâlkern“, în 
Imago mundi, vol. VII, ed. de A. Resch, Innsbruck, 1980, p. 130. 

încarnat). Acesta din urmă este identic cu persoana, care trece prin 
multe reîncarnări, în decursul cărora Ahamkara se transformă mereu, 
în funcţie de actele și gândurile precedentelor reîncarnări. Când Jivan 
a atins etapa Budghi (conștiință care discriminează) poate intra în 
Nirvana, salvându-se de ciclul vieţii și al morţii! Ego-ul Ahamkara 
este o năzuinţă legată mai ales de viața terestră, care se transformă 
încontinuu, în timp ce Sinele-Atman este, dimpotrivă, permanent. 
Însă ambele principii rămân mereu unite în Jivan. 

În pofida existenței acestor diferențe culturale, pe care nu doresc 
nicidecum să le estompez aici, se remarcă un fel de dualism incipient 
în interpretarea destinului morţilor, o polaritate între ideea unui 
domeniu imaterial, spiritual, apropiat divinității, în care plutește un 
„Suflet“ eliberat al omului, pe de o parte și un domeniu asociat cu 
reîntoarcerea în ciclul vieţii și al morţii, pe de altă parte. Ultima este 
o parte a sufletului mai legată de materie care, însă, într-o fază mai 
îndepărtată de momentul morții, va fi reunită cu partea liberă, spi- 
rituală. Așa se întâmplă, de exemplu, cu sufletele Hun și P'o, în China 
sau cu Ba și Ka, în Egipt. Chiar și în concepţia extrem-orientală a 
reîncarnării, Atman și Ahamkara rămân împreună. Există, totuși, 
speranţa îndepărtată a unei eliberări totale de tendinţele karmice 
descendente ale Ahamkara, astfel că și aici orice divizare va fi, în 
final, anulată. i 

Dacă încercăm să lămurim cărora dintre reprezentările psihologice 
ale zilelor noastre le corespund cele două domenii ale sufletului, nu 
trebuie, în nici un caz, să ne lăsăm seduși de ideea cusută cu aţă albă 
aegalităţiilor: sufletul superior, liber, este conștiința, iar sufletul inferior, 
karmic, legat de pământ sau corp, este inconștientul. Mai degrabă, 
ele par să corespundă diferitelor năzuinţe ale nucleului sufletesc 
supraordonat, totalitate pe care Jung o numește Sinele: sufletul 
Hun, Ba, sufletul indian Jiva sunt, mai degrabă, năzuinţe spre con- 
știentizare, trezire, îndepărtare de „lume“ și nostalgie a apropierii de 
Dumnezeu, în timp ce sufletul P'o, puterile karmice, sufletul Ka sunt, 


1 Vezi Sigrid Lechner-Knecht, „Totenbrăuche und Jenseitsvorstellungen bei den 
heutigen Indianern und bei asiatischen Vălkern”, ibid, p. 165 și urm. 

mai ales, năzuinţe spre o renaștere în această lume sau tendinţe de 
a influenţa descendența ori de a acționa asupra fertilității sau fecun- 
dității pământului. O judecată de valoare, în sens pozitiv sau negativ, 
a acestor două năzuinţe mi se pare a fi determinată mai degrabă de 
cultură, decât de generalul uman. Din perspectiva culturii indiene sau 
tibetane, reîntoarcerea la viață, de exemplu, prin reîncarnare este de 
evitat, în timp ce la multe popoare primitive, pare să fi fost țelul natu- 
ral al morţilor. De pildă, ritualul morţilor la maya, un ritual șamanic, 
pare, în modul în care înțelegem astăzi textele, să fi urmărit scopul 
de a înlesni sufletului o renaștere în aceeași seminţie. Sufletele mor- 
ților sunt la maya, de asemenea, garanții ale fertilității plantelor și 
animalelor — o concepţie pe care o întâlnim la multe alte popoare. 
Țelul nu este o plutire într-o lume de dincolo divină, spirituală, ci o 
continuare fecundă a operării în această lume, care merge până la 
întoarcerea prin reîncarnare. 

O altă polaritate se remarcă în dezbaterea din creștinismul tim- 
puriu, purtată în jurul dogmei învierii. Aici suntem faţă în față cu 
polaritatea între ideea unui trup înviat nou, spiritual, pe de o parte 
și, pe de altă parte, ideea unui corp material „vechi“, readus la viață. 
Din perspectiva paulină, mortul este înzestrat la înviere cu un „trup 
pneumatic“ și învie „întru Hristos“, nefiind vorba explicit de o resta- 
urare a „vechiului“ corp. În mare, aceasta a rămas până în zilele 
noastre concepția Bisericii Răsăritene. Dimpotrivă, Apusul, bazân- 
du-se pe Evangheliile sinoptice, a menţinut la început reprezentarea 
„Vechiului corp”, a „cadavrului“, întemeiată pe ideea că omul, cu 
spirit, suflet și corp, este un tot și de aceea, va învia ca tot, exact 
cum era înainte. 

Unul dintre primii și principalii susținători ai acestei ultime con- 
cepții a fost Tertulian (prima jumătate a sec. al III-lea), care, în opera 
sa, De Carnis Resurrectione!, accentuează faptul că fiecare va învia 
trupește, „chiar în propria carne“ (Resurget igitur caro et quidem 
omnis, et Quidem ipsa, et quidem integra). Concepţia a fost lung 


1 „De Carnis Resurrectione”, 59, în Corpus Scriptorum Latinorum Acad. Vindo- 
bon, vol. 47, ed. Kroyman, 1906. 

timp dominantă în bisericile apusene, așa cum dovedește simbolul 
Cuicumque Nicaeanum.! Ce forme concrete a luat această concep- 
ție adesea, în Evul Mediu, vedem, de exemplu, în serioasele con- 
troverse legate de întrebarea dacă Hristos a înviat circumcis sau 
necircumcis, precum și în discuţiile privitoare la vârsta corpului la 
înviere sau stadiul acestuia, tarat sau „vindecat“. 

Dacă facem abstracţie de ideea, astăzi de neconceput, a unei 
învieri atât de concrete, observăm că în atașamentul față de vechiul 
corp, se manifestă dorința de a vedea mortul păstrându-și întreaga 
individualitate, adică ființa lui așa cum știm că era și pe care o iden- 
tificăm cu corpul său. De fapt, putem spune că asupra corpului 
fusese proiectat secretul individualității indivizibile. 

Totuși, eul nostru conștient nu este, în niciun caz, doar indivi- 
dual, deși așa simțim când spunem „eu“ și, adesea, arătăm înspre 
corpul nostru. Nenumărate impulsuri, idei, reprezentări, scopuri și 
acţiuni intenţionate ale eului sunt pur colective, adică asemănătoare 
celor ale altor oameni, dacă nu chiar identice cu ele. Lucrul este 
valabil și pentru partea inconștientă a psihicului, doar o parte a 
manifestărilor sale, precum visele, referindu-se la trăirile individuale 
sau la ceea ce Jung numește inconștientul personal. Nenumărate 
alte manifestări provin din „inconştientul colectiv” și nu pot fi puse 
pe seama individului. Așadar, chiar acel ceva cel mai intim, pe care 
îl trăim ca fiind „eu-ul“, individualitatea „mea“, este atât de com- 
plex, are atâtea straturi, încât nici măcar nu poate fi descris exhaus- 
tiv în termeni raționali. Realizarea conștientă a acestor straturi este 
un proces treptat de dezvoltare, proces numit de Jung individuare. 
Numai atunci când cineva cunoaște în ce măsură este „om“ repe- 
tabil la nesfârșit, în sensul colectiv general, și în ce măsură este un 
individ, adică o ființă indivizibilă, unică, numai atunci acel cineva, el 
sau ea, va putea deveni un om conștient. 

Faptul că tradiția creștină timpurie apuseană s-a agăţat de 
concepţia învierii „vechiului corp“ și de cadavrul defunctului, 


1 Vezi G.R.S. Mead, The Doctrine of the Subtle Body in Western Tradition, 
Londra, ed. a II-a, 1967, p. 82 și urm. 

se datorează, pe de o parte, devotamentului primitiv față de situa- 
ţia inițială în care omul nu se putea detașa de ideea că mortul nu 
este altceva decât cadavrul. Pe de altă parte, așa cum am menţionat, 
mi se pare că aici încolțește germenul unei suspiciuni, și anume 
presentimentul că individualitatea e indivizibilă și e destinată să su- 
pravieţuiască în integritate. Astăzi însă, doar puţini mai pot crede 
într-o înviere concretă a vechiului corp.!' Absurditatea acestei con- 
cepţii ar dispărea dacă am putea renunţa, așa cum subliniază Jung, 
la denumirile fizic-concrete, adică materiale, ceea ce este valabil și 
pentru majoritatea celorlalte enunţuri religioase. Jung scrie2: 


„Fizic nu este singurul criteriu al adevărului. Există adevăruri 
sufletești, care fizic nu pot fi nici explicate, nici demonstrate ori 
contestate. Dacă, bunăoară, ar exista credința generală că la un 
moment dat Rinul ar curge invers, de la vărsare spre izvoare, 
această credință este în sine un fapt, deși enunţarea ei, înțeleasă 
fizic, trebuie considerată extrem de incredibilă. O asemenea cre- 
dință constituie un fapt sufletesc care nu poate fi contestat și care 
n-are nevoie să fie demonstrat. De această natură sunt enunțurile 
religioase. Ele se referă fără excepție la obiecte care nu sunt con- 
statabile fizic...? Raportate la ceva fizic, ele nu au niciun sens. Ar 
fi doar miracole care în sine sunt expuse îndoielii și n-ar putea 
dovedi realitatea spiritului, adică a unui sens. Faptul că enunţurile 
religioase sunt adesea în opoziție cu fenomenele fizic atestate de- 
monstrează autonomia spiritului faţă de percepţia fizică și o anu- 
mită independenţă a experienţei sufletești față de datele fizice. 
Sufletul este un factor autonom, iar enunţurile religioase sunt 
mărturisiri sufletești care se bazează în primul rând pe procese 
inconștiente, deci transcendentale. “ 


1 Această idee este respinsă astăzi de majoritatea teologilor, conform Greshake 
și Lohfink. i 
2 „Antwort auf Hiob”, Introducere, GW 11, par. 553 și urm. În română; „Răspuns 
lui lov“, Lectori benevolo, par. 553, în OC 11; trad. Viorica Nișcov, Trei, București, 2010. 
3 Sublinierea autoarei (n. tr.). 

În acest sens trebuie înțeles și enunţul învierii trupului, anume 
ca un enunţ simbolic care se raportează la o realitate sufletească 
și nu la ceva brut material. O concepție a învierii ce ia în conside- 
rare, aidoma celei a lui Jung, o interpretare simbolică, găsim și la 
Origen! care îi numește simplices sau rusticos (needucaţi) pe cei 
care cred într-o înviere concretă a vechiului corp. Cu toate acestea, 
Origen se opune net doctrinei docetismului conform căreia Hristos 
înviat avea un corp aparent (phantasma). Concepţia sa despre tru- 
pul învierii este că nici materia, nici forma noului corp nu vor fi la 
fel cu cele dinainte, dar va exista o reală continuitate a individua- 
lităţii între cele două. Așa cum în sămânţa unui copac se ascunde 
logosul său — un pattern al copacului — tot așa, în vechiul corp se 
află sămânța pentru corpul învierii. Această sămânță este virtus sau 
dynamis, un germen sau un principiu germinal, pe care Origen îl 
denumește și spintherismos (emitere de scântei). Acest principiu 
germinal invizibil în „sămânța“ vizibilă are substanţă și este izvorul 
învierii trupului. Este un seminarium (teren însămânţat) al morților, 
esenţa din care vor învia din nou. Cu toate acestea, trupul învierii, 
deși își are aici originea, nu va mai fi brut material, ci va avea o 
natură spirituală, chiar divină. Va fi invizibil pentru ochii noștri de 
acum, intangibil pentru mâinile noastre. „În corp, spiritul va vedea 
întregul nostru, va auzi întregul nostru, întregul nostru va servi drept 
mână, drept picioare.“ Când Evangheliile spun că Hristos s-a arătat 
discipolilor în drumul spre Emaus și lui Toma Necredinciosul sub 
formă tangibilă, El nu a făcut decât să pară astfel pentru a întări 
credinţa discipolilor. 

Concepţia, pronunţat psihologică, a lui Origen care îl apropie 
multor gnostici („„dușmanii“ săi) nu a reușit să se impună în Apus. 
Părintele bisericii, Augustin, s-a decis pentru interpretarea „con- 
cetă“ și, începând cu sec, al VI-lea (prin Grigore cel Mare), această 
nouă doctrină a rămas până astăzi, aproape în exclusivitate, valabilă 


1 În scrierea sa despre înviere, care, din păcate, s-a păstrat doar în introducerea 
unei scrisori a Sf. leronirh către Parmmachius, cap. IV. 38. Vezi G.R.S. Mead, The Doctrine 
of the Subtie Body in Western Tradition, p. 83 și urm. 

în Occident. Abia în ultimul timp se anunţă o interpretare a cuvân- 
tului care se apropie din nou de concepția mai spirituală a lui Origen.! 

Din punct de vedere psihologic, ne miră mai puțin interpretarea 
lui Origen decât devotamentul încrâncenat al confesiunilor vestice 
față de credința concretistă a învierii. După părerea mea, motivul 
este — așa cum vom vedea în cele ce urmează — faptul că în corpul 
concret se presimţea un secret la care nu se putea renunța și anume 
acela al principiului individuării. Origen este singurul care a văzut 
în epoca sa că acel ceva era „în corp“, însă nu era însuși corpul. 
EI își desfășura activitatea în Alexandria, în Egipt, ceea ce, în acest 
context, este semnificativ. 

Pentru vechii egipteni, cadavrul era într-o atare măsură fascino- 
sum, încât textual era denumit „acest secret“. În Cartea Amduat, 
care prezintă „spaţiul ascuns“ al lumii morților, se spune, de exem- 
plu, atunci când se descriu cele patru morminte ale zeilor în formă 
de casete din care ies capete?: „Figurile misterioase ale Dat-ului 
(lumea de jos) sunt „casetele“ Pământului, capetele secretelor. 
„Domnul sceptrului Uas“ și „cea înzestrată cu inimă“ sunt păzitorii 
acestor imagini misterioase. În cartea cavernelor: se figurează „ca- 
seta“ (sicriul) lui Osiris, care este, de asemenea, păzită de zei. Ei sunt, 
se spune, ocrotitorii „secretelor“ lui Osiris, adică, așa cum observă 
Erik Hornung, ai cadavrului său: „Voi sunteți acești zei care păzesc 
avutul Dat-ului, marele secret al locuitorilor din Vest (Osiris). (...) 
[Vă] laud când vă supuneţi secretului vostru, acestui trup al condu- 
cătorului Dat-ului.“ În trecerea sa prin tărâmul de jos, zeul soarelui, 
Re, se ădresează unui grup de sarcofage cu următoarele cuvinte“: 
„O, imagine a zeilor în sarcofag ... / O, cadavru, o păstrător al 
puterilor magice .../ O, tu, care ascunzi cadavrul zeilor, care faci 
secret trupul în care s-a transformat NN...“ Osiris mai este și astfel 


1 Vezi ibid, p. 87. 

2 Erik Hornung, Agyptische Unterweltsbiicher, p. 136 și urm. (A 7-a oră a nopții, 
a 7-a scenă). 

3.Ibid, p. 332 și urm. 

4 Ibid, p. 336. NN reprezintă numele respectivilor morți. 

Fig. 2: Lumină și lumea de jos. Sus: Zeul Pământului, Aker, 
reprezentat ca sfinx dublu, poartă barca solară cu zeul soarelui, Re, în 
mijloc. În imaginea de jos, mumie sub un mare disc solar. 


invocat!: „O, Osiris, stăpân d Dat-ului.../ mă zoresc să-ți văd ca- 
davrul, chipul tău, pe care l-ai ascuns sub Aker (zeu al Pământului), 
care este secret și necunoscut... În alte părţi ale textului se spune 
despre zeul Aker că ascunde sub burtă „marea imagine“, altfel 
spus, cadavrul lui Osiris.2 (v. Fig. 2) 

Cadavrul lui Osiris și, pentru că fiecare om devine Osiris după 
moarte, al oricărui alt mort este ceva ascuns, un „secret“ și, în ace- 
lași timp, și o „imagine“ sau un „chip“. Aceasta demonstrează, cred, 
că vechii egipteni vedeau în cadavru ceva misterios, ceva care păs- 
trează „imaginea“ defunctului și — așa cum vom afla mai târziu — 
ceva în care, după descompunere și transformare, își găsește originea 
și procesul învierii. La fel ca Origen, așadar, vechii egipteni credeau 
că învierea pornește, sub forma unui proces continuu, de la corpul 
concret, mort. Dar la Origen, punctul de pornire al procesului 


' Ibid, p. 339. 
2 ibid, p. 348. 

învierii nu este mumia sau „imaginea“ din corp, ci acea misterioasă 
spintherismos (emitere de scântei). De aceea, el vorbește despre 
vechiul corp ca despre un seminarium, un teren însămânţat, din care 
morţii se nasc din nou, idee care îl apropie de larg răspândita con- 
cepție arhetipală conform căreia morţii se întorc la viață precum 
vegetația. i 

Nu este, deci, o surpriză că imaginea vegetației apare recurent 
în visele oamenilor aflaţi în pragul morții. 

lată un exemplu. Un bărbat între patruzeci și cincizeci de ani a 
venit în cabinetul meu pentru o singură consultație, în urma diagnos- 
ticului medical care îl condamna la moarte: melanom malign cu 
metastaze multiple. Nu reușea să accepte adevărul și, în noaptea 
de după aflarea diagnosticului, bărbatul a avut următorul vis: 


Vedea o holdă de grâu verde, crescut și pe jumătate copt. 
O cireadă de vite intrase în cultură, plantele erau călcate și distruse. 
De sus, răsună o voce care spunea; „Totul pare distrus, dar din 
rădăcinile de sub pământ va crește din nou grâul. “ 


Visul, mi s-a părut, conţinea un indiciu că viața merge cumva 
mai departe și după moarte. Visătorul nu putea accepta această 
ipoteză și, cum a murit la scurt timp după aceea, nu știu dacă s-a 
împăcat cu soarta. Motivul visului amintește de loan 12, 24-25: 
„Adevărat, adevărat zic vouă că dacă grăuntele de grâu, când cade 
în pământ nu va muri, rămâne singur; iar dacă va muri, aduce multă 
roadă.“ Dar ce spune, de fapt, această parabolă a lui Hristos? Cum 
poate înflori viața din „rădăcini nevăzute “după ce moartea a des- 
compus corpul? Ce însemnă, de fapt, „grâul“ care, aici, evident, 
nu trebuie interpretat concret, ci ca simbol? 

Cuvântul lui lisus în Evanghelia după loan nu poate fi înțeles 
decât în contextul său istoric. Evanghelia face trimitere la reprezen- 
tările foarte răspândite ale sincretismului Antichității târzii, o vreme 
în care simbolismul Misterelor Eleusine, al sărbătorilor lui Attis, 
Adonis, Tammuz, al ritualului egiptean al morților și al începuturilor 
alchimiei le era încă multora cunoscut. 

Cele mai vechi texte alchimice ale Occidentului au luat naștere pe 
pământ egiptean și, din acest motiv, au fost de la început legate de 
ideea vieţii de după moarte, o idee care e la baza culturii egipteane, 
așa cum ne este bine-cunoscut. Arta egipteană a mumificării și litur- 
ghia morților păstrează, din acest punct de vedere, cele mai impor- 
tante aspecte ale acestei credințe. Între cele mai vechi texte grecești 
de alchimie din sec. | se află și o Învățătură a lui Isis către fiul ei, Horus. 
Aici aflăm cum Isis a fost abordată „în trecerea timpului și conform 
mișcării circulare (a cerului)“ de un înger al primului firmament, care 
voia să se unească cu ea. Horus lipsea și „Isis a rămas pentru o vreme 
în Hormanouthi, unde se pregătește sfânta artă (techn6) a Egiptului“ 
(Isis este aici în Templul lui Horus din Edfu). Ea îi rezistă îngerului 
pentru că voia să afle de la acesta „pregătirea aurului și argintului“. 
Cum, însă, îngerul nu dorea să-i împărtășească misterul din cauza 
importanţei sale, îi răspunde că un înger mai mare decât el, Amnaăl, 
va veni și îi va oferi răspunsul. (Amnaăl este probabil asimilabil lui 
Kamephis care, sub numele de Kneph-Agathodaimon, o instruiește 
pe Isis, în textul Kore Kosmou).! Pentru a se face cunoscut, noul înger 
va avea un vas nesmolit, plin cu apă transparentă, așezat pe cap. 

De fapt, Amnaăl apare, dar în felul următor: îi cere lui Isis să 
jure pe Cer, Pământ, Hermes, Anubis, Kerkoros (Cerber) și pe ma- 
rinarul Acheron că nu va divulga secretul, mai puţin fiului ei „astfel 
încât el să devină tu și tu să devii el”. Apoi îi transmite acest mesaj: 
„Du-te acum, priveşte-l și întreabă-l pe țăranul Acharantos [denu- 
mit în altă variantă marinarul Acherontos sau Achaab] și învaţă de 
la el ce este sămânţa și rodul și află că cel ce seamănă grâu, grâu 
culege și cel ce seamănă orz, orz culege.“ 

Incitată de aceste cuvinte, Isis meditează asupra întregii Creaţii 
și realizează „că omul poate da naștere unui om, leul unui leu și 
câinele unui câine. Dacă, însă, ia naștere ceva împotriva firii, o 
anomalie (teras), această ființă nu va dura. Fiindcă natura iubește 
natura și natura înfrânge natura. Același lucru este valabil și pentru 


1 Vezi Jack Lindsay, The Origins of Alchemy in Graeco-Roman Egypt, Londra, 
1970, p. 71. 

aur și aceasta este revelarea secretului “.! Imediat după aceste cu- 
vinte, în textul alchimic urmează o rețetă. 

Ce înseamnă acest text, la prima vedere, absurd? În primul rând, 
este vorba despre grâu și orz. E o indicație precisă, fiindcă Osiris, 
soțul defunct al lui Isis, era descris drept „grâu“ și „orz“ la fel ca 
orice defunct care, conform vechii credințe egiptene, în momentul 
morții devine Osiris. Din acest motiv, așa cum se cunoaște, cadavrul 
și mumia sunt invocate cu numele Osiris NN (v. Fig. 3). 

Într-un text de pe un sarcofag egiptean, defunctul vorbește despre 
sine astfel: „Trăiesc, mor, mă prăbușesc, zeii trăiesc în mine, eu trăiesc 
în grâul pe care îl seamănă Sublimii, ascuns în Geb (în pământ).? 
Osiris poartă și numele de „Domnul Putrefacţiei și al Verdelui Îmbel- 
șugat“.3 Un alt defunct spune: „Eu sunt... Osiris. M-am ivit din tine, 
grâu. Am intrat în tine, m-am îngrăşat în tine, am crescut în tine, m-am 
prăbușit în tine, astfel ca zeii să trăiască din mine. Trăiesc ca grâu, 
cresc ca grâul pe care îl adună Venerabilii, mă acoperă Geb (zeul 
Pământului). Trăiesc, mor, nu pier.“ Evident, imaginea vegetației tri- 
mite dincolo de simpla opoziţie a vieții cu mortea și ne duce cu gân- 
dul la permanența unui proces al vieţii. lată un alt text de sarcofag:: 
„Atum m-a făcut grâu când m-a trimis jos, pe Pământ, la Insula de 
Foc, când s-a născut numele meu Osiris, fiul lui Geb. Eu sunt viaţa. “ 

Așa cum arată aceste texte, grâul și orzul nu trebuie înțelese 
literal, ci ca simboluri pentru ceva de natură psihică care transcende 
viața și moartea. Este ceva ce ne trimite la un proces de viață 


' Marcellin Berthelot, Collection des Alchimistes Grecs, vol. 2, |, XIII, par. 1-9, 
p. 29-31, a 2-a versiune ibid, p. 33 și urm., 35. Vezi și p. 89 pentru cuvântul al lui 
Hermes: „Du-te la țăranul Achaab și învață cum seamănă el grâu, culege grâu.“ 

2 Citat după Gertrud Thausing, Der Auferstehungsgedanke in ăgyptischen reli- 
giăsen Texten, Leipzig, 1943, p. 165 și urm. Text pe sarcofagul nr. 58, Lacau Receui/ 
des Travaux, 31, p. 15. Vezi și ibid, p 166, nota de subsol 1, text pe sarcofagul rr. 80. 

3 Vezi Erik Hornung, Das Totenbuch der Agypter, p. 215. 

+ Gertrud Thausing, Der Auferstehungsgedanke in ăgyptischen religiăsen Texten, 
p. 166. 

5 Text pe un sarcofag din Memfis, citat după Hermann Kees, Totenglauben und 
Jenseitsvorstellungen der alten Agypter, Berlin, 1977, p. 148 și urm. 

Fig. 3: Mumie cu grâu. Din cadavrul lui Osiris crește o nouă 
semănătură de cereale. 


misterios, continuu, durabil dincolo de înflorirea și moartea trecă- 
toare a vieţii vizibile. . 

Conceptul arhetipal al permanenţei apare și într-un vis consem- 
nat de J. B. Priestley în Man and Time': 


Stam singur, sus de tot, pe un turn foarte înalt și priveam în jos 
la miliardele de păsări care zburau toate în aceeași direcţie; toate 
soiurile erau acolo, toate păsările din lume. Era o priveliște gran- 
dioasă acest mare fluviu aerian de păsări. Dar tempoul se schimbă 
acum misterios, timpul se scurgea mai repede și vedeam întregi 
generații de păsări, le vedeam ieșind din ou, zburând în viaţă, îm- 
bătrânind, slăbind în putere și murind. Aripile creșteau doar pentru 
a se descompune din nou, trupurile erau înfloritoare și apoi, într-o 
Clipă, sângerau și se descompuneau, iar moartea secera în fiecare 
secundă, peste tot. Care era sensul acestei lupte oarbe pentru viață, 
al acestei încercări ardente a aripilor, toată osteneala biologică, 


' Londra, 1969, p. 306 (tradus de mine - sublinierea autoarei). 

monstruoasă, lipsită de sens? Privind jos și, în același timp, văzând 
dintr-o privire neînsemnata poveste de viață a fiecărei creaturi, inima 
mi s-a umplut de durere. Ar fi fost mai bine dacă niciuna dintre 
aceste fiinţe, niciunul dintre noi nu ne-am fi născut, pentru ca lupta 
să înceteze pentru totdeauna. Stăteam singur pe turnul meu, în cea 
mai adâncă deznădejde. Dar tempoul se schimbă din nou, iar tim- 
pul curgea și mai repede, astfel că păsările nu se mai mișcau deloc, 
ci formau o suprafață imensă, presărată cu pene. Și pe deasupra 
acestei suprafeţe — scânteind prin trupuri — trecea acum un fel de 
flacără albă, tremurând, dansând, dispărând apoi într-o clipă. Și 
imediat cum am văzut-o, am știut că această flacără este însăși 
viața, chintesența existenţei — și în mine explodă atunci un simță 
mânt de extaz, fiindcă nimic nu era mai important, nu putea fi mai 
important decât această trecătoare, lină, blândă lumină a existenței. 
Păsări, oameni sau ființe încă neformate sau schimbate, niciuna nu 
ar fi avut nicio însemnătate dacă prin ele n-ar fi trecut această fia- 
cără a vieţii. În urma ei nu rămânea niciun regret; ceea ce îmi ima- 
ginam că ar fi o tragedie, era acum doar gol sau umbră, fiindcă 
orice simțămâ nt autentic era înțeles și purificat și dansa în extaz, cu 
flacăra albă a vieţii. Niciodată nu am simțit o fericire atât de adâncă 
cum mi s-a întâmplat la sfârșitul visului meu cu turn și păsări. 


Pentru Priestley, flacăra este Sinele cosmic veșnic în care vom 
intra cândva. Simbolul unui foc al vieţii care parcurge tot ceea ce este 
vizibil sau invizibil apare mai îndeaproape explicat deja de la gnosti- 
cul Simon Magul, contemporan al Apostolului Petru.' În concepţia 
lui, decisiv influenţată de Heraclit, cosmosul este foc și o jumătate 
creează lumea vizibilă, iar cealaltă pe cea invizibilă. Jumătatea crea- 
toare a lumii invizibile este un foc supradivin, „trezoreria tuturor 
lucrurilor perceptibile și a celor invizibile“. Acest foc este asemenea 
copacului uriaș pe care Nabucodonosor l-a văzut în vis (Daniel 4:7), 
un copac care hrănește întreaga viață, viaţa vizibilă fiind frunzele, 
ramurile și trunchiul său. În final, ele vor fi distruse. Însă fructu/ 


' Conform Hans Leisegang, Die Gnosis, Leipzig, 1924, p. 68. 

Fig. 4: Routi, dublul leu egiptean cu discul solar, 
identic cu zeul Pământului, Aker, întrupează procesul din pământ 
prin care mortul se întoarce la viaţă. 


copacului (sufletul omenesc) este adăpostit în hambarul celest și, 
purificat și eliberat de forma sa anterioară, nu este ars de foc. Acest 
fruct este chipul lui Dumnezeu în suflet. Partea nevăzută a focului 
cosmic posedă conștiință, în timp ce focul vizibil este lipsit de ea.! 

Metafora spune că partea încarnată a energiei cosmice se di- 
zolvă și „piere“, în timp ce o parte esențială a ei, capabilă de con- 
știentizare, fructul, continuă cumva să dăinuie. Fructul este, după 
Simon Magul, partea sufletului care se aseamănă lui Dumnezeu, 
adică, în limbaj psihologic, un simbol al Sinelui. Ea are o viață care 
supraviețuiește morții: o formă de viață care străbate întreg universul 
și, paradoxal, abolește, în același timp, lumea vizibilă. 

Când în textul nostru alchimic îngerul Amnaăl îi spune lui Isis că 
secretul stă în a înţelege că cel care seamănă grâu, grâu culege, el 
face aluzie la viața veșnică care stăpânește întreaga Creaţie. În con- 
tinuarea textului, Isis spune că leul dă naștere unui leu și câinele unui 
câine. Este și aici încă o aluzie la misterul învierii din ritualul egiptean 
al morților și anume, dublul leu Routi (Ruti) care nu este nimeni altul 
decât zeul Pământului Aker (menţionat în textul nostru) (v. Fig. 4). 


1 Ibid, p. 69 și urm. 
2 Așa se spune în Totenbuch der Agypter (ibid, p. 153): „Merg în jos și-n sus 
prin ținutul pipirigului și mă unesc cu ţinutul jertfelor, fiindcă eu sunt Ruti.“ 

Acest dublu leu se numea „Ieri și Azi“ și era misteriosul agent al 
învierii, zeul care întrupa procesul de neînțeles, petrecut în pământ, 
prin care mortul se întorcea la viață." Pe de altă parte, dublul leu este 
o imagine a sufletului omenesc. În anumite texte el este înlocuit cu 
doi câini (Anubis).2 Dincolo de toate acestea, Routi este și o repre- 
zentare a zeului soareui, Re, invocat astfel: „Strălucitor ziua, leu al 
nopții sale. Cel ce se naște pe sine în frumoasele transformări, în 
numele sale de ale numelui Devenit și Devenire.” Cu acest zeu se 
identifică fiecare mort înviat. 

Din perspectivă psihologică, dublul leu simbolizează dublul aspect 
al energiei psihice, iar energia înseamnă polaritate, și afluxurile ei, 
în pragul conștiinței, permit experiența timpului trăit. Dublul leu 
apare la graniţa inconștientului unde „Ieri și Azi“ sunt unul și același. 
Probabil că în profunzimile inconștientului cele două dubluri se 
anulează reciproc. 

Despre aceste mistere are cunoștință, după cum ne spune textul 
mai departe, plugarul Achaab, descris și ca marinarul Acharantos 
(într-o altă variantă a textului: Acheron). În multe texte egiptene de 
pe sarcofag este vorba despre un misterios luntraș care, doar după 
o severă chestionare a mortului, îl transportă peste oceanul celest, 
în lumea de dincolo.* Numele de Acherantos sau Acharantos sau 
Acheron vine, după părerea mea, din amalgamarea numelui zeului 
egiptean Aker cu numele grecesc Acheron (desemnând fluviul lumii 
de jos și, prin extensie, întreaga lume de jos). Zeul egiptean Aker 
era considerat păzitorul misterului învierii.5 El era considerat și ca 
un mort (adică un mister, un secret) care veghează cadavrul lui 
Osiris ca pe „propria sa imagine“. Se mai numește și „acela ale cărui 


1 Vezi Constant de Wit, Le r6le ete sens du lion dans l'Egypte Ancienne, Leiden, 
1951, p. 161 și p. 31. Pentru identitatea cu Aker, vezi p. 129. 

2 lbid, p. 169. 

3 Ibid, p. 141. 

4 Verzi Hermann Kees, Totenglauben und Jenseitsvorstellungen der alten Agypter, 
p. 73 și urm. 

5 Vezi Erik Horn ung, Das Totenbuch der Agypter, p. 139. 

forme sunt misterioase“ ! Uneori, el simbolizează întregul regat al 
morţilor sau apele primordiale ale începutului lumii. Îl vedem repre- 
zentat și pe un sarcofag ca Atum, zeul universului și ține în mână 
oul nou-născutului zeu al soarelui.? În Buch von der Erde (Cartea 
Pământului), zeul soarelui, Re, i se adresează lui Aker:: „O, tu, 
cel din vest, care zămislește cadavrul în formă vie... Păzitor al 
procreării în mari forme de apariție.“ Aker este numit și cel care 
„ridică” morţii.“ În el zăbovesc zeii cei bătrâni și mari, Atum și 
Chepri5, sub el stă ascuns „misteriosul“ cadavru al lui Osiris pe 
care el îl „păzește“ în timpul procesului de înviere. 

Egiptenii concepeau, așadar, misterul învierii în legătură directă 
cu misterul creării cosmosului și al vieţii însăși. Or, tocmai acest 
mister îl căutau, în substanţele lor, și primii alchimiști. Grâu și orz, 
leu, câine și plugarul Acherantos toate sunt simboluri care trimit la 
O dăinuire și o recreare perpetuă a vieţii. Scurtul vis, redat mai sus, 
despre holda de grâu călcată sub copite evocă poate, în cele din 
urmă, O idee asemănătoare. 

Dovada că procedura alchimică de fabricare a „pietrei filosofale“ 
are legătură directă cu ritualul egiptean al morţilor se poate găsi 
și într-un text de Olympiodor, un alchimist care, probabil, este una și 
aceeași persoană cu istoricul Olympiodor din sec. al V-lea. El descrie 
mumificarea (taricheia) substanţei inițiale după cum urmează”: 
„Această substanță pământoasă trebuie spălată până când devine 
pulbere, apoi în ea găsești aurul. Ceea ce găsești (aurul) era numit 
de cei vechi cu numele din patru silabe al lui Dumnezeu (sau din 


1 Vezi Constant de Wit, Le râle et/e sens du lion dans PEgypte Ancienne, Leiden, 
1951, p. 95; p. 97. 

2 Erik Hornung, Agyptische Unterweltsbiicher, p. 433; vezi și p. 456. 

3 ibid, p. 456. 

+ Ibid, p. 431. 

5 Ibid, p. 436; vezi și p. 347. 

6 Vezi Constant de Wit, Le r6le etlesensdu lion dans PEgypte Ancienne, p. 103. 

7 M. Berthelot, Collection des Anciens Alchimistes Grecs, vol. 2, |, XIII, par: 1-9, 
p. 29-31. 

8 Aluzie la spălarea aurului din nisip de râu. 

nouă litere). Evident, este vorba de distilatul divin, obținut din 
materia brută. 

Mai departe, Olympiodor citează ca descriere a aceleiași opere 
alchimice un vechi oracol care spune!: „Ce este mormântul lui 
Osiris? Este un cadavru înfășurat în fâșii de pânză, din care se vede 
doar fața... Osiris este mormântul închis ermetic, care ascunde toate 
membrele lui Osiris și arată oamenilor numai chipul; ascunzând 
însă membrele, natura „ne“ uimește. El (Osiris) este originea tuturor 
substanțelor umede, un prizonier al sferelor focului.“ Focul aparține 
lui Seth și plumbului și îi este „dușmănos“ pentru că Osiris este 
„apă“. Pe de altă parte, într-un pasaj anterior al aceluiași text?, sfera 
focului este așezată din nou, pe aceeași treaptă cu apa. Apoi, tex- 
tul continuă: „Însă el a legat acum laolaltă totalitatea plumbului.” 
Despre acest plumb se spune imediat după aceea: „Acesta e atât 
de posedat de demoni și atât de lipsit de rușine, că adepții ignoranți 
(care-l ating) înnebunesc. “2 

Conform mitului egiptean, Seth, dușmanul lui Osiris, îl ademe- 
nește pe acesta într-un sarcofag de plumb unde îl închide și îl 
omoară. De aceea este Osiris „legat“ de plumb. Mormântul lui 
Osiris este, în concepția vechiului Egipt și a primilor alchimiști, locul 
misterios unde, din cadavrul mortului, se recreează o nouă viaţă, 
un proces care, în același timp, repetă cumva însuși procesul creă- 
rii lumii. Dar la egipteni, lumea a fost creată din apele primordiale, 
Nun. În conformitate cu această concepție, „mormântul lui Osiris” 
este simbolizat, mai târziu, printr-un ulcior plin cu apa Nilului, prin 
așa-numitul Osiris-Hydreios. Astfel că învierea nu este simplă rea- 
ducere la viață a corpului mort, ci o nouă creaţie al cărei punct de 
origine este, totuși, vechiul trup. Osiris-Hydreios este descris de 
Apuleius și ca un obiect sacru, purtat în procesiunea lui Isis: un vas 
de apă rotund, cu cioc și un mâner decorat cu un șarpe. Poate că 
acest obiect de cult, care apare abia mai târziu, provine din canope, 


1 !bid, 42, p. 94 și urm. 
2 Ibid, 43, p. 95, rând 17. 
2 Ibid, 43, p. 95. 

cele patru ulcioare care conțineau viscerele mortului. Dar față de 
acestea, el conţine apa pură a Nilului, principiul vieţii și al reînnoirii 
vieţii. J.G. Griffiths susține că aceste canope erau un simbol al 
dăinuirii vieţii: „Temele reliefului greco-roman dovedesc că ele erau 
asociate lui Osiris și cercului său, vasul fiind un simbol al nemuririi 
fizice.“ Este, cu alte cuvinte, pântecele în care are loc misteriosul 
“proces al renașterii lui Osiris. 

Cât de viu este încă acest simbol vedem în cutremurătorul vis 
al unei femei care și-a pierdut fiul de vârstă fragedă. A avut visul 
în noaptea de după ceremonia funerară unde ținuse în mână urna 
cu cenușa fiului ei, o cutie mică de metal; care apoi a fost îngropată 
în pământ. Toate acestea i-au produs un șoc adânc și în acea 
noapte a visat: 


Eu (visătoarea) ședeam pe canapea, acasă, cu o femeie de vârstă 
mijlocie aflată în stânga mea. Ea era îmbrăcată simplu, în sti] victorian, 
iar părul avea cărare la mijloc și era pieptănat la spate. Ținea o carte 
în mână și citea din ea cu voce tare. A ajuns la un cuvânt pe care nu-l 
înțelegeam, suna ca și când ar fi fost compus doar din consoane, 
o'-sr-s. M-am aplecat și am văzut în carte (cuvântul) „ Osiris”. 


Visătoarea a asociat figura femeii cu Madame Curie. Citise de 
curând cum aceasta exclamase la o universitate, ridicând un mili- 
gram de radium pe care cineva i-l făcuse cadou: „Pentru mine? — O, 
știu un spital belgian care are mare nevoie de așa ceva!“ Micuța 
cutie cu radium arăta, în vis, la fel ca urna fiului ei. Visătoarea a 
conchis că cenușa fiului iubit va fi acum folosită pentru a-i vindeca 
pe alții. Astfel, cutia metalică ar fi devenit „sicriul lui Osiris“ din 
care, conform lui George Fox, „s-ar naște măreața substanţă a unei 
vieți glorioase (the mighty substance of a glorious life)". 


1 John Gwyn Griffiths, Apuleius of Madaura. The Isis Book, p. 230 (sublinierea 
autoarei). 
2 Formulare a visătoarei. 

În contextul analizei noastre, este important faptul că restul de 
corp (aici cenușa defunctului) pare a ascunde secretul vindecător. 
Ne amintim de ideea lui Origen conform căreia corpul învierii apare 
dintr-o „izbucnire de scântei“ a vechiului trup. La fel credeau 
și vechii egipteni, ca și primii alchimiști, că învierea se produce și 
dintr-un rest de materie moartă, deci nu exclusiv din suflet, adică 
din transmutarea materiei. 

În textul lui Olympiodor, citat mai sus, „sicriul lui Osiris” este 
din plumb, o substanţă despre care se spune că produce nebunia. 
Chiar elementul întunecat, demonic, dușmănos cadavrului lui Osiris 
devine aici elementul conţinător, „cuprinzător“ al individualității, 
principium individuationis în care focși apă par conciliați.! Plumbul 
lui Seth, ucigător, dizolvant „ferește“ în mod misterios mortul de 
autodispersarea în natura universală. De sicriul de plumb al lui 
Osiris îmi amintește și visul pe care l-a avut un ofițer de cavalerie 
de 61 de ani, cu patru săptămâni înainte de a muri, pe neașteptate, 
din cauza unui atac de cord: 


Se afla din nou la școala de ofițeri unde își dobândise gradul 
de locotenent, cu 35 de ani înainte. Un caporal pe care îl stima 
mult în acea vreme și care purta semnificativul nume de „Adam”, 
veni la el și-i spuse: „Domnule locotenent, trebuie să vă arăt ceva. ” 
Omul îl conduse în pivnița cazărmii, deschise o ușă de plumb (!) 
și visătorul sări cutremurat înapoi: în faţa lui, zăcea, pe spate, 
cadavrul unui cal în putrefacție avansată, care răspândea un miros 
dezgustător. 


Omul simplu, „muritorul Adam”, îi arată visătorului ce îl așteaptă: 
corpul său animalic, calul, va putrezi după moarte. Intenţia inconști- 
entului, manifestată în șocul declanșat de acest vis, a fost de a îl 


1 Aceasta se afirmă în același text, puțin mai sus, p. 94, rând 17 și urm.: „Ce 
transformare văd acum? Cum, apa și focul care erau dușmani și contrarii, născuți 
în opoziţie, s-au unit în numele concordiei și iubirii?” (Urmează apoi pasajul citat, 
despre „mormântul lui Osiris”). 

detașa pe visător de corpul său, ca și când i-ar fi spus: „Nu tu însuți, 
ci calul tău va muri.“ Pentru un cavalerist, calul este, în mod deose- 
bit, un simbol al naturii sale instinctive, fizice, care îl conduce. Adam, 
omul „simplul“ (anthropos) din visător, o imagine a Sinelui, știe de 
dizolvarea iminentă a corpului și încearcă să-l pregătească. 

Dacă în analiza visului dorim să rămânem consecvenți cu textele 
alchimice menţionate mai sus, atunci ar trebui să punem pe aceeași 
treaptă calul din camera de plumb și cadavrul lui Osiris din sicriul de 
plumb. În acest caz, calul nu ar fi numai o imagine a corpului, ci ar 
simboliza și „Dumnezeul interior“ al visătorului, fiindcă Osiris repre- 
zintă partea „veșnică“ a omului. El apare sub formă de cal, în acest 
vis, pentru că visătorul nu a devenit niciodată conștient de marele 
aspect al ființei sale, a fost purtat prin viață de Sine, fără a se întreba 
vreodată ce este acesta; din acest motiv, Sinele său a rămas îngropat 
în inconștient și, la fel, în corpul său. Se pare că, în noaptea dinain- 
tea morții sale, ofițerul a așezat, în secret, un crucifix lângă pat, 
descoperit apoi de rude. Probabil că, la sfârșit, a încolţit în el pre- 
simţirea că în cal e ascuns și „Omul-Dumnezeu suferind“, Osiris 
fiind prefigurarea egipteană a lui Hristos. 

Să ne întoarcem acum la sicriul de plumb al alchimiștilor. În el se 
înfăptuiește misterul învierii și aici, chiar elementul demonic, Seth, 
joacă un rol protector, salvator. Există o gemă egipteană care îl 
înfățișează pe Seth deasupra unui uter!', protejând pântecul renaș- 
terii. Din punct de vedere psihologic, s-ar putea spune că demoni- 
cul, elementul Seth din om, este identic cu afectele, impulsurile și 
emoțiile sale autonome „rele“, ceea ce C.G. Jung rezumă în con- 
ceptul de umbră. Ele ne apar adesea ca impulsuri ale corpului in- 
conștient, „animalic“. Impulsuri îl închid pe „Osiris”, adică ele 
împiedică conștientizarea Sinelui și individuarea. Dar chiar în clipa 
victoriei lor părelnice — în momentul morții — aceste pulsiuni se unesc 
cu opusul lor, principiul binelui, cu Osiris, apa vieţii, și se transformă 


' John Gwyn Griffiths, Apuleius of Madaura. The Isis Book, p. 231. Griffiths 
trimite la A.A. Barb, „Diva Matrix”, în Journal of Warburg and Courtauld Institutes, 
16 (1963), p. 200 și urm. 

într-un „vas“ care învăluie Sinele și face posibil ca mortul să nu se 
dizolve, ci să-și păstreze identitatea individuală. Principium indivi- 
duationis este, în fapt, înrudit cu diabolicul, în măsura în care în- 
seamnă o separare, o detașare de Întregul divin. 

Psihologic, procesul descris poate fi înțeles ca trecere de la starea 
de închidere în sine la conștiința de sine. Toate impulsurile umbrei din 
noi ne incită să rămânem cu dorințele, emoţiile și impulsurile voinței 
egoului. Vrem cu orice preţ și, adesea, de o manieră copilărească să 
ne impunem. Când eul reușește să conștientizeze aceste impulsuri și 
să le subordoneze deciziei Sinelui, „Dumnezeului“ presimțit în interior, 
energia lor impetuoasă se transformă în realizarea identității. Eul de- 
vine conștient de existența sa așa-și-nu-altfel, iar sicriul de plumb, 
simțământul de a fi restrâns și stăvilit, se transformă într-un vas mistic, 
în sentimentul de a fi conținut și „cuprins“ în fire. 

Dintre tragediile omului bătrân, una m-a preocupat cu precă- 
dere: de ce la senectute se dezvoltă o puternică tendinţă de a avea 
reacţii de încăpățânare copilărească atunci când boala și neputința 
fizică îl fac pe om din ce în ce mai dependent de alți oameni, ba mai 
mult, îl aruncă, chiar des, sub tirania conducerii și a personalului 
azilurilor? Fără a dori să caut vreo scuză unei asemenea tiranii, mă 
întreb, totuși, dacă în această stare de dependenţă nu se ascunde 
un sens secret, anume acela că bătrânețea ne face să trecem de 
epoca eului, care are legătură cu umbra, spre conștiința de Sine. 

Ca ilustrare, iată următoarul caz: în perioada în care se pregătea 
să se mute într-un azil de bătrâni, părăsindu-și casa pe care o iubea 
mult, o femeie de 93 de ani a visat că, într-o casă de bătrâni, o femeie 
(nu visătoarea) avidă de putere și care ţipa întruna era acum domes- 
ticită. Cu alte cuvinte, plumbul demonic, egoismul umbrei, trebuie 
metamorfozat pentru a deveni „vasul“ forței conștiente a Sinelui! 

În această lumină, moartea nu ar fi altceva decât clipa confrun- 
tării ascuţite dinte bine și rău care se dă în interiorul individului. 
Numeroase reprezentări medievale arată un diavol și un înger lup- 
tându-se pentru sufletul muribundului, iar oncțiunea catolică pare 
să păstreze — nu-i așa? — elemente de exorcism. 

Edinger! a publicat seria de vise a unui pacient pe patul de 
moarte unde apare o impresionantă descriere a acestei aparente 
lupte a contrariilor înainte de momentul decisiv, finalul vieții: 


Doi boxeri sunt implicaţi într-o luptă rituală. Lupta lor este 
minunată. În vis nu sunt atât adversari, cât colaboratori care duc la 
bun sfârșit un plan detaliat, prestabilit. Sunt calmi, imperturbabili și 
concentrați. La finalul fiecărei runde se retrag într-un vestiar. În 
vestiar se „machiază”. Îl observ pe unul dintre ei cum își moaie 
degetul în puţin sânge și îl întinde pe faţa oponentului său și pe a 
lui. Se întorc în ring și își reiau interpretarea rapidă, furioasă, dar 
puternic controlată. 


Aici lupta este descrisă ca o reprezentaţie de teatru, aparținând 
deci lumii iluziilor. Dincolo de ea, cum susține Edinger, stă Sinele, 
unitatea contrariilor. Aceeași luptă e ilustrată și de o muribundă ale 
cărei tablouri au fost adunate de David Eldred. Ea a pictat lupta în 
ring a două figuri masculine, una de culoare deschisă, alta de culoare 
închisă, același motiv al luptei contrariilor. Poate ar trebui să vedem 
același motiv și în contextul apariţiei deosebit de frecvente a scene- 
lor de luptă pe sarcofagele antice, unde sunt reprezentate, în special, 
lupte între doi combatanți. Inițial, și în Roma antică, luptele cu gla- 
diatori se dădeau în onoarea morților. 

Ideea că moartea este o luptă sau un moment de decizie pare a 
fi de origine arhetipală, existând în multe culturi. Teologul catolic 
Ladislaus Boros a reluat această idee într-o formă remarcabilă.? În 
concepţia sa, moartea nu este o simplă separare a corpului de suflet?, 
ci un proces complet de transformare care privește și sufletul însuși. 
În clipa morţii, sufletul se mișcă în centrul lumii, în unitatea ei inte- 


' Edward Edinger, Ego and Archetype, New York, 1972, p. 209 și urm. În română: 
Ego și arhetip, trad. Claudiu Pănculescu, Nemira, București, 2014, p. 281. 

2 Ladislaus Boros, Mysterium Mortis. Der Mensch in der letzten Entscheidung, 
Olten și Freiburg, 1973. 

3 Ibid, p. 85. 

rioară, în „inima universului“ sau în esența lumii, iar acolo, într-o 
întâlnire sinceră cu sine, pentru Dumnezeu, sau împotriva lui 
Dumnezeu. „În acest loc metafizic el (omul) va lua decizia finală. Ce 
se decide acolo rămâne pe vecie (...), [fiindcă] acum actul devine 
existenţă, decizia stare și timpul vecie.“ ! Avem aici o nouă interpre- 
tare psihologică a judecății și a repartizării mortului în rai sau în iad. 
„Dumnezeu, în ființa sa imuabilă, îl va destina pe unul martiriului, pe 
altul mântuirii, după cum fiecare, prin decizia sa finală, respinge sau 
acceptă cu umilință iubirea divină. “2 Este caracteristic oricărei con- 
cepţii născute în tradiția creștină ca, în final, să prevestească separarea 
contrariilor. Scenariul îl regăsim identic în Faust de Goethe, unde 
Mefisto este, în mod rușinos, folosit și apoi alungat. 

Dimpotrivă, în simbolismul egiptean și în cel alchimic, contrariile 
se conciliază în ultimul moment și rămân cuprinse într-o unitate, în 
trupul de după moarte. De aceea, în Cartea egipteană a porților, 
moartea apare la sfârșitul învierii ca un zeu cu două capete (capul 
lui Seth și cel al lui Horus) care îl însoțesc pe zeul soarelui în trans- 
formarea sa subterană? (v. Fig. 5). 

„Ei sunt cei pe care Re îi anunţă la orizontul de est al cerului.“* 
Această figură se numește „Cele două feţe ale Sale“. Ea încorporează 
natura contrariilor devenită una, a morților zeificați. 

Așa se explică și comportamentul oamenilor pe patul de moarte, 
uneori mai mult decât paradoxal. În special slăbirea conștiinței lasă 
acum să transpară elemente adânc refulate. Se spune, de exemplu, 
despre poetul Andersen, rămas cast întreaga viaţă, că în timp ce 
murea țipa obscenități atât de brutale, încât cei ce-l vegheau au 
fugit din cameră. Unii comunică un amalgam dezordonat de im- 
presii haotice, își ceartă sau își blestemă rudele, în timp ce alții mor 
stăpâni pe sine și în deplină pace interioară. Îmi pare că aici ar fi 
două aspecte ale aceluiași fenomen: unii sunt încă în agonie, prinși 


1 Ibid, p. 89, vezi și p. 101. 

2 Ibid, p. 107. 

3 Erik Hornung, Agyptische Unterweltsbiicher, p. 289, vezi și p. 273. 
4 Ibid, p. 290. 

Fig. 5: Zeul cu două fețe, capul lui Horus și cel al lui Seth, 
reprezintă unirea contrariilor interioare în morții zeificaţi. 


înconfruntarea contrariilor, în timp ce alţii presimt deja împăcarea 
și unirea contrariilor de la capătul luptei. Firește, cu cât omul va 
accepta, înainte de-a atinge clipa morții, să devină conștient de 
această confruntare a contrariilor din el, cu atât mai mare-i va fi 
speranța că poate avea parte de un sfârșit liniștit. 


2 


VEGETAȚIA: COPACUL, LARBA, 
GRĂUNTELE ȘI FLOAREA 


În capitolul anterior am amintit motivul oniric al holdei de grâu 
care, distrusă sub copitele vitelor, va crește din nou. Am evocat și 
simbolismul grâului și orzului, legat de zeul morților, Osiris, arătând 
că, de multe ori, viața și moartea vegetației sunt simboluri ale morții 
și ale învierii. Visul unui pacient muribund, consemnat de Edinger, 
ilustrează frapant același motiv!: 


Sunt singur într-o grădină exterioară mare, precum cele pe care 
le găsim în Europa. larba este un fel de gazon neobișnuit, vechi de 
secole. Sunt garduri vii, mari, de cimișir și totul este într-o ordine 
desăvârșită. Văd ceva mișcare în spatele grădinii. La început mi se 
pare că este o broască enormă, făcută din iarbă. Pe măsură ce mă 
apropii văd că e, de fapt, un om verde, ierbos, făcut din iarbă. 
Dansează un dans. Dansul este foarte frumos și mă gândesc la 


' Edward Edinger, Ego and Archetype, p. 212 și urm. În română: Ego și 
arhetip, p. 284-285. 

romanul lui Hudson, Palatele verzi.! Îmi dă sentimentul de pace 
interioară, chiar dacă nu pot să înțeleg pe deplin ceea ce văd. 


Conform interpretării corecte a lui Edinger, acest om verde este 
un spirit al vegetației, asemenea zeului egiptean Osiris. Broasca, cu 
care el este la început asociat de visător, amintește de zeița-broască 
egipteană, Hekket, deseori reprezentată la capul mumiei și semni- 
ficând „renașterea“. Pe lămpile de ulei din mormintele creștinis- 
mului timpuriu, ea este, pur și simplu, denumită „învierea“. Verdele 
era, în Evul Mediu, culoarea Sfântului Spirit, a vieţii, a creației și a 
învierii. Este culoarea unui suflet al lumii sau spirit al vieţii care 
cuprinde totul. În ceea ce-l privește pe dansatorul de iarbă, se men- 
ționează numeroase obiceiuri europene? de primăvară sau Rusalii, 
când un flăcău complet acoperit cu iarbă sau frunze este scufundat 
în apă sau „ucis“ în mod simbolic, pentru ca apoi să reînvie. Ade- 
sea flăcăul poartă numele de „regele lunii mai” sau „Georg cel 
verde “. Este un ritual magic care vestește înfrângerea iernii, menit 
să aducă fertilitate și ploi suficiente în noul an. Uneori, acest „ștren- 
gar de Rusalii” este înlocuit cu un copac bogat împodobit. În unele 
locuri flăcăul poate fi chiar îngropat, ceea ce a fost interpretat drept 
„îndepărtare a morţii“.5 Indiferent de semnificaţia în sine a acestei 
figuri mitice, este cert că ea are legătură cu moartea și reînflorirea 
vieţii. Dansatorul de iarbă al visătorului american reprezintă, fără 
îndoială, un astfel de rege al lunii mai, o imagine a principiului 
vieţii și morții, simbolizat prin vegetație. 


' W.H. Hudson, Green Mansions, New York, fără an. Romanul descrie între altele 
în ce măsură eroul este asimilat spiritului vegetației din jungla Amazonului. În ro- 
mână: Palatele verzi; trad. Alexandru Vlad, București, Nemira, 2010. 

2 C.G. Jung, „Mysterium Coniunctionis“, GW 1441, par. 289. În română: C.G. Jung, 
OC 14/2, „Mysterium Coniunctionis”, trad. Daniela Ștefănescu, Trei, București, 2006, 
par. 289. 

3 James George Frazer, Adonis, Attis, Osiris, Londra, 1906. Wilhelm Mannhardt, 
Wald- und Feldkulte, 2 vol., Darmstadt, 1963. 

+ Vezi Mannhardt, Wald- und Feldkulte, vol. 1, p. 313 și urm. 

5 Ibid, p. 410 și urm. 

Pe lângă iarbă și grâne, copacul apare adesea ca simbol al legă- 
turii misterioase dintre moarte și viață. Astfel, la Simon Magul, de 
exemplu, simbolul copacului de foc cosmic, vizibil sau invizibil, adică 
al energiei cosmice, ia aspectul unei uniuni între viață și moarte, în 
vreme ce în teoria maniheiștilor, conform concepției lor generale dua- 
liste despre lume, copacul esteseparat într-un „copac al morții“ și un 
„copac al vieţii“. Primul, plantat de demonul poftei, urât și neîmpăcat 
cu sine, simbolizează materia și răul; cel din urmă, însă, semnifică 
gnoza și înțelepciunea; el este copacul cunoașterii, al cărui fruct i-a 
deschis ochii lui Adam. Mântuitorul va tăia odată copacii morții și, în 
schimb, va planta și îngriji copacii vieții. De asemenea, acest copac al 
binelui poate fi reprezentat uneori ca un „copac de pietre preţioase“.! 

Jane Wheelright? a consemnat o impresionantă serie de vise ale 
unei tinere femei muribunde, bolnavă de cancer. lată ultimul vis: 


Eram un palmier, cel mijlociu dintre trei palmieri. Așteptam un 
cutremur care ameninţa să distrugă orice urmă de viaţă. Nu voiam 
să fiu nimicită de cutremur. 


Conform interpretării autoarei, copacul este aici un simbol al 
mamei, visul redând un fel de abandon al subiectului în fața „na- 
turii mamă“. Există un mit germanic conform căruia oamenii vin 
din copaci și vor dispărea în copaci, pe care Jung îl comentează 
astfel: „Lumea conștiinței cedează în fața vegetalului. Copacul este 
viața inconștientă care se reînnoiește și dăinuie veșnic după ce 
conștiința umană se va fi stins.“ 

Motivul apare. și în visul unui bărbat de 75 de ani care, înaintea 


morții, are următorul vis“: 


1 Vezi Victoria Arnold-D6ben, „Die Symbolik des Baumes im Manichăismus”, în 
Symbolon, anuar de cercetare a simbolurilor, serie nouă, vol. 5, Kăln, 1980, p. 10 și urm. 

2 Jane Wheelwright, The Death of a Woman, p. 268 și urm. 

3 Redat în Kurt Luckel, Begegnung mit Sterbenden, Munchen și Mainz, 1981, 
p. 107 și urm. 


VISELE ŞI MOARTEA 


Văd un bătrân copac noduros pe o coastă abruptă. Rădăcinile 
sale sunt doar pe jumătate îngropate în pământ, cealaltă jumătate 
stă în aer... Copacul se desprinde, apoi se clatină și se prăbușește. 
Mi se oprește respiraţia. Și apoi se întâmplă minunea: copacul 
plutește — nu cade, ci plutește. Încotro, înspre mare? Nu știu. 


Și aici copacul este, în mod vădit, o imagine a dăinuirii vieții. lar 
în ultimul vis al unui bărbat care a murit la puţine zile după aceea, 
regăsim motivul astfel: 


Mă aflu pe sau în interiorul unei mase fluide și ușoare ca aerul, 
albastră ca cerul, în formă de ou și am sentimentul că mă prăbușesc 
în albastru, în univers. Dar nu e așa. Sunt prins și purtat de o mul- 
țime de băsmăluțe sau fulgi care mă ţine. Încerc să mă las în abis, 
în marele tot. Nu îmi pierd însă deloc echilibrul, fiindcă sunt prins 
de băsmăluțe și de oameni care vorbesc cu mine. Băsmăluțele mă 
învăluie mereu. Niște scări roșii se topesc, iar picăturile formează 
un pom de Crăciun.! 


Vom discuta mai târziu despre fluidul aerian albastru, cosmic, din 
acest vis. Semnificativ aici este pomul de Crăciun care pare a fi scopul 
muribundului în viața de apoi. În lucrarea sa, Der Philosophische Baum, 
Jung arată că în tradiția alchimică, pomul este considerat și un simbol 
al lui opus alchemicus. Din punct de vedere psihologic, el simbolizează 
procesul de individuare, adică o creștere interioară continuă spre o 
conștiință superioară, în timpul căreia omul percepe fără încetare noi 
surse de „lumină“. Și în „Ierusalimul ceresc“ există un asemenea co- 
pac: „În mijlocul pieţei (cetăţii) este pomul vieţii, rodind douăsprezece 
feluri de rod (...) și frunzele pomului slujesc la vindecarea (păgânilor) 
neamurilor“ (Apocalipsa, 22: 2). Paradisul islamic este, de asemenea, 


' Această ultimă propoziție a fost formulată mai puțin clar, fiindcă muribundul 
reușea doar cu greu să vorbească. Conform explicaţiilor soției sale, el vroia să spună: 
Picături roșii formau un fel de scări pe care muribundul le urcă, iar la capătul lor 
vede un pom de Crăciun. 

bogat în „copaci de pietre prețioase“, cel mai frecvent fiind așa-nu- 
mitul copac Tula. „Rădăcina sa este de sidef și frunzele lui sunt de 
mătase și brocart (...) Nu există niciun spațiu, nicio cupolă și niciun 
pom în grădină care să nu fie umbrit de o ramură a copacului Tula. El 
poartă fructe de o rară natură, negreșit râvnite în această lume, de 
negăsit nicăieri altundeva. Rădăcinile sale sunt în cer și lumina sa 
ajunge în fiecare colț al lumii.“ Or, acesta este un copac întors, din a 
cărui coroană coboară „straie de ceremonie“ pentru evlavioși.! 

Să comparăm aceste straie cu băsmăluțele albastre din vis care 
îl protejează pe visător de dizolvarea în infinit. Despre acest copac 
scrie și C.G. Jung:: „Alchimia a văzut unificarea opușilor sub sim- 
bolul pomului și, de aceea, nu este de mirare că inconștientul omu- 
lui de azi, care nu se mai simte acasă în lumea lui și care nu-și poate 
întemeia existenţa nici pe trecutul care nu mai ființează, nici pe 
viitorul care încă nu ființează, recurge din nou la simbolul pomului 
cosmic — care se înrădăcinează în această lume și crește în sus spre 
polul ceresc — la acel pom care este și omul. În istoria simbolurilor, 
pomul este descris ca drum și creștere spre ceea ce e imuabil și 
nepieritor, care rezultă din unirea contrariilor și, prin eterna sa pre- 
zenţă, face și posibilă această unire. Pare că, numai prin trăirea 
realității simbolice, omul, căutându-și în van existenţa și făcând o 
filozofie din ea, își găsește din nou drumul înapoi în acea lume în 
care nu este un străin.” 

Visul cu pomul de Crăciun pare să-i spună visătorului același 
lucru și anumă că după moarte, în viața de apoi, procesul de creștere 
și dezvoltare va continua spre o conștiință mai înaltă. 

Simbolismul vegetal apare și într-unul dintre cele mai vechi texte 
ale alchimiei greco-egiptene, în textul din sec. | intitulat Komarios an 


' Imam” Abd ar-Rahim ibn Ahmad al-Qadi, Das Totenbuch des Islam, Munchen, 
1981, p. 179 și urm. 

2 C.G. Jung, „Die psychologischen Aspekte des Mutterarchetypus“, GW 9/1, 
par. 198 (sublinierile autoarei - n. red.). În română: C.G. Jung, „Aspectele psihologice 
ale arhetipului mamei“, OC 9/1; trad. Vasile Dem Zamfirescu, Daniela Ștefănescu, 
Trei, București, 2003, par. 198. 

Înnegrire 
Melanosis 


4. Sepsis, a doua 
descompunere 
și apariţia aurului 








1. Spălarea cenușii, 
tratare cu foc 


losis Leukosis 
Înroşire Înălbire 
3. Divizare 2. Amestec cu fluid 
și amestec cu fluidele din care rezultă 
alb şi galben o turtă de ceară 
Xanthosis 
Îngălbenire 


Fig. 6: Fabricarea „pietrei filosofale”. Este vorba de patru stadii principale: 
melanosis = înnegrire, leukosis = înălbire, xanthosis = îngălbenire 
și iosis = înroșire, iar apoi de patru operațiuni: 
1. taricheia = mumifiere și spălare, 2. chrysopoiesis = fabricarea aurului 
fluid prin foc, 3. divizarea și reamestecarea albului și galbenului, 
4. sepsis = a doua descompunere la sfârșitul căreia apare aurul. 
Cele patru operaţii sunt strâns legate de cele patru faze de culoare. 


Kleopatra (Comarios către Cleopatra). Înainte de pasajul care ne in- 
teresează, este prezentat procesul ciclic, de creare a „pietrei filosofale“ 
sau a aurului ca întreg: o mandală compusă din 2 x 4 culori și procese 
(v. Fig. 6).! După această schematizare generală, textul continuă?: 


Priviţi natura plantelor (Și) priviți de unde vin. Unele coboară din 
munți și crescând, ies din pământ, și altele vin din peșteri și câmpii. 
Dar aveți grijă cum vă apropiați de ele. Trebuie culese la momentul 
potrivit și în ziua potrivită. Mergeţi pe insulele din mare și în 


1 M. Berthelot, Collection des Anciens Alchimistes Grecs, vol. 2, W, xx, p. 289 și 
urm. Komarios vine, probabil, din aramaică, preot-Komar. 
2 Ibid, par. 7-9, p. 292. 

ținuturile cele mai înalte și alegeţi-le de acolo. Și priviţi cum le slu- 
jește aerul și cum le înconjoară grâul să nu fie nici vătămate, nici 
distruse. Priviţi apa divină care le impregnează și aerul care le câr- 
muiește, după ce s-au încarnat într-o singură substanță. 


Înainte de a continua analiza prin acest text să introducem o 
scurtă lămurire referitor la plantele despre care este vorba aici și 
care erau privite de alchimiștii greci ca fiind identice cu minereurile 
și metalele.! Se spunea că ele se diferenţiază doar prin faptul că 
metalele sunt „mai uscate“, iar plantele „mai umede“. Ambele 
cresc, de fapt, în munți și apar în peșteri. Minereurile erau privite 
oarecum ca „eflorescenţe“ ale pământului. Pământul, aerul și apa 
le „slujesc“ și „grânele (grâul) le înconjoară proteguitor“. Copacii 
de nestemate ai paradisului islamic pot foarte bine să fi crescut din 
astfel de asocieri alchimice. Să ne întoarceam acum la text. După 
o întrerupere, Comarios îi spune Cleopatrei: 


Spune-ne cum coboară cel mai înalt la cel mai de jos, cum cel 
mai de jos urcă la cel mai înalt, cum mijlocul se apropie de înalt, 
cum josul și mijlocul se reunesc și care este elementul lor. Și cum 
apele binecuvântate coboară pentru a supraveghea morții înlăn- 
țuiți și asupriţi în beznă, în inima tenebrosului Hades. Și apoi, cum 
elixirul vieții pătrunde printre morţi și-i deşteaptă, iar ei sunt treji 
pentru Creatorul lor. Cum apele noi [proaspete] pătrund la căpă- 
tâiul patului. lată, deci, că apele se nasc în pat, se ridică la lumină 
și norul le poartă [în sus]. Și norul se ridică din mare, norul care 
poartă apele. La vederea acestei apariţii adepții se bucură. 


1 Vezi Zosimos, în M. Berthelot, ibid, vol. 2, IV, xx, 10 și urm, p. 293 și urm. 
Natura una se dobândește prin (din) mariajul formelor naturii dure a metalelor cu 
formele naturii maleabile, lemnoase a lemnului (plantelor) pădurii. 

2 Olympiodor, ibid, p. 94. Există două înălbiri și îngălbeniri și două substanțe 
compuse, uscată și umedă, adică, în catalogul galbenului: „plante și metale... plante 
galbene sunt crocusul și elydrion“ etc., sau p. 6: „Toate minereurile gălbui, de aur 
(= pietre) sunt plante. “ 

Apoi Cleopatra spune adepților: „Apele care pătrund corpurile 
le trezesc, la fel cum trezesc și spiritele slăbite (pneumata), închise 
în ele. Fiindcă au suferit chinuri reînnoite și au fost din nou închise în 
Hades, dar curând vorîncepe să crească, se vor ridica și se vor acoperi 
de culori glorioase, ca florile primăvara și primăvara se va bucura și 
seva hrăni cu frumusețea care le îmbracă.“ 


Să zăbovim asupra textului Comarios și să discutăm semnificaţia 
psihologică a acestui pasaj. Desigur, avem aici de a face, în primul 
rând, cu parabole din domeniul vegetației. Minereurile „înfloresc“ 
asemenea plantelor, mor, stau îngropate în lumea subterană, 
se trezesc din nou la viață, udate de apa proaspătă, cresc și înfloresc 
într-o strălucitoare frumuseţe, întâmpinând noua primăvară. 

Despre aceste plante se spune mai departe, în text, că înainte de 
a învia „se alterează” în foc. În spatele acestei afirmații stă, desigur, 
experiența vegetației secerate de om sau uscate de soare care crește 
din nou, din rădăcini, ca viață corporală ce dăinuie. În Extremul 
Orient, în Vimala Kiuta Sutra, trupul omenesc este comparat cu un 
bananier care „nu are nimic ferm în sine. Trunchiul de deasupra 
pământului moare toamna, dar rădăcinile care se târăsc și rămân în 
pământ (rizomul) încolțesc primăvara din nou.“ Fiindcă în concepția 
budistă această dăinuire trebuie întreruptă, se folosește deseori ima- 
ginea unei ridichii care trebuie smulsă din rădăcină, simbolizându-se 
astfel desprinderea definitivă de roata renașterii.! Dar în culturile în 
care dăinuirea vieții este salutată, imaginile vegetației trebuie înțe- 
lese ca o făgăduinţă a continuării vieții. 

Imaginea grâului secerat, a ierbii cosite sau a copacilor tăiați, 
atunci când apare în visele muribunzilor, indică adesea sfârșitul. Un 
bărbat de 52 de ani, analizat de mine, avea cancer la vezica urinară 
și trebuia operat. Era, bineînţeles, adânc tulburat de perspectiva și 
efectul operației. Înainte de operaţie a avut următorul vis: 


1 Jorinde Ebert, „Parinirvana“, în Leben und Tod in den Religionen, p. 299. 

A venit o ambulanţă să îl ducă la spital. (În realitate, se simțea 
suficient de bine pentru a lua un taxi.) Șoferul a coborât, a deschis 
ușa din spate și înăuntru era un sicriu alb. 


Într-adevăr, pacientul a părăsit spitalul doar pentru scurt timp. A 
fost nevoit să se întoarcă, din cauza metastazelor apărute ulterior și 
a murit curând după aceea. Menţionez acest vis brutal, deoarece voi 
vorbi mai târziu despre un vis extrem de consolator al aceluiași bărbat. 
Adesea, așa cum am mai amintit, mi s-a spus că visele consolatoare 
trebuie privite ca iluzii și că ar fi, pur și simplu, dorințe. Inconștientul 
însă, se îngrijește să anunţe în cel mai drastic mod sfârșitul, scutind 
de iluzii pe cei care se află aproape de moarte, așa cum am văzut deja 
în visul despre cadavrul de cal și în acest vis, cu sicriul alb. 

După ce, în urma visului cu sicriul, pacientul meu s-a familiarizat 
cu posibilitatea morții sale iminente, el a avut următorul vis: 


Mergea printr-o pădure iernatică. Era ger și ceaţă. Îi era frig. 
De departe se auzea huruitul de motor al unui ferăstrău și din când 
în când, trosnetul copacilor tăiaţi. Dintr-odată, visătorul se afla 
iarăși în pădure, dar pe o platformă înaltă. Era vară și lumina soa- 
relui strălucea în pete mari, pe mușchiul verde, care acoperea solul. 
Tatăl său (în realitate, mort de mult) a venit la el și i-a spus: Vezi, 
aici e iarăși pădure, nu-ți mai face griji pentru ceea ce se întâmplă 
acolo jos (unde se tăiau copacii). 


Tăiatul copacilor este, poate, și o aluzie la brutalitatea operației 
apropiate, o vătămare și distrugere a vieții sale vegetative. În vis, 
toporul se află lângă copacul vieţii sale. Moartea este aici un tăietor 
de copaci; în artele plastice, ea este reprezentată, după cum știm, 
mai ales ca un cosaș. Această imagine ne trimite la reprezentarea 
zeului precreștin Saturn care era figurat ca zeu al recoltei, cu o 
seceră în mână. Ceva se „doboară“ în moarte, se „taie“. Moartea 

e întotdeauna un eveniment brutal și, cum spune Jung', „ea apare 
ca o catastrofă, ca și cum forțe rele și nemiloase ar fi răpus un om 
(...), ceea ce rămâne este o liniște glacială de moarte. “ 

Dar în vis apare o continuare: pe „un plan superior“, viața e din 
nou prezentă sau o altă pădure e din nou prezentă. În ea, morții 
trăiesc în continuare, așa cum ne arată apariția tatălui de mult de- 
cedat. Atmosfera e favorabilă, plăcută, ca în „noua primăvară“ din 
textul Comarios, iar tatăl mort îl îndeamnă pe visător să nu-și mai 
facă griji pentru ceea ce se întâmplă jos. Evident, inconștientul vrea 
să-l distanțeze sufletește pe visător de evenimentul final care îi încol- 
țește corpul. În realitate, nefericitul bărbat a trăit un sfârșit chinuitor, 
căruia i-a făcut însă față cu mult curaj. „Planul superior“ al celei de-a 
doua păduri ar putea indica un fel de intensificare a energiei psihice 
despre care vom vorbi mai târziu. Trecerea de la pădurea distrusă la 
cea sănătoasă se realizează în acest vis printr-o răsturnare onirică 
tipică, nefiind îndeaproape descrisă, în timp ce vechiul text alchimic, 
Comarios, prezintă pe larg cum plantele, adică spirite și corpuri, 
suferă în lumea de jos, iar apoi, sunt trezite și renăscute de năvalnica 
apă a vieţii. Ele învie după aceea ca flori de primăvară. 

Reprezentarea florilor în textul Comarios ca prima materia se 
regăsește, așa cum a arătat Henry Corbin, și în lumea conceptuală 
a perșilor, aici ele constituind materia inițială a procesului învierii. 
Așa cum rezultă din reprezentările peisagistice ale lumii de dincolo:, 
fiecare înger sau putere divină poseda propria floare specială. Zeul 
Vohuman avea iasomia albă, Shatrivarbusuiocul, Daâna, anima di- 
vină a bărbatului, trandafirul cu o sută de petale. Când aceste flori 
erau obiect al meditației, se constela „energia lor“, din care apoi 
însuși îngerul sau puterea divină strălucea în câmpul vizual interior. 
Astfel, meditaţia la o floare, conform lui Corbin, făcea posibilă epi- 
fania ființei divine din lumea de dincolo în lumea arhetipală.? 


1 Erinnerungen, Trăume, Gedanken, p. 317. În română: Amintiri, vise, reflecţii, 
p. 359. 

2 Henry Corbin, Spiritual Bodyand Celestial Earth, Princeton, 1977, p. 29 și urm. 

3 Ibid, p. 31 și urm. 

Și la vechii egipteni, ideea învierii era legată de imaginile lumii 
vegetale, iar florile reprezentau un aspect al corpului învierii. Egipte- 
nii introduceau chiar boabe de grâu sau bulbi de flori fie între fâșiile 
cu care legau mortul în procesul mumifierii, fie într-un vas păstrat 
lângă cadavru, udându-le cu apă. Încolțirea acestora era un semn că 
învierea s-a finalizat. Asemenea „mumii cu cereale“ pot fi văzute și 
în prezent, în muzeul din Cairo. Ele demonstrează cât de literal era 
asimilată învierea mortului cu încolțirea grâului. Acest obicei lămu- 
rește, de asemenea, o propoziția ermetică din textul nostru care 
spune „și grâul înconjoară proteguitor (plantele sau minereurile)“. 
Aici, minereurile-plante sunt similare cadavrului înfășurat în fâșii 
de pânză. 

În timpul învierii, plantele „înfloresc“, cum spune textul Comarios. 
Florile sunt o imagine arhetipală răspândită a existenței după moarte, 
respectiv, a corpului învierii. În așa-numitele „ore de veghe” ale Mis- 
terelor lui Osiris”, în a patra oră a zilei, are loc învierea vegetală și, 
imediat după ea, cea animală care pare a fi fost un ritual al renașterii 
în cadrul căruia sufletul Ka al mortului se reînnoia. În cea de-a șasea 
oră, zeița cerului, Nut, întâmpină mortul și îl naște din nou, copil.? 
Învierea vegetală (v. Fig. 7) reprezintă astfel, prima treaptă a renașterii. 
Apoi mortul spune, cum este consemnat în Versetul 81 a*: „Sunt acea 
floare pură de lotus ce s-a născut din splendoarea luminii ce se în- 
dreaptă spre nările lui Re... Sunt [floarea] pură ce a venit din câmp.“ 
Sau mortul îi spune lui Osiris „Sunt rădăcina din Naref, planta 
Neheheh a Orizontului de Vest. O, Osiris, vindecă-mă, așa cum te 
vindeci pe tine însuţi.” Sau”: „lată, sunt în materia primordială, devin 
Chepri (scarabeu). Încolțesc precum planta (...).” 


1 Vezi Hermann Junker, „Die Stundenwachen in den Osirismysterien”, în Denks. 
Der Kaiserl. Akad. der Wiss., philosoph.-hist. Klasse, vol. 54, Viena, 1910, p. 2 și 4 
și Alexandre Moret, Mystâres Egyptiens. Paris, 1922, p. 22 și urm. 

2 Moret, ibid, p. 33. 

3 Erik Hornung, Das Totenbuch der Agypter, Zurich și Munchen, 1979, p. 167. 

4 Ibid, p. 149. 

5 Ibid, p. 170. 

Fig. 7: Înviere vegetală simbolizată aici prin floarea de lotus înflorit, 
din care răsare capul unui mort revenit la viață. 





Și în Extremul Orient „floarea de aur“, ca simbol al Sinelui, este 
o imagine familiară a Omului Veșnic. Se spune că Buddha a ţinut 
odată o predică lipsită de cuvinte, prezentând discipolilor săi o floare 
galbenă (conform altor versiuni, o floare albă de lotus). Doar disci- 
polul Kassapa l-a înţeles și a reacţionat, zâmbind cunoscător." Floarea 
este un simbol al iluminării. Într-un alt text budist, Învățătura despre 
țara celor puri, floarea (lotusul alb) este simbolul unui om care, 
în mijlocul unei vieţi pline de datorii și dezamăgiri, „trăiește în 
Dumnezeu“, în lumina și viața veșnică a lui Amidha Buddha. 
În textul taoist chinezesc Secretul Florii de Aur?, floarea desemnează 
0 „nouă existență “ desăvârșită din profunzimea tenebrelor interioare 
prin meditație, care se deschide în liniște. Este ceea ce Jung numește 


1 Vezi Mokusen Miyuki, Kreisen des Lichtes. Die Erfahrung der goldenen Bute, 
Weilheim, 1972, p. 176 (Anm. 79). 

2 Ibid. Vezi C.G. Jung și Richard Wilhelm, Das Geheimnis der Goldenen Blute. 
Ein chinesisches Lebensbuch, Olten și Freiburg, 1971. În română: Secretul Florii de 
Aur. Cartea Conștiinţei și Vieţii, trad. Mircea lacobini, Herald, București, 2013. 

„experienţa Sinelui“. Este, în același timp, experiența nemuririi care 
poate începe chiar în această viață de zi cu zi.! „Trupul este ase- 
menea rădăcinilor unei plante de lotus, spiritul este floarea sa. 
Rădăcinile rămân în mâl, însă floarea se deschide spre cer. “2 Floarea 
de aur însemnă o legătură cu elementul „continuu creator“; în 
interior e închisă nemurirea“, în timp ce trupul veșnic, dharma, 
se cristalizează.5 

În Nepal se împrăștie și astăzi boabe de orez și flori peste rugul 
funerar. La sărbătorile morţilor se întind ghirlande de crăițe (flori 
galbene) peste râul sacru, creându-se astfel, pentru morţi, un pod 
de legătură cu lumea de apoi. Un rol deosebit joacă așa-numita 
floare Tulasi. muribunzilor li se dă să bea o infuzie din această floare 
și pe limbă li se pun frunzele ei. Când moare un membru al castei 
războinicilor, în fața sa se așază un buchet de Tulasi, iar pe limbă, 
urechi, ochi și creștet i se pun bucăţi din rădăcina florii. Cadavrul 
este stropit apoi cu apă din Gange și se strigă de trei ori „Tulasi”. 
După aceea, sufletul mortului poate urca la cer. Și după moarte, 
sufletele îi pot vizita pe supraviețuitori, coborând de pe altarul 
casei pe o floare Tulasi.6 

Crăițele galben-oranj sunt și în prezent, la indienii din Guate- 
mala, simbolul Sărbătorii Tuturor Sufletelor. Ele reprezintă soarele, 
lumina și viața.” 

Noi nu avem concepții atât de diferențiate precum asiatici pri- 
vitor la esența acestei flori sufletești, dar floarea apare și la noi, 
destul de frecvent, ca motiv arhetipal. Într-o poveste țigănească, 


1 Vezi Mokusen Miyuki, ibid, p. 69. 

2 Ibid. 

3 Ibid, p. 80. 

+ Ibid, p. 92. 

$ Ibid, p. 111. 

6 Vezi Sigrid Lechner-Knecht, Totenbrăuche und Jenseitsvorstellungen bei den 
heutigen Indianern und bei asiatischen VOlkern, p. 169-170. 

7 Ibid, p. 163. 

Der Vampir (Vampirul)!, se spune cum o fată frumoasă și nevino- 
vată este urmărită de un diavol vampir și, după încercări nereușite 
de evadare, este în cele din urmă ucisă. Pe mormântul ei, în dreptul 
capului, crește o floare „care strălucea ca o lumânare“. Fiul împăra- 
tului trece pe-acolo, culege floarea și o pune în camera sa. Noaptea, 
fata iese din floare, doarme cu fiul de împărat, iar ziua devine din 
nou floare. Din cauza aventurii nocturne, fiului de împărat îi slăbesc 
puterile, iar părinţii săi, descoperind secretul, pun mâna pe fată. Fiul 
se trezește și acum se unește treaz cu iubita sa. Ea naște un băiat de 
aur care ţine în mâini două mere. După un timp, însă, vampirul se 
întoarce și ucide copilul. Fata îi strigă atunci cu putere: „Să crăpi!“, 
iar vampirul plesnește. Ea îi smulge inima din piept și cu ajutorul ei 
îşi readuce copilul la viață. 

Aici floarea este, la fel ca în mistica răsăriteană, un simbol al 
inviolabilității interioare și al vieții care dăinuie dincolo de moarte. 
Băiatul de aur pe carefîl naște este, asemenea florii însăși, o imagine 
a Sinelui, însă un Sine mai activ, mai apropiat de oameni și, din acest 
motiv, mai expus demonului. Singur curajul fetei poate învinge, în 
final, principiul distrugător. 

Motivul supravieţuirii ca floare pe mormânt este, de asemenea, 
răspândit în legende. Astfel, se spune în popor, că în anul 1430, 
când trebuia să se ridice clădirea diaconiei din Hiltisrieden, din pă- 
mânt a apărut un crin care creștea din mijlocul inimii unui cadavru 
ce se odihnea în acel loc. Ceva mai târziu, se povestea același lucru 
într-un loc din apropiere, unde era îngropat ducele Leopold, credința 
fiind că acel crin creștea din inima cadavrului său. Sfântul frate Klaus 
von Flue a avut odată:o viziune: se ruga intens și a văzut „cum din 
propria gură crește, până la cer, un crin minunat de înmiresmat“ 
(Dar, când a început să se gândească la animalele lui, calul său 
preferat a mâncat crinul). Aici crinul este, indubitabil, o manifestare 


1 În Die Mărchen der Weltliteratur, Zigeunermărchen, Jena, 1926. Povestea are 
multe variante, în special în Europa de Est. 

a corpului subtil (subt/e body); o reprezentare pentru anima can- 
dida a fratelui Klaus care tinde spre cer.! 

Așadar, floarea este în primul rând o reprezentare a sufletului 
eliberat din corpul brut material și, de aceea, adesea, reprezentarea 
unei forme de existenţă a sufletului după moarte.? 

Și în cultura maya din America Centrală, creșterea vegetației era 
strâns asociată cultului morţilor. Din păcate, descifrarea scrierii 
mayașe este încă incertă, astfel că nu pot reliefa decât caracteristici 
foarte generale.? Se pare că maya aveau un ritual prin care însoțeau 
sufletul defunctului în lumea de apoi, de la moarte până la renaș- 
terea sa. „Sufletele.morţilor erau în strânsă legătură cu creșterea 
plantelor, în special, cu a porumbului. Ele ajutau plantele să renas- 
că.“* Nu toţi oamenii participau la acest drum inițiatic. Unii dispă- 
reau în sumbrul Mictlan și nu se mai reîntorceau. Războinicii căzuți 
în luptă și femeile moarte pe patul lăuziei intrau în regiunile celeste 
și acompaniau soarele pe drumul său până seara, pentru ca apoi să 
se reîntoarcă pe Pământ ca fluturi și colibri. După încetarea vieții, 
mortul este inițial ameţit, dar, cu ajutorul preotului, este trezit și 
devine activ, își pierde corpul și devine complet „ochi“ sau „suflet“; 
în această ipostază caută o femeie însărcinată, pentru a se reîn- 
toarce la viață în copilul ce se va naște. Ideograma acestei recreări 
este un vas plin cu cenușă (sic!) sau un oscior din care cresc două 
sau trei frunze.6 O pasăre pe nume Moan, care poartă în cioc sem- 
nul „sămânță vie“, ajută sufletul să renască” (v. Fig. 8). Paul Arnold, 


1 Pentru mai multe detalii, vezi Marie-Louise von Franz, Die Visionen des Niklaus 
von Fie, 1959, ediție nouă, 1980. 

2 Vezi și trandafirii și florile pictate de pacienta lui David Eldred. 

3 Vezi Paul Arnold, Das Totenbuch der Maya, Berna, Munchen și Viena, 1980. 
Vezi și A. Anderson și Ch. Dibble, Florentine Codex, vol. 3, Santa FE (New Mexico), 
1978, passim. 

* Arnold, ibid, p. 18. 

$ Ibid, p. 38 și urm. 

6 lbid, p. 43 și p. 185. 

? Ibid, p. 57 și p. 95 și urm. 

Fig. 8: Dintr-un ritual maya. Mortul este însoţit pe drumul spre renaștere. 
În mijloc, pasărea Moan cu semnul „sărnânță vie” în cioc, 
în dreapta, un zeu cu un baston de însămânţare. 

editorul cărții maya a morților, remarcă strânsa înrudire a acestei 
concepții cu cea a vechilor chinezi. 

În cele mai vechi timpuri, chinezii își îngropau, se pare, morții în 
partea de nord a casei!, acolo unde păstrau și sămânţa pentru ur- 
mătoarea semănătură. Iniţial, se credea că morţii trăiesc mai departe 
în apa subterană de sub casă, unde se aflau „Izvoarele Galbene“, 
ultimul lor țel. De acolo se întorceau înapoi, la viață.? Marcel Granet 
arată? de ce „Izvoarele Galbene formau lumea morților, un rezervor 
al vieţii. Chinezii credeau că Yang, care se retrăsese la Izvoarele 


1 Marcel Granet, Das chinesische Denken, Munchen, 1963, p. 267. 
2 lbid, p. 267. 
3 Ibid, p. 160. 

Galbene în abisurile (abisul este Yin) Nordului, supraviețuia iernii 
(Yin), închis și înconjurat de Yin (apă). Acolo își redobândea întreaga 
putere și se pregătea să țâșnească.“ Odată cu solstițiul de iarnă, 
începea să crească din nou. 

Mai târziu, chinezii își îngropau morții în cimitirele din nordul 
orașului. Nordul este asociat cu repausul de iarnă și cu sărbătorile 
morților, cu timpul în care purtătorii de măști animaliere circulau ca 
reprezentări ale spiritelor morților, iar oamenii mergeau la locurile 
de veci pentru a le întreţine.! Nu lipsea nici masa festivă, la care erau 
invitate spiritele străbunilor. Urmau apoi purificarea câmpurilor, 
aratul și prima însămânţare.? Acesta era și timpul nunţilor — deci, și 
aici, timpul sădirii noii vieţi. Chinezii considerau că strămoșii se re- 
întorc la viață în descendenții lor, dar nu ca persoană identică, ci ca 
principiu vital, intim, același în fiecare nou membru al familiei.+ Se 
stabilește, așadar, o analogie mistică între morţii care merg în pă- 
mânt, pentru repausul de iarnă și sămânţa care se odihnește în 
hambarul din nordul casei, pentru a se trezi primăvara la o nouă 
viață. Şi în spațiul mediteraneean european, în epoca miceniană 
târzie, morţii erau îngropaţi adesea în așa-numitul pithoi, în vasele 
de argilă în care se păstra sămânţa. Așa cum sămânța, semănată 
primăvara, se trezește la viață nouă, tot așa mortul va învia în lumea 
de dincolo.5 asc 

În literatura de specialitate, se subliniază legătura dintre „zeii 
vegetației “ și simbolismul învierii, în sensul în care Osiris, Attis, 
Tamuz și alți zei asemenea lor semnificau moartea și reînnoirea vieţii 
vegetale. Din punct de vedere psihologic, această afirmaţie este in- 
corectă. Pentru culturile rurale, vegetația în aspectul său concret nu 


1 Marcel Granet, Danses et /&gendes de la Chine ancienne, Paris, 1959, p. 332, 
335, vezi și p. 333. 

2 Ibid, p. 159. 

3 Ibid, p. 334, p. 330 și notele de subsol. 

4 Ibid, p. 158. 

5 Vezi Joseph Wiesner, Grab und Jenseits. Untersuchungen im ăgăischen Raum 
zur Bronzezeit und Eisenzeit, Berlin, 1938, p. 218. 

era misterioasă, ci atât de familiară încât nu era divină în ea însăși. 
Mai degrabă servea ca simbol în cultul morţilor pentru ceva psihic 
și, de aceea, era întrețesută, ca toate simbolurile arhetipale, cu 
multe alte imagini mitice. Vegetaţia reprezenta misterul psihic al 
morții și al învierii. Nu trebuie pierdut din vedere faptul că întreaga 
vegetație se caracterizează prin aceea că își trage seva direct din 
așa-zisa materie „moartă“, anorganică, din lumină, aer, pământ și 
apă. De aceea, ea reprezintă un simbol deosebit de adecvat pentru 
minunea care face ca din materia „moartă“, brut fizică, să apară 
direct viață nouă. Dar și cadavrul omului constă doar din materie 
anorganică și totuși — așa se spera — la fel ca în imaginea vegetației, 
este posibil ca o „formă“ vie să apară din această materie. 

În opoziție cu pomul, iarba sau numeroase flori, simbolul florii 
singulare mai are încă un sens special. Forma florilor este de obicei 
cea a mandalei (precum floarea de aur a lui Buddha) care este, în 
mod special, aptă să evoce simbolul Sinelui. Astfel că floarea ca 
mitologem ar însemna că Sinele are sau își construiește în floare 
un nou corp în formă de mandală, extrăgând din corpul mort 
„principiul vital” ascuns în el. 

Nu în ultimul rând, abundența de flori și coroane de flori la 
înmormântări, la fel ca forma de mandală a coroanei simboliziază 
nu doar compasiunea noastră, ci, inconștient, este și un „act de 
magie a învierii“, un simbol pentru reîntoarcerea mortului într-o 
nouă viață. - 

Cât de vie este floarea ca simbol al „corpului“ după moarte, în 
sensul unui sălaș stabil al sufletului, am aflat, spre durerea mea, prin 
imaginaţia activă a unei paciente și prietene de 54 de ani care a 
murit pe neașteptate. După cum se știe, imaginaţia activă este acea 
formă aparte de meditaţie descoperită de Jung, în cadrul căreia se 
dialoghează cu figuri interioare, produse ale fanteziei. Partenerul de 
discuţie al acestei femei a fost spiritul unui urs umanizat. Cititorul 
și-l poate imagina ca pe un fel de „guru interior“. Cu o lună înainte 
de moarte, această femeia a avut următoarea experienţă, în cadrul 
imaginației active: 

EU: Ah, marele meu urs. Mi-e atât de frig. Când vom ajunge în 
patria noastră? 

URSUL: Abia moartea îţi va permite să fii definitiv acolo. 

EU: Nu putem merge de pe acum? 

URSUL: Nu, trebuie mai întâi să-ţi îndeplinești sarcinile. 

EU: Nu pot, fiindcă mi-e prea frig. 

URSUL: Îţi dau din căldura mea animală. 

(Mă îmbrățișează cu grijă și mă încălzește încet, din nou.) 

EU: N-am putea merge totuși, acum, doar pentru puţin timp, în 
această minunată patrie? 

URSUL: E periculos. 

EU: De ce? 

URSUL: Fiindcă nu se știe cu certitudine dacă putem veni înapoi. 

EU: Nu am stat adesea în faţa minunatei flori' (floare — patrie)? 

URSUL: Ba da, dar nu e același lucru cu a intra în ea. 

EU: Dar eu nu pot trăi fără acest centru. Centrul trebuie să fie întot- 
deauna cu mine... Nu doresc să fiu mereu afară, ci întotdeauna 
înăuntru, în el. Afară e totul lipsit de sens, ești abandonat 
hazardului. 


(Șase zile mai târziu.) 

Văd floarea luminând strălucitor, minunat, pădurea întunecată. A 
crescut, are rădăcini, totuși, ea este veșnică. S-a născut, dar este 
atemporală... Floarea ei e strălucitoare, în opt petale, patru aurii 
și patru argintii, dispuse simetric. Se află în mijlocul unui ocol ro- 
tund, împrejmuit de un zid gros și înalt, cu patru porți închise. 
Însoțitorul meu, ursul, are patru chei de aur. El deschide una din 
porți. Intrăm. EI încuie poarta în urma noastră. De îndată ce sunt 
în interiorul zidului, mă simt foarte bine. Spun: De ce mă simt atât 
de bine aici? 

URSUL: Fiindcă în interiorul zidului nu sunt demoni. 


1 Această floare minune a apărut pentru prima dată, ca motiv al unui vis an- 
terior, de aceea se referă aici la ea. 

EU: Sunt foarte fericită în patria noastră, în centru. Floarea radiază 
o lumină minunată, vindecătoare. Nu sunt acum în floare, dar 
sunt la ea, sub protecţia ei, în căldura ei blândă. Ea e legea, 
centrul. Aici nu există dezbinare, înjumătățire. 


(Câteva zile mai târziu.) 

Aici, lângă floare, sunt în siguranţă, la adăpost de prea multă arșiță 
și ger. S 

EU: De ce e zidul atât de gros? 

URSUL: Ca să ne apere de Dumnezeu. 

EU: Cine l-a construit? 

URSUL: Dumnezeu. 

EU: Cine a făcut ca floarea să crească? 

URSUL: Dumnezeu, să te apere de El. 

EU: Îngrozitor, înspăimântător, blând, săritor Dumnezeu! 


(O săptămână mai târziu.) 

Misterul florii e în mine. Eu sunt ea și ea este eu — intrată în mine 
și devenită om... Eu sunt această floare strălucitoare, din care a 
izbucnit și un izvor... Sunt eu?... De acum, când merg la floare, 
știu că merg la mine. a 2 


(Două săptămâni mai târziu.) 

Merg la zid. Ursul, însoțitorul meu, îmi deschide una din cele patru 
porți. Intrăm... De îndată ce suntem în interiorul zidului împrejmui- 
tor, el ia formă umană. Poartă o mantie de aur. Privesc floarea; 
meditând la ea, devin floare, înrădăcinată, crescută, strălucitor 
atemporală. Astfel, iau forma eternității. Asta mă însănătoșește 
complet... Când sunt floare, când sunt centru, nu poate să-mi facă 
nimeni nimic. Sunt protejată. Va trebui să mă reîntorc la forma rnea 
umană și să-mi petrec așa majoritatea timpului, dar voi avea mereu 
posibilitatea ca, din când în când, să devin floare. Sunt foarte bu- 
curoasă, pentru că, până de curând, nu știam că e posibil. Cunoș- 
team floarea doar ca obiect, dar acum știu și că eu pot fi floare. 


Vegetaţia: copacul, iarba, grăuntele și floarea Tl 


Aici se întrerupe textul fiindcă autoarea a murit cu totul pe ne- 
așteptate în urma unei embolii pulmonare. Este ca și cum ar fi dorit 
să intre definitiv în floare. Floarea apare aici, vădit, ca un simbol al 
corpului după moarte. Asta nu însemnă că trupul învierii ar putea 
arăta într-adevăr așa sau ar fi astfel constituit. Desigur, floarea trebuie 
înțeleasă ca simbol al unei forme de existenţă, ea însăși de neimagi- 
nat și de neconceput în termeni raţionali. În concepţia jungiană, 
structura de mandală a florii trimite la centru, la Sine, la totalitatea 
interioară a sufletului. Floarea este astfel, o totalitate și, în același 
timp, fructul unei creșteri; de natură interioară, ea este, într-un fel, 
locul în care se retrage sufletul după moarte. Într-un pasaj al textu- 
lui, pe care nu l-am redat aici, autoarea numește floarea „astru“. 
Acesta este un alt simbol, cunoscut istoric, al corpului învierii. În 
vechiul Egipt, sufletul nemuritor, sufletul Ba, o formă de existență 
după moarte a defunctului, era reprezentat ca pasăre sau stea. Dar 
steaua este un simbol al unicității eterne a mortului care, deși unul 
între milioanele de astre, posedă, ca fiecare astru, propria identitate. 
Acest motiv atinge principalul nostru text, tratatul Comarios, la care 
vom reveni acum. 


3 
PRIMA NUNTĂ ÎN MOARTE 


Alchimiștii înțelegeau reînsuflețirea prin apă a „plantelor“ (sau 
a minereurilor) ca pe o nuntă. Textul Comarios continuă astfel!: 


Vă spun însă vouă, celor de bună-credință: când luați plantele, 
și elementele, și minereurile (pietrele) din locul în care se află, ele 
par a fi foarte frumoase, dar nu sunt frumoase când le încearcă 
focul. [După ce] însă au atras gloria și culoarea strălucitoare a focu- 
lui, o să le vezi înmulțite dacă le compari cu gloria ascunsă [di- 
nainte], căci frumuseţea la care năzuiau și natura lor fluidă se va fi 
transformat în dumnezeire. Fiindcă ei [adepţii] hrănesc [plantele] în 
foc, aşa cum embrionul este hrănit în pântecul mamei și crește. 
Când însă se apropie luna sorocită, [embrionul] nu este împiedicat 
să iasă. La fel procedează și această sfântă artă [alchimia]. Talazurile 
și valurile spărgându-se mereu cu vuiet, rănesc [corpurile] în Hades și 
în mormântul în care zac. Dar când se deschide mormântul, ele 
ies din Hades asemenea copilului din pântecul mamei. Însă când 
adepții văd această frumuseţe, așa cum o mamă iubitoare își vede 
copilul, cercetează cum să hrănească copilul (cadavrul) prin această 


1 M. Berthelot, Collection des Anciens Alchimistes Grecs, vol. 2, p. 293, alineat 
10 și urm. 

artă [adică], cu apă în loc de lapte. Fiindcă arta imită [nașterea] 
copilului, deoarece ea însăși se formează ca un copil, iar când e în 
toate desăvârșită — iată, acesta e misterul pecetluit. 

11. Acum am să vă spun clar unde sunt elementele și plantele. 
Voi începe însă cu o parabolă („ainigma“, cu semnificaţia de ghici- 
toare): Mergi în cel mai înalt loc al muntelui împădurit și vei găsi 
acolo sus o piatră; ia din piatră partea bărbătească (arsenikon) și 
înălbește-o în felul divin.! Și vezi că la jumătatea muntelui, sub 
partea bărbătească, o vei găsi pe însoţitoarea lui, în care devine unul 
și de care se bucură. Și se bucură natura de natură și, în afară de 
asta, ea nu devine una. Coboară la marea Egiptului și ia cu tine din 
nisip, din izvor, așa-numitul nitron. Și unește-le unul cu altul și se 
va dezlega [atunci] frumuseţea care colorează totul și, fără asta, nu 
vor deveni unul. Fiindcă măsura sa (a părții bărbătești) este însoți- 
toarea sa. lată! — natura răsplătește natura și când ai adus totul în 
echilibru, atunci naturile înving naturile și se bucură unele de altele. 

12. Vedeţi, voi, înţelepţi, și înțelegeţi! Vedeţi împlinirea artei 
prin unirea mirelui și miresei și devenirea lor întru unul. Observă 
plantele și diferenţele lor. Vă spun vouă — vedeţi și înțelegeţi că din 
mare se ridică norii; ei poartă apele binecuvântate și udă pământul 
și seminţele și florile se avântă spre înalt. La fel se ridică și norul 
nostru, cel ieșit din elementul nostru; el poartă apele divine și udă 
plantele și elementele și nu are nevoie de nimic din ceea ce își are 
originea în alte pământuri. 

13. lată! — misterul paradoxal, fraţi, necunoscutul absolut. 
lată! — adevărul vi se relevă. Vedeţi și udaţi pământurile voastre și 
luați seama cum vă hrăniţi germenii, ca să puteți culege cel mai 
frumos fruct. Auziţi și înțelegeţi și cumpăniţi bine ceea ce spun. 
Luaţi din cele patru elemente pe cel mai de sus, care e bărbătesc, 
și pe cel mai de jos, care este alb strălucitor și roșiatic, bărbătesc și 
femeiesc, de aceeași greutate, pentru a-i uni. Așa cum o pasăre își 
încălzește și desăvârșește ouăle cu căldura incubaţiei, tot așa să [le] 
încălziți și dezlegați (leiosi) și voi și să le scoateţi afară, udându-le cu 


1 Probabil, au „hydor theion“, adică „apă divină”. 

ape divine, la soareși în locuri fierbinţi și să [le] fierbeţi la foc domol, 
cu lapte de fecioară și să daţi atenție fumului.! Închideți-le în Hades 
și aduceţi-le din nou afară [de acolo], udaţi-le cu crocus cilician, la 
soare și în locuri fierbinţi și fierbeţi-le la foc domol, cu lapte de fe- 
cioară din fum și închideţi-le în Hades și mișcaţi-le cu grijă, până 
prepararea lor devine mai solidă și ele nu mai scapă focului. Și apoi 
scoate-le afară și când sufletul (psyche) și spiritul (pneuma) au de- 
venit unul și sunt unul, atunci proiectează-l (pe unul) pe corpul 
argintului și vei obţine un aur cum nu au nici regii în trezoreriile lor. “ 


- După acest alineat, în text urmează învierea propriu-zisă. Dar mai 
înainte de a ajunge acolo, merită să detaliem unele motive. În ali- 
neatul 13 al textului Comarios apare, pentru prima oară, descrierea 
unirii dintre cel mai de sus și cel mai de jos, ca mire și mireasă. Acest 
motiv este aici doar amintit, însă importanţa sa crește constant în 
textele alchimice de mai târziu. El reprezintă acea unire a opușilor 
psihici pe care C.G. Jung a descris-o în cuprinzătoarea sa lucrare 
Mysterium Coniunctionis: este hieros gamos (nunta sfântă) care este 
și „nuntă în moarte“, un motiv arhetipal general răspândit (Fig. 8). 

Jung a trăit el însuși un atare hieros gamos pe când se afla într-o 
stare critică, aproape de moarte, și pe care a descris-o în Amintiri.? 
Trecuse prin trei embolii pulmonare și cardiovasculare și se zbătea 
încă între viață și moarte: 


„În timpul zilei eram, de cele mai multe ori, deprimat. Mă sim- 
țeam mizerabil și slăbit... Spre seară adormeam și somnul meu 
dura până spre miezul nopţii. Atunci îmi reveneam și stăteam treaz 
preț de vreo oră, dar într-o stare cu totul modificată. Parcă aș fi fost 
în extaz sau într-o stare de supremă beatitudine. Mă simțeam ca 
și când aș fi plutit în spațiu, ca și cum aș fi fost la adăpost în sânul 
universului — într-un vid imens, însă umplut cu cel mai înalt 


1 În text, „din fum“. „Fumul“ este în alchimie un simbol al substanţei „sublimate”. 
2 Erinnerungen, Tiăume, Gedanken, p. 297 și urm. În română: Amintiri, vise, 
reflecţii, p. 337-338. 

sentiment de fericire posibil... Și totul în jur părea fermecat. La 
acea oră din noapte, infirmiera îmi încălzea mâncarea; căci numai 
atunci puteam înghiţi ceva... Un timp mi s-a părut că infirmiera ar 
fi fost o evreică bătrână, mult mai în vârstă decât era în realitate, 
și că mi-ar fi pregătit mâncăruri rituale, cușer. Când mă uitam spre 
ea, mi se părea că avea un halo albastru în jurul capului. Eu însumi 
mă aflam — așa aveam senzaţia — în Pardes rimmonim, grădina de 
rodii, unde avea loc nunta lui Tiferet cu Malhut.! Sau eram ca Rabi 
Simon ben lohai, a cărui nuntă în lumea de dincolo tocmai se ce- 
lebra. Era cununia mistică, așa cum apare ea în reprezentările tra- 
diției Cabalei... Nu știu exact ce rol jucam eu acolo. De fapt, eram 
eu însumi: eu eram nunta. lar beatitudinea mea era cea a unei 
cununii fericite. 

Treptat, viziunea grădinii de rodii s-a estompat și s-a transfor- 
mat. A urmat (Nunta Mielului) în Ierusalimul împodobit de sărbă- 
toare... Erau stări inefabile de beatitudine... 

A dispărut și ea și a apărut o nouă reprezentare, ultima viziune. 
Mergeam într-o vale largă, până sus, la capătul ei. Valea se termina 
într-un amfiteatru antic, situat superb în peisajul verde. lar acolo, 
în teatru, avea loc hieros gamos-ul. Au apărut dansatori și dansa- 
toare, iar pe un culcuș împodobit cu flori, Zeus-tatăl și Hera con- 
sumau hieros gamos-ul, așa cum este descris în Iliada. 

Toate aceste viziuni erau splendide și, noapte de noapte, mă 
cufundam în starea celei mai pure beatitudini, «înconjurat de ima- 
ginile întregii creații». Treptat, motivele s-au amestecat și au devenit 
mai palide. De obicei, viziunile durau cam o oră; apoi, adormeam 
din nou și, spre dimineaţă, simțeam: «Acum se întoarce dimineața 
cenușie! »“ 


1 „Pardes rimmonim” este titlul unui tratat cabalistic al lui Moses Cordovero, din 


secolul al XVI-lea. Malhut și Tiferet sunt, în concepţie cabalistică, două dintre cele 
zecesfere de manifestări divine, în care Dumnezeu iese din ascunderea Sa. Reprezintă 
un principiu feminin și unul masculin în interiorul divinității. A.J. (Nota de subsol în 
opera citată.) 

Întoarcerea în lumea cotidiană a fost pentru Jung îngrozitor de 
grea și deprimantă. Jung descrie această experiență de asemenea, 
într-o scrisoare, continuând: „În timpul bolii mele, era ceva în 
preajma mea, o prezenţă care mă purta. Nu-mi simțeam picioarele 
plutind în aer, ci mi se dovedea că am ajuns pe teren sigur. Indife- 
rent ce facem, când se întâmplă cu bună-credinţă, ceea ce facem 
devine, în final, un pod de legătură cu propria noastră totalitate, 
onavă bună, care ne poartă prin întunericul celei de-a doua nașteri, 
cea care, din exterior, pare a fi moarte.“! 

Ne putem aduce aminte de Sfântul Toma d' Aquino care a murit 
într-o stare de extaz, încercând să explice călugărilor de la Santa Maria 
di Fossa Nuova Cântarea Cântărilor, acea minunată reprezentare a 
hieros gamos-ului din tradiţia noastră occidentală. Se spune că ar fi 
murit la ivirea zorilor?, recitând: „Venite filii egredimini in hortum... 
[Veniţi, fiii mei, să ieșim în câmp...]“. 

Tratatul alchimic Aurora Consurgens își are, probabil, originea 
în această interpretare a Cântării Cântărilor aparţinând Sfântului 
Toma. Aici, mireasa spune*: 


Eu îi ofer iubitului meu gura și el mă sărută (Cântarea Cântărilor 
1:2)- el și cu mine suntem unul (Evanghelia după loan 10:30) — cine 
ne va separa de iubire? (Epistola către Romani 8:35-39) Nimeni și 
nicăieri — căci tare ca moartea este iubirea noastră. ” (Cântarea 
Cântărilor 8:6) 


1 C.G. Jung, Briefe, vol. 1,, 1972, p. 442 și urm. 

2 Vezi Sixtus din Siena, Bibliotheca Sancta, Veneţia, 1566, p. 478; vezi și 
Martin Grabmann, Die echten Schriften des hl. Thomas von Aquin, Munster, 1920, 
p. 189 (1949, p. 254). De asemenea, în Marie-Louise von Franz, „Aurora Consur- 
gens”, în C.G. Jung, „Mysterium Coniunctionis“, în GW 144AlI, passim. În română: 
„«Aurora Consurgens». Un document atribuit lui Toma d'Aquino despre problema- 
tica alchimică a contrariilor“, în C.G. Jung, OC 14/3, „Mysterium Coniunctionis“, 
trad. Dana Verescu, Trei, București, 2006. 

3 Marie-Louise von Franz, ibid, p. 125. 

Mirele răspunde: 


O, iubito, preaiubito, vocea ta a sunat în urechile mele și ea 
este dulce (2:14), iar parfumul tău depășește toate mirodeniile 
preţioase (4:10). Ce frumoasă ești la chip (4:1), sânii tăi sunt mai 
plăcuți ca vinul (4:10), tu, sora mea, mireasa mea, ochii tăi sunt 
ca iazurile din Heșbon (7:5), părul tău este ca aurul și obrajii tăi ca 
fildeșul, pântecul tău este ca un urcior căruia nu-i lipsește niciodată 
băutura, (7:3), veșmintele tale sunt mai curate ca zăpada, mai clare 
decât laptele și mai roșietice decât fildeșul vechi (4:7) și toată făptura 
ta este pentru toți frumoasă și râvnită. Veniţi, fiice ale lerusalimului, 
și vedeți și anunţaţi ce aţi văzut, spuneți-mi ce să facem pentru 
sora noastră care este atât de mică și încă nu are sâni în ziua 
pețirii? (8:8). Îmni voi întinde forța deasupra ei și voi prinde fructele 
ei și sânii ei vor fi ca strugurii pe butucul de vie (7:9). Vino dară, 
iubita mea, să mergem pe câmp și să zăbovim în ogrăzi și dimi- 
neața devreme să ne trezim în vie (7: 12-13), căci noaptea e îna- 
intată și curând ziua se apropie (Epistola către Romani 13:12). 
Vrem să vedem dacă via ta a înflorit și dacă florile tale au prins 
fruct, acolo îmi vei oferi sânii tăi și eu însumi am păstrat pentru 
tine toate fructele vechi și noi (Cântarea Cântărilor 7:13-14). Nu 
ne vom zgărci cu vinul și unguentele delicioase, și nici o floare nu 
ne va scăpa și ne vom încorona cu ea... Pretutindeni vrem să lăsăm 
semne ale veseliei noastre, căci aceasta este partea noastră și des- 
tinul nostru (Cartea Înţelepciunii 2:7-9), să trăim în uniune de iubire 
și să anunţăm în dans vesel: Privește, cât de bine și de drăguţ este 
să sălășluim doi în unul (Psalm 133:1). 


Alchimiștii au conceput acest text ca descriere a desăvârșirii 
opus-ului lor. El este, în tot cazul, imaginea individuării desăvăr: 
șite, o conciliere fără întoarcere a opușilor sufletești, o eliberare 
de orice închidere în sine însuși și o intrare extatică într-o stare de 
totalitate divină. 

Motivul nunții nu apare doar în asemenea trăiri extatice, aproape 
de moarte, ci, adesea, în vise care indică apropierea morții. O soră 

medicală pensionată, de acum în vârstă, mi-a relatat un vis în care 
primise un anunț de logodnă (era vorba despre logodna ei). Își dă- 
duse deplinul consimțământ, fără să știe cu cine trebuia să se logo- 
dească. S-a trezit, neînțelegând nimic din acest vis. A adormit din 
nou și a visat „că poartă o haină mortuară albă și ţine un trandafir 
roșu în mână. Își întâmpina mirele, cu inima plină de dor și bucurie”. 
Trezindu-se, realiză că mirele era lisus Hristos și că visul o pregătea 
de moarte. Edward Edinger redă un vis al unui pacient sortit morții, 


“. 


același bărbat care visase despre „dansatorul de iarbă": 


Este întuneric, dar întunericul are în el o strălucire de nedescris. 
E un întuneric care cumva strălucește. În elstă o frumoasă femeie 
aurită, cu un chip ce seamănă cu al Mona Lisei. Acum îmi dau 
seama că strălucirea emană de la colierul'pe care ea îl poartă la 
gât. Este de o mare delicateţe: nestemate mici turcoaz, fiecare 
într-un cerc de aur roșiatic. El are un sens important pentru mine, 
ca și cum ar exista un mesaj în întreaga imagine, dacă i-aș putea 
pătrunde misterul. 


Edinger compară pe bună dreptate această reprezentare a animei 
cu figura biblică a Sophiei care poartă în sine suma imaginilor arhe- 
tipale veșnice (nestematele), fiind aceeași cu Sapientia prin care 
Dumnezeu, conform concepției medievale, „devine conștient de sine 
însuși.“2 Ea este o forță cosmică spirituală care aici se apropie de 
visător sub forma unui mesager al morții. 

În urmă cu câţiva ani, un medic practician în vârstă de 52 de ani, 
căsătorit, m-a căutat să începem împreună o analiză. Era fizic și psihic 
sănătos, însă profesia în medicina generală nu-i mai aducea satisfac- 
ție și dorea să se formeze ca psihoterapeut. Or, visul său iniţial indica, 
pentru mine cu totul neașteptat, altceva. Noi, analiștii, acordăm o 
deosebită importanţă visului inițial, primul după începerea analizei, 


' Edward Edinger, Ego and Archetype, p. 217. În română: Ego și arhetip, p. 290. 
2 Pentru documentare, vezi Marie-Louise von Franz, Zahl und Zeit, ediția a II-a, 
Stuttgart, 1990, p. 152 și urm. 

fiindcă, adesea, acesta schițează, în avans, întregul mers al analizei. 
lată visul: 


Mergea cu mai mulți oameni într-un cortegiu funerar. Defunctul, 
un necunoscut, îi era complet indiferent. Convoiul se opri în faţa unui 
careu de iarbă, în oraș. Pe această pajiște se ridicase un rug. Purtă- 
torii aşezară sicriul pe rug și îi dădură foc. Visătorul privea nepăsător. 
Limbile de foc se ridicau, gata să cuprindă sicriul, când capacul se 
deschise, dintr-odată, și din sicriu apăru o femeie goală, minunat de 
frumoasă, care se grăbea cu brațele deschise, spre visător. Își desfăcu 
și el brațele și se trezi cu un simțământ de nedescrisă fericire. 


Acest vis inițial m-a speriat. Aveam sentimentul că intenţia era de 
a-l pregăti pe visător pentru moartea sa apropiată, iar el părea încă 
atât de tânăr și viguros. În special, acel simțământ de „nedescrisă 
fericire“ mă neliniștea. După acest vis, medicul a avut vise „obișnuite“, 
iar analiza și-a urmat cursul „normal“. După un an, visătorul s-a întors 
în ţara sa, din motive financiare, cu intenţia însă de a reveni curând 
la Zurich pentru reluarea analizei didactice. Pe neașteptate, am primit 
vestea morții sale. Contractase o gripă. Starea lui se înrăutăţise brusc 
și a murit în ambulanţa care îl ducea la spital. Inima îi cedase. 

Dar ce ne spune în detaliu visul său? În primul.rând, un bărbat, 
complet indiferent visătorului, este înmormântat. Acesta reprezintă 
aspectul terestru, corporal al visătorului însuși care, în moarte, îi 
devine străin, indiferent, un „vechi Adam“, pe care l-a lepădat. El 
este corespondentul cadavrului putrezit al calului din visul redat în 
primul capitol al acestei cărți. Pajiștea pătrată reprezintă în concepția 
jungiană o mandală, o imagine a Sinelui, a personalității desăvârșite. 
Acolo crește iarbă — o aluzie la vegetaţie ca simbol al învierii. Sicriul 
este dat focului. Acest motiv va fi dezvoltat mai târziu. El are, desigur, 
legătură cu aspectele psihice ale obiceiului incinerării, fiindcă 
incinerarea nu este descrisă așa cum se petrece astăzi în crematorii, 
ci are loc pe o pajiște verde, în formă de mandală. 

Din sicriu nu apare însă, așa cum ne-am aștepta, bărbatul mort, 
ci o frumoasă femeie goală. Ea reprezintă anima visătorului, sufletul 

său feminin, inconștient. Ea s-a ivit prin acţiunea focului, din leșul 
bărbatului incinerat. Aceasta este ceea ce alchimiștii ar denumi ex- 
tractio animae. În textul Comarios, pe care l-am ales ca text intro- 
ductiv al acestui capitol, se descrie, de asemenea, o „extragere a 
sufletului“. Sufletul (psyche) părăsește, în cursul „tratamentului prin 
foc“, cadavrul întunecat, urât mirositor, urcă sub formă de „nor“ și 
se reîntoarce în corp”, cum ploaia se întoarce pe pământ. Or, această 
reîntoarcere este simultan, „nunta sacră“ precum la alchimiști, o 
nuntă între psihic și corp sau, precum în visul de mai sus, cea 
între suflet și visătorul care scăpă de cadavrul său (cadavru ce îi 
devine indiferent). 

Jung subliniază că anima năzuiește, mai întâi, să-l implice pe 
bărbat în dificultăţile vieţii, dar odată ce este bine integrată, și 
aceasta se întâmplă spre sfârșitul vieţii, ea devine o mijlocitoare a 
vieţii de apoi și a conţinuturilor inconștiente, luând un aspect spiritual 
și religios: în acest punct, ea devine, pentru bărbat, însăși Sophia. 

Să ne concentrăm în continuare asupra unui nou vis. Este vorba 
despre primul și cel mai semnificativ vis al analizei unei tinere femei, 
fatal bolnavă de cancer. Visele ei, o serie petrecută chiar înainte 
morții, au fost consemnate de Jane Wheelwright?. lată acest vis: 


Am ajuns în apropierea unui turn sumerian cu rampe mari, în 
zigzag, care duceau înspre vârf. Era, în același timp, și California 
State College, care domină clădirea Universităţii Californiei de Sud. 
Trebuia să urc în vârful acestui turn — o probă chinuitoare ce părea 
să provină dintr-o cumplită sentință a Domnului. Când am ajuns în 
vârf, am privit în jos și am văzut clădiri din epoca sumeriană, ro- 
mană, gotică și indiană veche, împrăștiate în întreg orașul. O carte 
mare, foarte frumoasă, era deschisă în fața mea și era frumos 
ilustrată cu detalii arhitectonice ale acestor clădiri, ale frizelor și ale 
sculpturilor lor. M-am trezit îngrozită de înălțimea turnului. 


1 Acest corp nu mai este însă cel vechi, ci aşa cum se va vedea, un corp nou, 
spiritualizat. 
2 Jane Wheelwright, Death of a Woman, p. 28 și urm. 

Ziguratele sumeriene reprezentau, în sensul în care și Jane 
Wheelwright a interpretat acest vis, centrul lumii sau axa lumii care 
leagă cerul de pământ. În vis, el este o imagine a Sinelui care arată 
Clar că visătoarea trebuia să atingă un nivel mult mai înalt de con- 
știință înainte de a muri și să dobândească o privire asupra marilor 
aspecte istorice, impersonale, ale psihicului, asupra valorilor incon- 
știentului colectiv și a proceselor seculare de evoluție, proprii istoriei 
spiritului uman. În Sumer, zeița, întrupată de o preoteasă, celebra, 
în vârful ziguratului, nunta sacră cu fiul și iubitul ei, o imagine a 
unirii opușilor cosmici. Visul relevă și el, cu claritate, scopul final al 
individuării — hieros gamos, dar această concluzie se poate trage, 
însă, doar indirect, prin amplificarea ziguratului. 

Dacă ne uităm spre literatură, vedem că ea ne oferă mai puţine 
mărturii ale motivului nunţii în moarte trăite de femei. Dar cauza 
este, în primul rând, faptul că autorii sunt în majoritate bărbați. În 
tradiția literară apare, totuși, și motivul animus-ului în moarte, 
precum în Lenore a lui G. A. Burger: 


Sub luna clar strălucitoare, 
Te uită, morţii vin călare, 
lar tu, iubito, nu te temi? 


Mai puțin sumbru este mirele-moarte din liedul lui Schubert, 
Der Tod und das Mădchen (Moartea și fata), în care moartea îi 
spune fetei?: 


Prieten: îţi sunt și nu aduc pedeapsă 
Curaj să ai, eu nu sunt crud 
Adormi ușor în ale mele brațe! 


1 Lutz R6hrich, citat după G. Stephenson (editor), Leben und Tod in den 
Religionen, p. 178. 

2 Citiat dupa ibid, p. 203. 

3 În germană, der Tod, moartea, este substantiv masculin (n. tr.). 

Există și basme în care femeia se căsătorește cu moartea în 
persoană. De exemplu, o poveste țigănească! ne spune despre o 
preafrumoasă tânără că trăia singură. Tatăl, mama, fraţii și toţi ai 
erau, de acuma, morți. Dar iată că într-o zi un drumeţ fermecător 
îi bate la ușă și cere găzduire, spunându-i, totodată, că „el doarme 
doar o dată la o mie de ani“. Ea se îndrăgostește imediat, iar el 
rămâne cu ea o întreagă săptămână. Într-o noapte, bărbatul îi 
apare fetei în vis și, la trezire, ea îi povestește: „Erai rece și palid și 
împreună eram la drum într-o trăsură minunată. Sunai dintr-un 
mare corn și auzind, morții au venit și te însoțeau, pentru că tu erai 
regele lor. Purtai o minunată pelerină din blană de vulpe. “ Drumeţul 
îi spune că „e un vis rău“ și adaugă că ar cam trebui să plece pen- 
tru că, de când stă la ea, în lume nu a mai murit nimeni. Speriată, 
frumoasa fată îl silește să spună cine este. „Bine atunci!“ răspunde 
drumețţul. „Vino cu mine! Sunt Moartea.“ Povestea spune că, au- 
zind acestea, tânăra se sperie atât de tare că muri pe loc. Într-o altă 
povestire, de origine bretonă de data aceasta, Die Gattin des Todes 
(Soața Morţii)?, o feneie singură, Margareta, trecută de patruzeci 
de ani, ia de bărbat un necunoscut, apărut, pe neașteptate. Îna- 
inte de a o lua cu el, proaspătul soţ îi spune Margaretei să-și ia 
rămas-bun de la fratele ei mai mic, caruia îi era și nașă de botez, și 
să-| invite într-o zi să le facă o vizită în noua lor casă. După acestea, 
cei doi pornesc spre răsărit și merg încontinuu până când ajung 
aproape de un zid înalt unde începea „castelul soarelui-răsare“, 
noua lor locuință. Margareta are acolo de toate, numai că în fiecare 
zi rămâne singură și nu face altceva decât să-și aștepte bărbatul. 
Povestea spune, mai departe, aventurile prin care trece fratele-fin, 
venit în vizită la castelul surorii lui. Băiatul devine însoțitorul Morţii 
în periplul ei zilnic și enigmatic prin lumea de apoi. Călătoria în 


1 În Die Mărchen der Weltliteratur, Zigeunermărchen, Jena, 1926, nr. 31, p. 117 
și urm. 

2 Franz6sische Mărchen, vol. 2, nr. 32, în Die Mărchen der Weltliteratur, Jena, 
1923, p. 141. Motive asemănătoare, mai pe larg prezentate, apar și în povestea 
„Das KristallschloB“, Bretoriische Mărchen, Dusseldorf și Kâln, 1959, p. 1 și urm. 

lumea de dincolo ar trebui să dureze o zi lumească, însă tânărul va 
afla că acolo o zi înseamnă cinci sute de ani omenești, astfel că nu 
apucă niciodată să se întoarcă în viață și rămâne pe vecie prins în 
în lumea de apoi. Totuși, înainte să plece cu Moartea în călătorie, 
băiatul văzuse că, atunci când aceasta se întorsese acasă sub chip 
de soţ al Margaretei, îi dăduse acesteia trei palme. Când își între- 
base sora ce înseamnă asta, ea îi răspunsese că sunt sărutări. Am 
putea spune că pe lumea cealaltă are loc o reevaluare a valorilor 
sentimentale, ceea ce s-ar suprapune peste ideea, întâlnită la 
anumițe popoare, că regatul morţilor ar fi o „lume pe dos“, în care 
oamenii merg cu capul în jos. 

Deși nu este legat direct de nuntă, să amintim aici și motivul 
„păstorului cosmic“. El apare în faptele martirilor din Passio Perpetuae 
et Felicitatis dându-i muribundei Perpetua, în vis, o cuminecătură din 
brânză și lapte, ca mai apoi, în al doilea vis, să-i ofere merele de aur.! 

Dar, în ciuda acestor exemple, tradiția literară este mai bogată 
în relatări în care anima îi apare bărbatului, pentru a-l conduce prin 
nuntă, în moarte. 

Cea mai frumoasă ilustrare simbolică a nunții întru moarte pro- 
vine, probabil, din vechea Persie regăsindu-se și în filonul misticii 
medievale persane.? Aici se spune că fiecare om încarnat pe Pământ 
are în Cer, adesea fără ca el să știe, un înger, o Daânâa sa-o fiică 
a cosmicei Sophia (Spenta-Armaiti). Daânâ este .„eul celest“ al fiin- 
ței umane, a sa imago animae, oglinda dublului său terestru. Ea este 
suma tuturor faptelor bune ale eului, au origine în imaginaţia sa 
activă, altfel spus, în faptele care decurg din gândurile sale bune. 
Când omul moare, ea îl întâmpină sub forma unei frumoase fete, 
așteptându-l pe podul Chinvat ca să-l îndrume, ca însoţitoare a sa, 


1 Vezi Marie-Louise von Franz, „Passio Perpetuae”, în C.G. Jung, Aion, Zurich, 
1951, p. 389 și urm. Ediţie nouă: Daimon Verlag, Zurich, 1982. 

2 Mă bazez în această prezentare în exclusivitate pe expunerile profunde și 
subtile ale lui Henry Corbin, „Terre câleste et corps de r&surrection d'aprăs quelques 
traditions iraniennes“, în Eranos Jahrbuch, vol. XXI, 1953, p. 97 și urm,, aici, în 
special p. 136 și urm. 

pe lumea cealaltă. De fapt, ea este chiar organul religios-vizionar 
al sufletului, „lumina care dăruiește vederea și care este văzută“. 
În acest sens, ea este religio a mortului însuși. Ea se relevă defunc- 
tului ca propria sa „credință“ și el află că „ea a fost aceea care 
i-a inspirat credința, ea, cea căreia i-a răspuns, ea, cea care l-a 
condus și l-a mângâiat și ea, cea care acum îl orientează“. Tot ea 
este și „imaginea (revelată credinciosului) în care el însuși s-a vă- 
zut pe sine și în care a a vrut să se transforme“; ea este glorie, 
victorie și destin. Ca imagine a totalităţii, ea este „aspectul veșnic“ 
în omul muritor.! 

Și astăzi acest aspect arhetipal revine în visele și viziunile bărba- 
ților moderni, când, ca însoţitoare în experiența morții, anima este 
trăită fie ca demon care îl răpește pe muribund vieţii, fie ca iubita 
așteptată care îl duce într-o lume mai bună. lată un exemplu pen- 
tru primul caz. Este vorba despre visul unui bărbat care, după trei 
săptămâni, va muri cu totul pe neașteptate, în urma unui atac de 
cord. Era extrem de nefericit în căsnicie, însă îi rămăsese fidel soției, 
respectând astfel convențiile creștine. 


Era cu soţia sa într-o biserică, se pare pentru a repeta ceremonia 
căsătoriei sau pentru a reconfirma legământul dintre ei doi. Doar că 
în faţa lui era un peretealb, impenetrabil. Preot era un bărbat pe care 
îl cunoștea și pe care îl considera simpatic, dar depresiv și iritabil. 
Când să înceapă ceremonia, o tânără ţigancă minunat de frumoasă 
năvăli în biserică, îl legă pe preot cu niște sfori și-l trase afară. Îl privi 
apoi pe visător cu ochii scânteietori și-i spuse, țipând: „Cu tine o să-mi 
pierd răbdarea în curând! “ 


După cum am spus, visătorul urma să moară la scurt timp. Anima 
lui era furioasă fiindcă nu o iubise, reprimându-și în convenții în- 
treaga latură erotică; și astfel, anima devine un demon al morții. 
La fel și grecii își reprezentau adesea moartea sub forma unei ființe 


4 


1 Ibid, p. 144-147, în special nota de subsol 100. 

de sex feminin, ca păsări (cu trunchi uman), acele temute Keren care 
purtau sufletele morților în Hades. 

Totuși, același motiv este înconjurat, deseori, de o atmosferă 
mult mai fericită. Un bărbat destul de tânăr, care a murit la schi, 
tot pe neașteptate, își notase următorul vis, penultimul, de altfel, 
survenit cu câteva săptămâni înainte de fatalul atac de cord": 


La o petrecere a rudelor sale a întâlnit o femeie și, deși nu o 
mai văzuse niciodată, și-a dat imediat seama că ea este femeia 
vieții lui. Era foarte atrăgătoare, însă mai era ceva — simţea că ea 
întrupează esența însăși a înrudirii lor străvechi; și, deși îi apărea 
perfectautonomă și complet independentă de el, în vis îi unea cea 
mai intimă încredere. Oriunde mergea, ea îi întindea mâna și se 
bucura vădit de compania lui. Nu era nicio urmă de constrângere 
acolo, ci doar bucurie de a fi cu el... Au mers în oraș și fiecare clipă 
împreună era bucurie curată. 


Barbara Hanna, cea care mi-a relatat acest vis, observa corect 
că aici întâlnirea cu anima nu este, în mod necesar, un indiciu al 
morții. Privită, însă, post eventum, evocă, fără îndoială, motivul 
nunţii în moarte. 

Tot ca pe o veste a propriului sfârșit își înțelege și Socrate visul 
din închisoare în care i se înfățișează o femeie de un alb strălucitor. 
De altfel, în Grecia antică, legătura dintre Moarte și Eros era bine 
cunoscută. Artemidor din Daldis, tălmăcitorul de vise, remarcă refe- 
ritor la visele despre nuntă că pot însemna moartea, fiindcă nunta și 
moartea „sunt răscruci în viaţa omenească și întotdeauna una o 
anunţă pe cealaltă“ 3. Se știe că Eros (iubirea), Hypnos (somnul) și 
Thanatos (moartea) sunt frați și așa au fost reprezentaţi de multe ori 


' Publicat de Barbara Hanna, „Regression oder Erneuerung im Alter“, în Psycho- 
therapeutische Probleme, Zurich și Stuttgart, 1964, p. 191. 

2 Ibid, p. 191 și urm. 

3 Artemidor von Daldes, Traumbuch, Basel și Stuttgart, 1965, p. 207. 

împreună în iconografie. Uneori mormântul era numit și el thalamos 
(cameră nupțială).! 

Un ecou al acestor concepţii antice pare a se auzi și în frumoasa 
baladă românească, Mioriţa: doi păstori invidioși plănuiesc uciderea 
unui al treilea, tânăr și frumos, pe motivul că acesta ar fi mai curajos 
și mai bogat decât ei în turme de oi. Mioriţa lui credincioasă și, 
totodată, clarvăzătoare îl avertizează despre moartea ce i se pregă- 
tește. lar el îi răspunde cam așa: „Îngroapă-mă lângă stână și pune 
fluiere pe mormântul meu, să cânte cu vântul; și nu spune turmelor 
că am fost omorât.” În versurile baladei populare, tânărul păstor 
îi cere mioarei să le spună: 


Că m-am însurat 
Cu-o mândră crăiasă, 
A lumii mireasă; 

Că la nunta mea 

A căzut o stea; 
Soarele și luna: 
Mi-au ținut cununa, 
Brazi și păltinași 
l-am avut nuntași, 
Preoţi, munții mari, 
Păsări lăutari, 
Păsărele mii, 

Și stele făclii!? 


1 Antigona 804. — Vezi și Emily Vermeule, Aspects of Death in Early Greek Art 
and Poetry. llustraţiile sunt foarte semnificative, dar textul este adesea superficial. 

2 Citat după Mircea Eliade, Von Za/moxis zu Dschingis-Khan, Kăln, 1982, p. 239. 
În versiunea franceză originală, Mircea Eliade citează versiunea lui M. Jon Ureche și 
subliniază că poezia este aproape intraductibilă: Que j'ai âpouse / Reine sans seconde / 
Promise du monde / Qu'ă ces noces-lă / Un astre fila; / Qu'au-dessus du trâne / 
Tenaient ma couronne / La Lune, en atours / Le Soleil, leur cours / Les grands monts, 
mes prâtres / Mes t&moins, les hâtres / Aux hymnes des voix / Des oiseaux des bois. / 
Que j'ai en pour cierges / Les &toiles vierges / Des milliers d'oiseaux / Et d'astres 
fiambeaux. 

Este vorba de nunta în moarte, o uniune cu sufletul lumii, anima 
mundi, o întoarcere în sânul naturii. Apoi, ciobanul își roagă mioriţa 
să nu-i spună mamei lui, când îl va căuta, nimic altceva decât că 
s-a însurat cu o mândră crăiasă. Ascunzându-i adevărul, vrea să o 
cruțe și mamei să-i rămână, astfel, incertitudinea morţii lui. În 
schimb, prin moarte, păstorul se întoarce la „mama cea mare”, la 
natura zămislitoare. Cei mai mulți exegeți văd în această baladă o 
descriere a mistuirii mortului în natura universală; psihologic, însă, 
este mai potrivit să înțelegem moarte păstorului ca nuntă cu anima, 
totuna cu psihicul inconștient al cosmosului. 

Un cântec popular ucrainean conţine același motiv, dar mai 
puţin dezvoltat. Aici un războinic îi spune calului său: 


Nechează tare! 

Bătrâna mamă vine! 

Nu-i spune, murgul meu, 
Că zac răpus, 

Ci spune-i, murgule, 

Că m-am eliberat, 

Și mi-am luat mireasă, 
Mormânt în câmpia largă. 


lar într-un cântec popular turc, mortul le spune părinţilor săi: 


M-am însurat ieri, 

Aseară, foarte târziu. 
Mama Lumilor e soața mea, 
Soacra mea e mormântul!! 


Este bine cunoscut că anima e strâns legată de imago-ul matern 
la bărbat; de aceea, aici mireasa este și „Mama Lumilor” — o anima 
mundi care pentru mort este mamă și mireasă, în același timp. 


1 Vezi Edgard Herzog, Psyche und Tod, Zurich și Stuttgart, 1960, p. 123 și urm. 
Vezi și minunatul material suplimentar, citat acolo. Vezi și Lenore de Burger și paralela 
ei engleză, John Radford, „An Image of Death in Dreams and Balads“, Internat. Jour- 
nal of Symbology, vol. 6 (3), 1975, p. 15 și urm. 

Fig. 9: Nuntă în moarte. Pe fundul sicriului, zeița cerului, Nut, întinzând 
brațele spre mumie, deasupra, sufletul mortului (Ba). 


Așa cum spuneam, în Grecia antică, încăperea sicriului, situată 
în inima mormântului, se numea thalamos (camera nupţială). De 
asemenea, pereţii mormintelor etrusce erau împodobiţi cu scene 
dionisiace luminoase, reprezentând dans, muzică și ospețe ca la 
nuntă. Cultura egipteană, atât de bogată în imagini, cunoaște și 
ea acest motiv. Adesea, pe fundul și pe capacul sicriului este pic- 
tată zeița cerului, Nut, astfel că mortul se odihnește, literalmente, 
în braţele ei. În alte cazuri, sus este figurată Isis și jos, Nephthys 
(V. Fig. 9). În Stundenwachen des Oxiris', bocitoarea îi spune mortului: 
„Ridică-te, domnul meu (așa îţi vorbește mama ta, Nut). Uite, vin și 
te protejez, mama ta întinde deasupra ta largul Cer care e numele 
ei... îţi împodobesc trupul mai frumos decât cel al (celorlalți) zei, îţi 
așez tronul deasupra celui al Transfiguraților.“ În cea de-a șaptea și 
a opta oră a zilei se spune?: „O, Osiris, Cel Dintâi al Vestului. lată, 
sora ta, Isis, vine la tine, jubilând de iubire și te învăluie cu vraja ei 


1 Giinther Roeder, Urkunden zur Religion des alten Agypten, Jena, 1923, p. 37 
(A 5-a oră). Ediţie nouă Dusseldorf și K&ln, 1978. 
2 Ibid, p. 38. 

protectoare — lată, sora ta, Nephthys, vine la tine... Isis vine la tine. 
Amândouă te ocrotesc.“ lar în a douăsprezecea oră a zilei: „Ridi- 
că-te, o, stăpâne! Ce frumoase sunt mădularele tale, ce bune sunt 
aceste femei cu Ka-ul tău! Ce frumoasă e odihna ta. Tu, vieţuitorule, 
tovarășele tale te îmbrățișează... “ Și, în sfârșit, în cea de-a zecea oră 
a nopţii: „O, Osiris, Cel Dintâi între Apuseni, Isis te vindecă, Nephthys 
te cuprinde; tu ești gloriosul zeu între ele și posezi darurile lor...“! 

Mistica naturii din Mioriţa își are originea în concepții străvechi 
care s-au răspândit, venind din Asia, în bazinul estic al Mării 
Mediterane (Creta, Cipru, Ciclade, aria continentală minoică etc.). 
În multe morminte din aceste zone găsim idolul Marii Zeiţe flancate 
de porumbei, tauri, șerpi etc. Sub protecţia ei, mortul aștepta reîn- 
noirea vieţii. La mijlocul epocii de bronz, cadavrul era așezat în pithoi 
(amfore mari pentru păstrarea proviziilor). Aici aștepta învierea, ase- 
menea grâului de sămânță. Pe unele vase cipriote s-a descoperit 
reprezentarea unei perechi care poate fi atât mortul și partenera sa, 
cât și hieros gamos-ul unui cuplu divin. Porumbeii care îi însoțesc 
pot simboliza puterea marii zeițe a iubirii.2 Motivul morţii ca hieros 
gamos aparţine, psihologic, unei lumi în care domină zeița mamă 
și principiul feminin al Erosului, în timp ce, în culturile războinice 
patriarhale, acest motiv pare, mai degrabă, să fi alunecat într-un 
plan secundar. 


1 Vezi și p. 195 și urm, unde mortul este invocat ca Osiris: „Sora ta, Isis, vine la 
tine, chiuind de bucurie, din iubire pentru tine. O așezi pe mădularul tău și sămânța 
ta se revarsă în ea...“ 

2 Vezi Joseph Wiesner, Grab und Jenseits, p. 175 şi urm. 

ÎNTUNECATUL DRUM AL NAȘTERII 
ȘI „DEMONUL DEZNĂDEJDII“ 


Imaginea unui drum al nașterii, întunecat, îngust aparține și mo- 
tivelor arhetipale care anticipează procesul morţii. În paragraful deja 
redat al textului alchimic Comarios, opera fabricării aurului sau a 
„pietrei filosofale” a fost reprezentată și ca sarcină, urmată de naș- 
terea unui copil. Acesta este un laitmotiv care străbate tradiția scri- 
erilor alchimice de-a lungul secolelor. La un fel de naștere se referă 
și un alt motiv al aceluiași pasaj citat al textului Comarios: aluzia că 
adepţii ar trebuie să trateze materia „așa cum face pasărea, care își 
clocește ouăle în blândă căldură“. Şi de această imagine se face 
mereu uz în tradiția alchimică. Din vremuri străvechi, omul a fost 
fascinat de întrebarea: cum dintr-un ou care, atunci când îl spargi, 
conține numai diferite substanțe „moarte“, semifluide, se poate 
naște o ființă, doar prin încălzire, fără ajutorul a ceva exterior. Cu 
această minune au comparat alchimiștii fabricarea pietrei lor. Cartea 
chineză a transformărilor, oracolul / Ching, ne furnizează o paralelă 
demnă de menţionat aici. Este vorba de descrierea unei stări tempo- 
rale denumită „adevărul interior“ care dă și numele hexagramei 61 
din acest oracol al chinezilor. Richard Wilhelm, celebrul orientalist 
și traducător al cărții / Ching în limba germană, comentează: „Sem- 
nul Fu (echivalentul adevărului, în chineză) este, de fapt, un picior 

de pasăre deasupra unui pui. Acesta conţine ideea clocirii. Oul este 
gol. Puterea luminii acționează din exterior, însuflețind. Dar tre- 
buie, totuși, să existe un germene al vieţii în interior pentru ca viaţa 
să poată fi trezită.” Foarte asemănător și, în mod cert, fără a cu- 
noaște opera chineză citată, alchimistul Gerhard Dorn (sec. al 
XVI-lea) a denumit sufletul profund sau Sinele omului „adevăr 
interior“ și a considerat că opera alchimică este aidoma clocirii care 
face ca acest adevăr să răzbată din materia corporală. 

Simbolismul nașterii este intens amplificatîn liturghia egipteană 
a morții. Astfel, în versetul 170 din Cartea Morţii! se spune: „Scu- 
tură-ţi țărâna de pe carne, tu ești însuși Horus luminând în centrul 
oului tău.“ Sau în versetul 85: „Sunt o divinitate superioară, dom- 
nul țării Ta-Tebu,; iată, numele meu: «Puiul câmpiilor, copilul orașe- 
lor» “. Sau:: „Sunt ieri. «Cel care a văzut milioane de ani» este 
numele meu... Sunt domnul veșniciei ... Sunt cel din ochiul lui 
Udjat și sunt cel din oul cosmic... Ochiul mi-a dat viaţă veșnică.“ 
Sau: „Intru înlumea din care am venit, după ce mi-am «numărat» 
(înnoit) prima naștere. “* Acest ultim verset se referă la zeul soare- 
lui, dar fiecare mort îi repetă soarta, fiind, la fel ca soarele, renăscut 
sub forma unui copil sau clocit în ou ca un pui de pasăre. 

Până acum am găsit în cazul unui singur muribund acest motiv al 
nașterii. Este vorba de o femeie de 74 de ani care a murit de metas- 
tază de carcinom. A avut următorul vis cu două săptămâni înainte de 
moarte. În ziua precedentă se simţise foarte rău, însă, cu toate aces- 
tea, a depus eforturi inutile pentru a pune în ordine diferite afaceri; 
sforțarea i-a provocat crampe abdominale atroce. lată ce a visat: 


Stătea întinsă peste deschiderea unei conducte de ciment, de 
aproximativ un metru lățime, a cărei margine superioară îi presa 
stomacul, provocându-i dureri. Conducta era înfiptă în pământ. 


1 Erik Hornung, Das Totenbuch der Ăgypter, Zurich și Munchen, 1979, p. 348; 
p. 174. 

2 Versetul 42, ibid, p. 115. Vezi și Hornung, Agyptische Unterweltsbicher, p. 317. 

3 Ibid, p..325, vezi și p. 298. 

Visătoarea știa că va trebui să plece în „altă țară”, alunecând prin 
conductă, cu capul înainte. 


La trezire, a asociat această „altă țară” cu un „tărâm al piticilor 
și al spiritelor“ despre care mai visase o dată, în trecut. Interpretez 
visul ei astfel: conducta apare ca un drum al nașterii într-o altă 
existență. Visătoarea trebuie să treacă prin conductă cu capul îna- 
inte, asemenea unui copil la naștere. Deocamdată, însă, ea stătea 
întinsă „peste“ deschiderea conductei, pentru că încă se mai ocupa 
de chestiunile acestei lumi, împotrivindu-se căii întunecate. Țara în 
care urmează să se nască este „împărăţia piticilor și a spiritelor“ — 
ceea ce, din perspectivă psihologică, este însuși inconștientul colec- 
tv, dintotdeauna aflat „sub“ lumea noastră conștientă, o altă lume 
care este acolo, chiar dacă noi nu observăm. 

Medicii Raymond Moody și Michael Sabom, precum și teologul 
Joh. Chr. Hampe menţionează în lucrările lor! un motiv asemănător, 
cel al căii de trecere; propriu-zis, este vorba despre cazuri în care 
pacienţii au fost readuși artificial la viaţă, după un infarct. Majorita- 
tea pacienţilor au declarat că au experimentat o stare de mare fe- 
ricire, însă unii dintre ei fuseseră obligaţi să treacă mai întâi printr-un 
„scurt blackout“?, „o vale întunecată” sau „un tunel” înainte de a 
atinge această stare. O femeie aflată în moarte clinică, reanimată 
cu o injecție de adrenalină, descrie această trăire astfel: „Pluteam 
într-un puț lung, care la început părea foarte strâmt, lărgindu-se 
apoi, mereu mai mult. Deasupra mea era un roșu întunecat, iar în 
fața mea, un albastru negru, care, cu cât îmi ridicam privirea mai 
sus, devenea mai deschis. Imponderabilitatea era minunată (...).“ 


' Raymond Moody, Leben nach dem Tod, Reinbek, 1977; Michael Sabom, Erinne- 
rungen an den Tod, Munchen, 1982; Johann Christoph Hampe, Sterben ist doch an- 
ders, Stuttgart, 1975. — Vezi și J. Lindley, „Near Death Experiences”, în Anabiosis, 
Journal for Near-Death Studies, 1 (1981) Nr. 1. 

2 Hampe, ibid, p. 52/57. 

3 Ibid, p. 83. 

Sau un alt caz!: „M-am trezit în întuneric, eram în interiorul' unui 
tunel în formă de spirală. Departe, la capătul tunelului foarte îngust 
am văzut o lumină strălucitoare.“ Apoi, pacientul în cauză povestește 
cum aude o voce care îi dă indicaţii. Alţi pacienţi povestesc că s-au 
întors printr-un tunel asemănător în clipele în care medicii îi readu- 
ceau la viață.? Uneori, oamenii pot visa despre moartea altcuiva 
văzând-o ca pe o parcurgere a unui obstacol. În noaptea dinaintea 
morții tatălui ei, o femeie a visat: 


Sunt într-o staţie de metrou și îi descopăr dintr-odată pe tatăl 
meu printre oamenii de pe peron. Pare să nu mă observe și merge 
mai departe. Poartă un costum albastru închis și arată foarte bine, 
puțin mai slab decât înainte. Merg după el, însă distanţa dintre noi 
rămâne mereu la fel de mare: indiferent dacă mă grăbesc sau merg 
încet, nu pot să-l ajung. Brusc, îl văd cum dispare printr-un perete 
luminos, aflat la capătul tunelului. Intrase prin perete, iar în locul 
lui apăruseră mici lucruri pe care nu le puteam recunoaște de la 
distanță. Apoi, o întâlnesc pe mama care îmi spune că l-a văzut pe 
tata dispărând prin perete, iar în acel loc s-au ivit grămadă mulţi 
iepuri. Spun că iepurele e un simbol al fertilităţii și mi se pare plin 
de sens că și moartea este fertilă... 


Visul nu mai are nevoie de interpretare. El arată că moartea 
tatălui va aduce visătoarei o creștere (iepuri) a propriei vieți. 

Uneori, în loc de imaginea trecerii prin tunel, moartea este per- 
cepută în vise ca un mare întuneric care învăluie oamenii, ca o ceață 
sau ca o pată întunecată, uneori ca un nor care întunecă perspec- 
tiva lumii exterioare. 

În disertația sa, David Eldred redă ultimul vis al unei muribunde. 
Acesta conţine motivul unui lac de munte calm și adânc, în care 
visătoarea se ferește, cu un ultim efort, să nu se prăbușească. Poate 
că aici este vorba tocmai despre spaima în faţa blackout-ului din 


1 Ibid, p. 89. 
2 Exemple și ibid, p. 108. 

momentul morții. Cercetând mai adânc, ar putea fi vorba și de spaima 
de a deveni inconștient și astfel de a pierde identitatea eului.! 

O femeie mai tânără, suferind de o boală incurabilă, a murit pe 
neașteptate dintr-un cu totul alt motiv — o intervenţie chirurgicală 
eșuată. Înainte de intervenția fatală a avut acest vis: 


Mă aflu pe marginea unui lac, sunt cu soțul meu și cu prieteni. 
Lacul este foarte adânc, apa clar transparentă, curată și albastră. 
Dintr-odată, văd pe fundul lacului o pasăre neagră: e moartă. Plină 
de compasiune, vreau să mă scufund în apă pentru a o salva, pen- 
tru a o căuta. Nu suport gândul că e moartă. Soțul meu intervine 
iubitor, dar ferm, și îmi cere să nu fac asta, fiindcă e mai bine așa. 
Mai privesc o dată și văd ochiul păsării, e un diamant care strălu- 
cește puternic. Mă trezesc. 


Pasărea moartă este, evident, spiritul stins d vieții corporale. 
Visătoarea nu ar trebui să se atingă de el fiindcă, în caz contrar, 
s-ar contamina de forțele distrugătoare ale evenimentului morții. 
Ea trebuie să rămână departe de corpul muribund și, totuși, vede în 
el ochiul de diamant al păsării. Diamantul (de la adamas — invincibil) 
este o variantă alchimică a pietrei filosofale, o imagine a Sinelui ca 
nucleu indestructibil al personalităţii. 

Dacă vă amintiţi, femeia a cărei imaginaţie activă despre floare 
am redat-o mai sus, în capitolul al doilea, descria și ea ultimul ei vis 
înainte de moarte astfel: 

Am o pată neagră în ochi, când o să ajungă în centrul ochiului, 
o să simt o durere scurtă și puternică, dar doamna X mă va ajuta 
să suport durerea. i 


1 Vezi și ]. Lindley, „Near Death Experiences”, p. 110: „| was inside a black river. 
Everything was darkness. | was alone and suffering terribly and waves were washing 
tue to and fro. A voice spoke behind me: ...This is the River of Death ...Thisis eter- 
nity. You are lost. This is eternity.” Și p. 114: o viziune autentică a infernului. 

Pata neagră a însemnat — cum s-a dovedit — moartea care „întu- 
necă“ și pune capăt, pentru totdeauna, privirii înspre lumea exte- 
rioară. Doamna X era una dintre femeile pe care visătoarea le aprecia 
pentru cunoașterea psihologică mai vastă, ea reprezintă aici Sinele 
care o ajută să învingă trecerea dureroasă. 

Întunecimea incertă este o imagine a morţii prezentă adesea în 
literatura antică. Dacă așa-numitele Keren, fatalii demoni ai morții 
care scoteau muribunzii din lume, sunt niște pesonificări, Thanatos 
(moartea) este o reprezentare: fie un nor întunecat, negru sau pur- 
puriu, fie o negură care „întunecă” ochii.! În rarele sale personificări, 
Thanatos devine un bărbat grav, cu barbă și aripi. Atunci el ia muri- 
bunzii în braţele sale, ocrotindu-i cu tandreţe. 

Revenind la pata neagră ca motiv al morții, ea apare și în visul 
unei muribunde, redat de Mark Pelgrin:: 


Visez că mă trezesc. Văd un cerc colorat, proiectat, ca pe un 
ecran cinematografic, pe draperia careacoperă fereastra din dormi- 
torul nostru. Merg cu precauţie în jurul acestui cerc — pare a fi negru. 
Simtcă trebuie să merg cu grijă pentru a nu cădea înăuntrul lui. Este, 
evident, o groapă, o'gaură neagră. 


Cercul este o imagine a Sinelui. Când apare colorat este plin de 
viață, dar pentru visătoare el apare întunecat, ca o gaură neagră pe 
care trebuie să o evite cu teamă. Sinele emană, în mod paradoxal, 
atracţie și, simultan, o mare teamă de a ni-l apropia. Frica de moarte 
este, așadar, într-un final, teama noastră de Sine și de întâlnirea 
interioară cu Sinele. 


Să privim un alt vis, al unui bărbat, de data aceasta. A murit la 
puţine zile după, iar relatarea visului suna astfel: | 


1 Vezi Emily Vermeule, Aspects of Death in Early Greek Art and Poetry, p. 37-41. 
2 Mark Pelgrin, And a Time to Die, p. 78. 

În mijlocul unui tablou văd un patrulater negru. Este un fel de 
cufăr medieval. Din el ies fulgere roșii. Aceste fulgere descoperă 

un cer pictat în culori pastel, în principal galben și albastru, cu un 

soare strălucitor aflat sus, în dreapta tabloului. 

Cufărul amintește de sicriu, locul ultimului somn. Din el ies însă 
fulgere, simboluri ale iluminărilor spontane. Ele fac să apară cerul 
de un albastru delicat — o imagine frecventă a lumii de apoi. Soarele 
este simbolul sursei cosmice a luminii conștiinței. Fulgerele amin- 
tesc și de concepția lui Origen, menţionată anterior, în care învierea 
este privită ca spintherismos, o emanaţie de scântei a cadavrului, 
reprezentând ieșirea sufletului din corpul mort. În tradiția islamică, 
morții trebuie să treacă peste podul Sirat, un pod „mai subțire 
decât un fir de păr, mai tăios decât o sabie, mai întunecat decât 
noaptea”. Totuși, cei credincioși, când îl traversează, ajung dincolo 
„iute ca fulgerul“! Patrulaterul negru, din visul de mai sus, pare o 
variantă a „trecătorii întunecate“ despre care vorbim. 

Arhitectura și ornamentele mormintelor reprezintă frecvent, 
direct și concret, motivul trecătorii. Emily Vermeule, studiind mor- 
mintele miceniene, a arătat că pe acestea figurează un model pentru 
geografia generală a tărâmului morţilor, Hadesul: mai întâi apare un 
culoar care coboară (dromos), apoi urmează o deschidere mică și 
strâmtă (stomion, denumirea grecescă pentru „gură“) și, la capăt de 
tot, se află camera mortuară, înaltă și largă, acea cameră nupțială 
(thalamos) ca un pântec săpat în pământ, unde mortul, odată depus, 
își începe renașterea. 

Mormintele săpate în stâncă și descoperite pe numeroase șan- 
tiere arheologice ar putea avea o strânsă legătură cu „întunecatul 
drum al nașterii“. Simbolul căii sau al trecătorii întunecate indică, 
în mod esenţial, o trăire pur psihică: presiunea trecerii, teama de 


1 Imam' Abd ar-Rahim ibn Ahmad al-Qadi, Das Totenbuch des Islam, p. 141-142. 
2 Emily Vermeule, Aspect of Death, p. 51 și urm. 

blackout sunt astfel transpuse în imaginile concrete ale obiectelor 
arhaice, la nivelul mormântului sau al sicriului.! 

Întorcându-ne la vechiul Egipt, descoperim că mormântul era 
construit ca o grotă, locul ascuns al unui proces de renaștere din 
apele primordiale. Așa cum au arătat cercetările lui Helmut Brunner, 
galeriile mormintelor regale sunt „caverna lui Sokar“, un loc mitic al 
regenerării și al renașterii mortului?. În zilele noastre, în multe zone 
ale Africii, morţii sunt încă îngropaţi în poziție ghemuită, feţală. La 
zuluși, de exemplu, văduva primește mortul în poală și apoi ea este 
cea care îl așază într-o nișă, denumită semnificativ „buricul“. Ea îi 
pune în mână grăunţe, prin aceasta pregătindu-l pentru noua sa 
naștere. După un timp, mortul este scos din mormânt și readus în 
sat, ca „spirit al strămoșilor“, dăruind celor vii fertilitate și protecţie. 

La indienii Hopi din America de Nord, există credinţa că sufletul 
mortului pleacă în lumea de jos, strecurându-se printr-o mică adân- 
citură pătrată, sipăpu. Această adâncitură are semnificația unui 
„loc sacru“ și este copia locului originar, a unei găuri prin care 
seminţia Hopi a ieșit pentru prima dată, din adâncuri, la suprafața 
pământului.A | 

„Întunecatul proces al nașterii” este descris ca trăire psihică în 
textul Comarios (paragraful 4), la care ne întoarcem din nou: „lată 
misterul filosofilor: în ceea ce-l privește, strămoșii noștri au jurat să 
nu-l dezvăluie sau să-l răspândească pentru că înfățișarea și acțiu- 
nea sa sunt divine. El este divin, fiindcă — unit cu divinitatea — de- 
săvârșește substanţele; astfel că spiritele se pot încarna, iar ceea ce 
e mort poate fi însufleţit și primește [din nou] pneuma care emană 


1 Este vorba, în cele din urmă, de o variantă a modelul originar al călătoriei 
nocturne pe mare. Vezi Uwe Steffen, Das Mysterium von Tod und Auferstehung, 
Gâttingen, 1963. 

2 Helmut Brunner, „Unterweltsbiicher in ăgyptischen Kânigsgrăbern”, în Leben 
und Tod in den Religionen, p. 224 și urm. Sokar este un vechi zeu al morţilor. 

3 Theo Grundermaier, „Todesriten und Lebenssymbole in den afrikanischen 
Religionen“, ibid, p. 250 și urm. 

4 Vezi Detlef Ingo Lauf, „Im Zeichen des groBen Uberganges“, p. 95. 

din el; și prin asta, ceea ce e mort e înfrânt și ele (spiritul și corpul) 
se înving unul pe celălalt. La fel, pneuma întunecată se umple de 
lipsă de sens (mataiotes) și deznădejde (athymias); de aceea, cor- 
purile nu se pot înălbi și nu pot regăsi frumuseţea și culoarea dă- 
ruite de Creator (căci tot ce este corp, suflet și spirit este slăbit din 
cauza întunericului întins pretutindeni). “ 

Tenebrele primordiale, cele din lumea Hadesului sunt descrise 
aici ca spirit al futilităţii (mataiotes) și al descurajării (athymias), altfel 
spus, ca stare de profundă depresie și un sentiment al deplinei lipse 
de sens.! Thanatos poartă adesea, în vechea Grecie, denumirea de 
thymoraistes: cel care doboară thymos-ul (curajul de a trăi sau im- 
pulsul vieţii). Această depresie care apare înainte de sfârșitul pro- 
priu-zis a fost descrisă de Elisabeth Kubler-Ross în cazul a numeroși 
muribunzi. După părerea mea, ea are rolul de a detașa:conștiința 
muribunzilor de lumea exterioară care, ca în orice episod depresiv, 
este resimţită ca futilă, lipsită de orice sens. În acest sens trebuie 
interpretat și visul de mai sus, unde ochii atinși de ceața întunecată 
pot simboliza perspectiva asupra lumii exterioare. Această lume 
trebuie să se sfârșească acum și să facă loc unei întoarceri totale la 
imaginile lumii interioare. Demonul deznădejdii se naște din eul 
absorbit încă prea mult de exterior și lumea vizibilă, fiind astfel 
împiedecat să vadă suficient de bine „realitatea sufletului”. 

Tema acestui „demon al lipsei de sens“? este imediat evidentă 
în visul unei femei lipsite de religiozitate, îndatorate unei concepții 
de viață iluminist-materialiste. Relatarea visului a fost notată de 
Christa Meves: 


Stau complet descurajată undeva într-o curte. Nu există nicio 
ieșire. Pe o latura a curții stau gunoieri. Ei spun că pe acolo nu pot 
ieși, pentru că acolo e o mașină de sfărâmat automobile. Alt bărbat 


1 Vezi Raymond A. Moogy, „Ein Reich der Verwirrten Geister“, în Leben nach 
dem Tod, p. 34 și urm. 

2 Christa Meves, în Leben nach dem Sterben, editată de A. Rosenberg, p. 74 
şi urm. 

spune că există o ușă turnantă prin care m-ar putea scoate. Mi-e 
frică însă că ar putea fi o capcană, așa că rămân în curte și merg în 
cerc de-a lungul zidurilor. Mă comport ca toți ceilalţi, ca și când aș 
fi ieșit la plimbare, dar sunt chinuită de spaima că nu o să-mi mai 
găsesc casa. 


Pentru că această femeie ignoră valorile spirituale interioare, ea 
se identifică în mod conștient doar cu corpul ei. Dar corpul celui care 
persistă într-o asemenea concepție este amenințat, așa cum spune 
visul, în termeni duri, că va ajunge la gunoi. În visele oamenilor mo- 
derni vom întâlni adesea automobilul, care simbolizează fie corpul, 
fie modul obișnuit în care ne mișcăm în lumea exterioară. Visătoarei 
îi este teamă să treacă prin ușa turnantă care. aici înlocuiește calea 
pe care deja am întâlnit-o, cea a tunelului. În mod semnificativ visul 
aduce o ușă turnantă, fiindcă, în cazul în care visătoarea ar încerca 
să o folosească, ușa s-ar roti în jurul centrului cu cca 180 de grade. 
Și atunci, dacă ea ar avea încredere să-l urmeze pe bărbatul care îi 
oferă ajutorul, s-ar produce o schimbare de direcţie. Totuși, ea nu 
sesizează decât o capcană, crezând vădit, la fel ca mulți oameni, că 
tradiţiile religioase sunt doar „opiu pentru popor“, nimic altceva 
decât simple iluzii. Ea va rămâne așadar captiva „demonului lipsei 
de sens“ și se va învârti pe loc, într-un cerc vicios. 

Această sumbră perspectivă mă duce cu gândul la o experiență 
redată de Raymond Moody!, în care apare un „tărâm intermediar“ 
unde spirite fantomatice ale morților se mișcau fără sens. „Imagi- 
nați-vă niște ființe care păreau să aibă un cap foarte curbat și care 
vedeau numai din această poziție, aplecată adânc. Trăsăturile chi- 
purilor lor erau pline de tristețe și disperare. Păreau că se mișcă, 
târându-se... îmi dădeau senzația că sunt vlăguiţi, tâmpi și mâhniţi. 
Îţi dădeau senzația că vor bântui pe vecie, fără să știe încotro merg, 
pe cine urmează și nici ce caută din priviri... Erau confuzi în cel mai 
înalt grad. Păreau să nu aibă nici cea mai vagă idee despre cine sau 


1 Raymond A. Moody, Nachgedanken iiber das Leben nach dem Tod, Reinbeck, 
1978, p. 34 și urm. 

ce sunt, de fapt. Probabil că pierduseră orice cunoaștere de sine, iar 
identitatea lor părea și ea să fi dispărut.” 

Moody descrie, de asemenea, trăiri luminoase, dar acest tablou 
sumbru al vieții de după moarte reflectă cel mai bine esența nume- 
roaselor povești cu spectre și stafii, răspândite în întreaga lume, relatări 
despre spirite ale morților bântuind neliniștite, căutându-și fără 
odihnă mântuirea. Chiar și experiența noastră onirică vorbește doar 
foarte rar în imagini frumoase despre lumea de dincolo a inconștientu- 
lui; de cele mai multe ori, visul prezintă, de fapt, scene apăsătoare. 
Ceea ce mi se pare, așadar, decisiv înainte de final este gradul de ma- 
turitate atins de ființa umană, bărbat sau femeie, înainte de propria 
moarte, faptul că aceasta și-a găsit sau nu o legătură cu propriul Sine. 

Legat de aceast aspect, F.M. Kelly' relatează visul unei muri- 
bunde în vârstă. În acest vis consolator arată cum se poate petrece, 
înainte de moarte, o „schimbarea de direcţie“: 


Visătoarea vede o lumânare aprinsă pe pervazul interior al feres- 
trei salonului de spital și își dă brusc seama că se va stinge. O prinde 
groaza de marele întuneric care se apropie de ea. Dintr-odată, aceeași 
lumânare strălucește, din nou, de cealaltă parte a ferestrei, iar ea 
se trezește. 


Visătoarea a murit în aceeași zi, într-o desăvârșită liniște. Trecerea 
dintr-o lume în alta conține, pe moment, un element de spaimă și 
neliniște; lumânarea care ajunge pe partea cealaltă, traversând fe- 
reastra închisă, pare să se fi dematerializat, pentru ca, aproape in- 
stantaneu, să se materializeze într-un nou loc. Psihologic, în cazul 
acestei femei, depresia și teama nu durează decât o clipă. În alte 
cazuri, angoasa poate dura, însă, mai mult. 

În alte vise, „calea întunecată” se arată ca o călătorie spre vest, 
spre tărâămurile sau țările Soarelui- Apune. Putem vorbi aici de obiceiul 
larg răspândit de a așeza mortul într-o barcă și de a-l trimite în larg, 


1 Frazier Millie Kelly, Dreams and Preparation for Death. Această lucrare redă 
într-o formă de excepţie seriile de vise a trei pacienți muribunzi. 

dar și de concepția, mult mai generală, despre moartea ca o călătorie 
în necunoscut, de cele mai multe ori, spre un tărâm situat în vest, 
locul unde soarele apune.! Dacă e să mă bazez pe experienţa anali- 
tică, motivul călătoriei este simbolul oniric cel mai frecvent al unei 
morţi apropiate. Este, de alftel, un simbol frecvent și de aceea, în 
această carte, mă voi limita la două exemple. lată visul unei femei, 
chiar înainte de a se stinge:: 


Am împachetat două geamantane; unul cu hainele mele de 
lucru, apoi am umplut un geamantan, un model Transeuropean, 
cu bijuteriile, jurnalele și tablourile mele. Unul este pentru acest 
continent, celălalt pentru America. 


Nu este greu de interpretat: acolo unde merge această femeie, 
undeva înspre vest, în „țara apusului“ nu poate duce hainele de 
lucru, adică atitudinile și obișnuinţele sale zilnice. Dar, cu siguranţă, 

„poate lua comorile interioare ale sufletului. 


AI doilea exemplu redă visul unei alte femei, consemnat de 
Mark Pelgrin*: 


L-am întâlnit pe soțul meu (care mi-a apărut că ar fi încă în viață) 
și mi-a spus că totul va fi bine, să nu-mi fac gniji. Mi-am luat rămas-bun 
dea el și dintr-odată mă aflam pe malul mării. Plaja era minunată și 
a început să se întunece. Plaja era goală, cu excepţia câtorva bărci. 


Cea mai amplă dezvolatare a motivul călătoriei o vom găsi tot 
în cultul egiptean al morţilor. Bau“, sufletele răposaților, pleacă 


1 Pentru documentaţie vezi Detlef Ingo Lauf, „Im Zeichen des groBen Ubergangs”, 
în Leben und Tod in den Religionen, p. 42 și urm. 

2 Consemnat de Christa Meves, în Leben nach dem Sterben, p. 75. 

3 Mark Pelgrin, And a Time to Die, p. 78. 

4 Pluralul lui Ba — partea nemuritoare, volatilă, a sufletului omenesc, conform 
concepției egiptene. 

Fig. 10: Răsărit de soare, reprezentat într-un djed (semn grafic pentru 
„durată“ și imagine a lui Osiris). Pentru egipteni, soarele simboliza starea 
cea mai înaltă a conștiinței, iar răsăritul soarelui, învierea. 


însoțiți de zeul soarelui, care-i poartă în barca sa. Călătoria în lumea 
de dincolo urmează traseul soarelui, începând cu coborârea în lu- 
mea de jos, în „cavernele lui Sokar“, și continuă, prin multe alte 
teritorii, uneori îngreunată de puteri amenințătoare, spre est. Aici, 
mortul, regenerat odată cu soarele, se reîntoarce la viaţă, în timp 
ce mumia sa rămâne în lumea de jos. Sub noua sa înfățișarea, ca 
Ba, îl însoțește pe zeul soarelui și el renăscut, la răsărit (v. Fig. 10). 

Să ne aducem aminte de visul în care apărea un cufăr negru. 
Acolo, soarele era ținta călătoriei în moarte și, sub acest aspect, el 
simboliza gradul cel mai înalt de conștiință, țelul procesului de indi- 
viduare. Orientarea mormintelor spre est, atestată cu privire la multe 
Gvilizaţii dispărute, dar întâlnită și în unele culturi actuale, se bazează 
pe aceeași credință că învierea este, într-un fel, un nou răsărit. 

În Egipt, legătura dintre traiectoria soarelui și misterul morții și al 
vieții a cunoscut O dezvoltare de o extraordinară bogăţie simbolică. 
Helmut Brunner consideră că soarele era, pentru egipteni, însuși 
garantul ordinii: „Noapte, întuneric, moarte reprezintă un pericol 
pentru om, pentru că toate trei au o legătură cu lumea de dinainte 
și din afara Creaţiei, adică din afara ordinii cunoscute nouă. În 
această stare de non-ordine, pe care egipteanul antic o numește Kra, 
adică non-existenţă, viaţa omenească este imposibilă, la fel cum este 
imposibilă și în lipsa soarelui.“! Tocmai de aceea egiptenii au ales să 
se închine soarelui, „simbol al noii vieți de după moarte [pe care] 
l-au slujit cu desăvârșită seriozitate și o uriașă risipă materială și spi- 
rituală“ 2 De fapt, din expunerea lui Brunner rezultă, chiar dacă el 
nu o spune în aceste cuvinte, că soarele este pentru vechii egipteni 
un simbol al originii conștiinței. i 

Este vorba, am putea spune, de acel punct decisiv, de o impor- 
tanță cosmică, în care se atinge starea de conștiință, o descoperire 
pe care a făcut-o și C.G. Jung în timpul călătoriei sale în Africa: 
„Atunci am înţeles că în suflet sălășluiesc încă de la începutul înce- 
putului o nostalgie a luminii și o dorință inepuizabilă de a ieși din 
originara-i obscuritate. Când vine noaptea cea mare, totul capătă 
nuanța unei adânci melancolii și a unui nespus dor de lumină. Este 
ceea ce exprimă ochii primitivilor și ceea ce se poate citi și în ochii 
animalelor. În ochii animalului e tristeţe și noi nu știm dacă ea ține 
de sufletul lui sau conţine o semnificație dureroasă care emană din 
acea ființă primitivă. Asta e atmosfera Africii, experienţa solitudi- 
nilor ei. Sunt tenebrele primordiale, un secret matern. De aceea, 
nașterea soarelui dimineața este o trăire copleșitoare pentru negri. 
Clipa în care se face lumină este Dumnezeu. Clipa aduce mântui- 
rea, eliberarea. E o experienţă originară a momentului trăit și este 
deja pierdută și uitată când se crede că soarele este Dumnezeu. 


' Helmut Brunner, „Unterweltsbiicher in ăgyptischen K&nigsgrăbern”, în Leben 
und Tod in den Religionen, p. 221. 

2 Ibid, p. 228. 

3 Erinnerungen, Trăume, Gedanken, p. 272. Amintiri, vise, reflecţii, p. 311. 

Suntem bucuroși că noaptea, în care bântuie spiritele, s-a sfârșit 
acum! = înseamnă deja o raționalizare. În realitate, o cu totul altă 
obscuritate decât noaptea naturală apasă greu asupra acelui loc de 
pe pământ: e originara noapte psihică — nenumăratele milioane de 
ani în decursul cărora totul a fost așa cum încă este și azi. Dorul de 
lumină este dorul de conștiință.“ 

A participa la viața soarelui însemna pentru egiptean a participa 
la procesul necontenit al devenirii conștiinței și al culturii umane. 
Aceeași semnificaţie a luminii rămâne și astăzi la baza obiceiului de 
a aprinde lumânări în capelă sau pe mormine și de a le păstra 
nestinse (la fel, în Antichitate, se foloseau făcliile). Întregul ritual 
pare să fie o magie analogică! prin care se invocă, pentru defunct, 
binefacerile unei noi vieți și trezirea la o nouă conștiință. 


1 Vezi Franz Cumont, Lux Perpetua, p. 49 și urm. Lumina alungă de asemenea 
toți demonii. Datorez dr. Rene Malamud trimiterea la această carte. 

MOARTEA CA SINISTRUL 
SAU PROTECTORUL „CELĂLALT“ 


Ne reprezentăm deseori moartea care se apropie ca pe un in- 
trus, ceva străin care irumpe dintr-odată și forțează cursul obișnuit 
al vieţii noastre de zi cu zi. O să dau pentru început mai multe 
exemple. Un om de afaceri, trecut de 50 de ani, mă rugase, la un 
moment dat, să-l iau în analiză. Se simţea frustrat, înglodat în 
muncă și acum căuta un sens mai adânc al vieţii lui. lată primul său 
vis din analiză: 


Se trezește (în vis) în mijlocul nopții, într-un spaţiu întunecat, 
situat pe jumătate sub pământ, și era în patul său. Prin fereastră 
străbate o rază limpede de lumină. Dintr-odată, în camera lui stă 
un necunoscut care îi provoacă o îngrozitoare spaimă insuportabilă, 
se trezește ud de transpiraţie. 


Știm că primul vis din analiză este adesea profetic. E anticipează 
simbolic dezvoltarea viitoare care, într-un anumit sens, se pregătește 
deja în inconștient. La început nu am înţeles visul și m-am limitat la 
a-i spune visătorului că ceva foarte înspăimântător, ceva ce îi este 
străin încă, se apropie de el, însă, în compensație, o lumină, o ilumi- 
nare sau o descoperire va fi legată de venirea acestui necunoscut. 

După câteva ședințe de analiză, visătorul nu a mai apărut; mă asi- 
gura, însă, telefonic, din când în când, că dorește să continuăm, dar 
că este copleșit de muncă. Un an mai târziu, am aflat că e pe moarte 
din cauza unui cancer de măduvă a spinării. „Spărgătorul“ sinis- 
tru din visul lui inițial nu fusese nimeni altcineva decât moartea! 


Un vis asemănător al unui bărbat ce nu mai avea mult de trăit 
relatează și R. Lindneri:; 


Vin acasă și deschid ușa locuinţei. Când intru, am senzaţia că 
ar mai fi cineva acolo... Mă uit în camera mea și înăuntru e un 
bătrân (un bărbat de peste 60 de ani, pe care îl vedeam câteodată 
în tramvai) care arată ca moartea. A intrat prin efracţie, e un spăr- 
gător! Cuprins de oroare, fug din casă, dar nu pot încuia ușa pe 
dinafară, așa că sun la un vecin și cer ajutor. Dar nu apare nimeni, 
nimeni nu îmi deschide. Sunt absolut singur și mă întorc în locuința 
mea, unde străinul așteaptă, în camera mea. 


Cu șase luni înainte de a muri, pacientul lui Edinger a trăit în vis 
ceva asemănător, o primă premoniţie a propriei morți: 


Sunt acasă, însă undeva unde n-am mai fost niciodată. Intru în 
cămară să-mi iau ceva de mâncare. Rafturile sunt încărcate cu 
mirodenii, toate de aceeași marcă, dar nu e nimic de mâncat. Simt 
că nu sunt singur în casă. Se crapă de ziuă sau e lumina lunii? Apăs 
pe întrerupător, dar lumina vine dintr-o altă cameră. Scârţâie ceva. 
Nu sunt singur. Mă întreb unde mi-e câinele. Am nevoie de mai 
multă lumină. Am nevoie de mai multă lumină și de mai mult curaj. 
Mi-e frică. 


1 Din H. Aichlin, D. Feist, R. Herzog, R. Lindner, H.G. Pohlmann, Tod und Sterben, 
Gitersloh, 1978, p. 73; citat după J.E. Meyer, Tod und Neurose, Vandenhoeck & 
Ruprecht, Gâttingen, 1973, p. 18 și urm.; nu am avut acces direct la carte. 

Această prezență nevăzută a unui sinistru celălalt vizează, evident, 
moartea. Un alt vis asemănător, comunicat de Kurt Liickel', aparține 
unei femei de 78 de ani: 


Bate la ușa din față, apoi, la cea interioară. Apoi, cineva intră în 
camera mea, rămâne în picioare, lângă ușă și așteaptă. Nu-mi pot 
da seamă dacă e bărbat sau femeie. Ea (!) stă la ușă, în picioare, nu 
se apropie, stă acolo și așteaptă. Mi se face frică — aprind lumina și 
strig: Afară! Mai rămâne acolo puţin timp — apoi, dispare. Sunt 
foarte speriată. Mă simt groaznic. Strig după ea: Cevrei de la mine? 
Să nu mai vii pe-aici!... Dar după aceea, nu mai pot adormi. 


De data aceasta, discutând visul, femeia realizează ea însăși că 
este posibil să fi fost un „trimis al Domnului“, adică moartea. 

Moartea apare des personificată în mitologia multor popoare, 
atât ca o figură masculină, cât și feminină. Edgar Herzog, care a 
adunat numeroase relatări onirice și a alcătuit o impresionantă 
imagine a morții mitice personificate (prin figuri masculine sau fe- 
minine), a arătat că numele zeiței Hel și al nimfei Calypso provin 
din aceeași rădăcină, Ke/(n), care înseamnă „ascuns în pământ“ 2 
Știm, de asemenea, că vechile popoare asiatice vedeau boala sau 
moartea ca pe un demon (sau ca pe mai mulţi) numit Kalan sau Kala 
(acesta din urmă cu chip de câine): 

Mai frecvente decât reprezentările antropomorfe sunt repre- 
zentările morţii ca alteritate. Aici domină figurile de animale, mai 
ales lupul sau câinele. În mitologia germanică, zeița Hel este sora 
lupului Fenris, corespondentul Cerberului din mitologia greacă, fiu 
al ferneii-șarpe, Echidna. În Germania și Elveția, mai există și azi 
legende și credința că atunci ţi se arată un câine negru este semn 


' Kurt Luckel, Begegnung mit Sterbenden, p. 95 și urm. 
2 Edgard Herzog, Psyche und Tod, p. 41 și urm. 

3 Ibid, p. 46. 

4 Ibid, p. 47. 

că cineva urmează să moară. În noaptea morţii mamei sale, înainte 
să fi aflat vestea, C.G. Jung a avut acest vis:! 


Mă aflam într-o pădure deasă și întunecoasă... Era un peisaj 
eroic, primitiv. Deodată am auzit un șuierat ascuţit... Genunchii mi 
s-au muiat de frică. În tufișuri am auzit un trosnet și un câine-lup 
imens, cu botul înfricoșător, a țâșnit de-acolo... A trecut în goană 
pelângă mire, iar eu am știutcă Vânătorul Sălbatic îi poruncise să-i 
aducă un om... în dimineaţa următoare am primit vestea morţii 
mamei mele. 


Vânătorul Sălbatic, continuă Jung, este Wotan, Mercur al alchi- 
miștilor. Visul spune, de fapt, că sufletul mamei a fost preluat „în 
acel context mai vast al Sinelui... în acea totalitate de natură și spirit 
care înglobează conflictul contrariilor“. Mitologic, câinele este pre- 
zentat adesea ca însoțitor în lumea de dincolo, un însoțitor ce vin- 
decă și protejează.? Zeul cu cap de șacal al egiptenilor, Anubis, este 
cel ce aduce învierea, iar în credința aztecă, un câine galben sau roșu, 
Xoloti, readuce la viață morții de pe lumea cealaltă. Și în India, Shiva 
distrugătorul, zeu al morţii, este numit „Domnul câinilor“. Zeița 
morții Nehalennia este reprezentată între un coș de mere (fructele 
vieţii) și un câine-lup?. În Eneida, Vergilius spune că Cerber, păzitorul 
Hadesului, ar fi, de fapt, însăși Terra care înghite cadavrele. Șarpele 
şi pasărea sunt și ele reprezentări tradiționale ale morții. 

În impresionantul ei eseu, Experiența morţii interpretată din 
perspectivă psihologică“, Liliane Frey relatează un caz interesant al 
unui bărbat tânăr, sănătos și de succes, care călătorea în Orientul 
Apropiat. El are un vis în care „celălalt“, alteritatea, apare ca diavo!: 


1 Erinnerungen, Trăume, Gedanken, p. 316. În română: Amintiri, vise, reflecţii, 
p 357-358. 

2 Exemple la Herzog, ibid, p. 51. 

3 Ibid, p. 59. 

4 În Marie-Louise von Franz, Aniela Jaffe, Liliane Frey, Im Umkreis des Todes. 
Zurich, 1980, p. 32 și urm. 

Urcam, împreună cu un flăcău, o pantă abruptă, acoperită cu 
iarbă. Înainte de a ajunge pe platforma înaltă... diavolul apăru în 
peisaj, de undeva din spate. Mă observă, vine spre mine și îmi spune 
că în curând va avea de-a face cu mine. Stăteam în faţa lui, pe ju- 
mătate respectuos, pe jumătate provocator, și i-am.răspuns: „Știu, 
de s-ar întâmpla asta, aș scăpa cu viaţă. “ Diavolul râse și spuse că 
după aceea ar mai fi, pe ici pe colo, câte-o bucurie. Era îmbrăcat 
cu o haină arăbească lungă, avea tenul cafeniu-închis, iar când și-a 
aranjat straiul, în cute au apărut toate culorile. Pe un obraz avea o 
pată de un roșu-stacojiu; am resimţit-o ca pe un stigmat, ca pe un 
păianjen negru. 


La câteva zile după acest vis, tânărul și-a găsit moartea în de- 
șertul egiptean; fusese victima unui accident aviatic. „Păianjenul 
negru”! este o aluzie la „marea mamă“, așa cum și-a notat el în- 
suși. Astfel că, potrivit interpretării lui Liliane Frey, visătorul a fost, 
în fapt, doborât de forța covârșitoare a inconștientului, adică de 
legătura sa cu Marea Mamă. 

Dacă amplificăm și mai mult visul, acest diavol îmbrăcat în strai 
arăbesc amintește de anumite tradiţii alchimice arabe în cadrul 
cărora „piatra filosofală“, Sinele, apare inițial ca dușman fatal al 
adeptului. În Cartea lui Ostanes se spune, de pildă?, despre piatra 
filosofală că este „un arbore care crește pe vârfurile munților (...) 
un tânăr bărbat născut în Egipt; este un prinţ originar din Andaluzia 
care dorește chinul căutătorului (...) pe care învățații nu sunt în 
stare să-l învingă. Nu văd împotriva lui nicio altă armă decât capi- 
tularea, niciun alt armăsar decât știința, niciun alt scut decât înțe- 
legerea. Dacă, însă, căutătorul stă în fața lui cu aceste trei arme și 
îl ucide, după moarte, el va fi viu din nou; atunci va pierde orice 
putere și-i va acorda căutătorului cea mai înaltă putere și acesta 
din urmă va ajunge așa la țelul dorințelor sale...” 


1 Să ne gândim la nuvela cu același nume a lui Jeremias Gotthelfs. 
2 M. Berthelot, La Chimie au Moyenâge, 3 vol., ediție nouă Philo Press, 
Osnabruck și Amsterdam, 1967. 

Jung explică textul', amintind mai întâi de Enkidu, oponentul 
htonic al eroului Gilgameș, care apare inițial ca dușman, pentru a 
se transforma în prieten după înfrângerea sa. „Psihologic, asta 
însemnă că prima întâlnire cu Sinele poate prezenta toate acele 
trăsături negative care caracterizează aproape întotdeauna prima 
ciocnire nepregătită cu inconștientul.” Un alt text alchimic spune 
despre piatra filosofală:: „Această piatră își are originea într-un loc 
înalt și glorios al supremei spaime, care a adus multor înţelepţi moar- 
tea.“ „Sinistrul celălalt“, pe care până acum l-am interpretat ca fiind 
moartea în visele expuse, nu este, în fapt, nimeni altcineva decât 
Sinele. Moarte și Sine — altfel spus, imagini ale lui Dumnezeu — sunt, 
de facto, de nediferenţiat. 

Dar culorile strălucitoare văzute de tânăr în cutele veșmântului 
diavolului, în ultimul vis citat, arată că această figură, denumită 
„diavol“, este mai degrabă o figură a lui Mercur. Nu despre spiritul 
Mercur se spune deseori, în textele alchimice, că poartă omnes 
colores, toate culorile? Jocul culorilor (cauda pavonis) apare în pro- 
cesul alchimic după nigredo ( faza operei la negru). La fel spune și 
„diavolul“: „După aceea, ar mai fi, pe ici pe acolo, câte-o bucurie“, 
adică va mai fi viață, după traversarea nigredo-ului. 

Muribunzii hinduși îl văd adesea, în ultimul ceas, pe zeul morților, 
Yama, „complet în negru, înalt, robust” sau pe unul dintre mesage- 
rii săi, așa-numiții Yamdu's veniţi pentru a-i lua, în timp ce creștinilor 
le apar, frecvent, îngeri cu același rol.* Din punct de vedere psiholo- 
gic, intrusul înspăimântător menţionat la început reprezintă mai 
curând o imagine generală a „celeilalte jumătăţi a sufletului“ indivi- 
dual al muribundului, în vreme ce ultimele figuri menționate, Mercur, 
diavolul, Yama, îngerii apar mai ales ca un simbol al Sinelui în aspec- 
tul său suprapersonal. Chiar dacă aceste două aspecte nu sunt strict 


1 C.G. Jung, Der philosophische Baum, GW 13, par. 424 și urm., mai ales par. 428. 

2 Citat ibid, par. 429. 

3 Vezi materialul colectat de Karlis Osis și Erlendur Haraldson, Der Tod ein neuer 
Anfang, Freiburg in Breisgau, 1978/1979, p. 51, 54, 209 și urm. 

+ Ibid, p. 105, 112. 

separate de o limită psihologică, descrierile lor sunt, totuși, extrem 
de diferenţiate din punct de vedere al culturii în care apar. 

Aspectul generator de groază, straniul alterității îmi pare, în limita 
experienței mele, că intervine, în special, atunci când visătorul nu are 
încă o legătură cu moartea sau nu o așteaptă. În principiu, figura 
morții personificate (Diavol, Yama, Zeus, Hades, Hel ș.a.) pare să nu 
fie nimic altceva decât /atura întunecată a imaginii lui Dumnezeu. 
De fapt, Dumnezeu sau o zeiță aduce omului moartea și, cu cât 
omului îi este mai puțin familiară această latură întunecată a divini- 
tății, cu atât o resimte puternic negativ. Dar marile religii au știut 
întotdeauna că moartea și viața participă la același mister divin din 
spatele existenţei noastre. 

Moartea ca alteritate, personificată de „celălalt“ și care îi ia pe 
vii, apare, uneori, în vise, ca o figură neîndoielnic pozitivă.! Astfel, 
în cadrul analizei sale, o persoană abia trecută de 50 de ani a avut 
următorul vis de început: 


Stătea pe o câmpie gri, inundată de o ceaţă tulbure, cerul era 

acoperit de nori cenușii. Deodată, o deschidere în nori face loc lumi- 

nii, lăsând să se vadă un băiețandru gol, cu pantofiori înaripaţi, care 

privea în jos. Visătorul simte o iubire nețărmurită pentru acest copil 

și îl cuprinde un sentiment de adâncă fericire. 

Visul m-a speriat fiindcă m-am gândit imediat la Hermes (Mercur), 
cel care duce sufletele morților în lumea de dincolo. Într-adevăr, s-a 
dovedit curând că sănătatea visătorului era zdruncinată și rolul ana- 
lizei a devenit acela de a-l călăuzi spre moartea timpurie. Hermes 
este interpretul și cârmaciul viselor, mijlocitorul în contact cu con- 
ținuturile inconștiente.? Același zeu era denumit, în inscripţiile 
etrusce și turmaitas, Hermes al Hadesului! 


1 În Der Tod in Venedig (Moartea la Veneţia), Thomas Mann descrie această 
trăire a sinistrului și, în același timp, a atractivului „celălalt”, care nu este însă proiectat 
în interior, ci asupra unui om din lumea exterioară. 

2 Vezi Karl Ker&ny, Hermes der Seelenfuhrer, Zurich, 1944, p. 94. 

Înainte de a se stinge în spital, acest bărbat își murmura mereu 
(după cum mi-a relatat prietenul lui): „Ce dorește această frumoasă 
indiancă de la mine?“ Evident, personajul care trebuia să-l ia devenise 
o figură a anime, la fel ca în visul legat de anima pe care l-am ana- 
lizat în capitolul III. Pentru un european, „indian“ trimite la exotic, 
misterios, greu de înțeles. Un aspect încă necunoscut al sufletului 
său vine la muribund să îl ducă în partea cealaltă. Nu pare a fi im- 
portant, de fapt, dacă este vorba despre un personaj masculin sau 
feminin, anima (animus, în cazul femeilor) sau Sinele. De fiecare 
dată, avem o personificare a inconștientului încă ignorat. Tocmai de 
aceea, în mitologiile întregii lumi, moartea ia chip, fiind personificată 
fie de o figură masculină, fie de una feminină. Așa cum am mai 
amintit, vechii perși credeau că mortul, în drumul său spre lumea de 
dincolo, trebuie să treacă mai întâi peste un pod, numit Chinvat. 
Podul era subţire ca un fir de păr pentru omul rău, astfel că el se 
prăbușea în lumea demonilor. Dimpotrivă, cel evlavios era întâmpinat 
pe pod de un tânăr frumos sau, și mai des, de o de fată de 15 ani, 
care îi oferă ajutor să treacă dincolo. Henry Corbin a clarificat în 
profunzime semnificaţia acestei figuri. Ea este identică cu persanul 
Xvarnah, un termen care poate fi tradus ca „strălucire“ personală 
sau „soartă“. Xvarnah este, de asemenea, „organul vizionar al su- 
fletului“, lumina care, pe de o parte face posibilă „vederea“, pe de 
altă parte este obiectul vederii. Este vorba de o viziune a lumii celeste, 
trăită ca religie și credință și, astfel, ca individualitate esenţială, Eul 
transcendent, înrădăcinat în lumea de dincolo. Ea este și „imaginea“ 
destinată mortului chiar înainte de a se fi nascut și, totodată, imagi- 
nea pe care a dorit-o de-a lungul întregii sale vieţii. Ea este timpul 
vieţii (aion) și veșnicia fiecărui om. Dacă mortul a trădat această 
imagine, cade de pe podul Chinvat în lumea de dincolo și ajunge pe 
mâna demonilor: 


i 


1 Vezi și impresionanta prezentare a luării principelui de către o frumoasă „fe- 
meie necunoscută“, în romanul lui Tomasi di Lampedusa, Der Leopard (Ghepardul), 
Reinbek, 1975, p. 177. 

2 Vezi Henry Corbin, Spiritual Body and Celestial Earth, p. 42. 

Regăsim si în maniheism reprezentări vii, asemănătoare ale morții. 
Însuși profetul Mani își primea revelațiile prin intermediul unui fel 
de înger, „geamănul“ său, numit al-Taum, un dublu al său care era 
„intervenientul“, Paraclet-ul.! Conform învăţăturii lui Mani, sufletul 
fiecărui mort vede imaginea „maestrului“ său. „De îndată ce sufle- 
tul părăsește corpul, el își vede Salvatorul și Mântuitorul. Sufletul se 
ridică împreună cu imaginea maestrului său și cu cei trei îngeri care 
îl însoțesc, se prezintă în fața judecătorului adevărului și primește 
gloria. “? „Intervenientul “ este o figură de lumină, o formă de reve- 
lare a spiritului cosmic. După aceea, sufletul intră în „camera nup- 
țială a luminii. “3 

În extazul mistic, acest dublu care preia sufletul este o imagine 
a Sinelui și poate fi experimentat încă din timpul vieţii. Misticul 
musulman Ibn Arabi l-a văzut, spre exemplu, într-o viziune, sub 
forma unui tânăr frumos, „vorbitorul mut care nici nu trăiește, nici 
nu moare, neformatul conţinut conţinător“”.+ L-a văzut pe când 
înconjura Ka'aba și l-a perceput, totodată, ca suflet al pietrei sfinte. 

În vreme ce drept-credinciosul vede în Ka'aba doar „un mineral 
rigid, fără viaţă”, Ibn Arabi percepe, „cu ochiul inimii”, ființa sa 
autentică. Acest tânărul care i se revelă lui Ibn Arabi vorbește numai 
în simboluri: „Priveşte articularea naturii mele și rânduirea structurii 
mele; așa găsești, desenat în mine însumi, ceea ce m-ai întrebat, 
fiindcă eu nu sunt unul care spune cuvinte sau căruia i se spun 
cuvinte. Știința mea nu se extinde decât asupra mea însumi și esența 
mea nu este altceva decât numele meu. Sunt cunoașterea, cunos- 
cutul și cunoscătorul. Sunt înțelepciunea, lucrarea înțelepciunii și 
înțeleptul.“ lar ceva mai departe spune: „Sunt grădina fructului 


1 Vezi Geo Widengren, Mani und der Manichăismus, Stuttgart, 1961, p. 33. 

2 Koptische Kephalaia, Cap. 114, citat după Widengren, ibid, p. 66. 

3 lbid, p. 106. 

+ Wolfgang Neumann, Der Mensch und sein Doppelgănger, Wiesbaden, 1981, 
p. 157. 

copt, sunt fructul totalităţii. Ridică-mi acum vălul și citește tot ce se 
arată în liniile gravate în ființa mea.“! 

Într-o formă mult mai naivă, găsim aceeași imagine arhetipală a 
Sinelui în cercetările oferite de Moody, Hampe și Sabom. Aceștia 
descriu experienţele unor oameni care au fost, pentru scurt timp, 
„Morți“ clinic și care au fost readuși la viață prin proceduri cardiolo- 
gice. Numeroși asemenea pacienţi relatează, în special, despre o lu- 
mină sau o „ființă de lumină“ pe care au întâlnit-o în acea stare. 
O martoră intervievată de Moody se exprimă astfel?: „Am văzut o 
lumină incredibil de strălucitoare venind spre mine... O aseme- 
nea lumină nu poate fi descrisă aici, pe pământ. Nu am văzut, de fapt, 
lumina ca persoană, dar'ea are, fără îndoială, o individualitate perso- 
nală. Este o lumină a celei mai înalte înţelegeri și a iubirii depline. “ 
Relatarea continuă cu faptul că lumina i-a vorbit apoi cu o „voce“. 

Un alt martor spune*: „M-am întors și voiam să mă așez într-o 
poziție mai comodă și chiar în acel moment a apărut o lumină în 
colțul camerei, direct sub tavan. Era ca un fel de bilă de lumină, ceva 
ca un glob luminos, nu foarte mare; aș spune, cu un diametru de 30 
până la 40 de centimetri, nu mai mult. Când a apărut lumina acolo, 
m-a copleșit un sentiment, nu de groază, nu, nu asta... Era un sen- 
timent de pace deplină și minunată detașare. Am văzut o mână în- 
tinzându-se spre mine din lumină și lumina a spus: «Vino cu mine, 
vreau să-ți arăt ceva.» Nu am ezitat nici o secundă și mi-am întins 
imediat mâna, să mă prind de mâna pe care o vedeam. Când făceam 
asta, m-am simţit ridicat în sus, desprins de corp, iar când m-am 
întors, mi-am văzut corpul acolo, jos, întins pe pat, în timp ce eu mă 
ridicam în înalt, spre tavanul camerei. 

De îndată ce mi-am părăsit corpul, am luat aceeași înfățișare ca 
lumina... Nu eram corp, ci doar o coloană subțire de fum sau un 
văl de abur... Înfăţișarea care devenise era, în orice caz, colorată. 


1 Ibid, p. 159 și urm., vezi și Henry Corbin, Creative Imagination in the Sufism 
of Ibn Arabi, Princeton, 1969, p. 277-281, p. 383-389. 

2 Raymond Moody, Leben nach dem Tod, p. 69 și urm. 

3 Ibid, p. 83. 

Era acolo portocaliu, galben și o nuanţă de culoare pe care nu o 
puteam distinge clar — poate, indigo, o nuanţă albăstruie. Această 
înfățișare spirituală nu avea conturul unui corp. Era mai mult șau 
mai puțin sferică, dar avea ceva ce aici am putea numi mână...” 

Important în mărturii mi se pare faptul că „ființa de lumină“ 
este asimilată și celui care o experimentează. Voi reveni asupra 
acestei idei. Acum aș vrea să mă refer la acest tip de ființă lumi- 
noasă. Unii martori ai lui Moody o numesc Hristos sau înger. În 
termenii psihologiei lui Jung, ar fi vorba de o formă de manifestare 
a Sinelui. Lumină pare a fi o sursă a dez-încarnării, ceva care, prin 
intensitate accentuată, produce un fel de extincţie a conștiinței 
obișnuite a corpului. Fenomenele luminoase de care am vorbit se 
asociază adesea cu o iluminare sufletească, ca și când muribunzilor 
li s-ar oferi o învățătură. 

Într-una din mărturiile citate de Hampe, cineva spune": 


M-am regăsit în întuneric, în interiorul unui tunel în formă de 
spirală. Departe, la capătul tunelului foarte îngust, am văzut o lumină 
strălucitoare. Cineva a început să-mi vorbească. Cineva era acolo, în 
întuneric. A început să-mi lămurească sensul vieții mele. Mi s-a răs- 
puns la toate întrebările pe care un om le poate pune...“ Apoi, vocea 
i-a poruncit să se întoarcă la viaţă, fiindcă nu-i venise încă ceasul. 


Un pacient aflat într-o analiză jungiană și care a murit după 
vârsta de 60 de ani, suferind de o afecțiune pulmonară, i-a poves- 
tit fiului său ultimul vis pe care l-a avut în spital. Fiul l-a relatat apoi: 


A părăsit pe jos spitalul și a mers la o veche poartă a orașului 
care în Evul Mediu era graniţa cetății. Acolo l-a întâlnit pe C.G. Jung 
(mort deja, de mai mulți ani). Acesta devenise un suveran în regatul 
morților. Jung i-a spus: „Acum trebuie să decizi dacă vrei să trăiești 
mai departe și să-ți continui munca (era pictor) sau dacă vrei să-ţi 


1 Johann Christoph Hampe, Sterben ist doch anders, Stuttgart, 1975, p. 89. 
Din mărturia unei paciente, comunicată de dr. Werner Duvernoy, Uppsala. ” 

părăsești corpul.“ Atunci a văzut că patul său de spital era, cumva, 
și șevaletul său. 


După patruzeci și opt de ore de la acest vis, el își dădea sufletul în 
deplină pace. Visul pare să fi vrut a-i spune că este important să mergi 
conștient în întâmpinarea morții, că trebuie să te hotărăști pentru sau 
împotriva ei. Faptul că patul de spital se confundă cu șevaletul pare 
a-i spune visătorului că trebuie să-și concentreze eforturile sale crea- 
toare asupra propriei morţi, aşa cum până atunci le concentra asupra 
picturii. Însoţitorul sfătuitor este aici Jung pentru că visătorul nutrea 
un mare respect pentru el și asupra lui își proiectase imaginea Sinelui. 

În vise, celălalt, figura care vine săîl ia pe muribund, este, cel mai 
adesea, o rudă deja moartă (foarte frecvent, mama), partenerul de 
viață sau o cunoștință de curând decedată. În acest sens, există atât 
de multe exemple, încât a devenit o idee fundamentală a spiritismu- 
lui faptul că mortul e luat de un proaspăt defunct, care îl ajută să se 
adapteze condițiilor din lumea cealaltă. Mă voi referi, prin urmare, 
numai la câteva experiențe a căror autenticitate este certă. O femeie 
a visat-o pe sora ei, recent decedată astfel: pe buze „cu un surâs 
strălucitor, în mâini cu o coroană mortuară, albă ca zăpada“. Nu mai 
târziu decât a doua zi, primește vestea că finul de zece ani al acestei 
surori a murit într-un accident.! O altă femeie a visat-o pe sora ei, 
decedată de multă vreme, îmbrăcată în alb. În vis, sora îi spunea: 
„Vin să o iau pe mama.“ Două luni mai târziu, a murit mama lor. 

Viziunile nu se deosebesc prea mult de tipul de vise pe care 
tocmai le-am citat. Și acolo, rudele decedate, partenerii de viață sau 
prietenii sunt, de multe ori, cei care vin să-i ia pe muribunzi. Nu voi 
insista aici asupra unor exemple, dar îl îndrum pe cititor spre cerce- 
tările lui Emil Mattiesen care a realizat o impresionantă colecţie de 
mărturii despre această temă, a trecerii în moarte însoţite de o rudă 
sau de un apropiat. 


1 Aniela Jaffe, Geistererscheinungen und Vorzeichen, p. 31. 
2 Ibid, p. 58, vezi și p. 59, 61, 96, etc. 

TRECEREA PRIN FOC ȘI APĂ 


În acest capitol ne vom întoarce din nou la textul alchimic 
Comarios, îndreptându-ne atenția asupra unui motiv subliniat în 
pasajele citate până acum, dar care a rămas neinterpretat. Mă refer 
la „încercarea“ substanțelor în foc și la nașterea „copilului“ sau a 
nemuritorului „din trupul matern al focului“. Motivul se regăsește 
și în anumite vise ale oamenilor moderni ca, de pildă, în visul acelui 
medic căruia îi apare un sicriu așezat pe rug și din el iese o frumoasă 
femeie goală. 

Același bărbat care a visat o pădure iernatică deasupra căreia, 
pe o platformă, se situa o altă pădure verde (un vis despre care am 
vorbit în capitolul II) a avut un alt vis care conține motivul focului. 
După visul consolator care îi spunea că viața continuă în pădurea 
de pe înălțimi, se gândea la moarte cu mai mult calm. Totuși, nu 
reușea să scape de gustul amar al morții atât de timpurii (avea numai 
52 de ani). Își dorea „să facă încă atât de multe în această viață”. 
Pe acest fond, apare visul următor, ce poate fi rezumat astfel: 


A văzut o pădure înverzită, cu frunzișul în deplină maturitate, 
încă neatins de paloarea toamnei. Un incendiu a distrus apoi pădu- 
rea complet. După dezastru, a început să meargă peste terenul ars. 
Totul era negru, carbonizat, cenușă, dar la mijlocera un bloc rotund 

și mare de gresie roșie, fără nici o urmă a incendiului. Atunci visăto- 
rul gândi: „lată, asta nu a fost atinsă de foc, nici măcar înnegrită. “ 
Această constatre îi trezește o mare bucurie. 


Visul este viziunea unui incendiu devastator care distruge viața 
„vegetală“. Desigur, el poate fi interpretat și ca un simbol al dis- 
trugerii corpului de către un cancer prolific, sălbatic, dar, în afară 
de aceasta, poate fi un simbol al intensității psihice (este, de altfel, 
ceea ce semnifică focul în majoritatea viselor noastre) care distruge 
viaţa corporală. Ne amintim aici de motivul focului cosmic al lui 
Simon Magul, foc care distruge părţile vizibile ale copacului lumii, 
dar care nu atinge „fructul“ sufletului. 

Russell Lockhart redă în remarcabila sa lucrare, Cancer in Myth 
and Dream! (Cancerul în mituri și vise), acest vis al unei paciente 
bolnave de cancer: 


Sunt pe un câmp și văd niște bărbați. Poartă măști grotești care 
îi fac să pară foarte înalți... Aruncă flăcări peste copaci și frunzele 
ard imediat. Focul se stinge apoi, dar copacii sunt arși... Îşi scot 
măștile, poartă salopete, sunt mulțumiți de ce au făcut... Văd în 
depărtare un elicopter care împrăștie ceva peste pământ și știu că 
va distruge fructele pomilor... 


Și aici focul este asociat cu distrugerea vieţii vegetale. Însă, are, 
de asemenea, și o altă semnificaţie. În alchimia greacă, psihicul 
este, adesea, descris drept Kaustike, ceea ce înseamnă „ceva care 
arde“. Astfel, Zosima, alchimistul grec din Panopolis, (sec IV î. Hr.) 
spune: „Numim psihic natura divină și arzătoare de la începuturi.“ 
Sau: „Psihicul este natura la origini, divină și arzătoare; cu ea in- 
teracționează spiritul (pneuma) și o salvează și o purifică prin foc, 


1 În Spring. An Annual of Archetypal Psychology and Jungian Thought, 1977, 
p. 1 și urm. 

2 M. Berthelot, Collection des Anciens Alchimistes Grecs, vol. 2, III, XII, 5 și urm., 
p. 151 și urm. 

dacă este supravegheată potrivit regulilor artei. De fapt, ea nu poate 
fi distrusă.“ Să cităm un alt text alchimic, din Maria Prophetissa”: 
„Nu atingeţi [substanţa secretă] cu mâna, fiindcă e un elixir de foc 
(pharmakon)... Este aducătoare de moarte când degenerează în 
mercur; de altfel, aurul degenerat este vătămător, în cel mai înalt 
grad, pentru toate metalele.“ Tot ea spune?: „Înălbirea este o ar- 
dere; însă arderea este, totodată, o reînsufleţire prin foc. Fiindcă 
substanţele însele se ard una pe alta și se readuc la viaţă prin foc, 
se fecundează una pe cealaltă, se lasă grele una pe alta și nasc ființa 
căutată de filosofi.” Astfel de amplificări alchimice descriu un pro- 
ces de ardere identic cu reînsuflețirea prin foc a morților (așa-numita 
anaz6pyr&sis). În acest sens poate fi înțeles focul și în visul relatat 
mai sus: un incendiu arde întreaga vegetație, dar, la sfârșit, rămâne 
ceva indestructibil, gresia roșie. Pe aceasta focul nici măcar nu a 
înnegrit-o. Piatra roșie este atât de cunoscută ca simbol al scopului 
alchimiei, încât voi menţiona numai câteva surse. În textele alchimice 
grecești se spune clar că piatra filosofală este pyrimachos, adică 
„rezistentă la foc“. De.pildă, Zosima+ scrie: „Astfel se încarnează 
spiritele și se reînsuflețesc cadavrele, alegându-li-se din nou sufletul 
și ele împlinesc lucrarea divină, înfrângându-se unul pe altul și fiind 
înfrânte unul de celălalt. Pneuma (suflul) zburând se întâlnește cu 
corpul care o urmează, acesta din urmă fiind astfel deja învăţat să 
reziste focului...” 

În lumina tradiției alchimice, gresia roșie din visul în discuţie nu 
ar fi nimic altceva decât o viziune a corpului învierii, denumit și 
lapis qui resistit igni. Aceasta explică de ce visătorul a simţit o atât 
de intensă bucurie când a constatat că piatra nu a fost câtuși de 
puţin înnegrită de foc, rămânând complet neafectată de incendiu. 


Ibid, III, XXIX, 13, p. 201. 
Ibid, III, XL, 2, p. 211. 

Literal, „conform filosofilor”. 
Ibid, II, LVI, 3, p. 252. 

Într-o experienţă a vieţii de apoi, comunicată de Joh. Chr. Hampe', 
muribundul se plimbă cu tatăl său într-un minunat peisaj: 


Am găsit o piatră mare și am întors-o: era lipsită de greutate. 
Pe partea cealaltă se aflau o sumedenie din cele mai frumoase 
cristale de stâncă care se uniseră și formau un dom. M-am bucurat 
privindu-le. .. 


Această „piatră“ pare a avea semnificație cu totul deosebită pen- 
tru vizionar, dar care este rolul său în experiența de ansamblu al mor- 
ţii nu este încă evident. Voi reveni mai târziu asupra acestui aspect. 

În tradiția creștină, după cum e bine știut, regatul morților este 
descris ca un ținut „de foc“ (infern și purgatoriu). Dar imaginea pur- 
gatoriului s-a impus târziu, ca parte din învățătura catolică despre 
viața de apoi sau lumea cealaltă, abia începând cu sec. al XII-lea? 
Găsim, totuși, deja la primii părinţi ai bisericii, chiar dacă imprecis 
formulată, ideea opririi vremelnice a sufletelor într-o lume interme- 
diară, înainte de judecata de pe urmă. Reprezentările orfice, pitago- 
reice, platoniciene și, în special, cele egiptene au exercitat aici o 
influenţă nu lipsită de importanţă, în vreme ce „Scheol“ -ul din Vechiul 
Testament, un loc întunecat și noroios, a trecut în plan secund. Un 
foc de apoi este menţionat în Cartea lui Enoh (Sec. II — | î. Hr.), ceea 
ce trimite la influenţe egiptene.“ lar în Apocalipsa lui Ezra“, lumea 
cealaltă — în opoziţie cu paradisul — este numită focul gheeneis. În 
tradiția creștină, textul Epistolei întâi către Corinteni (3:1 7-16) a fost 


1 În Der leidende Mensch, editată de A. Sborowitz, Wissenschaftliche Buchge- 
selischaft, Darmstadt, 1960, p. 56; citat după Johann Christoph Hampe, Sterben ist 
doch anders, Stuttgart, 1975, p 71. 

2 Vezi Jacques Le Goff, La naissance du Purgatoire, Gallimard, Paris, 1981. 
Germană: Die Geburt des Fegefeuers, Stuttgart, 1984. Datorez semnalarea acestei 
cărți profesorului Luigi Aurigemma. 

3 La naissance, ibid, p. 49 și urm. 

4 lbid, p. 55. 

5 lbid,p.61. 

considerat fundamentul biblic al credinței în purgatoriu. Apostolul 
Pavel vorbește acolo de temelia pusă de lisus Hristos, fundament pe 
care fiecare își clădește lucrarea: „lar dacă clădește cineva pe această 
temelie aur, argint, pietre scumpe, lemn, fân, trestie, lucrul fiecăruia 
va ieși la iveală: ziua Domnului îl va face cunoscut, căci se va descoperi 
în foc. Și focul va dovedi cum este lucrul fiecăruia (...). Nu știți că voi 
sunteți templul lui Dumnezeu și că Duhul lui Dumnezeu locuiește în 
voi?“ Așadar, focul „încearcă“ aici lucrarea omului, și anume ce este 
veșnic și ce este trecător în ea. Multă vreme tradiția nu a diferențiat 
Clar între focul care „pedepsește“ (infernul) sau purifică, „încearcă“ 
(purgatoriul)', la fel cum nici starea intermediară nu a fost descrisă 
întotdeauna ca un loc al focului, ci și ca refrigerium (loc al înviorării) 
parcurs de ape curgătoare?. Primii autori creștini care vorbesc despre 
purgatoriu sunt Clement al Alexandriei ( înainte de anul 215) și 
Origen (t 253/54). Pentru Origen, care respingea ideea „osândei 
veșnice“, infernul este doar un loc vremelnic al pedepsei. Purgatoriul 
servește însă catharsis-ului (purificării sufletești) și deschide ochii su- 
fletelor; doar pentru cei ce nu pot fi învăţaţi el este o „pedeapsă“.* 
Sf. Augustin afirmă, pentru prima oară, ideea intervenției celor vii, 
anume credinţa că morții aflați în starea intermediară (purgatoriu) ar 
putea fi ajutați prin rugăciuni.” Clement al Alexandriei a introdus și el 
o altă idee demnă de menţionat, aceea că focul emană, de fapt, de 
la Dumnezeu sau Hristos și că trecerea prin purgatoriu este un botez 
a focului.S În timp ce pentru unii focul este o pedeapsă, pentru alții 
el devine un mijloc de sanctificare; în acest ultim caz, el nu arde, ci 
este un foc spiritual care traversează sufletul.” Nu este focul concret 


1 Ibid, p. 67 și urm. 

2 Vezi ibid, p. 74 și urm. 

3 Vezi, ibid, p. 29 și urm. 

+ Vezi ibid, p. 82 și urm. 

5 Ibid, p. 92 și urm. 

6 Documentaţie ibid, p. 81 și urm. 

? Stromata IV 24, VII 6, vezi și Origen, în: Exodum Homiliae 6, Patrologia Graeca, 
XIII 334-335. 

Fig. 11: „Lacul de foc“ cu „învelișuri” (mumii) în formă de stelă funerară, 
din vârful cărora se ivesc capete cu barbă divină. 
Spice de grâu servesc aprovizionării acestor morți ferice. 


pe care îl cunoaștem, ci un foc „subtil, spiritual“. Această concepție 
a lui Clement se apropie mult de înțelegerea psihologică modernă 
a simbolismului focului lumii de dincolo. 

Toate aceste concepții creștine sunt, în mod evident, tributare 
simbolismului vechi egiptean, având reprezentări ale vieții de apoi 
pline în imagini și într-o formă primitivă. Încă de la egipteni, în lumea 
morților se menționează un lac de foc sau o gaură de foc (denumită 
și insulă de foc). Apa de aici este, în același timp, foc (v. Fig. 11). 
Osiris „respiră prin apa acestei găuri de foc, de care nimic nu se 
poate apropia. ”! Zeul soarelui, Re, le spune morților din lacul de foc: 
„Apa să vă aparțină vouă, fără ca focul său să vă fie potrivnic, fără 
ca jăraticul său să fie potrivnic cadavrelor voastre. “? Nelegiuiţii sunt 
însă chinuiţi și arși de același foc? și, în această măsură, focul-apă 
„încearcă“ toate lucrurile. Din punct de vedere psihologic, focul nu 
trebuie înțeles, desigur, în modul concret. Deja vechii alchimiștii îl 
folosiseră și ei ca simbol, din moment ce îl identifică opusului său, 
apa, înțelegându-l astfel, evident, ca foc „mistic“. În sine, focul este 
un simbol pentru energia psihică. El simbolizează acel psihic 


1 Erik Hornung, Agyptische Unterweltsbiicher, Zirich-Miinchen, 1972, p. 249-250. 
2 lbid, p. 211. 
3 Vezi ibid, p. 181. 

necunoscut, manifestat mai mult sau mai puțin intens în instincte, 
dorințe, voință, afecte, atenţie, performanţă în muncă etc.' 

Din perspectivă istorică, noţiunea de energie fie psihică, fie fizică 
provine din concepte primitive ca mana, mulungu, orenda, wakanda, 
manitu — prin care omul originar descria tot ce era straniu, puternic, 
creator, sacru sau ceea ce se credea că este cauza unor „efecte neo- 
bișnuite“ ca, de pildă, fulgerul, un copac special sau un animal, cha- 
risma unui conducător și așa mai departe. În aceste concepte primitive 
apar, încă nediferenţiate, ceea ce noi am denumi astăzi energie psi- 
hică și energie fizică. Abia în urma unui lung parcurs istoric, din acest 
concept originar, s-a dezvoltat ideea modernă de energie fizică.? 

Focul cosmic al lui Heraclit, atât de plin de semnificaţii, cores- 
punde unei astfel de noţiuni a energiei, încă destul de primară. 
„Lumea aceasta, cu toate lucrurile ei, nu au făcut-o nici zeii, nici 
oamenii, ci ea a fost mereu, este și va fi întotdeauna un foc veșnic 
viu, ce după măsură se aprinde și după măsură se stinge. “? Filoso- 
fia stoică a dezvoltat apoi ideea unui spirit (pneuma) de foc care 
umple universul și care este însăși divinitatea. În alchimia antică și 
medievală, această concepție arhaică trăia mai departe în imaginea 
lui Mercur, privit-ca un misterios „foc elementar“ aflat în toate 
lucrurile, un spirit natural al vieţii sau al creaţiei care sălășluiește în 
tot ce există.+ Acest spirit al focului a stat la baza așa-numitei teo- 
rii a flogisticului, de la începuturile chimiei moderne, cunoscând 
apoi, în ideea modernă a câmpului de forțe, o dezvoltare mai spe- 
cială, așa cum a arătat S. Samburski.5 


1 Vezi C.G. Jung, „Uberpsychische Energetik und das Wesen der Trăume”, în GW 
8, par. 26. În română: C.G. Jung, „Despre energetica sufletului ”, în OC 8, par. 26. 

2 Ibid, GW 8, par. 114-130. OC g&, par. 114-130. 

3 Citat după Wilhelm Capelle, Die Vorsokratiker, Leipzig, 1922, Fragm. 76, p. 133. 

+ Vezi C.G. Jung, „Psychologie und Alchemie”, în GW 12, par. 398, 473. În 
română: C.G. Jung, „Psihologie și alchimie”, în OC 12, trad. Carmen Oniţi și Maria 
Magdalena Angelescu, Teora, București, 1998, par. 398, 473. 

5 Vezi Shmuel Samburski, Das physikalische Weltbild der Antike, Zurich, 1965, 


p. 219 și urm. 

În opoziție cu energia măsurabilă cantitativ din fizica de azi, 
energia psihică este, așa cum subliniază Jung', mai degrabă ceva 
calitativ, o intensitate perceptibilă doar afectiv. Totuși, cum spune 
Jung, „intensităţile psihice și diferențele lor graduale trimit la pro- 
cese caracterizate cantitativ, care însă nu sunt accesibile observaţiei 
directe, respectiv măsurării. În vreme ce constatarea psihologică este 
esențialmente calitativă, ea posedă, ca să spun așa, și o energetică 
fizică latentă, căci fenomenele psihice indică un anumit aspect can- 
titativ (de ex. în telechinezie). Dacă ar putea fi măsurate aceste 
cantități, psihicul ar trebui să apară drept ceva mobil în spaţiu, căruia 
i s-ar putea aplica formula energiei; adică, de vreme ce masa și 
energia sunt de aceeași esenţă, ar trebui ca pentru psihic, în măsura 
în care el are efecte constatabile în spaţiu, masa și viteza să fie 
noțiuni adecvate; cu alte cuvinte, el ar trebui să posede un aspect 
sub care să apară ca masă mobilă. Dacă nu vrem să postulăm direct 
că între faptul fizic și cel psihic există o armonie prestabilită, atunci 
nu poate fi vorba decât de o interactio. Această din urmă ipoteză 
presupune însă un psihic care atinge materia, și invers, o materie cu 
un psihic latent.“ 

Aceste ipoteze ale lui Jung arată că pentru a ajunge la o înțe- 
legere a relației dintre ceea ce numim astăzi energie fizică, pe de-o 
parte, și energie psihică, pe de altă parte, este nevoie să luăm în 
consideraţie parapsihologia. 

În opinia mea, simbolismul alchimic al focului trimite la o inten- 
sitate a energiei care caracterizează psihicul liber în fața corpului. 
Ne putem închipui că, în procesul morții, această parte neîncarnată 
a psihicului extrage toată energia părții încarnate și astfel atinge 
cea mai înaltă intensitate. Conform acestei viziuni, elixirul vieții este 
„ucigător“ în textul Comarios, pentru că el participă, într-un final, 
la uciderea corpului, respectiv, la privarea lui de suflet, și în același 
timp, la însuflețirea psihicului propriu-zis (în aspectul său etern), 


1 C.G. Jung, „Theoretische Uberlegungen zum Wesen des Psychischen“, în 
GW 8, par. 441 și urm. În română: „Reflecţii teoretice despre esenţa psihicului“, 
înOC 8, par. 441 și urm. 

altfel spus, la intensificarea energiei sale. Starea de maximă agita- 
ție pe care o trăiesc unii dintre muribunzi ar reflecta atunci o luptă 
între energia sufletească, încă prizonieră în corp (focul fiind identic 
aici cu afectele, emoţiile) și energia ce se sustrage din corp (acea 
energie care intensifică viaţa psihică autentică). 

În cazul morţilor violente (crimă sau suicid, de:exemplu), se pare 
că se petrec adevărate „efecte explozive“ ale luptei evocate. Mi s-a 
întâmplat chiar și mie să fiu martoră a unei asemenea experienţe. 
Pe când aveam în jur de 24 de ani, locuiam într-o cameră cu chirie. 
În camera de lângă mine, locuia o tânără bolnavă. Avea 16 ani și 
stătea împreună cu o infirmieră. Într-o noapte am avut următorul vis: 


O îngrozitoare explozie avusese loc. Eu și înfirmiera ne ghe- 
muiserăm lângă un zid, pentru a ne feri de pietrele și bulgării de 
pământ care zburau peste tot. 


Cum m-am trezit, am aflat că fata bolnavă s-a sinucis în aceeași 
noapte, luând o supradoză de somnifere. În cazul sinuciderii, 
„energia vitală“ nu se consumă, bineînțeles, complet, așa încât 
moartea are efectul unei explozii spontane care afectează periculos 
mediul înconjurător. După cum se știe, explozia nu este altceva 
decât o eliberare spontană de energii puternice. 

Unele mitologii descriu lumea de dincolo ca pe un tărâm „al 
focului“, în sens pozitiv sau negativ. Există, însă, multe alte repre- 
zentări ale învierii morţilor ca renaștere din apă. În alchimia și în 
concepția egipteană despre tărâmul morților, focul și apa sunt une- 
ori explicit așezate pe aceeași treaptă. 

Și în vechea Chină se credea, așa cum deja am amintit în capi- 
tolul 2 al cărții noastre, că morţii trăiesc în apele subterane, iar o 
concepție similară se impusese și în Antichitatea noastră euro- 
peană. Așa cum arată Martin Ninck, în frumoasa sa lucrare Die 
Bedeutung des Wassers im Kult und Leben der Alten (Semnificaţia 
apei în cultele și viaţa Antichității), grecii credeau că apa provine din 
adâncul pământului, din marile fluvii subterane, Aheron și Cocitos, 

și din lacul format de Styx.! Stăpânul acestor ape era Hades, zeul 
lumii subterane. Toate izvoarele își aveau originea în lumea subte- 
rană sacră de care depindeau nunta, tămăduirea și „reînnoirea 
vieţii”. Întunecatul Styx era, însă, în lumea morților?. Să-i bei apa 
îți aducea moartea, dar, dacă beai din el în anumite zile, îți dăruia 
nemurirea. Câmpiile Elizee și Insula Fericiţilor se aflau dincolo de 
acest râu morţii.3 

Apa are de-a face cu „stările nocturne ale sufletului“, cum le 
numește Martin Ninck, cu visul, extazul și pieirea, fiind, cum am 
spune noi, o imagine a inconştientului colectiv. Din această mare 
onirică, conform spuselor lui Timarc?, sufletele hoinăresc ca puncte 
luminoase plutitoare sau stele, se scufundă în adâncuri și urcă spre 
lună, sălaș al sufletelor purificate5. Sub numele de Oceanus, apa 
înconjoară cosmosul și este originea vieţii și chiar a întregii lumi. La 
alchimistul Zosimas, ea poartă denumirea de „elementul rotund“, 
Q (omega)”. Aceste idei par să provină din concepția egipteană 
conform căreia Osiris reprezintă un element de apă rotund. O in- 
vocație adresată lui Osiris sună chiar așa: „Tu ești verde și mare în 
numele tău, mare ocean verde. Cu adevărat, tu ești mare și rotund, 
tu ești cercul care înconjoară Hanebu (insula). Cu adevărat, tu ești 
rotund și măreț ca măreața mare rotundă.“ Ne putem amintim aici 
visul în care muribundul șovăie să intre în masa fluidă, albăstruie și 
ușoară ca aerul, în formă de ou. 

Textul Comarios vorbește și despre apele care inundă cadavrul, 
în lumea de jos, înainte ca acesta să renască în formă sa glorioasă. 


1 Martin Ninck, Die Bedeutung des Wassers im Kult und Leben der Alten, 
Darmstadt, 1960, p. 3 și urm. 

2 lbid, p. 39 și urm. . 

3 Ibid, p. 125, nota 2. 

+ Plutarh, De genio Socratis, cap. 21 și urm. 

5 Martin Ninck, Die Bedeutung des Wassers, p. 115 și urm. 


6 Vezi C.G. Jung, „Die Visionen des Zosimos”, în GW 13, par. 101. 
7 Gunther Roeder, Urkunden zur Religion des alten Agypten, Jena, 1923, p. 195. 

În Cartea egipteană a morţilor, se spune că mortul ajunge în 


ue 


„dealul apei “!: 


„O, acel deal al apei, asupra căruia defuncţii nu au nici o putere, 
fiindcă apa sa e foc, valurile sale sunt flăcări... Fie ca eu să stăpânesc 
apa și să-mi potolesc setea din torent... Te salut, pe tine, zeu ce 
sălășluiești în dealul apei! lată că vin la tine. Dă-mi putere asupra 
apei, să pot bea din torent; la fel cum ai permis și acelui mare zeu 
să bea, celui care aduce inundația, care reînnoiește plantele, celui 
care face vița să crească și vegetaţia să înverzească!... ai grijă de 
mine să ajung în preajma ta.“ 


Egiptenii vedeau această „inundație“ asemănătoare băii de 
natron în care puneau cadavrul la începutul procesului de mumifiere:: 
„O, Osiris NN, tu cobori și te purifici împreună cu Re, în lacul de 
natron, și te înfășori în straiul vieții.”, spune un text de sarcofag. 
Cuvântul natron (sodă) e format din rădăcina egipteană n-t-r care 
înseamnă zeu sau putere divină.* Scufundarea cadavrului în soluție 
de natron reprezintă, așadar, o zeificare a mortului, metamorfoza lui 
în zeul Osiris. 

În liturghia mumificării, pe bandajul mâinii stângi a mortului 
cineva figurează semnul zeului Nil, timp în care oficiantul rostește: 
„O, Osiris NN, Nilul, el ce este mare între zei, vine la tine pentru a-ți 
împlini sacrificiul cu apă răcoroasă. EI îți dă... Nun (apa primordială) 
ce vine din cavernă; vâltoarea ce vine din ambii munți. Tu bei din ea 
și din ea îți potolești setea. Trupul tău se umple cu apă proaspătă, 


1 Erik Hornung, Das Totenbuch der Agypter, Zărich și Munchen, 1979, p. 313 
Și urm. 

2 Gertrud Thausing, Der Auferstehungsgedanke in ăgyptischen religiăsen Texten, 
p. 142, vezi și p. 133. 

3 Vezi Robert Steuer, Uber das wohlreichende Natron bei den alten Agyptern, 
Leiden, 1937, p. 23 și urm. 

Fig. 12: Trecerea prin apă. Aici, mortul bea apă, pentru a „nu se usca în for“. 
Băutul apei joacă un rol și în liturghia îmbălsămării. „... Trupul tău se umple 
cu apă proaspătă... “ 


sarcofagul tău e plin de apa torentului, gâtul tău e inundat... Tu ești 
Nun, cel mai bătrân, tatăl zeilor... “! (v. Fig. 12). 

În așa-zisele ore de veghe ale lui Osiris, oficiantul aduce în ora 
a șasea un vas plin cu apă scoasă din Nil. Se spune că este aceeași 
apă precum cea din oceanul primordial, oceanul Nun din care s-a 
ivit întreaga viață. Oficiantul continuă: „lată substanța voastră, o, zei, 
substanța lui Nun, el, cel ce vă dă viața și al cărui nume este cel ce 
trăiește! Apa aceasta te naște, ca Re, în fiecare zi: te face să fii 
ca Chepera (scarabeul). “2 

În procesiunea lui Isis, scrie Apuleius la sfârșitul Metamorfozelor 
sale, apărea un ulcior plin cu apa Nilului și el era cel mai sacru obiect 
purtat cu această ocazie. Este vorba de deja amintitul Osiris Hydreios, 
un simbol mai nou, apărut în Egiptul greco-roman (sec. 1). El repre- 
zenta o matrice sau un pântec. Graţie lui, mortul va putea renaște. 
Este posibil, totodată, ca simbolul să trimită și la imaginea lui Isis, 
zeița cu putere de renaștere a morților. Apa Nilului este și aici apa 
primordială, Nun, din cares-auivit, la începuturi, universul și toţi zeii. 

Nun, apa primordială, era, totodată, și foc în procesiunile reli- 
gioase ale egiptenilor. Sub acest dublu aspect putem spune că Nun 
este simbolul inconştientului colectiv, apa fiind în cadrul acestuia 


1 Gtinther Roeder, Urkunden zur Religion des alten Agypten, p. 302. 
2 Vezi Alexandre Moret, Mysteres &gyptiens, Paris, fără an, p. 27. 

matricea de imagini și intuiții simbolice, în timp ce focul reprezintă 
calitatea emoţională a inconștientului.! 

În mărturiile culese de R. Moody și J.Chr. Hampe, experienţele 
în apropierea morții implică ambele aspecte esenţiale ale inconști- 
entului. Relatările pacienților sunt marcate uneori de o adâncă emo- 
ție, fie de fericire, fie de chin, însă în ambele cazuri sentimentul este 
acela că le lipsesc cuvintele pentru a-și exprima deplin experiența 
trăită. Din acest motiv, se recurge adesea la imaginea focului, sin- 
gurul care ar putea traduce intensitatea emoțiilor. 

Dar tot pacienţii vorbesc și de întregi fluxuri care le traversează 
viziunile (de lumină, culoare, imagine, sonorități) și pe care nu le-ar 
putea descrie cu precizie. Acolo este elementul „apă“ al inconștien- 
tului. lată cum povestește o femeie experiența de a străbate un tunel: 


Trebuia să-l caut (pe însoțitor) undeva acolo, în albastrul profund 
care se revărsa spre mine din deschiderea acestei pâlnii. Zumzetul 
devenea mai frumos și mai limpede. Și culorile erau mai clare și 
păreau că trec dintr-una în alta, într-un joc ce se colora în mii de 
nuanțe, pentru a se desface, din nou, ca o inflorescență. Fiecărei 
culori îi corespundea un sunet. Și toate aceste culori și sunete 
împreună produceau o minunată muzică care mă inunda și mă 
purta înainte. ”? 


Un al exemplu: 


Un splendid cer albastru, cu nori roz și nuanțe delicate de vio- 
let mă învăluia tot mai mult. Pluteam în această atmosferă ideală, 
ușor și fără durere.? 

Sau acesta: 


1 Vezi și Detlef ingo Lauf, „Nachtodzustand und Wiedergeburt in den Traditionen 
des Tibetanischen Totenbuchs“, în Leben nach dem Sterben, p. 95. 

2 Citat după Johann Christoph Hampe, Sterben ist doch anders, Stuttgart, 1975, 
p. 83. 

3 lbid, p. 85 

Nu mai eram conștient, dar vedeam imagini ale mele în care se 
amestecau toate culorile curcubeului, revărsându-se una înalta.! 


Elementul caracterizat de flux apare frecvent în visele persoanelor 
care se apropie de moarte. Este vorba, fără îndoială, de elementele 
inconștiente simbolizate de apă. Hindușii au, de exemplu, obiceiul de 
aîmprăștia cenușa morţilor în Gange, iar locuitorii din Bali cară cenușa 
morților într-o barcă și o poartă așa până în largul mării. Toţi exprimă, 
simbolic, ideea unei dizolvării eliberatoare, o reîntoarcere în oceanul 
primordial. Regăsim în toarte aceste ritualuri aspectul acvatic al in- 
conștientului, fluidul dizolvant în care plutesc „imaginile tuturor cre- 
aturilor“, imagini mai frumoase și mai intense decât cele din vise, dar 
mult mai greu de înţeles. 

Este momentul, în acest punct al discuţiei, să revenim la acel 
ultim vis al muribundului (v. Cap. 2) aflat „pe sau în interiorul unei 
mase fluide și ușoare ca aerul, albastră ca cerul, în formă de ou“. 
El avea, așa cum spunea, sentimentul că se prăbușește în albastru, 
înăuntru Totului și-i era teamă să nu fie dizolvat. Însă băsmăluţe al- 
Dastre plutitoare ieșeau atunci la iveală, îl învăluiau și îl susțineau. lar 
la finalul visului, imaginea care îi apare este a unui pom de Crăciun. 
Jung relatează un vis asemănător al unui bărbat cu care, la un mo- 
ment dat, coresponda: 


În ultimele scene ale visului, ajunse într-o „clădire în care își 
întâlnește părinții și tatăl vitreg care îl îmbrățișează de bun venit. 
Însă el trebuia să plece mai departe, iar drumul său se sfârșea în 
fața unui abis. O voce îi porunci să sară înăuntru. Deznădăjduit, 
ezită, apoi, se supuse. Spre surprinderea sa, nu se prăbuși în hău, 
ci pluti fericit în albastrul veșniciei. 


Jung a interpretat visul ca pregătire pentru moarte, amintindu-i 
visătorului concepţia hindusă potrivit căreia muribunzii se mistuie 


' Ibid, p. 31. 

în Atman-ul cosmic. „Acolo nu există singurătate, ci totalitate sau 
completitudine ce se extinde la nesfârșit. “! 

„Fluidul albastru, ușor ca aerul“ este o reprezentare stranie, pe 
care o regăsim și la discipolul lui Paracelsus, alchimistul Gerhard Dorn. 
Pentru Dorn, întreaga operă alchimică culminează în fabricarea 
așa-numitului caelum (cerul interior). Prin această noțiune el înțelege 
chintesenţa extrasă din viața corpului, „adevărul“ interior, care se 
află în adâncul cel mai profund al omului, „chipul lui Dumnezeu“. 
Când această esenţă este distilată și antrenată într-o mișcare circu- 
lară continuă, „se vede translucind, strălucind și de cea mai pură 
culoare a aerului... plutind pe deasupra.“2 În acest fel devenea 
vizibil misteriosul cer interior. Fabricarea acestui fluid albastru, ușor 
ca aerul”, reprezenta pentru Dorn cea mai înaltă treaptă a coniunc- 
tio (unirea opușilor), acordul cu spiritul universal divin. Jung inter- 
pretează astfel: „Omul întreg, conștient, este predat Sinelui, deci 
acelui nou punct central al personalității care înlocuiește Eul de 
până atunci.“: 

Conform enunţurilor din textele alchimice, acesta ar fi totuși un 
stadiu introductiv și lui îi urmează alte transformări importante. Este 
o primă eliberare de legăturile corpului, de aspiraţiile și dorințele 
eului, de această lume îngustă, în care suntem restrânși în timpul 
vieții de conștiința noastră încătușată cerebral. 

Însă toate acestea par a oglindi doar un stadiu inițial al pro- 
cesului morții. Un pacient readus din moarte dădea următoarea 
explicaţie“: 


Starea în care „eu“ mă aflam era caracterizată de un sentiment 
de nemaiauzită liniște, dar și de altceva și anume presimţirea unor 


1 C.G. Jung, Briefe, vol. 2, p. 367, scrisoarea din 25.01.1954. 

2 C.G. Jung, „Mysterium Coniunctionis”, în GW 141, par. 343. În română: 
C.G. Jung, „Mysterium Coniunctionis“, în OC 14/2, trad. Daniela Ștefănescu, Trei, 
București, 2006, par. 343. 

3 Ibid, par. 364. 

+ Hampe, ibid, p. 93 (n.a.). 

mari evenimente, a unei noi transformări. Însă în afara întoarcerii 
mele subite pe masa de operație, nu mai e nimic de spus. 


Numeroase alte relatări despre despre moarte conțin aluzii la exis- 
tenţa unui „prag“ între aici și dincolo și, odată trecut, cu certitudine 
nu mai există cale de întoarcere. ! 

Pentru această experienţă a trecerii, liturghia egipteană a mor- 
ţilor și tradiția simbolică alchimică descriu și alte stadii ulterioare 
morții, printre care un loc aparte îl ocupă întoarcerea sufletului în 
corp, însă nu în „vechiul“ corp, ci într-o formă înnoită, sublimată 
și metamorfozată a acestuia. O nouă întrebare se impune, așadar: 
ce se petrece, de fapt, în interiorul „vechiului“ corp, în clipa unică 
a morții, când sufletul, intrat în stare extatică, îl părăsește? 


1 Vezi, de ex., și Michael Sabom, Erinnerungen an den Tod, p. 45 și urm. 

SACRIFICIUL SAU „ELABORAREA“ 
VECHIULUI CORP 


Conform tratatului Comarios, pentru ca spiritul și sufletul să se 
poată reintegra în corp, acesta din urmă trebuie să fi început un 
proces de transformare. Textul alchimic face fără îndoială aluzie la 
o disoluţie sau o sacrificare a vechiului corp, „chinuit“ sau „încercat 
în foc”. 

Să examinăm, din această perspectivă, visul unui pacient răpus de 
un atac de cord (despre el am vorbit și în capitolul 2). Analistul său, 


care află visul la ultima lor întâlnire, relatează”: 


Un bărbat — visătorul însuși sau cel mai bun prieten al său — 
trebuia executat, iar visătorul s-a oferit să facă el serviciile de călău. 
A făcut asta în speranța că va putea salva viața bărbatului pe care 
îl considera nevinovat. Ținea în mână un cuțit de vânătoare și tre- 
buia să dea impresia că vrea să-l ucidă pe bărbat, fiindcă, dacă s-ar 
fi descoperit intenţia sa de a-l salva, ar fi trebuit să plătească cu 
propria viață. Făcu, așadar, o incizie de-a lungul coloanei vertebrale 
și apoi întoarse corpul. În timpul acestei operații auzi oasele pârâind 





' B. Hannah, „Regression oder Erneuerung im Alter“, în Psychotherapeutische 
Probleme, Zurich și Stuttgart, 1964, p. 198. 

și se temu că tăiase prea adânc. Se trezi apoi cu sentimentul intens 
că nu va reuși niciodată să o satisfacă sexual pe fata (pe care o 
iubea), deși în vis aceasta nu apărea deloc. 


Așa cum interpretează! Barbara Hannah, pe baza asociaţiilor 
visătorului, prietenul destinat sacrificiului simbolizează o latură per- 
sonală, rămasă prea juvenilă și care îl trage să „recupereze“ aven- 
turi sexuale pe care și le-a refuzat în trecut. Cuţitul din vis era, se 
pare, cel cu care dădea lovitura de graţie animalelor pe care le vâna. 
Evident, ar fi trebuit să dea lovitura de graţie acestei laturi interioare 
prea tinere și nu să încerce, în secret, să o cruţe. Foarte general 
spus, așa cum subliniază și Barbara Hannah, ceea ce trebuie sacri- 
ficat este voința personală care nu caută altceva decât să-și facă 
de cap și refuză să se supună „voinţei lui Dumnezeu“ sau, cu alte 
cuvinte, imperativului Sinelui interior. 

Latura juvenilă plină de pofte sexuale poate-fi văzută și ca identi- 
ficarea, tipică pentru omul tânăr, cu corpul și cu impulsurile sale. În 
acest caz, sacrificiul ar fi, într-un anume sens, totuna cu sacrificarea 
corpului. A sacrifica înseamnă, însă, a renunţa la ceva în favoarea unei 
instanțe superioare, de cele mai multe ori, în favoarea unui zeu sau 
a zeilor. În definitiv, e vorba de a renunţa la eul care vrea să-și fie 
suficient lui însuși.? în legătură cu această temă a sacrificiului, să cităm 
mărturia unui bărbat, grav rănit in timpul războiului, care a stat multă 
vreme în comă. Auzise o infirmieră spunând că nu mai are decât două 
ore de trăit, iar după ce și-a revenit, a pronunțat următoarele cuvinte: 


Am avut în acea clipă (auzind-o pe. infirmieră) un sentiment 
brusc de spaimă: am cunoscut puternica și chinuitoarea luptă 


1 Ibid, p. 199 și urm. 

2 Vezi C.G. Jung, „Das Wandlungssymbol in der Messe”, în GW 11, par. 400. 
În română: C.G. Jung, „Simbolul transsubstanțierii în liturghie, în OC 11, trad. Viorica 
Nișcov, Trei, București, 201 0, par. 400. 

3 Citat după Johann Christoph Hampe, Sterben ist doch anders, p. 96 (sublinierea 
autoarei — n. red.). 

interioară, ultima luptă a sufletului înainte de sacrificiu. se petrecea 
în deplina claritate a conștiinței. Voi păstra mereu amintirea aces- 
tei clipe. Mă rog lui Dumnezeu să nu-mi dispară nicicând din me- 
morie... Dacă viața trebuie părăsită cu curaj, atunci și moartea 
trebuie trăită curajos. 


O „sacrificare“ a corpului, în sensul deificării sale, are loc în ri- 
tualul egiptean al mumificării. În muzeul din Cairo și la Luvru s-au 
găsit două versiuni, din păcate deteriorate și parţial ilizibile, ale unor 
vechi instrucțiuni de desfacere și îmbălsămare a mortului.! Fiecare 
parte a corpului este tratată cu uleiuri și extracte din plante diferite. 
Aceste uleiuri și substanţe din plante sunt însă „scurgeri“ concrete 
ale zeilor. Se spune, de exemplu: „După aceea, unge-i capul cu 
două uleiuri bune de smirnă. Vorbește-i: O, Osiris NN, ulei de smirnă 
pentru tine vine din Punt, pentru a-ți înfrumuseţa mirosul prin mi- 
rosul zeului. Scurgerea pentru tine vine din Re, pentru a-ţi înfrumu- 
seța [al tău... prin...]:.. Sufletul tău urcă la tărâmul divin prin trupul 
tău. Horus pentru tine, cel ce vine din ulei de smirnă, din Osiris...“ 
Apoi urmează ungerea corpului, al cărui rezultat este uniunea cu 
zeul Osiris (v. Fig. 13). Apoi, viscerele se pun în patru canope, astfel 
ca „unguentele mumiei (adică ale zeului)“ să pătrundă „în mădu- 
larele zeului”. Coloana vertebrală se umple cu ulei. lar textul conti- 
nuă: „Vorbește după aceste ungeri: O, Osiris NN, ia-ţi acest ulei... 
ia-ţi [acest] fluid al vieţii... la-ţi această [grăsime] a zeilor, scurgerea 
care a venit din Re; secreția care a venit din Schow (sau Schu, zeul 
aerului); sudoarea care a venit din Geb (zeul pământului); mădula- 
rele zeului, care au venit din Osiris.“ Mai departe se spune: „La tine, 
NN, vin aurul și argintul, lapislazuli și malachitul. La tine vin faianța 
(thn) pentru a-ţi limpezi fața și carneolul (hnm) pentru a-ţi întări 
mersul (shn)... La tine, NN, vine straiul din ochiul lui Horus, fru- 
moasa scurgere a lui Sobk... La tine vine veșmântul din templul lui 
Sobk (zeul crocodil Suchos, «domnul casei vieții»). Te conduce pe 
drumul în Nun (apa primordială) și-ţi împodobește mădularele cu 


1 Gunther Roeder, Urkunden zur Religion des alten Agypten, p. 297 și urm. 

Fig. 13: „Elaborarea“ corpului. Anubis, zeul egiptean al morții, cu cap de 
șacal, la îmbălsămarea cadavrului lui Osiris. În dreapta, Isis dând indicaţii. 


frumuseţea sa, ca să fii ca Re când urcă și coboară și să nu încetezi 
a fi în veșnicie.“ 

Mumia este, mai departe, așeazată pe spate și unghiile îi sunt 
aurite, iar degetele îi sunt învelite în bandaje de pânză. Toate ma- 
terialele folosite sunt asociate anumitor zei. La fel se va întâmpla 
cu tot corpul, iar, la final, capul este (din nou) uns. „Capul tău vine 
la tine, ca să nu fie departe de tine: el se apropie de tine și nu se 
desparte [de tine] în vecii vecilor.” Mâinile sunt astfel așezate încât 
pot „cuprinde“sau „prinde“ toţi zeii, picioarele în așa fel încât pot 
„merge“ din nou. „Straiele zeilor se duc în brațele tale“ și marile 
veșminte ale „zeiţelor, la mădularele tale, pentru ca braţele să-ţi fie 
tari și picioarele puternice”. 

Textul se încheie astfel: „La tine, Osiris NN, vine tămâia care a 
venit din Horus; smirna care a venit din Re; natronul care a venit din 
Nechbet; plantele anchjemi care au venit din Osiris; rășina care a 
venit din puternicul zeu; cauciucul care a venit din fericele Wennofre 
(Osiris). Ele se duc la picioarele tale și te adeveresc. Mergi pe un 
pământ de argint și pe o țărână de aur, vei fi înmormântat pe o 
coastă de malahit... Îţi vezi numele în toate ținuturile, sufletul în cer, 

trupul în Duat (lumea de jos), statuile în temple. Trăiești în veșnicie 
și ești de-a pururi tânăr. O, Osiris NN, fie ca numele tale să dureze și 
să fie minunate în templul lui Amon-Re, al regelui zeilor, al sacrei 
imagini, al conducătorului tuturor zeilor, în vecii vecilor. 

Acest text descrie modul în care, în ochii vechilor egipteni, mumia 
se transforma sau, mai precis spus, se transfigura, urmând procesul 
alchimic al deificării. Corpul mortului devine o multitudine de zei 
unificată de imaginea zeului soarelui, el însuși unitatea tuturor zeilor. 
Tradus în limbaj psihologic, toate acestea ne spun cum corpul mor- 
tului este transformat într-o imagine a inconștientului colectiv și a 
aspectului său unitar, Sinele. Cu acest corp transfigurat se unesc apoi, 
în concepţia egipteană, cele două aspecte, Ka (umbra, dublul) și Ba 
(individualitatea spirituală), într-o unitate indisolubilă. Învierea va fi 
astfel, un acord al Sinelui individual cu Sinele colectiv și, totodată, în 
acest întreg va fi înglobat și corpul după metamorfoza sa. 

Regăsim un alt exemplu al motivului arhetipal al elaborării cor- 
pului în seria de vise publicată de Edingeri: 


La fel ca în legendele evreilor lui Ginsberg?, unde Dumnezeu 
intra într-o comunicare personală cu diferiți indivizi, El părea să-mi 
fi dat și mie un test, antipatic în toate privințele, pentru care nu eram 
deloc potrivit, tehnic sau emoţional. Mai întâi, trebuia să caut și să 
găsesc un bărbat care mă aștepta” și amândoi trebuia să urmăm 
instrucţiunile întocmai. Rezultatul final trebuia să devină un simbol 
abstract, dincolo de înțelegerea noastră, cu conotaţii religioase, 
sfinte sau tabu. Sarcina presupunea scoaterea din încheieturi a mâi- 
nilor bărbatului, apoi așezarea și unirea lor pentru a realiza o formă 
hexagonală. Urma să fie îndepărtate două dreptunghiuri, câte unul 
dela fiecare mână, lăsând în urmă un fel de ferestre. Dreptunghiu- 
rile în sine erau, de asemenea, simboluri de mare valoare. Cele ce 
rezultau trebuiau să fie mumificate, uscate și înnegrite. Toate aceste 


' Edward Edinger, Ego and Archetype, p. 214 și urm. Ego și arhetip, p. 287. 
2 Pe care visătorul le răsfoise în ziua precedentă. 
3 Acel necunoscut celălalt! (sublinierea autoarei — n. red.). 

lucruri au luat mult timp, au fost extrem de delicate și dificile. EI le-a 
îndurat stoic, fiind destinul său, ca și al meu de altfel, iar rezultatul 
final, consideram noi, era ceea ce se ceruse. Privind simbolul care a 
rezultat din strădaniile noastre, am văzutcă avea oaură impenetra- 
bilă de mister, Eram amândoi extenuaţi de această grea încercare. 


Așa cum arată și Edward Edinger, în comentariul care evocă 
motivul alchimic al dezmembrării, mâinile reprezintă instrumentul 
voinţei și acţiunii noastre conștiente. Amputarea lor înseamnă impo- 
tențarea eului, după Jung, „o înfrângere a eului“. Forma care ia 
apoi naștere, un hexagon, este o imagine a Sinelui, probabil, și a unei 
măști primitive care reprezintă chipul lui Dumnezeu. Șase înseamnă, 
în general, în simbolismul numerelor, o uniune a contrariilor. 
Dar, din perspectiva noastră, aici este din nou subliniată importanța 
sacrificării omului fizic ca purtător al voinței eului, prin care el sau 
mâinile sale (activitatea sa) devin instumente ale Sinelui. Analogia 
cu procesul mumificării se exprimă aici fără îndoială. 

La fel și în acest vis, relatat lui Mark Pelgrin! de o femeie care 
urma să moară foarte curând: 


Am văzut foarte clar un număr de bărbați extrem de serioși care 
mă așteptau ca într-un ritual solemn, lângă un catafalc, pe o ve 
randă deschisă, de pe care aveam o vedere largă a curţii; părea ceva 
foarte important, demn. Erau îmbrăcați în haine de culori străluci- 
toare ca niște costume mătăsoase de jocheu. Toţi așteptau să înde- 
plinească o lucrare ce mă privea pe mine. Aveam impresia vagă a 
unui altar spre care eram dusă pentru a fi sacrificată zeilor, pentru 
a fi prelucrată de forțe interioare, pentru un fel de vindecare. 


O dată în plus, acest vis evocă o îndumnezeire a corpului așa 
cum am văzut-o codificată de vechiul ritual egiptean. El trimite la 
o transformare, o vindecare din interior care sublimează corpul și 
îi leagă părţile de diferite arhetipuri.. 


1 În M. Pelgrin, And a Time to Die, p. 109 (sublinierea autoarei — n. red.). 

Uneori cadavrul e înlocuit de un simbol animal, cum ar fi calul 
în putrefacție dintr-unul din visele discutate în primul capitolul al 
lucrării noastre sau calul magic din următor visul povestit lui Jung": 


Un cal fermecat a fost ucis în luptă, iar visătorul a trebuit să-i 
care viscerele mulți ani, până când, în final, calul a revenit la viaţă, 
și-a mâncat viscerele, iar visătorul a putut să-l încalece din nou. 


Jung îi răspunde visătorului care îi scrisese pe această temă: 
„Visul despre cal reprezintă întâlnirea cu sufletul animalic, de mult 
uitat. la naștere astfel o stare interioară bizară, o reflecţie inconști- 
entă care permite percepţia desfășurării naturale a spiritului în pro- 
priul său domeniu. Puteţi interpreta visul ca pe o succesiune de 
gânduri în inconștient sau ca anticipare a unei vieţi după moarte. “ 
Cu alte cuvinte, asta înseamnă că în cal (adică în sufletul animalic 
din corp) este ascunsă viața imaginilor și ideilor arhetipale spirituale 
și că prin victimă și prin sacrificiu (a se compara cu Mithra cărând 
taurul), acest aspect spiritual ascuns al sufletului corporal, adică al 
inconștientului colectiv, devine manifest; e o viață spirituală care. 
pare a continua mai departe, după moarte. 

Ideea că fiecare parte a corpului poate fi asociată cu anumiţi 
zei (arhetipuri) a fost extrem de înfloritoare în Orientul Îndepărtat. 
De pildă, concepţia chineză taoistă despre lume vede omul — la fel 
ca în astrologia vestică — precum un microcosmos ale cărui sub- 
diviziuni corespund exact „etajelor“ cerului și constelațiilor sale 
astrale.? Prin acest Tot circulă o subtilă energie vitală, psihofizică, 
denumită Ch'i.? Fiecare organ, ba chiar și cea mai mică parte 
a corpului are zeitatea sa, descrisă și ca „funcţionarul cel mai înalt“ 
sau „funcţia ” acestei părți. Când această zeitate părăsește organul 


1 C.G. Jung, Briefe, vol. 2, p. 367 și nota. (sublinierea autoarei — n. red.) 

2 Vezi Rolf Hofmann, Die wichtigsten K&rpergottheiten im Huang t'ung ching, 
Gâppinger Akad. Beitrăge, G&ppingen, 1971, p. 25, 27 și urm. Textul Huang tung 
ching trimite la reprezentări din epoca Han (vezi p. 22 și urm.). 

3 Vezi ibid, p. 26. 

aferent ei („pleacă“), acesta nu mai funcţionează și decade. De aceea, 
zeitățile corpului trebuie îngrijite prin meditaţie, regim și trebuie 
„Unite în corp“, pentru a obține o viață lungă sau chiar nemurirea.! 

Organele sunt, de asemenea, sălașul a ceea ce taoiștii numesc 
sentimente celeste, al sentimentelor determinate din cer, precum 
bunăvoința și nemulțumirea, doliul și bucuria?, exact așa cum în 
tradiția noastră se crede că anumite dispoziții fundamentale sunt 
determinate de pozițiile planetelor. În această ierarhie spirituală, 
inima este monarhul din care apar geniul și claritatea, plămânii sunt 
sediul ordinii și al funcţionării, ficatul e sediul strategiei și al plani- 
ficării, bila — al deciziei și judecății, intestinul gros — al învăţării 
pe drumul drept, al schimbării și al transformării, intestinul subțire — 
al înfloririi, rinichii — al puterii de acţiune etc. Aceste „sedii oficiale“ 
ale funcţiilor sunt pentru corp ceea ce constelaţiile: sunt pentru 
macrocosmos. 

Anumite animale simbolice trăiesc, conform aceleiași concepții, 
în fiecare organ: un tigru alb în plămân, o țestoasă și un șarpe în 
vezica biliară, un dragon în ficat, o pasăre phoenix în splină, o 
pasăre roșie în inimă și o căprioară albă cu două capete în ficat?. 

Taoistul poate percepe direct toate aceste fiinţe prin privirea 
interioară“. Pentru că zeitățile macrocosmice sunt adesea în pribe- 
gie și de aceea mai greu de găsit, este mai simplu să luăm legătura, 
prin meditație, cu zeitățile corpului mereu prezente și, în secret, 
identice cu cele cosmice. În acest fel, în ultimă instanță, vom putea 
afla semnificația universală a Tao. 

Medicina tibetană și tantrismul indian cunosc și ele reprezentări 
similare ale corpului. Întregul sistem yoga tantra indian se fundamen- 
tează pe ideea corpului ca imagine a cosmosului, împreună cu care 
formează o unitate spiritual-materială. Practicantul tantra realizează 


1 Pentru alchimia taoistă, vezi Lu K'uan Yi, Taoist Yoga. Alchemy and Immortality, 
New York, 1970. 

2 Hofmann, Die wichtigsten K&rpergottheiten im Huang t'ung ching, p. 29. 

3 Ibid, p. 39. | 

+ Ibid, p. 45. 

că el însuși este universul divin.! El posedă, în interiorul corpului 
material, un corp subtil, edificat din energia psihofizică omnipre- 
zentă, cantonată în anumite puncte nodale (chakre). În Păjă (act 
de venerație în orice ceremonie) precum și în ritualul tantric, cel ce 
oferă un sacrificiu se „onorează“ pe sine însuși acoperindu-și anu- 
mite părţi ale corpului cu ghirlande de flori, alifii, parfumuri. Prin 
aceasta, el își transformă complet natura în natură divină, fiecare 
parte a corpului primind un atribut divin, exact ca și în procesul 
egiptean de mumificare, cu diferenţa că transformarea i se întâmplă 
omului viu. Corpul subtil reprezintă în acest proces vehiculul invizi- 
bil al transformării. Yoghinii rămân pentru mult timp în preajma 
crematoriului, pentru a înfăptui propria „incinerare“ simbolică”, care 
constă în renunţarea la toate impulsurile provenind din eu.? Diferi- 
tele părţi ale corpului, în forma lor cosmică, devin tot atâtea zeități; 
reunite, formează întregul divin. | 

Yoghinul și practicantul tantrei, dar și fiecare hindus care „renunță“ 
la lume (sannyăsin) trece printr-o asemenea transformare: fiecare parte 
a corpului său se detașează, iar suflul vieţii se ridică odată cu focul 
sacrificiului. Abia după aceea iniţiatul va fi considerat mort. Ritualul 
sacrificiului a anticipat astfel moartea fizică. În contextul discuţiei noas- 
tre, important rămâne că fiecare parte a corpului este văzută ca po- 
sedând, la rândul său, un fel de „suflet“ propriu, o zeitate sau un 
animal simbolic. Din punct de vedere psihologic, ceea ce noi numim 
azi arhetipuri ale inconștientului colectiy apare proiectat, de tradițiile 
mistice, în diferitele părţi ale corpului. Probabil că procesul reprezintă 
mai mult decât o simplă proiecţie. De pildă, știm astăzi că visele cu 
șerpi sau insecte pot fi asociate și unor tulburări ale sistemului nervos 
simpatic. Din acest motiv, este, deci, foarte probabil ca anumite arhe- 
tipuri să fie în mod efectiv legate de funcţii sau zone ale corpului; avem 


1 Vezi Ajit Mookerjee, Tantra Asana, Viena, 1971, p. 5. 

2 Ibid, p. 42. 

3 Vezi ibid, p. 195. 

« J.F. Sprocktoff, „Der feindliche Tote“, în Leben und Tod in den Religionen, 
p. 271. 

aici un vast domeniu, aproape neexplorat, al psihologiei abisale'. Ne 
poate ajuta istoria care ne arată că, mereu și aproape în toate colțurile 
lumii, a existat o credinţă cu privire la atari corespondențe. 

Și în Vest găsim aceste concepții, chiar dacă mai puţin sistema- 
tizate decât în Orient, cu precădere în medicina influenţată de 
astrologie. În tradiţia astrologiei antice, și aici anumiţi zei astrali și 
semne zodiacale „stăpânesc” diferitele părți ale corpului: de exem- 
plu, Scorpionul este patronul organelor genitale, în timp ce Berbecul 
domină genunchii, Peștiilor le revin picioarele ș.a.m.d. Aceste con- 
cepții au fost reluate, fără foarte multe modificări, în Evul Mediu. 
Ca urmare a victoriei monoteismului creștin, dar și a celui islamic, 
ele au trecut în plac secundar, fără, totuși, a fi vreodată complet 
stârpite, ceea ce a și făcut posibilă importanta lor revigorare în timpul 
Renașterii. Paracelsus a fost, în acea vreme, reprezentantul și apă- 
rătorul lor cel mai fervent. Fidel tradiţiei, el va susţine că omul este 
un microcosmos cu un cer endosomatic, numit de el firmament, 
astrum sau Sydus.? Acest microcosmos este o parte sau un conținut 
al corpului vizibil și sursa oricărei iluminări interioare (lumen naturale).2 
În această viziune, Saturn influențează splina și terapia ei, Jupiter — 
ficatul, Soarele — inima și imaginaţia, Venus — rinichii, Marte — bila și 
forța formării individuale, Luna — creierul etc. Bolile revin, astfel, unor 
constelații astrale. În abdomen, în plus, se află și sub acțiunea directă 
a unui Archeus (sau Archasius), un fel de spirit creator-hrănitor. 

Pentru Paracelsus, „trupul astral“ din interiorul corpului, consti- 
tuie un tot numit „Adech“, adică „Marele Om Cosmic“ care locu- 
iește în fiecare individ.+ Paracelsus face trimitere, în mod semnificativ, 
și la procesul de mumificare al egiptenilor care, așa cum el spune, 
foloseau un agens (balsam) pentru a feri corpul muritor de descom- 


' Un început face Arnold Mindell, The Dreambod)y, Santa Monica, 1981. 

2 Vezi C.G. Jung, „Paracelsus als Arzt“, în GW 15, par. 22. În română: „Para- 
celsus ca medic“, în OC 15, trad. Gabriela Danţiș, Trei, București, 2007. 

3 Ibid, par. 29 (din: Labyrinthus Medicorum, ed. Heger, Cap. 2). 

+ Ibid, par. 39 și urm. Vezi și C.G. Jung, „Paracelsus als geistige Erscheinung”“, 
în GW 13, par. 168. 

punere și un procedeu, numit Cheyri, care conferea corpului viață 
lungă.! Toate sunt procedee prin care „omul spiritual interior“ sau 
„imago Dei“ din om se recreează și se înnoiește, partea omului 
netrecătoare și care durează dincolo de moarte. Așa cum subliniază 
Jung, alchimia permitea eliberarea în om a unei dimensiuni a naturii 
pe care creștinismul tinde să o izoleze sau o respinge. 

Printre mărturiile celor ce se pregăteau de înfruntarea morții, am 
găsit două cazuri în care se face aluzie la ceva care ar putea avea 
legătură cu concepțiile alchimice și astrologice amintite. Despre pri- 
mul am aflat de la cunoscutul medic și parapsiholog sir Auckland 
Geddee, care își relatează propria experiență:: 


Sâmbătă, 9 noiembrie, cu un minut înainte de miezul nopții, am 
început să mă simt foarte rău, iar la ora două sufeream de o gastro- 
enterită acută (0 inflamație a tractului gastrointestinal). Până la ora 
opt am avut toate simptomele unei otrăviri acute: pulsul.și respirația 
erau greu de măsurat. Am vrut să sun după ajutor, dar am constatat 
că nu eram în stare și am renunțat resemnat la orice încercare, Îmi 
era clar că sunt foarte bolnav și mi-am recapitulat pe scurt situația 
financiară. Nu mi se părea, în niciun caz, că mi-ar fi tulburată con- 
știința. Dar dintr-odată am remarcat cum conștiința mea se despăr- 
țea de o altă conștiință aflată, de asemenea, în mine. Pentru o mai 
bună descriere, să le numim conștiința A și conștiința B. În tot ceea 
ce a urmat, eul meu era legat de conștiința A Am remarcat că 
personalitatea B aparținea corpului meu. Pe măsură ce starea mea 
fizică se înrăutăţea și inima mea abia mai bătea, am realizat cum 
conștiința B, care aparținea corpului, a început să dea semne de 
compunere, anume că se construia din senzațiile corporale ale ca- 
pului, inimii și viscerelor. Aceste componente deveneau independente 
și conștiința B începu să se dezintegreze, în vreme ce conștiința A, 
care eram acum eu însumi, părea să se afle complet în afara corpu- 
lui meu, pe care îl puteam vedea. Treptat mi-am dat seama că nu 


1 Ibid, GW 13, par. 171. 
2 Citat după Johann Christoph Hampe, Sterben ist doch anders, p. 101 și urm. 

vedeam doar corpul și patul în care eram întins, ci tot ce se afla în 
casă și grădină și apoi, am observat că nu vedeam doar lucrurile de 
acasă, ci puteam vedea Londra și Scoția și mi-am îndreptat atenţia 
într-acolo. De la o sursă pe care nu o cunoșteam și pe care am nu- 
mit-o mentorul meu, am aflat că eram complet liber într-o dimensi- 
une temporală a spațiului, în care „acum” era într-o anume măsură 
un echivalent al lui „aici” din spațiul tridimensional obișnuit, al vieţii 
de zi cu zi. Am văzut apoi cum au chemat medicul care a făcut o 
injecție cu camfor corpului meu lipsit de viaţă... și am fost tras îna- 
poi... M-am întors, fără tragere de inimă, înapoi, în corpul meu. 


Cea de-a două mărturie provine de la o femeie salvată de medici 
dintr-o comă diabetică!: 


Vedeam cum eram transportată în mici bucăţi. Toate părțile 
aveau culori diferite. Totul era despărţit de trunchiul corpului meu: 
acolo ficatul. .., acolo inima..., plămânii... Toate formează un joc de 
culori, adânc și frumos. Vedeam cum eram dusă în regatul luminii... 
(Când a trebuit să se întoarcă, organele s-au reintegrat din nou.) 


În timp ce Geddee nu mai urmărește dezintegrarea conștiinței B, 
această femeie este interesată de organele ei în dezmembrare. Ea 
subliniază, în special, culorile acestora, prin „frumosul joc de culori“ 
Care, în general, nu este asociat corpului, ci, mai degrabă, experienţei 
vieții de apoi. 

Dacă încercăm să privim aceste experiențe moderne în contextul 
ritualului egiptean al morților, am putea formula următoarele ipo- 
teze: organele corpului sunt asociate, în procesul mumificării, unor 
zei speciali, ceea ce ar însemna din punct de vedere psihologic, că 
ele corespund unor arhetipuri diferite ale inconștientului colectiv. 
Acestea par a fi totodată proiectate și înglobate în corp, ca și când 
ar fi încorporate. Conștiința corpului (conștiința B a lui Geddee) pare 
a se dezintegra în apropierea morții, la fel cum, în ritualul 


' Ibid, p. 109. 

mumificării, mortul se dizolvă în apele primordiale ale Nunului. Dar 
în ritualul morților, se.mai face un pas în plus: trupul deificat (trans- 
figurat) este recompus într-o nouă unitate, fiind în acest mod reuni- 
ficat cu zeul soarelui, Re, și cu alte părți ale sufletului. Conștiința A 
a lui Geddee ar corespunde mentorului egiptean, spirit formator și 
voce instructivă a sufletului Ba, care apare, de pildă, în celebrul text 
egiptean, Dialog al unui dezamăgit al vieţii cu sufletul său, Ba. 
Cred că Hampe nu are neapărat dreptate atunci când presupune 
cu privire la conștiința B că s-ar dezintegra definitiv. Mai degrabă, 
pare să aibă loc o dizolvare trecătoare, în scopul unei transformări. 
Totuși, și aceasta pare să depinde cumva de un efort uman, un opus 
al omului. Hampe evocă, de fapt, o altă experienţă în apropierea 
morții care pentru mine este destul de enigmatică. Ea aparține unui 
pacient aflat într-o clinică de boli infecțioase Ostersund, în Suedia: 


Am fost într-o cu totul altă lume... Eram într-un loc înălțat?. În 
jurul meu era întuneric, dar, cu toate acestea, mă simţeam confor- 
tabil și reușeam să mă orientez foarte bine. Când m-am uitat în jur, 
am observat că în faţa mea, în întuneric, se ridica un zid înalt. Pe 
această parte a zidului era o scară abruptă. Era aproape lipită de zid 
și ducea spre locuri din ce în ce mai luminoase, mai departe de unde 
mă aflam eu, sus, spre partea dreaptă. Apoi, scara dispărea într-o 
lumină puternică și clară. De la locul meu, puteam vedea nu departe 
de mine, un omuleț cafeniu, zbârcit și fragil. Voia să se cațăre pe 
scară, la lumină. Însă părea că nici nu se mișcă. Ducea o greutate în 
spate, așa cum am constatat uitându-mă mai bine. Arăta ca un sac 
și, evident, era atât de greu, încât omulețului îi tremurau picioarele. 
Îmi spusesem imediat că trebuie să am grijă de bietul nenorocit, 
fiindcă mă simţeam legat de el și responsabil pentru el. În același 
timp, vedeam că de aici, de sus, nu puteam face mare lucru. 

Nu reușise să străbată prea mult din drumul său întunecat spre 
lumină. În jurul său era totul negru. Drumul părea să fie din praf 


' Ibid, p. 72 — 75. 
2 Adică un nivel superior! 

moale de cărbune. Abia mai departe, în sus, era mai luminos. 
Mi-era milă de omuleț... 

Deși eram singur cu această biată ființă, simțeam, totuși, și O 
altă prezență: era o voce în mine care avea un răspuns clar și ime- 
diat pentru tot ceea ce gândeam. Cum ieșim: de aici? Vocea îmi 
răspunse din apropiere: Ai vrut mereu să trăiești lucruri mari și să 
faci lucruri mari: aici ai ocazia! Dar nu reușesc, am răspuns. Vocea 
spuse: Poţi să-ți părăsești corpul care e acolo jos, drumul spre 
înălțimi ţi-e deschis! — Dar nu e nedrept să părăsesc bietul corp 
chinuit, aici, la mijlocul drumului spre lumină? — Trebuie să-l ajuţi 
prin voință! — E o ofertă tentantă, să-mi părăsesc corpul, am spus, 
dar m-am decis să lupt... 

Lupt îndelung cu mine. Apoi, mă uit din nou la omuleț. Între 
timp, înaintase puțin. Însă, observându-l mai bine, remarc că nu se 
mai mișca. Am descoperit apoi că crescuse. Și sacul părea mai mic 
și mai ușor. Omuleţul avea acum picioarele drepte, genunchii nu-i 
mai erau îndoiţi. Îmi părea bine că nu părăsisem această ființă și 
m-am adresat din nou „prietenului“ meu. Credcă o să reușim, m-ai 
întărit prin prezența ta. Vocea răspunse: Vezi, dorința de luptă 
cinstită, dreaptă, conduce mereu la ţel. 

Răspunsul era vag, dar am simţit imediat căldură și recunoștință 
crescând în mine. Îmi întâlnisem „Prietenul“. El îmi dăruise speranță. 
Nu-l voi mai uita nicicând. Mă simțeam nedespărţit de el, îmi era 
alături, vorbea din mine. Vedeam că ființa de la picioarele mele nu 
mai căra acum nicio povară. Și m-am regăsit atunci în propriul corp, 
aici, în clinică. Mi se părea ridicol și deplorabil.... 


Hampe interpretează această experienţă ca fiind, în primul rând, 
un efort al pacientului de a colabora la însănătoșirea propriului 
corp, în timpul transfuziei de sânge pe care o primea. Omuleţul 
cafeniu este astfel văzut drept corpul bolnav, iar sarcina o parte a 
trecutului care trebuia învinsă. Cred că, în mare parte, această 
interpretare corespunde adevărului, dar că viziunea trimite la ceva 
și mai precis. Mai degrabă, aș zice că nu omuleţul, ci sarcina și 
„praful de cărbune“ sunt corpul propriu-zis, în sine constituit în 

cea mai mare parte din carbon. Omuleţul ar reprezenta nu atât 
corpul, cât „spiritul vieţii” care îl însuflețește. Întreaga experiență, 
respectiv micul om, trimite, analogic, la tradiția alchimică și, mai 
presus, la viziunile alchimistului Zosima. Acolo, figura centrală a 
procesului de transformare este un homunculus (anthroparion)!. 
Zosima vede, într-un vis, un preot stând în fața unui altar în formă 
de cupă la care se ajungea după ce urca cincisprezece trepte. Pre- 
otul stă în picioare și spune despre sine însuși că ar fi lon, preotul 
celor mai profunde și ascunse obiecte sacre și că se supunea unui 
chin insuportabil. Spune și că un bărbat care trecuse în grabă pe 
acolo, dimineața devreme, îl ciopârţise, îl scalpase și apoi îl arsese 
în foc, „conform artei“, „până în clipa în care am înţeles cum 
corpul meu se transformase și devenise spirit (pneuma)”. Acolo 
sus preotul își vomita propria carne și spunea că vedea „cum se 
transforma într-un homunculus schilodit, un fel de inversul meu pre- 
cis“. Cu proprii dinţi preotul se sfârteca și se devora pe sine însuși. 
Zosima se gândește după această viziune cum ar putea-o acorda la 
țelul alchimiei, „compunerea apelor“. Astfel, adoarme și visează din 
nou altarul în formă de cupă, în care erau acum fierţi o grămadă de 
oameni, toţi aflați în chinuri. Un homunculus care este și bărbier, îl 
lămurește că aceasta este transformarea „locului exerciţiului“ (as- 
kese6s) a așa-numitei îmbălsămări (taricheia). „Fiindcă oamenii care 
doresc să deţină arta, merg acolo înăuntru și devin spirite (pneu- 
mata), evadând din corp!“ Homunculus-ul este denumit, mai târziu, 
și plumb, iar preotul ca sacrificiu și sacrificat se transformă treptat, 
pe parcursul următoarelor viziuni, dintr-un bărbat de bronz, într-unul 
de argint și, în final, într-unul de aur și, în final, va ședea într-un 
templu rotund, construit din piatră albă. Din interiorul templului se 
revarsă un izvor cu cea mai pură apă și iradiază o lumină solară. 

În această viziune a lui Zosima, homunculus-ul apare ca spirit des- 
chizător de drum (spiritus rector) al unui proces de transformare a 
omului, denumit si mumificare (taricheia). Această transformare este 


' Preiau traducerea textului, la care am participat, și interpretarea din C.G. Jung, 
„Die Visionen des Zosimos”, în GW 13, par. 85 și urm. 


VISELE ȘI MOARTEA 


o spiritualizare a corpului și — așa cum știm din izvoare egiptene — 
o consacrare. Textul lui Zosima indică, însă, repetat, că spiritul gardian 
al îmbălsămării este același cu cele care se transformă. El este materie 
corporală și, în același timp, ceea ce sublimează înspirit, o chintesență 
a corpului material. | 

Paracelsus va spune că producerea sau eliberarea unei asemenea 
chintesenţe a corpului a rămas, secole de-a rândul, principalul obiect 
al eforturilor alchimiștilor. El ne asigură că": Acesta este spiritul ade- 
vărului, pe care lumea nu-l poate pricepe niciodată fără intervenţia 
Sfântului Spirit sau fără învățătura celor care îl cunosc...“ El este 
sufletul lumii care pune în mișcare și menţine toate lucrurile. În 
forma terestră, adică în tenebrele saturniene ale începutului, el este 
impur — praful de cărbune în care avansează cu greu micul om! În 
timpul ascensiunii sale (vezi și scara din viziunea de mai sus) printr-o 
formă lichidă, aeriană și de foc, spiritul se purifică progresiv. În cea 
de-a cincea ființă apare, în sfârșit, în „corp transfigurat”. Acest spirit, 
spune Paracelsus, este secretul „care a fost ascuns dintotdeauna“. 

În textul lui Zosima, acest spirit poartă numele lon, preotul celor 
mai profunde sanctuare si obiecte interioare. C.G. Jung asociază 
numele lon (ger. J5n) cu Junan, fiul lui Mercur din tradiţia sabeică, 
întemeietor al artei alchimice?. Este posibil ca numele să facă tri- 
mitere și la cuvântul Joun-mutef, la sărbătoarea lui Sed, numele 
preotului careîl transforma pe rege în Osiris, adică înfăptuia moar- 
tea sa simbolică și reînnoirea sa. Cuvântul Joun înseamnă „piele, 
blană”, iar mutef „mama sa”, ceea ce ar, face trimitere, în opinia 
lui A. Moret, la simbolismul renașterii.? În mormântul lui Seth, fiul 
regelui (reprezentându-l pe Horus) este figurat ca preot Joun-mutef. 
Sărbătoarea lui Sed servește reînnoirii regelui, un simbolism care în 
întreaga tradiție alchimică este legat de fabricarea pietrei. 


' Apokalypsis Hermetis în Epistolarum medicinalium, Conradi Gessneri, Lib. 1, 
p. 2, atribuită de Huser lui Paracelsus. Vezi și C.G. Jung, „Paracelsus als geistige 
Erscheinung“, în GW 13, par. 166. 
2 C.G. Jung, „Die Visionen des Zosimos“, în GW 13, par. 86 și urm. 
“3 Alexandre Moret, Mysteres &gyptiens, p. 75. 

În lumina unei asemenea amplificări istorice, omuleţul, „bietul 
nenorocit“ din viziunea pacientului suedez, citată de Hampe, ar fi 
chiar spiritus rector al unui proces de spiritualizare sau al unei 
„Sublimări“ a materiei corporale în scopul fabricării pietrei filoso- 
fale, depășind, în acest mod, cu mult scopul vindecării fizice. Vocea 
din viziune îi spune de fapt bolnavului: „Ai vrut să trăiești lucruri 
mari și să faci lucruri mari“ sau, cum am spune acum, să privească 
transformarea alchimică. Pe de altă parte, cum Marea Operă a 
alchimiei este necunoscută doctrinei creștine, nu este de mirare că 
omul modern care trăiește o astfel de viziune ezită să i se dedice. 

Vocea „prietenului“ din viziune lasă pacientului libertatea de a 
alege dacă să plece în lumină și moarte sau să participe la eforturile 
omuleţului. În schimb, îl laudă când se decide pentru ultima variantă. 
Asta amintește de comportamentul la fel de enigmatic al lui Ba 
(partea nemuritoare a sufletului) al acelui egiptean dezgustat de 
viață, în convorbirea cu sine însuși, despre continuarea vieții sau 
sinucidere. După ce Ba dezaprobă poziția emoțională, lipsită de răb- 
dare și deznădăjduită a dezgustatului, făcând uz de multe parabole 
și pilde, nu încheie cu sfatul de a renunţa la sinucidere, ci spune doar 
atât': „Acum lasă în pace jeluirea, tu, cel ce faci parte din mine, 
fratele meu! Poţi rămâne (în continuare) la gândul sinuciderii sau 
poţi să te lipești (din nou) de viață?, așa cum spune: doresc să rămân 
aici, dacă ai respins vestul sau doresc, de asemenea, să ajungi în vest 
și trupul tău să tânjească pământul, iar eu să mă așez, după ce tu ai 
murit; în orice caz, vom avea aceeași patrie.“ Așa cum dezvoltă ideea 
Helmuth Jacobsohn:, această „patrie“ pe care o caută cel dezgustat 
de viață este a-fi-una cu Ba, „împreunarea în totalitatea umană... 


1 Vezi Helmuth Jacobsohn, „Das Gesprăch eines Lebensmiiden mit seinem Ba“, 
în Zeitlose Dokumente der Seele, Zurich, 1952, p. 39. (Gesammaelte Schriften, p. 41), 
precum și Barbara Hannah, Active Imagination, Santa Monica, 1981, p. 83 și urm. 
(germ. p. 87 și urm.). 

2 Adică să mori în mâhnire — sau să te lipești, să te agăţi (d mj hr) de viaţă; 
vezi Jacobsohn. 

3 Ibid, p. 41 și urm. (Gesammelten Schriften, p. 43 și urm.) 

Astfel, întrebarea suicidului rămâne fără obiect pentru cel dezgustat 
de viaţă, iar în locul ei apare adevărata esenţă, cea spre care Ba l-a 
condus încet, cu precauţie, dar ţintit: a fi una cu Ba, o stare nou 
câștigată prin autocunoaștere, refacerea totalității umane tulbu- 
rate, care este acum trăită ca rod al unei transformări.“ Și pacien- 
tul care a trăit viziunea cu omulețul, menţionată de Hampe, ne 
spune ceva asemănător: „Îmi întâlnisem prietenul. El îmi dăruise 
speranţă. Nu-l voi mai uita nicicând. Mă simțeam nedespărțit de el, 
îmi era alături, vorbea din mine... “! 

Din perspectivă psihologică, ar însemna că pentru Sine (totalita- 
tea umană supraordonată Eului), pentru omul interior divin, între- 
barea vieții sau a morţii devine, în mod straniu, indiferentă. Ceea 
ce este important este marea lucrare, înfăptuirea totalităţii interi- 
oare, care are loc când ne unim cu el. Dezintegrarea. conștiinței B 
în diferitele componente organice interne, constatată de Geddee, 
ar fi, în această lumină, doar prima dezmembrare sau separatio 
elementorum a operei alchimice; o dezmembrare care la prima ve- 
dere se petrece cu corpul, dar care, de fapt, se înfăptuiește cu „omul 
interior” proiectat în corp și căreia îi urmează o recompunere într-un 
corp nemuritor. Acest proces simbolic a fost aplicat concret de egip- 
teni pe cadavrul mumificat, sub forma ritualului îmbălsămării. Ace- 
lași lucru ni-l spune și textul citat, atribuit lui Zosima, referitor la 
homunculus. În acest opus sau proces, o parte a energiei psihice ar 
fi extrasă din corpul material brut și recompusă într-un nou corp 
ușor ca un suflu (pneumatic). 

Aici se află principiul tradiției alchimice. Printre viziunile în 
preajma morţii comunicate de Hampe și Moody, nu există, cu ex- 
cepția viziunii prezentate a micului om, niciun alt indiciu asupra 
acestei etape a procesului; poate pentru că, atunci când se atinge 
acest stadiu, reîntoarcerea în corp nu mai este, de cele mai multe 
ori, posibilă. Așa cum vom vedea mai târziu, piatra „imponderabilă“ 
sau „invulnerabilă la foc“, pe care deja am întâlnit-o în unele viziuni, 
poate fi o aluzie indirectă la procesul de sublimare a corpului. 


1 Johann Christoph Hampe, Sterben ist doch anders, p. 74. 

Comparând experienţele în apropierea morţii consemnate de 
Moody, Osis, Hampe și Sabom, remarcăm că sintagme precum eu 
și conștiința eului sunt adesea, în mod straniu, „mobile“. În multe 
cazuri, supravieţuitorul relatează întreaga trăire la persoana întăi, 
acest eu părând a fi același cu eul din viața sa de zi cu zi. Însă eul 
cotidian stă apoi față în faţă cu o „voce“ sau cu „prietenul interior” 
care, în sensul psihologiei jungiene, poate fi interpretat ca o perso- 
nificare a Sinelui. 

În anumite relatări, eul cotidian pare a se contopi parțial cu 
acest Sine personificat. Moody citează cazul unui bărbat aflat în 
comă adâncă (în urma unui emfizem pulmonar) care a întâlnit 
„fiinţa de lumină”": 


Era ceva ca o sferă în lumină, ca un glob luminos, nu foarte 
mare, ci, aș spune, cu un diametru de 30 până la 40 cm. “ Relatarea 
continuă cu gestul de-i întinde mâna și a-l invita să i se alăture, 


' Raymond Moody, Leben nach dem Tod, p. 112. 


152 | VISELE ȘI MOARTEA 


astfel că el însuși plutea acum în ascensiune și se mișca împreună 
cu ființa de lumină, în camera de spital. „În momentul în care m-am 
alăturat ei, luând forma unui spirit, am trecut cumva amândoi unul 
în celălalt. Eram încă, totuși, ființe separate. Însă ea avea putere 
asupra a tot ceea ce se întâmpla, în măsura în care ceea ce se în- 
tâmpla mă privea pe mine, 


Aici se descrie o legătură intimă între Eu și Sine, fără a fi o deplină 
contopire a acestora. 

Îritr-o altă relatare, eul cotidian apare atât de transformat, încât 
este mult mai asemănător Sinelui': „Noul meu eu nu mai era cel 
familiar, ci, mai degrabă, un sublimat al său. Chiar dacă îmi era 
oarecum cunoscut, drept ceva pe care îl știam dintotdeauna, adânc 
îngropat sub o suprastructură de spaime, speranţe, dorințe și pofte. 
Acest eu nu mai avea nimic de-a face cu egoul nostru de aici. Era 
un spirit definitiv, imuabil, indivizibil, invincibil. Chiar dacă absolut 
unic, individualizat ca o amprentă, era, în același timp, parte dintr-o 
totalitate nesfârșită, perfect ordonată...“ 

Regăsim aici cele două aspecte, Eu și Sine, aproape complet 
contopite. Însă, persistă senzația că eu-ul, deși este parte a unei 
Totalități mai mari, nu este, totuși, identic cu Totalitatea. Jung în- 
suși, trecând într-un moment al vieţii pe lângă moarte, a resimţit o 
transformare similară a eului cotidian pe care o descrie în Amintirile 
sale: 2: „Am avut senzaţia că tot ce existase până atunci se înde- 
părta de mine. Tot ce credeam, ce doream sau gândeam, întreaga 
fantasmagorie a existenței pământești s-au detașat de mine sau 
mi-au fost răpite — un proces extrem de dureros. Dar ceva a rămas; 
căci era de parcă aș fi avut lângă mine tot ce trăisem sau făcusem 
vreodată, tot ce se întâmplase în jurul meu. Aș putea spune chiar 
că erau lângă mine și că eu eram ele. Eram alcătuit, ca să zic așa, 
din ele. Eram compus din istoria mea și aveam simțământul cert: 


1 Johann Christoph Hampe, Sterben ist doch anders, p. 92. 
2 Erinnerungen, Trăume, Gedanken, p. 294. În română: Amintiri, vise, reflecţii, 
p. 334-335. 

asta e ceea ce sunt; sunt acest mănunchi constituit din ceea ce s-a 
săvârșit și ceea ce a fost. Acest incident mi-a creat senzația unei 
sărăcii extreme, dar, totodată, a unei satisfacţii extreme. Nu mai 
voiam, nu mai doream nimic, ci existam, ca să zic așa, obiectiv: 
eram ceea ce trăisem. La început a predominat sentimentul de a fi 
fost distrus, de a fi fost deposedat, dar deodată și acesta a dispărut. 
Totul părea de domeniul trecutului, rămăsese doar un fait accompli, 
fără vreo legătură cu ceea ce a fost înainte. Nu mai aveam regretul 
că ceva fusese îndepărtat sau luat. Din contră: aveam tot ce eram 
și nu aveam altceva decât asta.“ i 

Eul transformat al lui Jung, devenit aici eul „obiectiv“, care „avea 
tot ce era“, amintește de ideea lui Simon Magul potrivit căreia „fruc- 
tul“ pomului vieții supraviețuiește distrugerii acestuia. Acest eu nou 
pare a fi un fel de „chintesenţă trăită“ care înseamnă, totodată, o 
desăvârșire. Budismul ne învaţă, de asemenea, că experienţele și 
faptele noastre sunt transformate într-un „grăunte “ — „rodul fapte- 
lor noastre“. Grăuntele se menține pe sine într-o dimensiune tran- 
scendentă, într-un dincolo.! Revenind la concepţia gnosticului Simon 
Magul aflăm că fructul copacului cosmic, care dăinuie dincolo de 
moarte, este chipul lui Dumnezeu în sufletul omului sau, în limbaj 
jungian, Sinele. Și în religia persană, dublul nemuritor d omului este 
descris tot ca „fruct“ al credinţei sale trăite. 

Motivul „fructului“ apare și'în visele noastre moderne, ca, de 
exemplu, în visul citat de psihoterapeuta Liliane Frey?. Acesta este 
visul unui muribund de 80 de ani care se îndoia de posibilitatea 
continuării vieţii după moarte. Cu puţin timp înainte de a muri, el 
a visat că: 


Un prun bătrân și bolnav are pe o ramură, cu totul pe neaștep- 
tate, multe fructe. Mai mult, în vârful unei crengi sunt două fructe 
aurii. Plin de bucurie, arăt această minune fiicei și fiului meu. 


1 Vezi G. A. Gastell, Dictionary of Scriptures and Myths, New York, 1960, p. 93, 
citat după Frazier Millie Kelly, Dreams and Preparation for Death, p. 157. 
2 Marie-Louise von Franz, Aniela Jaffe, Liliane Frey, Im Umkreis des Todes, p. 34. 

În tradiţia alchimică, piatra este deseori descrisă ca fruct al po- 
mului soarelui și lunii, o transfigurare finală a vieţii trăite, reprezen- 
tate prin pom. „Fruct” sau „rezultatul final“ pare să aibă putere 
de a acţiona chiar și după moarte, în interiorul inconştientului co- 
lectiv. Rămăne semnificativ visul dinainte de sfârșit al unui bărbat 
care, de-a lungul vieţii, avusese probleme profesionale, fapt ce i-a 
produs multă durere sufletească: *: 


O voce îmi spune într-o limbă orientală: „Lucrarea ta și suferința 
pe care ai suportat-o conștient au mântuit o sută de generaţii îna- 
intea ta și vor acționa iluminator asupra a o sută de generaţii 
după tine.“ 


Acest vis pare a răspunde unei întrebări pe care și-o pune orice 
om cugetător: de ce uneori oameni deosebit de valoroși, oameni 
„importanţi“ nu găsesc recunoaștere publică și trebuie să ducă o 
viață neînsemnată, uneori plină de suferință, în vreme ce alții, lipsiți 
de inimă sau niște capete seci, sunt ridicaţi în slăvi de toată lumea? 
Acest vis ne spune că există o compensare nevăzută: suferința și 
străduinţa trăite conștient par a-și arăta roadele abia în lumea de 
dincolo; de altminteri, la fel subliniază și învățătura creștină. Doar că 
aici, imaginea nu este cea a „răsplății” sau a „pedepsei“, ci una mult 
mai obiectivă — suferința trăită conștient este ceva care, pe nevăzute, 
acționează mântuitor asupra omenirii trecute și viitoare, din lumea 
de dincolo (din inconştientul colectiv). Să știm asta este, fără îndoială, 
cea mai mare răsplată pe care o poate aștepta un om de la viață. 

Edward Edinger relatează, în același sens, visul emoționant al 
unui muribund:: 


Mi-a fost dată o sarcină care aproape că mă depășea. Un 
buștean dintr-un lemn greu și dur stă ascuns în pădure. Eu trebuie 


1 Ibid. 
2 Edward Edinger, Ego and Archetype (Cap. Metaphysical Dreams), p. 218 și urm. 
În română: Edward Edinger, Ego și arhetip, (Cap. Metafizica și inconştientul), p. 292. 

să-l descopăr, să tai sau să cioplesc din el o bucată circulară și apoi 
să sculptez în această bucată un model. Rezultatul trebuie păstrat 
cu orice preț, fiindcă reprezintă ceva ce nu se va mai repeta și care 
este în pericol de a fi pierdut. În același timp, trebuie realizată o 
înregistrare audio a acestui rezultat, care să descrie în detaliu ceea 
ce este, ce reprezintă, sensul său întreg. La sfârșit, obiectul în sine 
și caseta audio urmează să fie date bibliotecii publice. Cineva 
spune că doar biblioteca va ști cum să împiedice deteriorarea 
casetei audio în cinci ani. 


Așa cum interpretează Edinger, acest obiect este o chintesență 
unică în felul său — scopul și împlinirea existenţei fizice. Ea va fi 
păstrată ca mijloc de dezvoltare, într-o bibliotecă colectivă sau trans- 
personală, ca un fel de „tezaur al spiritului“. Mie mi se pare uimi- 
toare asemănarea cu „hambarul celest“ din concepţia lui Simon 
Magul, un loc în care va fi păstrat „fructul“ existențelor umane. 

„Fructul“ din viața de apoi este adesea descris ca piatră, fruct 
de aur, corp de diamant, deci drept ceva static, încheiat, spre 
deosebire de eul care trăiește în temporalitate și se experimen- 
tează pe sine mai degrabă ca o „curgere“ de reprezentări. Potrivit 
lui Jung, ceea ce pare a fi omis în moarte din eul cotidian este 
speranța, dorința, pofta, frica, adică raportarea afectivă și emoţi- 
onală la viitor, iar ceea ce rămâne este tot ceea ce a fost și este. 
Aceste dorinţe, spaime, pofte își au, desigur, originea mai ales în 
ceea ce Geddee numește conștiința B, intim legată, se pare, de 
sfera somatică. 

Relaţia „eului transfigurat“ cu Sinele (ființa de lumină) este 
descrisă într-un un alt caz citat de Moody, astfel: 


Când s-a petrecut infarctul... mi se părea că parcă aș fi o minge 
rotundă sau poate o mică bilă — o alică — în interiorul acestei mingi. 
Dar nu pot descrie precis. 


' Raymond Moody, Leben nach dem Tod, p. 56. 

Imaginea este remarcabilă pentru că pare a descrie „corecta“ 
relație dintre Eu și Sine, anume, ca parte din totalitate și, totodată, 
una cu totalitatea. Psihologia jungiană a abisurilor încearcă să sta- 
bilească, în cazul fiecărui persoane analizate, legătura dintre Eu și 
Sine.! Ştim că dacă Eul se identifică cu Sinele, trăiește o inflaţie, dacă 
se îndepărtează prea mult de Sine, el se scufundă în „dorinţe, 
spaime și pofte“ și se pierde în lume. Exemplele citate mai sus ilus- 
trează relația nesimetrică, paradoxală, dintre Eul „transfigurat“ și 
Sine: uneori descris ca identic cu Sinele, alteori, din nou separat 
de Sine sau unit cu acesta, ca o sferă mai mică într-una mai mare. 
Atâta timp cât eul cotidian nu a fost „transfigurat“, el se percepe 
ca pronunțat separat de Sine. În cursul desăvârșirii sale, eul devine, 
în mare măsură, identic cu Sinele. Totuși, eul rămâne indispensabil 
perceperii Sinelui și nu poate să-și înceteze existența. Eul, spune 
Jung?, „este o parte esenţială a Sinelui, care, pars pro toto, poate 
fi luat drept acesta, dacă avem în vedere importanţa conștiinței. 
Când însă, dimpotrivă, dorim să accentuăm totalitatea psihică, ne 
vom servi mai degrabă de termenul de Sine”. În viziunea mai sus 
menţionată, relaţia dintre Eu și Sine, ca sferă mai mică într-una mai 
mare, este foarte frumos reprezentată. * 

Ceva pare, însă, să 'se și piardă în moarte: odată cu suprimarea 
afectelor, a poftelor și a emoțiilor, dispare mult din ceea ce numim 
„Căldură umană “. Acest lucru se poate observa uneori la muribunzi, 
ale căror reacţii sunt, în mod straniu, „îndepărtate“ și „detașate“, ca 
și când relaţiile umane n-ar mai valora nimic.* Așadar, ceea ce pare a 
se suprima în „transfigurare“ este „dorința, spaima și pofta“ eului. 
Acest aspect mi-a devenit clar printr-o experiență proprie, un vis avut 
la circa trei săptămâni după moartea tatălui meu. Tata a murit subit, 


1 C.G. Jung, „Mysterium Coniunctionis”, în GW 147|, Cap. Sol, par. 129. În 
română: C.G. Jung, „Mysterium Coniunctionis”, în OC 1441, Cap. Sol, par. 129. 

2 Ibid. 

3 Vezi și C.G. Jung, Erinnerungen, Trăume, Gedanken, p. 324. În română: 
Amintiri, vise, reflecţii, p. 366. 

când eu lipseam de acasă, iar pe mine mă preocupa, în mod firesc, 
problema despărțirii. Am visat atunci: 


Era ora zece seara, iar afară, un întuneric deplin. A sunat la ușă 
și cumva am știut imediat: e tatăl meu. Am mers să deschid, iar el 
stătea acolo cu un mic geamantan de mână. Mi-am amintit (în vis) 
ce se spunea — că cei ce mor subit nu știu uneori că sunt morți și că 
trebuie să li se amintească acest lucru. Însă înainte de a putea face 
asta, tatăl meu a spus: „Da, bineînţeles, știu că sunt mort, dar am 
voie să vă vizitez, nu?” Eu: „Da, sigur, vino înăuntru. ” Apoi l-am 
întrebat ce înseamnă să fii fericit acum. El răspunse: „Trebuie mai 
întâi să încerc să-mi amintesc ce numiţi voi, viii, fericit — da — în limba 
voastră sunt fericit, da.” — Eu: „Unde ești acum?” — EI: „În Viena, 
studiez la Academia de Muzică.“ Apoi trecu pe lângă mire, intră și 
urcă scara. Am vrut să-l conduc în fostul său dormitor, dar el dădu 
din cap și mai urcă o treaptă spre camera de oaspeţi, spunând: „Sunt 
doar în vizită acum.“ Odată ajuns, lăsă geamantanul jos și spuse: 
„Nu e bine când viii stau prea mult împreună cu morții. Du-te acum!“ 
Eu vreau să-l îmbrăţișez, dar el se ferește cu o mișcare a mâini. Am 
mers în camera mea și brusc m-a cuprins spaima că am lăsat soba 
electrică să ardă prea mult. M-am trezit cu senzația de febră și udă 
de transpiraţie. 


Jung a interpretat visul ca fiind obiectiv, au alte cuvinte, însuși 
tatăl meu îmi apăruse în acest vis.! El spune în vis că este în Viena, 
iubitul său oraș natal; deseori se vorbește simbolic despre morţi ca 
despre cei „întorși acasă”. Tatăl meu avea talent muzical, însă nu 
și-a dezvoltat acest dar; evident, încearca să recupereze acum ceea 
ce a ratat. Semnificativă este acea stranie observaţie despre a fi fe- 
ricit. Reprezentările sale de acum despre fericire erau, fără îndoială, 
extrem de diferite de cele ale oamenilor vii. Aceasta ne amintește de 
povestea bretonă, mai devreme citată, în care spectatorul viu își 


imaginează că diavolul îi dă palme soției sale, dar ea le trăiește ca 
1 Vezi Introducere. 

sărutări afectuoase. Evident, sentimentele noastre după moarte sunt 
atât de transformate, încât abia le putem exprima în limba celor vii. 

La fel de semnificativ este motivul final al visului, soba supraîn- 
călzită și trezirea mea cu senzaţia de febră. Jung a interpretat-o ca 
pe o reacţie termică a corpului meu la atingerea „de gheață“ a 
lumii spiritelor, ca apărare împotriva primejdiei contaminării de ră- 
ceala morții. Jung vorbește pe larg despre acest subiect într-o scri- 
soare. Destinatarul simţise „prezența“ fratelui său, mort într-un 
accident în vestul Africii, și vorbise cu el.în vis. Brusc, fratele sare 
într-un lac și visătorul observă un mușuroi de furnici, apoi contactul 
slăbește. „Încet, legătura se pierdea. E ca atunci când ești la telefon 
și semnalul cedează treptat; știi că celălalt e încă acolo, dar vocea 
se aude mereu mai slab...“ Jung a pornit de la premisa că destina- 
tarul a vorbit într-adevăr cu fratele său și i-a răspuns!: „Desigur, nu 
ne putem reprezenta o existenţă relativ atemporală și în afara spa- 
țiului, dar din punctul de vedere al psihologiei empirice, dintr-o 
asemenea existenţă rezultă viziuni ale prezenței statornice a mor- 
tului așa cum resimțim în viața noastră onirică. Urmăresc întot- 
deauna cu mare atenţie trăiri de acest fel: ele pun într-o lumină 
unică multe lucruri pe care le aflăm în vis, unde anumite manifestări 
psihologice devin condiţii existenţiale. Dar prezența statornică a 
morţilor este ceva relativ mai ales că, potrivit experienţei, la câteva 
săptămâni sau luni după deces, legătura devine indirectă sau se 
întrerupe total, deși se pare că sunt posibile și reîntâlniri spontane. 
Senzaţia de prezenţă încetează în fapt după această perioadă. Con- 
tactul nu este lipsit de pericol, conștiința supravieţuitorului fiind 
angajată prea mult în starea de dincolo, ceea ce conduce la incon- 
ştienţă și la un fenomen de disociere, Acest risc este reprezentat în 
viziunea dumneavoastră onirică prin drumul care se scufundă în lac 
(inconștient). Acolo se află un furnicar, ceea ce însemnă că sistemul 
nervos simpatic este stimulat (inconştientul abisal și pericolul diso- 
luției elementelor psihice sub forma furnicilor mișcându-se haotic). 


1 C.G. Jung, Briefe, vol. 2, p. 323 și urm. 

În ceea ce privește contactul, doresc să adaug că el este, cu o 
oarecare marjă de probabilitate, posibil doar atunci când există și sen- 
zația de prezenţă. Însă asemenea experimente nu trebuie făcute, din 
cauza pericolului dizolvării conștiinței. Pentru a fi în siguranţă, trebuie 
să ne mulțumim cu trăirile spontane. Experimentele cu acest contact 
conduc, de regulă, fie la idiotizarea unor așa-numite comunicări!, fie 
la o periculoasă disociere a conștiinței. Toate indiciile demonstrează 
despre convorbirea cu fratele dumneavoastră că este o trăire genuină, 
care nu poate fi psihologizată. Singura tulburare «psihologică» aici 
este lacul și furnicarul. Acolo a apărut, evident, momentul în care 
contactul extrem de dificil dintre două forme de existență nu a mai 
putut fi menţinut. Există experienţe care indică faptul că mortul se 
implică în oarecare măsură în fiziologia (nervus sympathicus) celui viu. 
De aici pot rezulta, probabil, stările de posesie.“ 

Motivul sobei supraîncălzite din visul meu ar fi, prin comparație, 
mai degrabă o reacţie psihologică de apărare împotriva unei ase- 
menea posibile implicări. În orice caz, se subliniază că lumea celor 
vii și cea a morților n-ar trebui să se apropie prea mult, că, într-un 
fel, ele sunt periculoase una pentru cealaltă. Se pare că în special 
zona dorințelor, a sentimentelor și a afectelor este total transfor- 
mată în lumea de dincolo. | 

Eul cuiva aflat în comă pare să piardă legătura nu doar cu corpul 
brut material, ci și cu sfera afectelor și a: emoțiilor (spaimă, dorinţe, 
pofte). Altfel decât în anumite cazuri citate, Jung a resimţit acest fapt 
mai întâi ca pe o prădare. Există și alte opinii în care se subliniază 
singurătatea acestei stări.2 Cineva spune: „Sentimentul de a mă afla 
cu totul în lumea mea mă deprima adânc în acel moment“; un altul: 
„Era un sentiment de singurătate îngrozitoare, de totală izolare... Tot 
timpul, însă, vedeam cu claritate că sunt singur, îngrozitor de singur, 
ca și când aș fi fost un vizitator din altă lume. Toate legăturile păreau 
rupte. Într-adevăr, parcă nu ar mai fi existat nici iubire, nici nimic 
altceva. Totul era atât, atât de rece. Nu înțeleg prea bine.“ 


1 De aici și stupiditatea celor mai multe comunicări spiritiste! (n.a.). 
Raymond Moody, Leben nach dem Tod, p. 61. 

Jung vorbește despre o încetare stranie a căldurii umane dincolo 
de moarte!, în locul căreia apare ceva ca o „relaţie obiectivă”: 
„Oamenii dau în general extrem de multă importanță atașamen- 
tului dictat de sentimente. Însă acesta este conținătorul unor pro- 
iecții pe care ei trebuie să le retragă pentru a ajunge la ei înșiși și 
la obiectivitate. Relaţiile afective sunt relații ale dorinței, marcate 
de constrângere și lipsă de libertate; aștept ceva de la celălalt, ceea 
ce ne răpește ambilor libertatea. Cunoașterea obiectivă se află din- 
colo de dependenţa dictată de sentimente; ea pare a fi secretul 
central. Abia după depășirea ei este posibilă adevărata coniunctio.“ 

incertitudinea față de ce este de fapt eul sau „conștiința“ și trans- 
figurabilitatea sa, așa cum rezultă din aceste mărturii, are o lungă 
istorie. Majoritatea primitivilor cred că omul are mai multe suflete 
(nu doar unul) care se despart, definitiv, după moarte?: unul dintre 
suflete este numit de etnologi „sufletul ego sau sufletul liber“ și 
reprezintă centrul gândirii, trăiește în cap sau inimă și continuă să 
existe după moarte, într-un loc de dincolo. (Acest suflet ar cores- 
punde uniunii eului cu ființa de lumină [Sinele] sau „eului purificat” 
din materialul nostru.) Un alt suflet, așa-numitul „suflet imagine“, 
este o reflectare, un fel de „imagine în.oglindă“. El apare și în „um- 


bra“ omului, fiind ceea ce se manifestă în vise, viziuni și în stările de. 


inconștiență. (În concepția anumitor popoare, el trăiește în afara 
omului în timpul vieţii sale, ca suflet animal sau suflet exterior sau 
este prins într-un obiect sau vas.) Acest suflet trăiește, de asemenea, 
după moarte, ca principiu spiritual. În contextul nostru, el ar cores- 
punde sufletului egiptean Ba, manifest abia dincolo de moarte. 
Numeroase popoare primitive vorbesc despre încă un suflet, pe 
care îl denumesc „suflet vital“ sau „suflet subtil“. El este identic 


' Erinnerungen, Trăume, Gedanken, p. 324, p. 300. În română: Amintiri, vise, 
reflecţii, p. 366, p. 340. 

2 Vezi J. Haekel, „Religion“, în Lehrbuch der Vălkerkunde, editată de H. Trimborn, 
Stuttgart, 1968, p. 45. 

3 Vezi W. Kucher, „Jenseitsvorstellungen bei den verschiedenen Vălkern“, în 
Imago Mundi, editată de A. Resch, vol. VII, Innsbruck, 1980, p. 90. 

cu forța vitală și pune în mișcare organismele; acesta este „mai 
corporal decât sufletul imagine“. Conform concepției anumitor po- 
poare, și el poate continua să trăiască, dar într-un loc subteran sau 
se poate, tot atât de bine, stinge.! Desigur, în acest context concep- 
tul de „suflet“ trebuie tratat cu multă precauţie, fiindcă nu este 
vorba despre ceea ce înțelegem noi de obicei prin acest cuvânt. De 
altminteri, reprezentările despre suflet variază și ele, respectiv, se 
suprapun, glisând și transmutându-se una în cealaltă. 

În spiritul analogiei, sufletul liber ar putea fi corelat cu sufletul Ba 
din concepţia vechiului Egipt. Dar fiindcă «| este și umbră sau imagine 
în oglindă, ar corespunde, poate și mai bine, sufletului Ka.? „Sufletul 
vital“ sau „sufletul subtil“ ar putea fi, în contextul nostru, conștiința 
B a lui Geddee sau ar corespunde acelui „mic om“, homunculus. Deși 
multe popoare cred în existenţa a patru, cinci sau mai multe (până la 
treisprezece) suflete”, este evident că două cunosc o mai largă răs- 
pândire, un suflet mai degrabă spiritual, mai liber (nu complet încar- 
nat) și unul închis în corp. Din perspectivă psihologică, ambele tipuri 
de suflet ar fi aspecte ale uneitotalităţi psihice, Sinele. Se pare, așadar, 
că Sinele, divinitatea din om, ar avea două aspecte, unul neîncarnat, 
pur spiritual, atemporal, veșnic, și unul „demiurgic“, acţionând în 


„materia corpului. „Mântuirea“ celui din urmă și refacerea legăturii cu 


aspectul veșnic al sufletului depind, în concepţia alchimiștilor, destră 
dania omului; abia atunci este atinsă deplina devenire interioară. 
„Învierea“ propriu-zisă, văzută în această lumină, este înainte de 
toate această unire a celor două aspecte ale Sinelui — o a doua nuntă 
în moarte. Alchimistul medieval Petrus Bonus a descris această a doua 
unire astfel: „În conjuncţia învierii, corpul devine deplin spiritual ca 
însuși sufletul și ele vor fi unul, așa ca atunci când amesteci apă cu 
apă, fiindcă în ele nu mai există nicio diferență, ci numai unitatea 


1 Vezi ibid, p. 11. 

2 Vezi mai jos, p. 150 și urm. 

3 |. Paulson, „Seelenvorstellungen und Totenglaube bei nordischen V6lkern”“, 
în Ethnos, caiet 1/2, Stockholm, 1960, p. 84și urm. 

+ Pretiosa Margarita Novella, editată de Lacinius, Veneţia, 1546, p. 121. 

și identitatea celor trei, anume a spiritului, a sufletului și a corpului, 
fără separare în veșnicie... “ 

O concepţie paralelă, foarte apropiată de dualitatea surmon- 
tabilă, găsim și în alchimia taoistă. La modul foarte general, chi- 
nezii presupuneau că la moartea unui om, are loc mai întâi o 
divizare!, „sufletul corporal“ (P'0) coborând, în timp ce sufletul 
apropiat de spirit (Hlun) se înalță. Sufletul P'o (conștiința B a lui 
Geddee) se risipește, dar nu dispare, ci numai „unităţile“ sale se 
separă, continuând să existe ca „puteri“ sau „tendințe“ gata să 
apară, într-o nou devenire, din „sufletul țării” sau al pământului, 
adică, în limbaj psihologic, din domeniul inconștientului colectiv. 
Dimpotrivă, în sufletul Hun se păstrează un fel de conștiință spi- 
rituală. Aceasta, rămânând fără corp, prezintă totuși tendinţa de 
a se pierde într-o a doua moarte, în caz că omul nu s-a concentrat 
suficient, în decursul vieţii sale, pentru a construi în jurul său un 
corp subtil (subtle body), un corp de gânduri și lucrări de natură 
spirituală (din nou fructul aici), care să ofere sprijin sufletului Hun 
și să îl protejeze de „dispariția în neant“. Cel care nu și-a construit 
un astfel de corp spiritual depinde de supraviețuitori și cultul 
strămoșilor pentru a continua să existe, pentru a se reîncarna în 
aceeași spiță. . 

Jung a observat o divizare asemănătoare la muribunzi. El a co- 
mentat, într-o scrisoare, strania transformare a unei paciente care, 
cu puțin înainte de a muri, părea cufundată într-o stare de extaz.? 
„Acest lucru este posibil numai când sufletul s-a desprins de corp. 
Dacă desprinderea s-a înfăptuit și pacientul trăiește în continuare, 
atunci ne putem cu siguranţă aștepta la o denaturare de caracter, 
fiindcă părţile cele mai înalte și esenţiale ale sufletului au părăsit 
deja corpul. O astfel de observaţie indică o moarte parţială. Pentru 
cei din jur este, desigur, apăsător, pentru că omul pare să-și fi pierdut 
complet personalitatea, aceea cunoscută nouă, și nu ne rămâne 


1 Pentru acest paragraf și următoarele, vezi Richard Wilhelm, Weisheit des Ostens, 
Dusseldorf-K6ln, 1951, p. 25 și urm. 
2 C.G. Jung, Briefe, vol. 2, p. 47 (n.a.). 

decât demoralizarea... Însă e numai omul mic cel care trăiește mai 
departe cu corpul și care nu este altceva decât viața corpului. “ 

Această remarcă a lui Jung trimite la ceva din concepția chineză 
a separării sufletelor P'o și Hun în moarte. Jung continuă: „Se întâm- 
plă adesea ca oamenii bătrâni sau foarte bolnavi să cadă într-o stare 
de cufundare în ei înșiși sau de absenţă pe care nu și-o pot explica, 
dar care reprezintă condiţiile în care se înfăptuiește desprinderea. 
Uneori este un proces de lungă durată. Doar rar ni se oferă ocazia 
de a cerceta ceea ce se întâmplă în asemenea stări. Însă mie mi se 
pare că ar rămâne o conștiință interioară!, atât de îndepărtată totuși 
de conștiința noastră observatoare, încât retroversiunea conținutu- 
rilor sale în conștiința noastră prezentă este aproape imposibilă. Am 
avut eu însumi asemenea experienţe. Mi-au dat o cu totul altă idee 
despre moarte.” 

Și eu am observat stări similare la câțiva oameni: este ca și cum 
ar exista o conștiință dublă — pe de o parte, o conștiință superfici- 
ală, dedicată cotidianului, care nu pare a avea habar de moartea 
iminentă și face chiar planuri de viitor și, pe de altă parte, o con- 
știință profundă, serioasă, care, din când în când, răzbate în remarci 
întâmplătoare; ea ne spune că muribundul este pe deplin conștient 
de sfârșitul iminent și se pregătește.? 

Probabil această „conștiință profundă” este Sinele, parţial în 
afara timpului și a spaţiului. Din acest motiv, tocmai ea'este partea 
omului care durează după moarte.” Sufletul P'o, viața legată de 
corp în concepţia chinezilor, poartă mai departe un fel de moște- 
nire impersonală sau, s-ar putea spune, de „complexe“ ce nu apar- 
ţin individului. 


1 Conștiința Sinelui (n.a.). 

2 Cazul descris de Eldred (vezi Introducerea la lucrarea noastră) pare a aparţine 
acestui fel de muribunzi. 

3 Vezi și Jung, Briefe, vol. 2, p. 28; p. 49: „Este ca și cum sufletul s-a desprins de 
corp uneori, cu ani de zile înaintea morţii propriu-zise; ocazional, o asemenea separare 
se înfăptuiește și la oameni sănătoși, care mor apoi curând, din cauza unei boli acute 
sau într-un accident. După câte știm, nu apare o disoluţie imediată a sufletului... “ 

Jung spune într-o scrisoare!: „Viaţa nu ne-o facem doar noi. 
În mare parte, ea se naște din izvoare ascunse. Chiar și complexele 
pot debuta cu un secol sau chiar mai mult înainte de naștere. Există 
în noi ceva care poate fi numit Karma.” Vechii chinezi articulează 
aceeași concepție în felul următor? Elementele psihofizice ale su- 
fletului vegetativ P'o „se împrăștie și sunt pregătite să se adune 
pentru o nouă devenire“. Ele intră în „sufletul țării“ ca într-un fel 
de rezervor al vieţii din care au-plecat strămoșii și din care se nasc 
din nou nepoții — în termenii noștri, în inconștientul colectiv. „Dar 
există. oameni aleși, care, în loc să cadă în această disoluție, devin 
Shen, o parte a activităţii divine“3, care le permite să nu se mai 
întoarcă, ci să se perpetueze. Ei sunt cei care, prin meditaţie, și-au 
educat entelehia, atingând o neîntreruptă „rotaţie de lumină”. 
Faimosul text taoist-alchimic Secretul florii de aur se referă la 
această mare lucrare. Analogia cu alchimia vestică și cu cultul egip- 
tean al morţilor devine și mai clară: este nevoie de un opus spiritual 
al omului pentru a crea corpul învierii (pentru orientali, corpul de 
diamant). În primul rând, este necesară estomparea dualității su- 
fletelor Hun și P'o. Sarcina opus-ului taoist alchimic, respectiv, a 
acestui fel de meditaţie, constă nu în a reprima gândurile sufletului 
P'o care provin din Yin, principiu feminin, ci în a le transforma în 
gânduri ale sufletului Hun (Yang).+ Aceste gânduri ale principiului 
Yin sunt „distinctive“; ele își au originea într-o conștiință dedicată 
lumii exterioare și numai meditaţia le poate transforma și deschide 
spre principiul creator și armonic al universului, Tao. Conștiința 
transformată de această manieră este denumită și sacrul embryo 
și este corpul dharma, o formă de conștiință superioară.5 

Sufletul P'o este acel eu care încă speră, poftește, dorește și 
se teme, lăsând astfel energia vitală (Ch')) să se reverse în exterior; 


1 Ibid, p. 47. 

2 Richard Wilhelm, Weisheit des Ostens, p. 26. 

3 Ibid, p. 30. 

+ Vezi Mokusen Miyuki, Kreisen des Lichtes, p. 200. 
5 Vezi ibid, p. 201, nota de subsol 76. 

el corespunde conștiinței B a lui Geddee sau unui eu cotidian încă 
„nepurificat”. Opus-ul, opera meditaţiei, constă în transformarea 
sa într-o formă interiorizată, spiritualizată a conștiinței; acesta este 
„fructul“ care se păstrează după nimicirea corpului în moarte, acela 
pe care alchimia îl numeșe „un grăunte de sămânţă“.! 

Tradus în limbaj psihologic, acest corp care supraviețuiește morții 
ar fi construit din tot ceea ce omul a conștientizat din inconştientul 
colectiv. Tot ceea ce eul nostru cotidian gândește, face, simte se re- 
varsă în fiecare zi, în lumea exterioară și, în final, se pierde; dar atunci 
când ceva semnificativ (recognoscibil printr-o mare emoție) pătrunde 
în viaţa noastră, avem șansa de a conștientiza sensul său arhetipal 
(adică spiritual). Astfel se realizează o bucăţică de veșnicie sau infinit 
în existența noastră, devenind, așadar, „reală“ în sens propriu. 

Afectele și emoțiile sufletului corporal nu trebuie reprimate și 
„depășite“, așa cum recomandă anumite învățături creștine, ci este 
nevoie de o confruntare cu ele și o căutare a sensului lor profund în 
spatele aspectului exterior al „dorinței“ sau al „voinței de acţiune”. 
De cele mai multe ori, acest lucru nu se întâmplă fără luptă, fiindcă" 
este în natura afectelor să ne împingă la acţiuni impulsive sau să ne 
lege cu patimă de realităţile lumii exterioare pe care singuri le con- 
struim. În loc de aceasta, a te concentra la sensul ascuns al aparen- 
ţei presupune o putere decizională conștientă, o întoarcere sau 
confruntare cu propriile emoţii. În cele din urmă, aici este sensul 
crucii sau al crucificării: să înduri până la capăt conflictul dintre pa- 
siuni și sensul lor spiritual. Sensul spiritual se relevă numai atunci 
când ne livrăm necondiţionat conflictului. Atunci se întâmplă (și de- 
vine imposibil să nu o „facem“) o transformare care este preludiul 
unirii contrariilor. Din ea va lua naștere, se pare, un „corp“ de glorie 
ce durează dincolo de moarte, „piatra“ intens căutată a alchimiștilor. 


1 Vezi ibid, p. 204, nota de subsol 86 (descrisă și ca «bob de mei»). 

O REUNIFICARE ÎN „PIATRĂ“ 
A PĂRȚILOR SEPARATE 


Să revenim acum la partea centrală a textului Comarios!. lată, 
în continuare, paragrafele principale, redate în ordine: 


Dacă, însă, spiritul (pneuma) întunecat și urât mirositor este 
îndepărtat, astfel încât niciun miros și nicio nuanță a întunericu- 
lui nu mai sunt perceptibile, atunci corpul va cunoaște lumina, 
iar sufletul, corpul și spiritul se vor bucura, fiindcă tenebra a 
părăsit corpul. Și sufletul îi strigă corpului de lumină: Trezește-te, 
ieși din Hades și ridică-te din mormânt și trezește-te și părăsește 
întunericul. Fiindcă ţi-ai pus straiele spiritualizării și deificării, 
fiindcă a sunat chemarea învierii și leacul vieții (pharmakon tes 
Zoes) a ajuns la tine. Spiritul și sufletul se bucură acum: au regă- 
sit corpul, se află în el, și el (sufletul) zorește plin de bucurie în 
brațele sale și îl îmbrățișează. Și tenebrele nu-l mai stăpânesc, 
fiindcă s-a supus luminii și nu se mai lasă despărţit de ea în vecii 


1 M. Berthelot, Collection des Anciens Alchimistes Grecs, vol. 2, IV, XX, par. 15-17, 
p. 296 și urm. 

vecilor, iar el (sufletul) se bucură în casa sa, pentru că, după cea 
învăluit-o (casa corpului) în întuneric, o găsește lacum] plină de 
lumină. și el se unește cu corpul, fiindcă a devenit divin (prin 
relația cu sufletul) și locuiește în el. EI s-a înveșmântat în lumina 
divinității și tenebrele au fost alungate din faţa lui și-toate s-au 
unit în iubire, corpul, sufletul și spiritul și au devenit Unul în care 
este ascuns misterul. 

Însă, găsindu-se împreună [în Unul], misterul s-a împlinit și casa 
a fost pecetluită și s-a ridicat statuia (andrias) plină de lumină și 
divinitate. Focul a făcut-o Unul și a transformat-o și, astfel, (Unul) 
a ieșit din trupul mamei sale. 

În același fel, [a ieșit] din trupul mamei, din apă și aer, care 
servesc (corpurile), și el' (aerul) le-a scos din tenebre la lumină, și 
din suferinţă la strălucire, și din neputinţă la sănătate, și din moarte 
la viaţă. Și corpurile s-au înveșmântat cu gloria (doxa) spirituală 
divină, pe care înainte nu o aveau, fiindcă acolo stă ascuns întreg 
misterul și fiindcă divinul este invariabil. Dar, datorită naturii lor 
active, corpurile se pătrund și, venind din pământ, se înveșmân- 
tează cu lumină și glorie divină, după ce, conform naturii lor, au 
fost sporite, forma lor transformată și au fost trezite din somnul 
lor și au ieșit din Hades. Și această glorie i-a purtat spre o singură 
Unitate și statuia (sau imaginea: eik6n) a fost înfăptuită, unind 
corpul, sufletul și spiritul și ele au devenit Unul. Fiindcă focul s-a 
supus apei și ceea ce e de pământ? aerului. În același fel, aerul 
focului, și pământul apei, și apa pământului și aerului, și au deve- 
nit Unul. Plantele și fumul bogat în funingine (aithal&n) n-au format 
decât un singur lucru și natura, căsătorită cu divinul, a devenit 
divinul. Naturile au stăpânit naturile și le-au învins și prin asta au 
transformat naturile și corpurile, și toate lucrurile au ieșit din na- 
turile lor: cel mobil a pătruns în cel imobil, și cel tare în neputincios, 
și ele toate împreună au devenit Unul. 


' După Codice A și Lc. 
2 Ho chorus = de fapt, dărâmături, aici, concret, de pământ. 

În acest punct, în text urmează alte observaţii generale asupra 
ordinii cosmice și a naturii polului ceresc astrologic. Imediat după, 
textul continuă astfel!: 


Și, uite, vă spun că cerul, în cele patru elemente ale sale, se 
pune în mișcare și nu stă niciodată pe loc. Aceste (patru elemente) 
au fost puse în pământul nostru etiopian, din care sunt luate 
plantele, pietrele și substanțele divine (somata), pe care Dumnezeu 
le-a pus [acolo], iar nu omul. În fiecare, însă, Creatorul a pus ener- 
gie (dynamis), într-una energia de a înverzi și în cealaltă de a nu 
înverzi, într-una uscăciunea, în cealaltă umezeala, într-una stator- 
nicia, în cealaltă separarea, într-una posedarea, în cealaltă cedarea. 
Și întâlnindu-se, s-au înfrânt una pe cealaltă, chiar și în celălalt 
corp, și fiecare se bucură în cealaltă și strălucește în cealaltă. Și se 
naște o natură, una, cea care urmărește și stăpânește toate naturile 
și această aceeași natură, Una, înfrânge orice natură; anume, cea a 
focului și a pământului, și transformă toate efectele lor. Și, uite, vă 
spun care e scopul final (peras) al Unu-lui: când e înfăptuit, devine 
un leac ucigător, care se împrăștie de grabă în (întregul) corp. Așa 
cum intră în propriul său corp, lașa] pătrunde în [alte] corpuri: în 
putrefacție și căldură [se naște] un leac care pătrunde nestingherit 
în orice corp. ă 


Ceea ce e important aici este faptul că reunificarea sufletului și 
corpului nu mai reprezintă o unire a contrariilor: corpul, devenit 
natura, una, nu mai este doar „corp“, ci și psihic. Este, așadar, 
sufletul corpului cel ce este asimilat și integrat și nu corpul material 
în sensul grosier. La fel va spune, mai târziu, și un alt autor alchimic, 
Petrus Bonus (sec. al XIII-lea), în a sa Pretiosa Margarita Novella: 
„Cu această piatră roșie, filosofii s-au glorificat peste poate și au 
prezis viitorul... Știind că trebuie să vină ziua judecății și a sfârșitului 
lumii și odată cu ea, învierea morților, când fiecare suflet va fi legat 
de primul său corp, pentru a nu mai fi niciodată despărţit de el, 


1 M. Berthelot, ibid, 17, p. 298 și urm. 

în vecii vecilor. Fiecare corp va fi atunci glorificat și neatins de 
putreziciune, și de o atât de mare strălucire și de o subtilitate 
aproape de necrezut, și va putea pătrunde toate corpurile concrete, 
fiindcă natura sa va deveni atunci natura unui spirit și [totodată] a 
unui corp.“! 

Îmi este imposibil să interpretez în detaliu fiecare propoziţie a 
obscurului text Comarios, parțial denaturat în procesul transmiterii 
sale. Mă voi limita, de aceea, la motivele formulate cu mai multă 
claritate. Limpede este, fără îndoială, cât de legată a fost fabricarea 
elixirului alchimic (un sinonim al pietrei filosofale) de tema învierii 
morților, încă de la începuturile alchimiei. 

Ceea ce rezultă în final este denumit, de pildă, Anarias, o sta- 
tuie-coloană de formă umană, ceva solid și, totodată, un elixir 
„letal“, de fapt, un pharmakon: otravă-leac ce poate pătrunde tot 
ce este solid. 

Procesul învierii constă, în acest text, în reunificarea pneumei 
(spirit), psihicului (suflet) și corpului purificat, respectiv, deificat sau 
transfigurat. Reprezentările relativ analoge ale Egiptului antic ar fi 
unificarea sufletului Ba, Ka și mumiei (Fig. 14). Rezultatul este denu- 
mit „acest transfigurat“” (Ach). Corpul deificat este, mai întâi, relativ 
mort sau, cel puțin, imobil, până când Ba și Ka se vor fi reunificat 
cu el. Abia apoi mortul devine un Ach, cel „transfigurat“, care 
posedă în continuare viață deplină. 

Ba era în Egipt un suflet parţial al omului, nelegat de un anumit 
loc. Avea formă de pasăre, ceea ce accentuează natura sa de 
pneuma, dar. era reprezentat și ca stea sau sub formă umană.? În 


“ hieroglifa pentru stea, este subliniată apartenenţa sa la sfera celestă: 


Helmuth Jacobsohn spune despre Ba că ar reprezenta indivi- 
dualitatea încă inconștientă a omului, nucleul cel mai intim al 
ființei sale sau „adâncul sufletului“ în tradiția mistică creștină. El 
se relevă ca „voce interioară“ și este totodată chintesenţa omului 


1 Editată de Johannes Lacinius, Veneţia 1546, p. 39. 
2 Erik Hornung, Agyptische Unterweltsbiicher, Zărich și Munchen, 1972, p. 38. 
3 Ibid, p. 37. 

NE ZFHEIA 


Ca 





Fig. 14: Pasărea Ba, împodobită cu pietre semiprețioase incrustate, 
se lasă pe pieptul mortului mumificat. 
Din această unificare a sufletelor Ba și Ka, rezultă „Ach”, corpul deificat. 


natural interior și o coincidentia oppositorum divină.! în opoziţie 
cu Ba, Ka (de cele mai multe ori tradus ca „umbră”) pare a avea 
de-a face mai degrabă cu forţa vitală, potenţa și istoricitatea 
omului. El este un fel de dublu care trăiește, de obicei, în corp, 
iar după moarte este „fixat“ inclusiv în statuia mortului. Repre- 
zentări asemănătoare găsim și astăzi în Nigeria Superioară și în 
zona Volta.? E 

Pentru a desemna această noţiune, în textul Comarios se folo- 
sește termenul de eikân — imagine. Și în lumea greacă a reprezentă- 
rilor, concepţia de suflet (psyche) era variată și mobilă.* La început, 
la Homer, psyche și eidâlon (imagine/chip) erau același lucru și ajun- 
geau, după moarte, în Hades. Pe lângă ele mai exista thymos, care 


' Helmuth Jacobsohn, „Das găttliche Wort und der gâttliche Stein”, în 
Eranos-Jahrbuch, vol. 39, 1970 (73), p. 231 (în Gesammelte Schriften, p. 166). 

2 Vezi Gertrud Thausing, „Altăgyptisches religiăses Gedankengut im heutigen 
Afrika“, în Wiener Beitrăge zur Kulturgeschichte und Linguistik, 5 (1943), pp. 88-94, 
aici p. 91. 

3 Pentru cele ce urmează vezi Bernard Uhde, „Psyche ein Symbol?“, în Leben 
und Tod in den Religionen, p. 103 și urm. 

ar putea fi tradus prin „impuls vital“, iar acesta este muritor.! Ima- 
ginea (eid6lon) este înțeleasă și ca un fel de mască vizibilă, în spatele 
căreia se ascunde incomprehensibilul. După Herodot, grecii dato- 
rează influenţei reprezentărilor egiptene ideea nemuririi sufletului? 
(de pildă, la Pindar sau la Platon), ajungând la Aristotel să devină 
entelehie care își construiește propriul corp. El îl conţine, însă, și pe 
nemuritorul nous, sufletul rațiunii, care aparține mai degrabă dome- 
niului divin al existenţei. Un parcurs asemănător l-a avut și ideea 
geniului la romani. Geniul a fost mai întâi înțeles ca nucleu esenţial 
sau identitar al omului?, iar mai târziu, sub influenţa greco-egip- 
teană, ca ființă supraviețuitoare morții. 

Cum am menţionat deja, în Egipt, mumia era denumită „ima- 
gine“. Zeul terestru Aker păzește „marea imagine“, mumia, care, 
în același timp, este un secret, tocmai pentru că de la ea sau în ea 
începe, din nou, procesul de transformare, preludiul unei noi vieţi. 
Ka — sufletul umbră care reprezintă și vitalitatea omului (atribuită 
geniului, la romani) — rămâne aproape de mumie sau de statuia 
mortului, prins în lumea subterană, în timp ce Ba fie îl însoțește pe 
zeul soare în lumea supraterană și în călătoria sa în cer, fie este 
reprezentat prin stelele circumpolare care „nu apun nicicând“. 

În textul Comarios, întemeiat fără îndoială pe reprezentările 
egiptene, pneuma, psyche și soma sunt din nou unificate. Pneuma 
(spirit) se referă, foarte probabil, la Ba, iar psyche la Ka. Oricum, 
nu trebuie să considerăm aceste „traduceri“ ca fiind exacte; la 
greci și chiar la egipteni, asemenea reprezentări sunt vagi și 
„mobile“. Un al treilea element din textul Comarios este corpul 
purificat, înveșmântat în glorie (doxa), adică mumia după, res- 
pectiv, în timpul reînsuflețirii ei prin pneuma și psyche. Mortul 
astfel reînsufleţit este, adesea, denumit în textele egiptene Ach 
(cel transfigurat). 


1 Ibid, p. 110. 
2 Herodot, Historiae !|, 123. 
3 Horaz, Epist.il, 2, 188. 

Transfigurarea este descrisă și ca un veșmânt de lumină care 
îmbracă vechiul corp. În Cartea Amduat a egiptenilor, Re le spune 
zeilor mumiei, în cea de-a noua oră: „Sunteţi împodobiţi cu stra- 
iele voastre, sunteţi protejați de veșmintele voastre“, iar în Cartea 
porților, mumiilor reînsufleţite li se adresează aceste cuvinte: „Salut 
vouă, Achu (cei transfiguraţi, morţi binecuvântaţi)... Salut vouă, 
celor subterani... Fie să străluciți în straiele voastre (albe), fie să fiţi 
luminoși prin strălucirea lui Re!“ În Cartea cavernelor se spune că 
mumiile sunt „înveșmântate în aspectul lui Osiris“! — la fel cum 
corpul mortului este împodobit, în textul Comarios, cu „glorie 
divină“ (doxa). 

Motivul doxei poate trimite, cred, nu doar la tradiția egipteană, 
ci mai ales la influenţa reprezentărilor persane — probabil, prin in- 
termediul surselor gnostice. Doxa (gloria) amintește de reprezenta- 
rea persană xvarnah, o „lumină a gloriei“ care îl întâmpină pe cel 
ce moare, descrisă și ca „victorie” sau „foc victorios”. În cultul lui 
Mithras, această glorie luminoasă însemna și soarta individuală, în 
împlinirea ei. Ea strălucește asupra celui ce moare, alături de Daânâ 
sa — anima sa, de dincolo. Această Imago Gloriae „acoperă“ în 
întregime sufletul muribundului, ca o „iluminare strălucitoare, un 
foc spiritual care își revarsă în suflet ardoarea, înflăcărându-l” și, 
totodată, ca o lumină salvatoare a cunoașterii. Aceeași imagine 
apare și în Actele gnostice ale lui Toma. 

După reunificare, textul Comarios continuă: casa a fost pecet- 
luită și „s-a ridicat statuia plină de lumină și divinitate”. Această 
succesiune se referă, probabil, la finalul ceremoniei egiptene de 
înhumare: pecetluirea camerei mormântului și ridicarea în sergab, 
a așa-numitei coloane djed și a statuii mortului. Statuia (andrias) 
este denumită în textul Comarios și eik&n( imagine). Ea se consti- 
tuie din cele patru elemente devenite unul și este un leac (e/;xir) 
care pătrunde totul, fiind, în același timp, un corp solid. 


1 Vezi Erik Hornung, Agyptische Unterweltsbiicher, p. 153; p. 263 și urm.; 
p. 330-333. 
2 Henry Corbin, Spiritual Body and Celestial Earth, p. 37 și urm. 

În viziunile deja amintite ale lui Zosima, preotul-homunculus 
întâi se sfâșie pe el însuși și se transformă, în final, într-un „bărbat 
de aur“. Textul continuă apoi': 


Ca să nu întindem vorba, drag prieten, începe lucrul și ridică un 
templu. Acest templu trebuie să fie dintr-o singură piatră, strălucind 
ca albul de plumb, la fel ca alabastrul, ca marmura de Prokonesos?, 
fără început și fără sfârșit în construcția sa; înăuntrul său, să se afle 
un izvor cu cea mai pură apă și din el să radieze o lumină la fel de 
strălucitoare ca soarele... Un dragon stă întins la intrare, păzind 
templul. Trebuie să-l învingi și să-l sacrifici mai întâi, trage-i pielea 
apoi, ia-i carnea împreună cu oasele, dezmembrează-l; unește (car- 
nea membrelor) cu fiecare os, la intrarea templului, fă-ţi o treaptă; 
urc-o și intră și vei găsi acolo ceea ce cauţi: anume, preotul, bărba- 
tul de bronz, pe care îl vezi în izvor compunând substanța. Pe acela 
nu-l [privi, însă] ca pe un bărbat de bronz, fiindcă a schimbat cu- 
loarea naturii sale și a devenit un bărbat de argint și, dacă vrei, vei 
avea, în curând, bărbatul de aur. 


Același text spune despre preotul-homunculus că „face ochii 
clarvăzători și învie morţii“. Dezmembrarea (sau, în alte variante, 
fierberea) substanţei iniţiale este denumită explicit și taricheia (mu- 
mificare).? Sacrificarea dragonului este înlocuită, în alte variante, de 
sacrificarea preotului însuși, care reprezintă, în perspectiva alchi- 
mică, microcosmosul sau monada, monas, materia iniţială care con- 
ține deja în sine scopul final al operei. Dezmembrarea sa înseamnă 
o nouă ordine conștientă a naturii sale, inițial haotică.* 


1 Citat după C.G. Jung, „Die Visionen des Zosimos“, în GW 13, par. 86. 

2 Prokonesos era cea mai renumită carieră de marmură din Grecia, numită 
astăzi Marmara. 

3 C.G. Jung, ibid, 591 și urm. 

+ Ibid, par. 112 și urm. 

Fig. 15: Piatra, vechiul simbol egiptean al divinității, reprezentată aici 
ca „inimă de piatră” și corelată cu piatra benben din Heliopolis 
și cu pasărea phoenix: „Eu sunt phoenix (Benu), Ba al lui Re...“ 


Important pentru noi, aici, este templul monolitic, templul dintr-o 
singură piatră!, în care curge izvorul vieţii. „Ceea ce înseamnă că 
fabricarea totalității rotunde, adică a pietrei, reprezintă o garanţie a 
însuflețirii. Lumina care strălucește în interiorul pietrei are semnifica- 
ţia de iluminatio legată de totalitate. Iluminarea înseamnă sporirea 
conștiinței.” Omul de aur așezat în piatră reprezintă „omul interior“ 
care devine, treptat, valoarea supremă.? 

Piatra este din vechea religie egipteană un important simbol 
al divinității. În cel mai sacru templu din Heliopolis (On) se păstra 
o misterioasă piatră divină, numită benben (Fig. 15). Numele apare 
în contextul lui wbn (a răsări, a lumina), legat în special de soare 
sau constelații. Din aceeași rădăcină verbală este format și numele 
păsării bnw (phoenixul). Ambele, piatra benben și pasărea bnw, 
erau considerate forme de apariție ale zeului suprem, Atum;, iar 


1 Vezi pentru această idee și pentru următoarele ibid, par. 118. 

2 Ibid, par. 186. Vezi și par. 118. 

3 Vezi Helmuth Jacobsohn, „Das găttliche Wort und der gâttliche Stein”, p. 234 
și urm. (în Gesammelte Schriften, p. 169 și urm.) 

piatra era și ea imaginea primei forme de relief ivite din apele pri- 
mordiale, începutul lumii terestre. Phoenixul a devenit mai târziu și 
un simbol al lui Ba. Benbenet a fost denumit ulterior vârful pirami- 
dei, iar, mai târziu, tuturor morţilor li se punea în mormânt o mică 
piatră, benbenet. Regele mort privea răsăritul soarelui din vârful 
piramidei, astfel că este foarte probabil ca benbenet să aibă de-a 
face cu învierea, respectiv, cu o retrezire a morților la o nouă con- 
știință. Jacobsohn a semnalat, pe bună dreptate, analogia între 
piatra benben a Egiptului și „piatra” alchimică, ambele simbolizând 
totalitatea sufletească și un complexio oppositorum. t 

Care poate fi semnificația „pietrei“ în starea post-mortem, ne 
arată o altă viziune a lui Jung, relatată în Amintiri. Aflat el însuși, la 
un moment dat, în pericol de moarte din cauza unei îmbolnăviri 
subite, Jung are o viziune în care i se părea că plutește deasupra 
Pământului, la o înălțime de aproximativ 1.500 km. Contemplând 
priveliștea, vede „un bloc imens și întunecat de piatră“, ca un me- 
teorit care plutea liber în univers.! Lângă intrare ședea un indian 
negru care părea să îl aștepte. Nișe în care se aflau mici lămpi de ulei 
aprinse, înconjurau ușa. Jung are atunci certitudinea că va intra într-o 
încăpere luminată, unde îi va întâlni pe toţi acei oameni „cărora le 
aparţin în realitate“. Acolo va înțelege și din ce context istoric face 
parte viața sa. „Aș ști ce a fost înaintea mea, de ce am devenit ceea 
ce sunt și către ce continuă să se deruleze viața mea...” În acel 
moment fu chemat înapoi pe pământ de imaginea medicului său. 

Aceeași „piatră“, dar într-o formă puţin diferită, îi apare lui Jung 
și peste ani, chiar cu câteva zile înainte de a muri. A fost ultimul vis 
pe care l-a povestit?: 


Într-un loc sterp, la înălțime, se afla o piatră mare, rotundă. Pe 
ea se puteau citi cuvintele: „Aceasta să fie pentru tine un semn al 


1 Vezi Erinnerungen, Trăume, Gedanken, p. 293 și urm. În română: Amintiri, 
vise, reflecții, p. 334-336. 

2 Vezi și Marie-Louise von Franz, C.G. Jung, Sein Mythos in unserer Zeit, ed. a |l-a, 
Zurich și Dusseldorf, 1996, p. 264. 

unităţii și al totalității.” Apoi a văzut, în dreapta, multe vase ordonate 
într-un careu și în timp ce se opri în mijlocul lor, fu împrejmuit de 
un careu de. copaci, ale căror rădăcini îl înconjurau protector — fire 
lucitoare de aur erau întrețesute în rădăcini. 


În imaginea templului „dintr-o singură piatră“ se promite ilu- 
minarea, ca în templul din viziunile lui Zosima. lar ca în textul 
Comarios, în imaginea pietrei rotunde din ultimul vis, este accen- 
tuată devenirea în unul. 

Jung spunea deseori că resimte viața individuală a eului său ca 
ivită dintr-un rizom (rădăcină observată în special la ciuperci); el însuși, 
cel terestru, pare trecător, dar o altă formă de viață dăinuie în adân- 
cime?: „Viaţa am asemuit-o întotdeauna unei plante care trăiește din 
rizomul ei. Viața sa propriu-zisă nu este vizibilă, ea își are sălașul în 
rizom. Ceea ce devine vizibil deasupra pământului durează doar o 
vară. Apoi, se ofilește — o apariție efemeră! Dacă ne gândim la deve- 
nirea și dispariţia infinită a vieţii și a culturilor, ni se conturează impre- 
sia unei deșertăciuni absolute; dar eu n-am pierdut niciodată 
sentimentul perenității vieţii sub eterna schimbare...” În ultimul său 
vis, Jung s-a întors în rizom — fără a se dizolva în forma sa individuală, 
ocrotit la sânul pământului. Rădăcinile au de-a face cu un proces 
spiritual de devenire care se extinde mult peste durata vieţii unui om 
și „din care omul individual crește ca florile efemere și fructele lor din 
rizom “.2 Vasele care îl înconjoară pe Jung în vis, amintesc de canopele 
(ulcioare) din vechile morminte egiptene, în care erau păstrate vis- 
cerele mortului, separat de mumie; capacele acestora reprezentau 
capetele celor patru fii ai lui Osiris. Conform textului îmbălsămării, 
citat deja, cele patru canope reprezintă „membrele divine“. „Grăsi- 
mea“ sau „unguentul“ lor, adică esenţa psihică, pătrunde în viscerele 
mortului și „le protejează“, adică le face nepieritoare.3 


[i 


1 Vezi Erinnerungen, Trăume, Gedanken, p. 11. În română: Amintiri, vise, 
reflecţii, p. 22. 

2 C.G. Jung, „Die Visionen des Zosimos“, în GW 13, par. 120. 

3 Vezi Giinther Roeder, Urkunden zur Religion des alten Agypten, p. 298. 

Motivul „pietrei“ apare și în trăirile dinaintea morţii ale unui 
prieten al lui Hampe, căzut în război. Hampe consemnează! cum 
într-o stare de inconștienţă, din care s-a trezit pentru scurt timp, 
prietenul și-a văzut mama, apoi tatăl, cu care făcea o plimbare 
într-un încântător peisaj montan. Relatarea continuă prin cuvintele 
acestuia: „...Am găsit o piatră mare și am întors-o: era lipsită de 
greutate. Pe spate erau o mulţime din cele mai frumoase cristale 
de stâncă. Se uniseră în formă de dom. Am simţit o mare bucurie.” 

În lumina acestei relatări, piatra roșie, neînnegrită de foc din visul 
menţionat în capitolul 6 al cărţii noastre își dobândește întreaga sem- 
nificație: ea este simbolul formei de existență care va supravieţui 
morţii iminente a visătorului. În visul lui Jung, „piatra” este mult mai 
diferențiată în semnificaţia sa de templu, decât în aceste două ultime 
exemple, desigur și pentru că pe Jung l-a preocupat Sinele, legătura 
cu totalitatea interioară, mai mult decât pe majoritatea oamenilor. 

Ideea unei case veșnice, dincolo de moarte, poate fi găsită în 
multe rituri funerare. Deja romanii vorbeau despre mormânt ca des- 
pre domus aeterna, amintind de modele egiptene sau ale vechiului 
Orient. De multe ori mormintele erau amenajate cu ustensile casnice, 
ca pentru locuit?, crezându-se că acolo vor sălășlui împreună morții 
întregii spiţe. Etruscii însemnau mormintele femeilor cu o casă, iar 
pe cele ale bărbaților, cu un falus. 

Și stupele culturilor budiste par a avea la origine o semnificaţie 
similară. Așa cum a demonstrat R. Mus?, stupele își au obârșia în 
mormintele prebudiste ale unor străvechi rituri funerare, în care mor- 
mântul reprezenta „o lume a morţilor, în miniatură“ și, totodată, 
universul în forma lui Purusha (omul primordial, omul cosmic). Mus 
subliniază că mormântul este „mai puţin un adăpost al morților, cât 
un substitut pentru rămășițele mortului, trecătoare până în momen- 
tul morții...“ Avem, așadar, de-a face cu un corp construit care 


1 Johann Christoph Hampe, Sterben ist doch anders, p. 70 și urm. 

2 Vezi Franz Cumont, Lux Perpetua, p. 24 și figurile. 

3 Citat după Jorinde Ebert, „Parinirvana“, în Leben und Tod in den Religionen, 
p. 287, p. 289. 

reprezintă sălașul mortului, în același fel în care corpul său terestru 
era sălașul omului în timpul vieţii. Deși învățătura budistă accentu- 
ează faptul că Buddha nu mai este — aflându-se în Nirvana, credința 
populară a văzut, totuși, în stupe corpul său veșnic. Un text javanez 
spune chiar foarte simplu: „Corpul lui Buddha, văzut din exterior, este 
o stupa“ sau stupa este o parte din Buddha însuși, cea care a rămas 
în această lume, după Parinirvana. Arta budistă Gandhara, influențată 
de arta vestică, a creat sculpturi care dădeau iluzia morții lui Buddha, 
pentru ca mai târziu să dea de înțeles, în aceleași imagini, că această 
moarte nu e reală. Anumite învățături apărute ulterior susțineau că 
Buddha mai posedă după moarte alte trei corpuri, dharma Kaya (exis- 
tența sa adevărată, absolută); sambogba kaya (corpul fericirii), prin 
care Buddha cunoaște o formă de existență chiar și în Nirvana; și un 
al treilea nirmana kaya (corpul-umbră) prin care Buddha al compasi- 
unii ajută ființele să ajungă în Nirvana. Cel ce vede în Buddha numai 
acest corp-umbră trăiește, de fapt, doar o experienţă subiectivă.! 
Pentru, noi este important faptul că sanctuarul (sau stupa) era 
considerat substitutul de piatră al corpului lui Buddha după moarte; 
după cum se știe, stupa este o mandala tridimensională. Piatra 
poate fi, așadar, și o casă sau un templu funerar. Cu aproximativ 
două luni înainte de moartea sa, Jung a avut un vis impresionant, 


> 34 


care prezintă, fără îndoială, o legătură cu aceste crezuri: 


Era într-un loc necunoscut, în preajma turnului „său“ din 
Bollingen, construit numai din aur. Avea cheia în mână și o voce îi 
spunea că „turnul“ este gata acum și ar trebui să se mute. Remarcă 
deplina izolare a locului (nu era nimeni acolo) și liniștea totală. Văzu 
apoi un țărm de mare. În apă, o femelă gluton își învăța puiul să 
înoate, fiindcă nu reușea încă de unul singur. 


De când își construise turnul în Bollingen, Jung avea des vise în 
care apărea o copie exactă a turnului său în lumea de apoi sau pe 
„Celălalt mal“ al lacului. Interpretarea sa era că turnul nu este 


 Ibid, p. 295. 

altceva decât o imagine terestră a formei pe care o va avea el în 
lumea de dincolo, adică a Sinelui său. Visul îi spunea că locuința 
Sinelui, din „lumea de dincolo“ este gata pentru mutarea sa. Stra- 
niu este motivul animal de la sfârșitul visului. El ne spune, fără în- 
doială, că așa cum mama natură își adaptează copiii la viaţă și îi 
învață, dăruindu-le instincte, tot așa, un „instinct“ ne va ajuta și pe 
noi să ne adaptăm condițiilor schimbate din lumea de dincolo.! 

Pentru Jung „turnul“ era încă din timpul vieţii sale pământești 
un recipient al Marelui Om interior sau al Sinelui. În Amintirile sale, 
el spune2: „Încă de la început, turnul a devenit pentru mine un loc 
al maturizării — pântecele mamei sau o formă maternă în care 
puteam fi din nou așa cum sunt, cum am fost și cum voi fi... La 
Bollingen mă aflu în ființa mea cea mai autentică, în ceea ce îmi 
corespunde... Uneori sunt ca răspândit în peisaj și în lucruri și trăiesc 
eu însumi în fiece pom, în clipocitul valurilor, în nori, în animalele 
care vin și pleacă și în lucruri...” Când Jung a visat turnul de aur din 
lumea de apoi, inconștientul i-a arătat imaginea primordială, veș- 
nică, a ceea ce și-a construit pe pământ, ca proprie imagine. 

„Piatra albă“ din textul lui Zosima, cea care adăpostește „omul 
de aur“ și izvorul vieții, este o paralelă a acestui vis al lui Jung. 
Stupele asiatice par și ele a avea o semnificație similară, ca locuință 
a formei lui Buddha, rămasă pe Pământ, în ciuda morții sale. 

În textul Comarios natura strălucitoare, radiind de lumină pune 
în evidență natura imaginii devenită una, în alte cuvinte, calitatea 
sa „iluminantă“ î. Așa cum am vazut, unitatea regăsită în mortul 
reînviat se numește în text angrias, adică statuie de formă umană. 


1 Vezi și Barbara Hannah, C.G. Jung. Sein Leben und Werk, Fellbach, 1982, p. 428. 

2 Erinnerungen, Triume, Gedanken, p. 229. În română: Amintiri, vise, reflecţii, 
p. 264-265. 

3 M. Berthelot, Collection des Anciens Alchimistes Grecs, vol. 2, IV, XX, 15, 


„.p. 279; vezi C.G. Jung, „Mysterium Coniunctionis”, în GW 144, par. 77, Obs. 211 


și în GW 141, par. 244. În română: „Mysterium Coniunctionis”, în OC 14/1, trad. 
Dana Verescu, Trei, București, 2005 și în OC 14/2, trad. Daniela Ștefănescu, Trei, 
București, 2006. 


VISELE ŞI MOARTEA 


În viziunea lui Zosima, ei îi corespunde „bărbatul de bronz” care se 
transformă mai întâi în argint, apoi în aur: o statuie vie, de metal, 
dar un metal deopotrivă unu și multiplu. 

Regăsim simbolul și în seria publicată de Edward Edinger, în 
următorul vis": 


Priveam o grădină unică și frumoasă într-un mod curios. Era un 
pătrat mare, cu o podea de piatră. La intervale de vreo doi metri 
erau plasate obiecte de bronz, stând vertical și semănând foarte. 
mult cu „Pasărea măiastră“ a lui Brâncuși. Am rămas aici vreme 
îndelungată. Grădina avea o semnificaţie pozitivă, dar nu eram 
capabil să pricep care anume era aceea. 

Edinger amplifică simbolul, un stâlp metalic, mai gros în partea 
din mijloc, cu terminaţii conice și ajunge la ţintirea falică, verticală, 
către tărâmul spiritului superior. El introduce, ca paralelă, coloana 
egipteană, djed, a cărei ridicare în poziție verticală, la sfârșitul 
ceremoniei funerare, semnifică învierea. Acestui stâlp metalic îi co- 
respunde, de asemenea, falusul funerar de pe mormintele bărbaților 
etrusci și, într-o oarecare măsură, poate fi comparat și cu flacăra 
vieţii din visul lui J.B. Priesley ca imagine a impulsului vital creator, 
care dăinuie dincolo de moarte. În visul citat, formele sunt de bronz. 
Metalul are, așa cum subliniază Jung?, ceva din răceala străină; el 
caracterizează și forma simbolică a păsării și exprimă originea sa 
îndepărtată, în domeniul materiei anorganice, la fel ca și „piatra“ 
alchimică. 


1 Edward Edinger, Ego and Archetype, p. 220 și urm. În română: Edward Edinger, 
Ego și arhetip, p. 294-295. 

2 Vezi restul amplificărilor, ibid, p. 221. 

3 Vezi C.G. Jung, „Das Wandlungssymbol in der Messe”, în GW 11, par. 355 


(este un citat atribuit de Zosimos lui Ostanes). În română: C.G. Jung, „Simbolul trans- _, 


substanțierii în liturghie”, în OC 11, par. 355. 


Adevărata înviere, o reunificare în „piatră” a părţilor separate 


181 


182 


De la începuturi, mulţi alchimiști au asimilat „piatra“ lui Hristos; 
dar, așa cum a arătat Jungi, în tradiția alchimică există și o altă 
raportare, mult mai particulară cu privire la materia corporală, ca și 
când ea ar fi un fel de principiu divin ascuns în materia cosmică. 
În măsura în care Hristos a „devenit carne“, există o analogie cu 
piatra, dar piatra este încarnată în fiecare om și poate fi produsă 
de fiecare om sau, cum am spune în psihologia abisală, conștien- 
tizată interior de fiecare dintre noi. Atunci „piatra “alchimiei nu 
înseamnă, de fapt, Hristos, ci este un simbol compensator pentru 
imaginea lui Hristos. Jung scrie?: „Intenţia acelei naturi inconști- 
ente, care a creat imaginea pietrei filosofale, este cât se poate de 
limpede. Ideea că își are originea în materie, că e extrasă de om, 
că e răspândită peste tot și că realizarea ei, situată cel puţin virtual 
în domeniul omului, este peste tot posibilă, toate aceste caracte- 
ristici arată lacunele resimţite în imaginea lui Hristos: un aer prea 
subțire pentru nevoile omului, o distanță prea mare și un loc lăsat 
liber în inima omenească. Se simţea lipsa unui Hristos interior care 
să aparțină fiecărui om. Spiritualitatea sa era prea înaltă și omul 
natural, prea jos. În imaginea lui Mercur și a /apis-ului, carnea se 
glorifica în felul său unic, nelăsându-se transformată în spirit, ci 
dimpotrivă, fixând spiritul în piatră. Într-un anume sens, /apis-ul 
poate fi de aceea interpretat ca simbol al lui Hristos interior, al lui 
Deus in homine.“ El era privit ca încununarea lucrării de mântuire 
a lui Hristos; altfel decât figura oficială a lui Hristos, /apis-ul nu își 
are originea în domeniul spiritualității metafizice, ci „în acele do- 
menii psihice limită, care ajung la secretul materiei lumii“. Presimțind 
corect unilateralitatea spirituală a imaginii lui Hristos, speculația 
teologică a fost preocupată deja de la începuturi de corpul lui 
Hristos, adică de materialitatea sa și a rezolvat temporar problema 
lansând ipoteza „corpului învierii“. Fiindcă aceasta reprezenta doar 
un răspuns provizoriu și deci, nesatisfăcător, problema a reapărut, 


1 Vezi C.G. Jung, „Die Visionen des -Zosimos“, în GW 13, cap. 4 complet: „Die 
Steinsymbolik“, par. 126 și urm. 
2 ibid, par. 127. 

logic, în contextul Înălţării la Cer a Mariei. Întrebarea era dacă 
Maria s-a înălțat la cer în trupul său terestru, adică cu trup cu tot. 
Însă nici aici nu avem altceva decât debutul unei probleme care 
încă nu și-a găsit rezolvarea în creștinism, dar care rămâne o sursă 
de neliniște pentru omul modern. De aceea, mi se pare că ar fi 
timpul ca în preocupările creștinismului să-și găsească loc simbo- 
lismul alchimic, care, chiar dacă nu aduce vreun răspuns definitiv, 
pare cel puţin să schiţeze o soluţie simbolică. 

Eu însămi mi-am pierdut tatăl pe când era încă relativ tânăr. La 
circa șase săptămâni după moartea sa subită, am avut următorul vis: 


Tatăl meu mi-a apărut în vis, sănătos și plin de viaţă, dar știam 
că era mort. Îmi spuse cu bucurie: „Draga mea, învierea cărnii există 
într-adevăr. Vino cu mine, îți pot arăta.“ Porni înspre cimitirul în care 
era înmormântat. Îmi era groază, dar l-am urmat. La cimitir, merse 
printre morminte, observându-le pe fiecare în parte. Dintr-odată îmi 
arătă un mormânt și strigă: „Aici, de exemplu, vino să vezi!“ Am 
văzut cum pământul începea să se miște din interior și priveam, 
plină de groază, așteptând să apară un cadavru pe jumătate putre- 
zit. Însă din pământ se ivi, ridicându-l, un crucifix strălucitor, ver- 
de-auriu, de circa un metru înălțime. Tatăl meu strigă: „Uite, aici: 
asta este învierea cărnii.” 


Bineînţeles, m-am gândit la expresia „înviat întru Hristos“, însă,. 
ce semnificație avea cu adevărat imaginea, nu am reuși să elucidez. 
Esenţial este, mi se pare, faptul că acel crucifix era din metal însufle- 
țit, asemenea statuii alchimiștilor. Aurul verde, ca motiv, trimite și el 
la alchimie. Jung spune în Amintirile! sale, că a avut odată o viziune 
a unei figuri, a lui Hristos, din aur verde, subliniind în acel context: 
„Aurul verde este calitatea vie pe care alchimiștii n-o vedeau numai 
în om, ci și în natura vie. Este expresia unui spirit al vieţii, anima 
mundi sau filius macrocosmi, anthropos-ul care trăiește în întreaga 


' Erinnerungen, Trăume, Gedanken, p. 214. În română: Amintiri, vise, reflecţii, 
p. 249. 

lume. Acest spirit s-a infiltrat până și în materia anorganică, el este 
prezent și în metal și piatră. Astfel, viziunea mea era o unificare a 
imaginii lui Hristos cu analogia sa care se află în materie — fiul ma- 
crocosmosului... Scoaterea în evidență a metalului îmi arăta ... con- 
ceperea alchimică nedisimulată a lui Hristos drept unire a materiei 
spirituale vii cu cea fizică moartă.“ Visul meu accentuează aceeași 
dublă natură a corpului învierii, ca unire:a contrariilor. Crucea, însă, 
semnifică suferința provocată de contrarii. Visul meu mai spune des- 
pre „corpul învierii“ că este, totodată, „omul interior veșnic“ și nu 
eul efemer, deși acest „eu“ al tatălui meu defunct pare a fi apărut 
în vis și ca martor al procesului învierii. Este evident că, abia în unirea 
eului cu corpul învierii, se desăvârșește devenirea omului în totalitate. 


Un ultim exemplu este despre o femeie în vârstă de 80 de ani. 
lată aici visul ei înainte de propriul sfârșit!: 


A văzut o cruce și în mijlocul ei strălucea un safir. Visul i-a 
provocat o fericire extraordinară, pentru că a simţit că are legătură 
cu viața celestă. 


Și în acest vis crucea simbolizează unificarea tuturor contrariilor, 
în timp ce safirul ne trimite cu gândul la tradiția medievală unde 
era piatra lui Hristos și simbolul pentru „piatra de temelie“ a 
lerusalimului ceresc. 


1 Citat după David Eldred, Psychoadynamics of the Dying Process, p. 171. 


10 
CORPUL SUBTIL ȘI VARIANTELE SALE 


La 

Hindușii și taoiștii, dar și numeroase alte popoare consideră că 
după moarte, sufletul — indiferent de definiţia care i se dă -— ar 
poseda un corp de esenţă subtilă. Este o credință pe care o împăr- 
tășeau și multe societăți primitive. În Occident, spiritismul lucrează 
cu aceeași ipoteză și există nenumărate rapoarte asupra fenome- 
nelor de materializare în care apar fantome cu corp de „abur“ sau 
„fum“ .! Este, fără îndoială, vorba despre o reprezentare arhetipală, 
care însă nu a putut fi verificată, excepție făcând, eventual, rapoar- 
tele parapsihologice. 

Jung a fost primul care a atras atenţia asupra unei modalităţi 
empirice de a observa existenţa unui atare „corp subtil“?. El spune 
că avem foarte puţine informaţii conștiente sau directe despre 
ceea ce se petrece în corpul nostru. Nu știm, spre exemplu, nimic 
despre starea splinei noastre, în caz că nu ne consultă un medic, 
iar acesta își va formula și el concluziile pe baza unor simptome 
indirecte. Constatarea acestei lacune, spune Jung, permite ipoteza 
că ar exista un fel de strat intermediar, poate un „corp subtil“, 


1 Vezi Emil Mattiesen, Das pers&nliche Uberleben des Todes, passim. 
2 Scrisoare către Raymond Smithies, 1952, în C.G. Jung, Briefe, vol. 2, p. 252 
și urm. 

care s-ar interpune între propriul corp și percepţia noastră despre 
noi înșine. : 

Așa cum ne apare nouă, acest strat intermediar sau „corp subtil“ 
este identic cu tot ceea ce suntem capabili să trăim în interiorul 
nostru, altfel spus, ar fi sufletul nostru perceput prin intermediul 
introspecţiei. Fiecare dintre noi cunoaște din experiență cum senti- 
mente ca invidia, iubira sau ura, anumite gânduri intense, imagini 
fanteziste par să se impună obiectiv eului nostru. Când le sesizăm, 
avem senzația că aceste trăiri se ridică din interiorul corpului nostru. 
În acest caz, „corpul subtil” ar corespunde întru câtva psihismului 
obiectiv din psihologia lui Jung și ar putea, la fel de bine, să se ma- 
nifeste și sub alte aparenţe, de exemplu, ca un „corp de aer“!. Știm, 
de exemplu, că în stări de extremă excitație, rănile, chiar și cele foarte 
grave, nu sunt percepute imediat (cum li se întâmplă soldaţilor răniţi 
pe câmpul de luptă). Intensificarea factorului psihic „derealizează “ 
într-un fel corpul, în ciuda faptului că secrețiile de adrenalină inten- 
sifică activitatea senzorială. 

În lumina observaţiilor lui Jung, voi parcurge câteva din teoriile 
tradiționale despre existența unui corp de natură subtilă. În Antichi- 
tate, discipolii lui Pitagora, orfiștii și, în primul rând, platonicienii 
susțineau că sufletul posedă un corp subtil strălucitor, vehicul 
(ochema) al manifestărilor sale. Potrivit lui Hierocles din Alexandria?, 
așa-numitele reguli pitagoreice de viață serveau eliberării sufletului 
de materia brută, pentru a deveni „luminos“ (augoeides), reușind 
astfel să intre în legătură cu ființele eterice (zei). În Phaidros (250 C) 


1 Cu sensul de corp aerat, diafan, translucid, cum par, de exemplu, pentru eul 
care se autopercepe, închipuirile sau produsele imaginaţiei. Termenul de „corp de aer“ 
poate trimite și la sentimentul de ireal sau de desprindere ca și când ceea ce se în- 
tâmplă nu este în realitate, eul percepându-se pe sine detașat de corp. În psihanaliză 
ar corespunde sentimentului de derealizare pe care îl subliniază și autoarea în con- 
tinuare cu privire la trăirile foarte intense de durere (n. red). 

2 Vezi G.R.S. Mead, The Doctrine of The Subtle Body in Western Tradition, ediția 
a II-a, Stuart & Watkins, Londra, 1967, p. 63 și urm. Hierocles din Alexandria, Comment 
on the Golden Verses, editată de Needham (Chaldarean Oracles), 1907, p. 227. 

de Platon, sufletul, în starea de dinainte de coborârea în „mormântul 
corpului“, este descris ca „sclipire de lumină“. 

Conceptul platonician de „sclipire“ (auge) îi va încuraja pe co- 
mentatorii neoplatonicieni să vorbească despre un „suflet-lumină“ 
(augoeides). De fapt, neoplatonicienii sunt cei care au conturat ideea 
„Corpului de lumină” și a unui „corp subtil“ superior, nemuritor. 
Într-un fragment păstrat din lucrările lui Damascius se spune": „Su- 
fletul posedă un anume vehicul (ochema) luminos, care este denu- 
mit și astral (astroeides) și este veșnic. El se află în corp, fie în cap, 
fie în umărul drept.” În comentariul său la Parmenidele lui Platon, 
Damascius? descrie cum acest suflet strălucitor se întunecă treptat și 
devine tot mai material, pe măsură ce se încarnează; nu își pierde, 
însă, „identitatea numerică”, ceea ce înseamnă, probabil, unitatea. 
După diferiți autori, corpul de raze sau corpul de lumină al sufletului 
nu pătrunde brusc în corpul grosier material, ci mai înainte trece 
print-o fază de „spirit corporal“?, un fel de chintesenţă a celor patru 
elemente care mișcă trupul, produce circulația sângelui și asigură 
funcţionarea organelor senzoriale. Când este orientat spre ceea ce 
e înalt, el creează conținuturi sufletești obiective și idei raționale; 
când este orientat în jos, dă naștere iluziilor (phantasias). Sufletul 
poate deveni „umed“ sau apos, în vreme ce în forma sa nobilă este 
uscat și arzător, precum ne spunea deja Heraclit. Regăsim aici stările 
„mobile“ ale eului, pe care le-am discutat în Capitolul VIII. 

În secolul al II-lea d.Hr., Plutarh descrie sufletele morților“: ele 
sunt înconjurate de o bulă sau văl asemănător unei flăcări, „unele 
făcute din cea mai pură lumină a lunii pline, transmițând o culoare 
blândă, continuă și egală. Altele erau decolorate și palide, acoperite 
de pete albe, ca viperele, altele aveau zgârieturi ușoare”. Ștergerea 
culorii și paloarea sunt atribuite moral greșelilor din viața trecută. 
La neoplatonicianul de mai târziu Joannes Philoponus (sec. al VI-lea), 


' Suidas. S'ae lexicon; ex. rec. Imman. Bekkeri, Berol., 1854, p. 194. 
2 Vezi Ruelle, Chaignet, cap. III, citat după Mead, ibid, p. 60. 

3 „Spirituous body“ sau „spirit body“, la Mead. 

+ De sera Numinis Vindicta, XXII, p. 564. 

ideea de suflet este în continuare diferențiată în reprezentarea unui 
„Suflet parțial pur, care zboară la zei, a unui eidolon, un suflu gol 
sau umbră impură, care coboară în Hades”.! Sufletul pur „rațional“, 
adică înțelept, este luminos și are mișcare sferică; când însă se dedă 
lipsei de judecată și pasiunilor, se întunecă și se mișcă în linie 
dreaptă, devine înnourat și negru. Concepții asemănătoare are și 
de Porfirio, în comentariile sale la Platon.? 

În domeniul „înnourat” trăiesc și demonii și ei pot afecta sufletul. 
În starea sa pură, plină de lumină, el se află în afara atingerii lor. 
Iluziile (phantasmata) influenţează și ele sufletul prin intermediul 
demonilor și îi întipăresc forma și culoarea lor. Faţă de dihotomia 
relativă (luminos/intunecat) de până atunci, Filopon va întreprinde o 
nouă divizare.? În concepţia sa, omul posedă 


1) sufletul rațional, care se desparte de corp și este nemuritor; 

2) sufletul irațional, pasional, care se desparte de corp, dar nu 
și de sufletul rațional; 

3) „spiritul corporal“ care supraviețuiește corpului brut, dar se 
stinge, totuși, după un timp; | 

4) suflet pur „vegetativ“, care dispare odată cu corpul brut. 


„Spiritul corporal“ merge în Hades, de unde, prin jertfă de 
sânge, poate fi adus în faţa celor vii printr-un sacrificiu, după cum 
știm din Odiseea. În timpul vieţii, acest spirit poate fi purificat și 
volatilizat într-un grad mai mare, prin dietă și miresme; el se poate 
manifesta prin imaginaţia sufletului spiritual, superior lui.* 

Primilor alchimiști și adepților ermetismului le erau familiare 
aceste concepții filosofice cu care erau, de altfel, contemporani. 


1 Mead, ibid, p. 43 și urm. 

2 Sententiae ad intelligibilia descendentes, XXIX, p. 13, editată de Mommert, 
Leipzig, 1907, citat după G.R.S. Mead, ibid, p. 45. 

3 Mead, ibid, p. 48 și urm. 

« Ibid, p. 51. 

* Documentaţie, vezi ibid p. 36 și urm. 

Unii alchimiști-au încercat chiar să-și articuleze opera ca transfor- 
mare și regenerare a acestui spirit interior al corpului subtil. Cel mai 
elocvent exemplu îl reprezintă, în sec. al III-lea, viziunile lui Zosima", 
cel mai detaliat document din epocă. 

Idei neoplatonice similare au supravieţuit și în spațiul islamic, 
Chiar până în sec. al XVIII-lea, în mișcarea șiită, Shaykhi. Unul dintre 
reprezentanţii proeminenți ai acestei școli este Shaykh Ahmad 
Ahsă“i (t 1836), a cărui învățătură este pe larg prezentată de Henry 
Corbin.? Shaykh Ahmad, care se ocupă în opera sa în special de 
corpul învierii, distinge, de asemenea, patru părţi ale sufletului, dife- 
rențiindu-se însă în unele puncte de Filopon. El distinge două jasad 
(organisme vii) și două jism (mase corporale sau volume corporale): 


1) Jasad A este corpul brut, trecător, 

2) Jasad B constă din elemente subtile ale pământului mistic 
Hurgalya (Corbin îl asimilează lui „archetypus mundus“: ), iar din 
ele se naște caro spiritualis, corpul învierii; 

3) Jism A este un lucru al lumii intermediare, se naște din dome- 
niul sferelor celeste, fiind astfel „corp astral“ și o formă provizorie 
a corpului subtil pentru că, în măsura în care este absorbit la înviere, 
în jasad B, acest caro spiritualis este trecător, 

4) Jism B este corpul subtil esenţial, arhetipal, veșnic, netrecător, 
individualitatea eternă, corpus supracoeleste în om, alter egoul său 
transcendental“ și corpul-lumină. 


Pentru contextele mai profunde și mai subtile ale acestei concep- 
ţii despre suflet și corp îl îndrum pe cititor spre lucrarea fundamentală 
a lui Henry Corbin. Din punctul nostru de vedere, este important 
faptul că în concepţiile neoplatonice, hermetice și alchimice și la 
anumiţi mistici islamici, sufletul și corpul nu apar despărțite de o 


1 Vezi C.G. Jung, „Die Visionen des Zosimos“, în GW 13, par. 85 și urm. 
2 Henry Corbin, Spiritual Body and Celestial Earth, cap. 2. 

3 lbid, p. 91 și urm. 

4 „Fiinţa de lumină” a lui Raymond Moody. 

frontieră, ci formează un ansamblu de domenii în care se regăsesc 
împreună, în așa fel că sunt de neseparat unul de celălalt. Pluralitatea 
sufletelor din concepția multor popoare primitive, așa cum le-am 
descoperit în capitolele precedente, transpare și în aceste concepții. 
Tradiția alchimică se va diferenţia de religie și filosofie prin faptul că 
accentuează continuitatea dintre diferitele aspecte ale sufletului: 
scopul operei alchimice este tocmai acela de a găsi Unu/ în multiplu 
și de aceea alchimistul lucrează în cât mai mare măsură asupra 
„straturilor“ sufletești apropiate de corp. 

Dintre cele patru componente psihosomatice diferenţiate de 
Shaykh Ahmad, acel jism A (volum corporal) trecător, resorbit la 
înviere, în jism B (omul etern) merită o atenţie deosebită. În măsura 
în care constă din influențe ale sferelor celeste, el este „corp astral”. 
Ideea unui corp subtil produs prin influenţe astrale își are și ea 
originea tot în concepțiile neoplatonice și gnostice. Spre exemplu, 
în concepţia lui Plotin!, sufletul aflat în starea sa pură posedă un 
corp eteric, însă, când trece de la logos la.phantasia (imaginație), 
devine mai curând corp solar. Continuându-și coborârea, sufletul 
se leagă de forme și devine feminin, cu un corp selenar. La finalul 
coborârii sale se scufundă în lumea materială, devine complet 
amorf, constituit din emanaţii umede. Aici pierde orice conștiință 
a realului, fiind copleșit de tenebre și puerilitate. De îndată, însă, 
ce se va separa de acest domeniu inferior, devine o rază de lumină 
(auge), fără umbră sau nori.? 

Proclus formulează aceeași idee ușor diferit, în comentariul său 
la Timaios: al lui Platon. Pentru el, omul este un microcosmos și 
posedă, asemenea universului (to pan), spirit și rațiune (nous și logos), 
precum și un corp divin și unul muritor. Ca nous corespunde prin 


' Publicat de Porfir (305) în Sententiae ad intelligibilia descendentes, editat de 
Mommert, XXIX, p. 14 și urm. 

2 Vezi G.R.S. Mead, The Doctrine of the subtle bodyin Western Tradition, p. 61 
şi urm. 

3 Proklos, Commentarius in Platonis Timaeum, editată de Schneider, Breslau 1847, 
p. 384 AB, p. 848. 

natura sa aștrilor ficși. Ca /ogos (rațiune) corespunde lui Saturn, iar 
în aspectul său social îi corespunde lui Jupiter. Partea iraţională a 
omului are și ea legăturile sale: pasiunile îi corespund lui Marte, 
elocința lui Mercur, poftele lui Venus, percepţia Soarelui și viața 
vegetativă Lunei. 

Vehiculul strălucitor al sufletului (augoeides) îi corespunde ceru- 
lui, iar învelișul său muritor, lumii sublunare. Porfir urmează aici, 
după cum observă Mead, mai degrabă schema vechiului Babilon, 
în vreme ce Proclus, pe cea neobabiloniană.! După Filopon, strălu- 
citorul vehicul al sufletului constă din chintesenţa celor patru ele- 
mente naturale și forma lui este sferică. Pentru Aristotel corpul 
chintesenţial este transparent și asemănător cristalului, fiind o revăr- 
sare a sferelor celeste. Corpul chintesenţial al lui Filopon îi cores- 
punde mai degrabă jism-ului B, adică acelui corp al învierii născut 
din „mundus archetypus“ din concepţia lui Shaykh Ahmad, în timp 
ce „corpul astral“ se aseamănă mai mult trecătorului jism A. 

În Renaștere, Paracelsus va propune o nouă dezvoltare a tradiţiei 
apusene a corpului subtil. În Liber de Lunaticis el spune că în om 
există „două trupuri“?: „unul din elemente, celălalt din astre... 
După moarte, trupul elementar împreună cu spiritul său ajung în 
groapă, elementele eterice sunt consumate în firmament“. Paracelsus 
înțelege prin acesta corpul sideral sau astral, care bântuie încă un timp 
după moarte, ca imagine-oglindă sau spectru, fiind apoi reabsorbit 
treptat de stele. Doar „spiritul imaginii lui Dumnezeu merge la Cel a 
cărui imagine este“ — acesta este nucleul sufletesc nemuritor, adică, 
în limbaj psihologic, Sinele. 

.„Corpul astral“ este, așadar, în concepţia autorilor citați, uneori 
trecător, alteori veșnic. Este însă evident că el are de-a face cu ceea 
ce am numi astăzi inconștientul colectiv, fiindcă deja în Antichitate, 
corpurile cerești erau considerate zei, iar în islam, îngeri. Ele sunt 
astfel în viziunea modernă, simboluri arhetipale care reprezintă în 
totalitatea lor inconștientul colectiv. Aici debutează, însă, o mare 


1 Mead, ibid, p. 63. 
2 Citat după Aniela Jaffe, Geistererscheinungen und Vorzeichen, p. 79. 

incertitudine: ce se întâmplă cu așa-numitul inconștient colectiv din 
om la moartea sa? Supravieţuiește acest strat al sufletului odată cu 
omul sau omul se desparte de el, fiindcă niciodată nu a fost o parte 
a persoanei sale și, cu atât mai puţin, a conștiinței sale? Sau o 
parte a sa (după Proclus, cea care se află deasupra lunii) este păs- 
trată împreună cu „corpul de lumină“, iar cealaltă (cea sublunară) 
este respinsă? Sau aspectul cosmic al inconștientului colectiv dăinuie, 
separat de defunct, care păstrează doar aspectul care i-a fost încar- 
nat? Spre această din urmă variantă pare să tindă Shaykh Ahmad 
și de aceea doresc să readuc în atenţie-concepţia sa, interpretând 
psihologic reflecţiile lui Corbin: 

Ahmad crede, în tradiția cosmologiei lui Avicenna, în existenţa 
unui pământ care se află între domeniul superior al inteligibilului 
(al spiritului pur, al ideilor platonice) și pământul brut material. În el 
trăiesc anumiţi îngeri și sufletele. Dimensiunea sa nu este lumea 
senzorială, ci una a „imaginaţiei active”, adică a unei imaginaţii care 
percepe și modelează ceea ce este obiectiv și real, în opoziție cu 
dorințele și iluziile. Ea corespunde, cum arată Corbin, conceptului 
alchimic de imaginatio vera, în opoziţie cu imaginatio phantastica. 
Imaginaţia adevărată este organul tuturor trăirilor religioase,-charis- 
melor, revelațiilor, intuițiilor autentice și aşa mai departe. Acest do- 
meniu, cel al pământului Hurqalya, care reprezintă centrul întregului 
univers, intermediază între lumea spiritului pur și cea a materiei 
brute. El este o „coincidentia oppositorum“, un domeniu în care 
suflet și corp se întâlnesc nedistinctiv, în centru. 

În limbajul psihologiei abisale, acest pământ este, așa cum a vă- 
zut deja Corbin, un mundus archetypus, însă se cere o completare, 
el este acel archetypus mundus unificat în arhetipul Sinelui, pe care 
Jung, urmând tradiția apuseană, l-a denumit unus mundus și l-a 
descris ca fond al evenimentelor sincronistice în domeniul brut ma- 
terial.! Într-o scrisoare adresată preotului F. Pfăfflin, Jung se referă 


1 Conform lui Shaykh Ahmad, doar chintesența acestui aspect al inconștien- 
tului colectiv supraviețuiește morții individului, durând, ca să spunem așa, în 
„Corpul spiritual“. 

la o asemenea lume sau „pământ“ al corpului subtil. Destinatarul 
i-a relatat că a simţit intens prezenţa fratelui său, mort într-un acci- 
dent în Africa, și a purtat o discuţie cu acesta. Jung răspunde: „În 
ceea ce privește interesanta discuție post-mortem pe care aţi avut-o 
cu fratele dumneavoastră, ea demonstrează toate caracteristicile 
semnificative ale trăirilor de acest fel. Subliniez, în special, preocu- 
parea aparte pe care morții o au pentru stările sufletești ale celorlalți 
(morţi). De asemenea, existenţa locurilor de vindecare (sufletească). 
Am intuit de mult că instituțiile religioase, bisericile, mănăstirile, tem- 
plele, riturile și eforturile psihoterapeutice de vindecare ar fi imitări 
ale stărilor sufletești (transcendentale) post-mortem, o adevărată 
ecclesia spiritualis ca model al bisericii pe pământ, una sancta. În Est, 
O asemenea idee nu ar fi ceva nemaiauzit, da vreme ce, de pildă, 
filosofia budistă a creat:pentru această existenţă sufletească (în afara 
spațiului și atemporală), termenul de sambhoga-kâya, anume lu- 
mea formelor subtile, care se comportă față de nirmana-kâya precum 
corpul subtil față de corpul material. Lumea subtilă este înțeleasă 
ca o stare intermediară între nirmana-kâya și dharma-kâya. În 
dharma-kâya, care simbolizează starea cea mai înaltă, separarea 
formelor se anulează în unitate absolută și amorfism.“ 

În aceeași scrisoare, Jung presupune că, în inconștientul abisal, 
unde timpul și spațiul par a fi anulate, domnește „o veșnicie relativă 
și o relativă lipsă de separare de celelalte suflete, respectiv, o devenire 
în Unul a acestora“. Această sferă este, neîndoielnic, identică cu 
pământul Hurgalya al misticii islamice. Legătura cu această dimen- 
siune văzută ca unus mundus este decisivă pentru om, ei fiindu-i 
destinată, în cele din urmă, întreg procesul pe care, în temenii psi- 
hologiei, îl numim individuație. 

Acum înțelegem mai bine de ce Jung spune în Amintirile sale : 
„Întrebarea hotărâtoare pentru om e: te raportezi sau nu la infinit? 
Acesta este criteriul vieţii sale. Numai dacă știu că nemărginirea este 
esențţialul, nu-mi fixez interesul pe futilităţi și pe lucruri care nu au 
o însemnătate decisivă. Dacă nu știu, atunci insist să mi se recu- 
noască o valoare în lume, din cauza unei însușiri sau a alteia pe care 
O concep ca pe o avere personală; talentul „meu“ sau, eventual, 

frumuseţea „mea“. Cu cât omul pune mai mult accent pe o posesi- 
une falsă și cu cât percepe mai puţin ceea ce este esențial, cu atât 
mai nesatisfăcătoare îi este viața... Dacă înțelegem și simţim că în 
timpul acestei vieţi suntem legaţi de nemărginire, dorinţele și atitudi- 
nea se modifică. La urma urmei, valoarea noastră se datorează numai 
esenţialului, iar dacă nu avem așa ceva, viaţa este irosită... Ating însă 
sentimentul de nemărginire numai dacă am ca limită extrema. Limi- 
tarea cea mai mare a omului este Sinele; el se manifestă în trăirea lui: 
Eu sunt numai asta! Doar conștiința limitării mele celei mai înguste 
în sinele meu se racordează la nelimitarea inconştientului... ” 

În această perspectivă, nemărginirea, inconștientul are un sens 
doar atunci când este conectat la conștiință, altfel este „pierdut în 
sine însuși“. Doar ce6a ce omul a conștientizat din inconștient pare 
a-l însoți ca „fruct“ în lumea de dincolo. În plus, acest fruct, adăpos- 
tit în „tezaurul“ sau „biblioteca ” sau „hambarul“ lumii de dincolo, 
pare a opera pozitiv și durabil în continuare. 

Reprezentările astrologice pot ilustra același lucru. Constelaţiile 
astrologice reprezintă ceea ce noi numim arhetipurile inconștien- 
tului colectiv. Ele sunt imagini ale arhetipurilor proiectate pe cer. 
Horoscopul nașterii prezintă o combinaţie individuală, specifică, de 
elemente arhetipale colective, la fel cum factorii noștri ereditari 
biologici sunt colectivi, dar în particular formează, 'de fiecare dată, 
o nouă compoziţie individuală. Combinația stelelor în horoscop 
ilustrează în mare măsură ființa individuală și astfel, destinul sufle- 
tesc al fiecăruia. De aceea, conform experienţei, nu putem conști- 
entiza sau integra un arhetip în sine, luat ca totalitate, ci doar acel 
aspect al arhetipurilor care ni se oferă în decursul vieții, din exterior 
sau din interior, ca eveniment predestinat și se pare că doar asta 
se păstrează împreună cu noi, în moarte. Conștientizarea, însă, 
depinde în cele din urmă, de legătura eului cu Sinele, adică de 
orientarea eului spre nemărginire sau divin. A te lăsa copleșit sau 
posedat de un arhetip stă în putinţa fiecăruia, dar prin asta nu se 
realizează sufletește nimic, demonul doar vine și pleacă. Numai 
conștientizarea Sinelui care, ca spiritus rector al tuturor evenimen- 
telor biologice și psihologice, reprezintă elementul unificator al 

tuturor arhetipurilor și pare a fi în moarte o posesiune nepieritoare. 
Într-o scrisoare adresată unei femei care deplângea moartea pre- 
matură a unui copil, Jung scrie : 

„Ceea ce se întâmplă dincolo de moarte este atât de extraor- 
dinar, încât nu se poate descrie în cuvinte, imaginaţia și simţurile 
noastre nu sunt suficiente pentru a înțelege, nici chiar într-o mică 
măsură. Cu câteva zile înainte de moartea surorii mele, faţa ei avea 
o expresie de o măreție atât de îndepărtată de natura umană, încât 
m-a înspăimântat. 

Și un copil pătrunde în această măreție, căci va ști să se elibe- 
reze de această lume și de varietatea de individuații mai repede 
decât cineva mai în vârstă; el atinge mai repede o stare comparabilă 
cu a dumneavoastră acum, în așa fel încât diferenţele se șterg re- 
pede. Mai devreme sau mai târziu, toți morţii devin în esenţă ceea 
suntem și noi. Din realitatea noastră de aici, știm puţin sau nu știm 
nimic despre această esenţă. Și ce vom ști despre acest pământ 
dincolo de moarte? Forma noastră temporală se va dizolva în veș- 
nicie, dar sensul său nu se va pierde. Poate că degetul mic va învăţa, 
de fapt, că aparține palmei.“ 

Prin ideea că „morții vor deveni ceea ce suntem și noi“, Jung 
face aluzie aici la secretul Sinelui, căci toate sufletele, ale viilor și ale 
morţilor, sunt întemeiate pe unitatea sa, totodată una și multiplă. 
La fel pentru hinduși atman-ul personal (Sinele) și atman-ul cosmic 
au fost dintotdeauna unul. 

O IPOTEZĂ NOUĂ A LUI C.G. JUNG 


A admite existența unui corp subtil înseamnă a accepta ipoteza 
că se poate trece gradual de la materialitatea brută, grosieră, a cor- 
pului (care se manifestă ca un consum de energie) la psihismul pur. 
Ceea ce numim energie fizică și energie psihică nu ar fi decât două 
aspecte ale uneia și aceleiași energii. Jung formulează această ipo- 
teză într-o scrisoare referitoare la corpul subtil, destinată lui 
Raymond Smythies. După ce lansează ideea corpului subtil (pe care 
am analizat-o și noi în capitolele precendente), Jung scrie: „Ar fi 
poate-necesar să concepem psihicul ca intensitate neextinsă și nu 
ca un corp care se mișcă în timp. Se poate presupune că psihicul 
crește de la extensia cea mai mică, la infinita intensitate, irealizând 
corpul, de exemplu, atunci când depășește viteza luminii... Din 
acest punct de vedere, creierul poate fi o stație de comutare în care 
tensiunea sau intensitatea relativ infinită a psihicului este transfor- 
mată în frecvențe sau «extensiuni» perceptibile.! Invers, lipsa per- 
cepțiilor introspective ale corpului se explică printr-o «psihificare» 


1 Mai nou, cunoscutul neurolog sir John C. Eccles postulează, de asemenea, 
independenţa unei părți a psihicului de creier, The Human Psyche, Berlin și New York, 
1979; la fel și Wilder Penfield, The Mystery of the Mind, Princeton Univ. Press, 1975. 

graduală, adică intensificare pe seama extensiunii. Psihic = intensi- 
tate maximă în spațiu minim.“ 

Este vorba aici, deci, de o formă de energie care trece gradua/ 
de la ceva măsurabil fizic, la ceva sufletesc, nemăsurabil. În această 
perspectivă, corpul subtil ar fi:'o formă de psihic, încă aproape de 
corp, dar cu o masă minimă și o extindere spațio-temporală, care, 
desigur, nu ar mai putea aparţine, în niciun caz, materiei fizice, în 
accepțiunea comună a termenului. 

Trebuie să rămânem conștienți de faptul că fizica modernă a dat 
oricum lovitura de graţie ideii noastre de realitate materială. Fritjof 
Capra descrie acest lucru astfel": „În fizica modernă masa nu mai 
are substanţă și nu se mai crede că particulele constau dintr-o ma- 
terie oarecare, ci că sunt fascicule de energie... Așa cum am văzut, 
ele nu trebuie privite ca obiecte tridimensionale, ca, de pildă, o bilă 
sau un grăunte de nisip, ci ca structuri tetradimensionale, în conti- 
nuumul spaţiu-timp. Formele lor trebuie înțelese dinamic, ca forme 
în spațiu și timp. Particulele subatomice sunt structuri dinamice, care 
au aspect spațial și aspect temporal. Aspectul spațial le permite să 
apară ca obiecte cu o anumită masă, iar aspectul temporal, ca procese 
definite de o energie corespunzătoare. “ 

Dacă înțelegem „materia“ în acest fel, ideea trecerii progresive 
a corpului într-o concentrare de intensitate energetică, care nu mai 
e definită prin categorii de spaţiu și timp, devine mai puţin de 
neconceput. 

Într-o altă scrisoare, în care comentează cartea lui Edward White, 
The Unobstructed Universe, Jung spune?: „Cea mai bună idee în 
Unobstructed Univers este, fără îndoială, aceea a frecvenţei. Este o 
idee cu care am cochetat și eu în încercarea de a explica relativa 
realitate a fenomenelor metafizice. Paralela pe care o face White cu 
esența gândului mi se pare foarte corectă. Gândul nu are nicio altă 
calitate în comun cu lumea fizică, decât cea a intensității, care poate 
fi cert exprimată matematic, ca frecvență. Se observă o creștere 


1 Fritjof Capra, Der kosmische Reigen, Munchen, 1975, p. 292. 
2 C.G. Jung, Briefe, vol. 2, p. 42 și urm. 

vizibilă de intensitate, respectiv, de frecvenţă, în orice caz în care se 
manifestă un arhetip sau în cazul unui abaissement du niveau mental, 
când inconștientul, reacționând, trece în primul plan, de exemplu, în 
cazul viziunilor despre viitor, al extazelor, al viziunilor muribunzilor 
și așa mai departe.“ 

Ipoteza lui Jung privind unitatea energiei fizice și psihice mi se 
pare atât de importantă, încât cred că merită să trecem în revistă 
simbolismul viselor redate până acum, pentru a vedea dacă ele con- 
țin argumente pro sau contra acestei idei. În primul rând, ar fi visul 
lui J.B. Pristley, despre acea flacără a vieții care traversează mulțimea 
păsărilor vii și moarte (vezi cap. 2). Semnificativă este trecerea din 
ce în ce mai rapidă a timpului. Acest aspect ar corespunde acelei 
creșteri a intensității despre care vorbește Jung; flacăra albă ar fi 
atunci o imagine a însăși vieţii psihice, de o uriașă tensiune, care 
traversează totodată fenomenele brute materiale. Întregul proces 
al vieţii culminează în această flacără albă, care „irealizează“ lite- 
ralmente viața corporală, potrivit exprimării lui Jung. Timpul, „tre- 
când mereu mai repede“, adică fluxul de energie devenind mereu 
mai intens, apare observatorului ca stând pe loc — ceea ce înseamnă 
că păsările din vis nu se mai mișcă. Totul pare extins simultan într-un 
spațiu infinit. „Spaţiul minim“ al intensității psihice ar fi, de fapt, la 
fel ca universul, un punct — poate, un fel de punct omniprezent, 
o imagine care era un cunoscut.simbol medieval al lui Dumnezeu. 

În materialul prezentat, apare cel mai adesea imaginea luminii. 
Jung formulează presupunerea că realitatea psihică se află pe ni- 
veluri de frecvenţă superioare celor ale luminii, ceea ce înseamnă 
că poate depăși viteza de propagare a iuminii. „Lumina“ ar fi, în 
acest caz, ultimul grad observabil al tranziţiei înainte ca psihicul să 
„irealizeze“” (potrivit termenului lui Jung) în totalitate corpul. Din 
nou, lumina ar fi prima manifestare a psihicului în procesul „încar- 
nării“ energiei psihice în continuumul spaţiu-timp prin conectarea 
lui la un nivel inferior de energie. Pe lângă mărturiile citate aici după 
Moody (vezi cap. 4), găsim atât în lucrările acestuia, cât și în restul 
literaturii parapsihologice, numeroase relatări despre apariții lumi- 
noase ca fenomene care însoțesc moartea sau nălucile. 

Un vis redat de John Sanford ilustrează în mod deosebit de clar 
ipoteza lui Jung. Este visul unui preot protestant, cu câteva zile 
înainte de moarte": 


Acele ceasornicului, care se mișcau până adineauri, se opresc. 
Și acum, în spatele ceasului se deschide o fereastră și lumina pă- 
trunde înăuntru. Deschiderea ferestrei devine o poartă, iar lumina, 
un drum strălucitor. Pășesc pe acest drum de lumină pură și dispar. 


Alchimistul Gerhard Dorn descrie o „fereastră“ asemănătoare ca 
fenestra aeternitatis sau spiraculum (gol de aer) aeternitatis, o fereas- 
tră care se deschide adeptului prin opus-ul alchimic, astfel că, potrivit 
lui Jung, acesta „este eliberat din strânsoarea sufocantă a unei ima- 
gini unilaterale a lumii“ 2 În textele religioase, Maria era lăudată ca 
fenestra evasionis, fereastra care permite o evadare din lume.3 

Amintesc aici câteva din numeroasele mărturii impresionante din 
cartea lui ]. C. Hampe. Cea de față este a arhitectului Stefan von 
Jankovic“: „Una dintre cele mai mari cunoașteri care mi-au fost date 
în timpul morții este principiul vibraţiilor ... Pentru mine, de atunci, 
(Dumnezeu) reprezintă cea dintâi între toate sursele de energie; ine- 
puizabilă și atemporală, ea radiază continuu energie, o absoarbe 
totodată, e o continuă pulsaţie... Lumi diferite emană vibrații dife- 
rite, frecvențele sunt cele care determină diversitățile. În același timp 
și din acest motiv, pot exista lumi diferite în același loc, fiindcă vibra- 
ţiile neînrudite nici nu se influențează reciproc... Nașterea și moartea 
pot fi înțelese ca evenimente care ne conduc dintr-o frecvenţă vibra- 
torie în alta și astfel dintr-o lume, în cealaltă...” În această descriere, 
Jankovic se apropie foarte mult de concepţia lui Jung. 


1 John Sanford, Gottes vergessene Sprache, Olten, 1956, p. 45. 

2 C.G. Jung, „Mysterium 'Coniunctionis“, în GW 141, par. 388, 417. În ro- 
mână: C.G. Jung, „Mysterium Coniunctionis“”, în OC 14/2, par. 388, 417. 

3 Marie-Louise von Franz, „Aurora Consurgens”, în C.G. Jung, GW 14/lII, par. 
555. În română: C.G. Jung, OC 14/3, par. 555. 


+ Johann Christoph Hampe, Sterben ist doch anders, p. 126. 

În cele mai multe din relatările experiențelor în apropierea morții, 
sesizăm sentimente de neplăcere la întoarcerea în realitatea coti- 
diană. Acestea ar coincide cu momentul în care creierul începe să 
„conecteze la un nivel inferior“ intensitatea psihică, limitându-ne 
astfel la necesitatea reprezentărilor de spațiu, timp și masă. Corpul 
adineauri „irealizat” se face din nou simțit. 

Mai puţin influenţată de reflecţii ulterioare și, în acest sens, mai 
autentică decât descrierea lui Jankovic este cea a lui Victor Solov, 
care s-a aflat în moarte clinică timp de 23 de minute: 


Mă mișcam foarte repede spre o rețea strălucitoare în ale cărei 
puncte de intersecţie intensitatea luminoasă vibra cu o energie 
rece, fără seamăn. Reţeaua era ca un grilaj de netrecut, pe care nu 
vroiam să-l străpung. Pentru un scurt moment, înaintarea mea 
păru că se încetinește, darîn următorul momenteram deja în grilaj. 
Când l-am atins, sclipirea luminii era de o atare intensitate încât 
mă consuma și mă transforma în același timp. Nu am simţit nicio 
durere. Sentimentul nu era nici neplăcut, nici plăcut, dar mă cu- 
prindea cu totul. De atunci totul e altfel — cum? Se poate exprima 
prea puţin în cuvinte. Totul era ca un transformator, ca un trans- 
formator de energie care mă transporta, amorf, dincolo de timp și 
spațiu. Nu mă aflam într-un alt loc, fiindcă dimensiunile spaţiale 
nu mai existau, ci într-o altă stare.! 


O astfel de rețea apare și în una dintre relatările citate de Lindley2:. 


Cu cât mă concentram mai mult la sursa de lumină, cu atât 
mai mult îmi dădeam seama că natura acestei lumini era foarte, 
foarte ciudată... Era mai mult decât lumină, era o rețea de energie 
(grid of power)... m-aș fi putut gândi, într-un fel, la o pânză de 
păianjen de vară târzie, extrem de fină, care pătrundea totul... 


' ibid, p. 81 și urm. (n.a.). 
2 ). Lindley, Near Death Experiences,-p. 111. 

Această rețea — grilaj sau pânză fină amintește de „draperia de 
fire“ după care dispărea, în visul unei femei, unchiul ei. La vremea 
visului, unchiul murise, fără ca femeia să știe ceva despre asta.! 

Eu însămi am avut acest vis la circa cinci ani după moartea ta- 
tălui meu: 


Eram cu sora mea într-o stație de tramvai în Zurich și voiam 
să mergem în centru, cu tramvaiul nr. 8. Am sărit în el și am ob- 
servat — prea târziu — că mergea în direcţie opusă. Eu am spus: 
„Dacă numai una dintre noi ar fi făcut asta ar fi fost, pur și simplu, 
o greșeală, dar fiindcă am făcut-o amândouă, trebuie să aibă o 
semnificaţie. Să vedem unde se ajunge.” Apoi un controlor ne-a 
verificat biletele. Pe chipiu scria E.W.Z (Elektrizitătswerk [Uzina Elec- 
trică] Zurich). Mă miram că un angajat al E.WZ. poate fi controlor, 
Am coborât la staţia următoare. Un taxi s-a apropiat de noi și din 
el a coborât tatăl meu! Știam că e un spirit. Când am vrut să-l 
salut, mi-a făcut semn să nu mă apropii prea mult și a plecat în 
direcţia casei în care locuiserăm împreună. l-am strigat: „Nu mai 
locuim acolo!“ El a dat însă din cap și a murmurat: „Asta nu mă 
mai interesează acum!” 


Motivele importante ale visului meu sunt tramvaiul nr. 8 și con- 
trolorul neobișnuit. Opt înseamnă în simbolismul numerelor atempo- 
ralitate și veșnicie. Potrivit lui Augustin (Sermo IX, 6), după cele șapte 
zile ale Creaţiei, urmează o a opta, „care nu mai are seară”. În alchi- 
mie, opt este numărul desăvârșirii.? În ceea ce privește controlorul, 
m-am gândit la cuvântul „control“ — după cum se știe, acesta este în 
ședințele de spiritism un personaj-fantomă care intermediază între 
mediu și „spirite“. Multe medii nici nu pot lucra fără un astfel de 
„control“; el este, ca să spunem așa, animus-ul lor personificat 


' Vezi Aniela Jaff6, Geistererscheinungen und Vorzeichen, p. 209. 
2 Vezi C.G. Jung, „Psychologie und Alchemie“, în GW 12, par. 200-211. În 


română: C.G. Jung, „Psihologie și alchimie”, în OC 12, trad. Carmen Oniţi și Maria 
Magdalena Angelescu, Teora, București, 1998, par. 200-211. 

(sau anima în cazul mediilor bărbaţi). Dar de ce în visul meu, el este 
un lucrător al uzinei electrice din Zurich? M-am gândit că ar putea 
avea de-a face cu transformarea unei tensiuni sau frecvenţe electrice, 
probabil, cu creșterea unei asemenea frecvențe. Mi se pare că toate 
aceste experiențe menţionate aici susțin ipoteza lui Jung. 

Funcţiile psihice responsabile pentru percepţia noastră de timp 
și spațiu par a-și înceta activitatea când se atinge un anumit prag 
superior de frecvență. Jung a accentuat neobosit că o anume parte 
a psihicului nu este legată de categoriile spațiu-timp. Într-o scri- 
soare! el spune: „Ceea ce se înțelege de obicei prin «psihic» este, 
cu siguranță, un fenomen trecător, în măsura în care sunt desem- 
nate astfel fapte conștiente obișnuite. Pătrunzând, însă, în alte do- 
menii ale psihicului, anume în ceea ce numim inconștient, găsim 
lucruri care pun sub semnul întrebării categoriile obligatorii ale lumii 
conștiente, adică cele ale timpului și spațiului.? Este clar că percep- 
ţiile atemporalității și aspaţialității pot avea loc numai în virtutea 
unei structuri similare a sufletului perceptiv... ceea ce conduce... 
cel puțin la îndoială față de temporalitatea exclusivă a sufletului, 
sau... la îndoială față de timp și spațiu... Este neîndoielnic clar că 
nu vom putea niciodată concepe atemporalitatea și aspaţialitatea 
cu mijloacele inteligenţei noastre, astfel că este nevoie să ne mul- 
țumim cu reprezentarea acestei limite. Cu toate acestea, știm 
astfel că există o ușa spre o cu totul altă ordine a lucrurilor decât 
cea cu care ne confruntăm în lumea noastră conștientă empirică.“ 

Și în altă parte* „Este un fapt că, la fel ca toate formele concep- 
tuale, timpul și spaţiu nu sunt axiome, ci, în fond, adevăruri statistice. 
Se demonstrează astfel că psihicul, cel puţin în parte, nu este sub- 
ordonat acestor categorii. El este capabil de percepții telepatice și 
pre-cognitive. În măsura în care are această capacitate, el se află, 
de fapt, în afara continuumului spațiu-timp. Este atunci de așteptat 
să apară fenomene post-mortem pe care trebuie să le considerăm 


1 C.G. Jung, Briefe, vol. 1, p. 156. 
2 De exemplu, telepatia (n.a.). 
3 C.G. Jung, Briefe, vol. 3, p. 302 și urm. 

autentice. Nu putem identifica durata extra-temporalității. Relativa 
raritate a unor astfel de fenomene indică însă, fără îndoială, că for- 
mele de existență ale intra- și extra-temporalității sunt atât de bine 
delimitate, încât depășirea graniţei ține de domeniul celor mai mari 
dificultăți. Aceasta nu împiedică însă ca existenţa intra-temporală 
să decurgă paralel cu cea extra-temporală. Mai mult, ca noi înșine să 
existăm în același timp, în ambele, ceea ce uneori și presimțim. Ceea 
ce se află însă în afara timpului nu se mai poate schimba în concepția 
noastră. Acel lucru posedă o veșnicie relativă.“ 

O convorbire cu o muribundă, consemnată de Lickel, este o 
bună ilustrare a acestei reprezentări a timpului, la Jung": Luckel îi 
spune că are impresia „că ea ar trăi, parcă, în două lumi... da, 
exact, spune ea. — E un sentiment foarte frumos pe de-o parte, dar 
și foarte ciudat: Un timp se scurge mai departe — celălalt stă pe 
loc. Și pot chiar să influențez asta — puţintel, în orice caz. Luckel: 
Dar astea sunt atunci două sentimente foarte diferenţiate, coexis- 
tând în dumneavoastră, două sentimente diferite ale timpului. — Ea: 
Da, un sentiment cuprinzător și adânc, de parcă m-aș putea afla 
peste tot în același timp. Îmi simt corpul cumva de parcă aș fi ca 
aerul sau, mai degrabă, ca lumina — de parcă n-ar exista nici o li- 
mită... celălalt sentiment — e ca și când cineva mi-ar număra clipele. 
Și ele trec, pleacă mereu. Nu pot să le opresc. — E ca și când m-aș 
tot împuţina...“ 

Este evident că în pragul morții încetează nu doar experiența 
spaţiului și a timpului, ci și legătura psihicului cu activitatea creierului, 
psihicul nemaifiind extensiv, ci devenind mai ales intensitate. Toate 
trăirile luminoase, despre care am vorbit, par a confirma acest feno- 
men, din moment ce lumina este, să spunem așa, limita superioară 
a extensivului. 

În mărturiile introduse de Aniela Jaffe, motivul luminii apare 
deosebit de frecvent. Să dăm aici doar câteva exemple?. În noaptea 
de Crăciun, o femeie își vede tatăl mort astfel: „Atât de frumos, 


' KurtLuckel, Begegnung mit Sterbenden, p. 182 (n.a.). 
2 Aniela Jaff6, Geistererscheinungen und Vorzeichen, p. 67 și urm. 

strălucitor ca aurul, transparent precum ceața.“ În altele, morţii 
sunt „transparenți și solari“ sau „luminaţi de o rază sacră“ sau o 
lumină precede cu puţin timp apariția mortului.! Descrierile conti- 
nuă astfel: „luminozitate neobișnuită, ca o sclipire stranie” sau 
„Orbitor de luminos, ca un soare“, ele referindu-se la apariţii în vis 
sau viziuni în stare de trezie. Și stafiile nefaste apar uneori într-o 
lumină asemănătoare. Astfel, un bărbat care mergea cu căruța prin 
pădure, vede într-un loc bântuit de o ucigașă de copii, „o bilă sau 
un cerc de lumină, de o strălucire puternică, ba chiar excesivă”, de 
care caii fug în panică; sau un altul vede pe stradă, în locul în care 
avusese loc o sinucidere, o bilă de lumină orbitoare, cu două figuri 
în interior.2 Astfel de apariții luminoase pot interveni și atunci când 
un complex autonom al unui viu este intens constelat.? 

Deosebit de concludente mi se par și fulgerele roșii ieșind din 
cufărul negru, în visul redat mai sus (vezi cap. 6). Dteptunghiul 
negru (cufărul) trebuie asociat morții simbolizată de sicriu, mor- 
mânt; din el țâșnesc fulgerele. Acest lucru amintește de acea stra- 
nie idee a lui Origen, anume că trupul învierii se naște din cadavru, 
prin emanație de scântei (spintherismos), ca și când din corpul 
mort s-ar revărsa o „energie“ pentru a construi corpul învierii — 
poate aceasta este, în același timp, și o indicație cu privire la natura 
trecerii progresive a corpului „material“ la o formă de existență 
după moarte. 

Și în materialul cules de Mattiesen referitor la apariția fantomelor 
lângă patul de moarte, regăsim simbolismul corpului subtil, lumină 
și intensitate energetică. Astfel, la patul de moarte al unui anumit 
Horace Frankel, martorii au văzut fantoma prietenului său, Walt 
Whitman, constituindu-se ca „mic nor“, transformat apoi în figura 
lui Whitman. Unul din martori a atins-o, simțind ceva „ca un ușor 


1 Ibid, p. 70 și urm., vezi și p. 72 și urm., p. 76. 
2 lbid, p. 89, p. 90, vezi și p. 92. 
3 Ibid, p. 91. 

șoc electric“.! Despre o experiență aproape similară vorbește și von 
Guldenstubbe?, care a văzut într-o seară o „coloană întunecată de 
abur cenușiu“ devenind treptat albastră, pentru ca apoi să se trans- 
forme în figura unui bărbat. Când dispare, fantoma trece din nou în 
forma de coloană, „foarte încet, lumina pălește, părând că pâlpâie 
O vreme, ca o lampă care se stinge“. 

Materializările sunt descrise chiar de către mediumuri ca structuri 
de materie de „joasă frecvență”.? În completare, Mattiesen intro- 
duce teorii ale mediumurilor, care mie îmi par însă prea speculative. . 
Dimpotrivă, mi se pare probabilă ideea sa că notoria „răceală“, vânt 
rece, boare, care însoțește apariţiile spiritelor, se datorează faptului 
că ele absorb energia celor vii, pentru a se putea manifesta.5 În orice 
caz, simbolismul din aceste rapoarte parapsihologice trimite la pro- 
cese energetice. 

Un vis impresionant este cel redat mai jos, intervenit cu trei zile 
înaintea morţii unui domn C. cu care visătoarea avea o legătură: 


Sunt într-un loc extrem de ridicat, unde conștientizez o inten- 
sitate imensă, de o natură oarecare. Nu știu dacă e căldură sau 
răceală. Știam — domnul C. era mort și apoi l-am văzut pe un mic 
nor strălucitor, împreună cu alte două figuri îmbrăcate în alb, ca 
îngerii slujitori sau amorașii. 

La o energie radiantă trimite și cutia de metal din visul deja 
redat (vezi cap. 1): urna cu cenușa fiului este asociată de visătoare 
cu micuța cutie conţinând substanța radioactivă care poate iradia 
întreg universul — aceasta ar constitui o nouă interpretare a visului, 


1 Emil Mattiesen, Das persânliche Uberleben des Todes, vol. 1, p. 90, vezi apariția: 
luminoasă, ibid, p. 93 și p. 112 și vol. 2, p. 261 și 313, unde apare o lumină similară 
în timpul unei experiențe extracorporale. 

2 Cit. după Mattiesen, ibid, vol. 3, p. 25. 

3 Ibid, p. 171. 

+ Ibid, p. 189 și urm. 

5 Vezi ibid, p. 221. 

care ar permite o asociere cu ipoteza lui Jung referitoare la o ener- 
gie sau o formă de existenţă a psihicului neîncarnat, excedând 
energia luminii. 

Unor asemenea abordări energetice le vin în întâmpinare și 
unele ipoteze ale fizicii moderne. Dintr-o perspectivă unificatoare, 
aceste ipoteze tind astăzi să privească întregul univers material ca 
pe un „dans al configurărilor energetice“.! Deosebit de apropiată 
de ideea lui Jung este paradigma fizicianului David Bohm, ea atin- 
gând problema unor posibile aspecte neobservabile ale existenţei.? 
Bohm acceptă, în primă instanță, ipoteza indivizibilității tuturor 
proceselor materiale, așa cum este dată prin paradoxul lui Einstein, 
Rosen și Podolski.” El postulează că, dacă observă separat două 
particule (A, B) cu moment cinetic (spin) contrar, legate în același 
atom, atunci orice perturbare a spinului lui A antrenează simultan 
o perturbare a spinului lui B. Simultaneitatea pare să repună în 
discuţie legea conform căreia o informaţie nu se poate propaga 
mai repede decât viteza luminii. Totul se întâmplă ca și când B 
„ar ști” ce se petrece cu A.* Concluzia probabilă este că universul 
material este o totalitate indivizibilă. Bohm postulează mai departe 
că universul material observabil nu este decât ordinea desfășurată 
sau explicită (explicate order) a ființării și căreia îi servește ca bază 
o ordine înfășurată sau implicită (implicate order).5 Ambele ordini 
coexistă într-o mișcare totală (holomovement), indefinibilă.* An- 
samblul desfășurat (explicate order) și ansamblul înfășurat (impli- 
cate order) există și durează împreună, înfășurate într-o mișcare 
universală pe care nu o putem sesiza.” 


1 Vezi Fritjof Capra, Der kosmische Reigen, p. 2. 

2 Vezi David Bohm, Wholeness and the implicate Order, Londra, 1980. 

3 Ibid, p. 72. : 

4 Acest paradox este foarte bine explicat, iar consecințele sale lămurite, în lu- 
crarea lui Bernard d'Espagnat, A la recherche du rel, Paris, 1980. 

5 Bohm, Wholeness and the implicate Order, p. 147 și urm. 

S Ibid, p. 151. 

? Ibid, p. 184 și urm. 

Lumea manifestă, comprehensibilă simțurilor noastre este lumea 
explicită; ea este aceea pe care o percepe conștiința noastră, adică 
aceea care este actualizată prin observarea noastră conștientă. 
„Materia în general și conștiința în special au în comun lumea 
desfășurată”, întemeindu-se ambele pe o ordine superior dimensio- 
nată, înfășurată. Ceea ce observăm ca mișcare temporală este, în 
fapt, coprezența numeroaselor faze ale ordinii implicite. “2 Pentru 
un psiholog este clar că David Bohm, prin ideea sa de ordine im- 
plicită, furnizează, în proiecție, un model al inconștientului colectiv? 
și că, odată cu teoria sa, suntem în fața unei încercări de a schița 
un model unic, psihofizic, al întregii existențe. Fondul acestei exis- 
tențe este, așa cum spune el, un rezervor infinit, o mare de energie, 
ascunsă adânc sub conștiința noastră explicită sau desfășurată în 
spațiu și timp. 

Această nouă concepție despre lumea fizică a lui David Bohm 
este perfect compatibilă cu ipoteza lui Jung despre o energie unică, 
manifestă fizic ca desfășurată în spațiu și timp și manifestă psihic ca 
energie pură intensitate (implicită) în afara spaţiului și a timpului. 

Alţi fizicieni moderni au riscat și ei să ofere modele speculative 
despre un univers psihofizic unitar. Fritjof Capra a comparat concep- 
ţia actuală a materiei ca „dans energetic“ cu concepții ale Orientului 
Îndepărtat ale tacismului sau dansul lui Shiva5. Olivier Costa de 
Beauregard, pornind de la teoria informaţiei, ajunge la concluzia că 
„Universul cercetat de fizicieni ar putea să nu reprezintă totalitatea, 
ci dincolo să fie posibil un univers psihic față de care universul 
material ar fi doar un dublu pasiv și parţial”. Universul psihic este 
atemporal și atotcuprinzător și conține, de asemenea, o cunoaștere 
transpersonală, echivalentă cu cunoașterea pe care Jung o atribuie 


' Ibid, p. 186. 

2 Ibid, p. 209. 

3 Vezi și Stanislav Grof, „Die Erfahrung des Todes“, în /ntegrative Therapie 2/3, 
p. 157 și urm. 

4 Ibid, p. 210. 

5 Fritjof Capra, Der kosmische Reigen. 

inconștientului colectiv.! Un alt fizician, Jean Charon, postulează o 
omnisciență psihică a anumitor electroni. Desigur, acestea sunt 
doar speculaţii care nu pot fi privite în prezent ca o cunoaștere 
certă, însă ele arată o tendinţă spre a presupune că poate exista 
un plan de fond psihic și material al universului, în care materia 
cosmică și inconștientul colectiv pot fi aspecte ale uneia și aceleiași 
substanţe fundamentale.” 

Poate că la o relaţie progresivă între cele două forme de energie 
(materie corporală și psihic) fac aluzie și diferitele trepte, scări și alte 
forme de gradare care apar adesea în materialul oniric pe care l-am 
abordat. Este totodată posibil ca în procesul morții să aibă loc o eli- 
berare graduală de legăturile spaţiale și temporale, ceea ce ar explica 
de ce tocmai în jurul muribunzilor apar frecvent fenomene de sincro- 
nicitate. Se ridică aici un ansamblu de întrebări care, în orizontul 
ipotezei lui Jung, apar ca fiind legate într-o unitate surprinzătoare. 

Ipoteza unei relaţii progresive între corpul brut material și psihi- 
cul neîncarnat nu este contrazisă de faptul că moartea pare a inter-. 
veni relativ abrupt. În termeni medicali identificarea precisă a 
momentului morţii nu este chiar lipsită de dificultate. Oricum, deja 
în cazul a numeroase procese energetice, constatăm că există „pra- 
guri“ în preajma cărora apar modificări relativ „bruște“: de pildă, în 
punctul de înghețare sau la începutul vaporizării lichidelor. În ma- 
terialul oniric prezentat se găsesc numeroase indicaţii ale existenţei 
unui astfel de „prag“ + Să luăm, de exemplu, visul cu lumânarea 
care se stinge, dar care arde apoi mai departe, pe pervazul exterior 
al ferestrei (vezi cap. 6). Pragul este simbolizat aici de sticla solidă, 
un material puternic izolant. Este ca și când lumânarea s-ar fi de- 
materializat pentru a se materializa din nou, de cealaltă parte a 
ferestrei. Era consumată într-o parte, iar în cealaltă, o regăsim de 
mărime normală și arzând. Un alt exemplu ar fi rețeaua din acea 


1 Le Second Principe dela science du temps, Paris, 1963, p. 14. 

2 Jean E. Charon, L'Esprit — cet inconnu, Paris, 1977. 

3 Vezi și Michel Cazenave, La Science et l'âme du monde, Paris, 1983. 

4 Vezi şi Michael B. Sabom, Erinnerungen an den Tod, p. 67, 72, 76, 160. 

experienţă în apropierea morții a lui Solov (vezi cap. 9) care pare 
a reprezenta tot un „prag“. Că în natură există asemenea praguri 
O demonstrează cel mai bine așa-numitele „găuri negre” descoperite 
în Univers. Se presupune că, în aceste cazuri, o stea de o anumită 
mărime devine din ce în ce mai densă datorită forței de gravitație 
care acționează între particulele ei (forță care crește cu inversul 
pătratului distanței dintre particule). Sub efectul de atracţie se pro- 
duce un colaps. Continuumul spaţiu-timp din jurul stelei se cur- 
bează tot mai mult, până când nici lumina nu mai poate evada din 
el, iar razele de lumină care ajung prea aproape sunt, ca să spunem 
așa, „absorbite”. În jurul stelei se creează un „prag de percepție” 
de unde, pentru noi, nu mai răzbate nimic observabil. Steaua iese 
totodată din timpul nostru și dispare din zona observabilității noas- 
tre, deși „este încă acolo“.! 

În visul următor este evocat simbolic un fenomen, asemănător. 
Este visul uneia dintre pacientele mele, pe care o văzusem la acea . 
dată doar în câteva ședințe. Nu îl cunoștea personal pe Jung, dar 
avea pentru el o mare stimă. În noaptea de după moartea lui, 
despre care nu știa nimic, a visat: 


Era la o petrecere în aer liber, pe pajiște se aflau mulți oameni. 
Jung era printre ei. Purta un costum ciudat: în partea din față, haina 
și pantalonii erau de un verde-deschis, iar la spate, negre. A văzut 
apoi un perete negru cu o gaură care avea forma exactă a conturului 
lui Jung. Jung intră brusc în această gaură și acum se vedea doar o 
suprafață neagră, închisă, însă știau cu toții că el era încă acolo. Apoi, 
visătoarea își privi propriile haine și descoperi că și ea e îmbrăcată cu 
o rochie asemănătoare, verde în față și neagră la spate. După vis, 
s-a trezit mirată și după ceva timp a auzit la radio că Jung a murit. 


Acest vis pare a spune că moartea este o problemă de prag de 
percepţie între cei vii și morţi. Cei din urmă dispar, la fel ca steaua 


1 Vezi Hubert Reeves, Patience dans azur, L'&volution cosmique, Paris, 1981, 
p. 245 și urm. 

în găurile negre, în spatele unui „orizont de evenimente“, însă 
există pe deplin, în prezent. 

Multe popoare din Africa neagră pun accent pe unitatea dintre 
aici și acolo, unde aici este viața și acolo este domeniul morţilor.! 
O bătrână zulu explică acest lucru cu propria-i înțelegere?. Arătându-și 
palmele deschise, orientate în sus, ea spune: „Așa trăim noi.“ Apoi 
întoarce palmele în jos și spune: „Așa trăiesc străbunii.” Și cum ar 
putea fi exprimată mai simplu, dacă nu așa, ideea că lumea morţilor 
și cea a viilor, întoarse una spre cealaltă precum privitorul și imaginea 
sa din oglindă, constituie un tot unitar? 

Este ceea ce, într-un fel, spune și Jung într-o scrisoare? „Spec- 
tacolul bătrâneții ar fi de nesuportat, dacă nu am ști că sufletul 
nostru va ajunge într-o lume care nu este supusă schimbării în timp, 
nici stagnării într-un loc fix. În această altă formă de a fi, nașterea 
noastră este o moarte, moartea noastră, o naștere. Cele două talere 
ale balanței totalității se echilibrează.“ 


1 Vezi A. Vorbichler, „Das Leben im Rhythmus von Tod und Wiedergeburt in der 
Vorstellung der schwarzafrikanischen V&lker“, în Leben und Tod in den Religionen, 
p. 230: „În acest context tradițional religios, se află, de asemenea, moartea și tot 
ceea ce ţine de ea. Ea nu este în niciun caz sfârșitul, ci doar o trecere în altă stare de 
existență, în cadrul comunității.“ 

2 Theo Sundermeier, „Todesriten und Lebenssymbole in den afrikanischen 
Religionen“, în Leben und Tod in den Religionen, p. 256. 

3 C.G. Jung, Briefe, vol. 2, p. 205. 

Visele muribunzilor arată că inconștientul, adică lumea instincte- 
lor noastre, nu pregătește conștiința pentru un sfârșit definitiv, ci mai 
degrabă pentru o transformare profundă și, deci, pentru o continu- 
are a procesului vieţii, pe care, însă, nu ne-o putem reprezenta cu 
mijloacele noastre obișnuite. Temele si structurile de simboluri din 
aceste vise se regăsesc în doctrinele diferitelor religii despre viața de 
dincolo de moarte și, tot în ele, regăsim un impresionant număr 
de imagini mitice. 

Aici am citat doar un număr limitat de cazuri, însă sper ca această 
lucrare să stârnească unei echipe de cercetători dorința de a realiza, 
într-o zi, un studiu amplu și sistematic. Un astfel de studiu va presu- 
pune ca, pe lângă cunoștințe de psihologie, cercetătorii să aibă și o 
largă cunoaștere etnologică și de istorie a religiilor. Fără îndoială că 
dintr-o asemenea colaborare pot ieși la lumină lucruri surprinzătoare. 

Lucrarea mea oferă răspuns numai câtorva dintre întrebările pe 
care tema le ridică. În schimb, acolo unde nu am putut oferi răspun- 
suri, s-au ivit alte întrebări noi sau unele vechi s-au reașezat într-o 
nouă lumină. Dacă există o viață după moarte, este ea provizorie sau 
durează? Cum se raportează morții unul la celălalt? Ce este, de fapt, 
o existență atemporală? De ce există, independent de specificul cul- , 
tural și moral al diferitelor religii, pe de-o parte, descrieri tragic 

nefericite ale lumii de apoi și, pe de altă parte, imagini dătătoare de 
speranță? Ce se întâmplă cu persoana mortului și dacă întotdeauna 
sau numai în anumite cazuri este separată în mai multe părți? Ce 
înseamnă moartea parţială de care vorbește Jung? Există indicii care 
confirmă ipoteza reîncarnării? — și aşa mai departe. 

Marea incertitudine în fața morții, pe care mulți oameni o resimt, 
conștient sau inconștient, rămâne și astăzi într-atât de neliniștitoare 
încât aproape că-i invidiem pe cei care încă pot privi apropierea 
morții puternic ancoraţi într-o credinţă. 

În cartea sa, Ego și arhetip, Edward Edinger a numit seria de vise 
ale unui muribund „vise metafizice”. Într-adevăr, aceste vise sunt 
diferite de cele cu care suntem obișnuiți în practica psihoterapeutică 
și este dificil să le interpretezi la un nivel pur subiectiv, adică exclusiv 
ca reprezentări simbolice ale proceselor interioare subiective. Ele nu 
pot fi, de fapt, „psihologizate“, cum spune Jung; uneori suntem 
nevoiţi să le lăsăm așa cum sunt, niște mesageri simbolici ai unei 
alte realități de care ne despart bariere primejdioase și neliniștitoare. 

Toate descoperirile recente despre psihicul uman mi se pare că 
au legătură cu fizica modernă, care începe să vorbească despre „uni- 
versuri cu care nu putem comunica“. Ne aflăm la o mare și salutară 
răscruce a științei moderne, la un pas de a conștientiza că rațiunea 
noastră e înconjurată de peste tot de mistere de nepătruns — aici, să 
sperăm, va fi și începutul pentru o mai mare modestie intelectuală. 
Aceasta nu ar înseamna, însă, nici pe departe o renunțare la noi 
căutări. Poate că, dimpotrivă, tocmai aceste cercetări vor aprecia 
perspectiva pe care o oferă analiza științifică a viselor prin metoda 
jungiană, chiar dacă ea va stârni, la rându-i, alte noi întrebări. 

Fig. 1, p. 12 

Nuntă în moarte ca motiv pe un sarcofag etrusc 

Soţi. Capacul unui sarcofag etrusc din piatră asemănătoare alabastrului. 
Vuci, Italia, 330-300 î.Hr., Boston, Museum of Fine Arts. Donaţie a Mrs. Gard- 
ner Brewer. 

Fotografie: O Museum of Fine Arts, Boston. 


Fig. 2, p. 35 

Lumină și lumea de jos Ă 

Din: Agyptische Unterwelsbiicher, edit. de Erik Hornung, Artemis, Zurich 
şi Munchen, 1972, p. 430, fig. 83 (Das Buch von der Erde, Partea A, Scena 2). 


Fig. 3, p. 39 

Osiris ca mumie cu grâu 

Din: M.-L. von Franz, Alchemy. An Introduction to the Symbolism and the 
Psychology, Inner City Books, Toronto, 1980, p. 73 


Fig. 4, p.41 

Dublu leu cu disc solar 

Din: Erik Hornung, Das Totenbuch der Agypter, Artemis, Zurich și Min- 
chen, 1979, p. 61, din fig. 8a (la versetul 17). 


Fig. 5, p. 51 

Cap cu două feţe, Horus și Seth 

Din: Agyptische Unterweltsbiicher, p. 283, fig. 63 (Das Pfortenbuch, Ora 
a unsprezecea, Scena 78). 

Fig. 6, p. 57 

Fabricarea „pietrei filosofale“ 

După textul: M. Berthelot, Collection des Anciens Alchimistes Grecs, vol. 2, 
IV, xx, p. 290 și urm., par. 4 şi 5. 


Fig. 7, p. 63 
Înviere vegetală 
Din: Das Totenbuch der Agypter, p. 167, fig. 41 (la versetul 81 A). 


Fig. 8, p. 67 

Pe drumul spre renaștere 

Din: Paul Arnold, Das Totenbuch der Maya, O Drepturi exclusive în Ger- 
mania ale Scherz-Verlag, Berna, Munchen și Viena, pentru Programul Otto 
Wilhelm Barth, 1980. 


Fig. 9, p. 89 

Nuntă în moarte 

Din: Zauberei und Jenseitsglauben, Prefață și traducere de Giinther Roeder, 
Artemis, Zurich şi Munchen, 1961, p. 351. 


Fig. 10, p. 103 
Răsărit de soare 
Din: Das Totenbuch der Agypter, p. 58, fig. 7 (la versetul 16). 


Fig. 11, p. 123 

„Marea de foc“ 

Din: Agyptische Unterweltbticher, p. 210, fig. 20 (Das Pfortenbuch, Ora 
a treia, Scena 10, detaliu). 


Fig. 12, p. 128 
Trecerea prin apă 
- Din: Das Totenbuch der Agypter, p. 133, fig. 34 (la versetul 63 A). 


Fig. 13, p. 137 
„Elaborarea“ corpului 
Din: M.-L. von Franz, Alchemy p. 74. 


Fig. 14, p. 171 
Unificare a sufletelor Ba și Ka (a doua nuntă) 
Din: Das Totenbuch der Agypter, p. 180, fig. 48 (la versetul 89). 


Fig. 15, p. 175 
Inimă de piatră verde 
Din: Das Totenbuch der Agypter, p. 94, fig. 15 (la versetul 29 B). 

